
Įžanga 


Šio veikalo pavadinimas atsirado kanauninko E. Berraro 
dėka: tai jis pasiūlė man šitaip pavadinti paskaitą, kurią 1977 m. 
lapkričio 20 d. skaičiau Paryžiaus Dievo Motinos katedroje. 

Tačiau mintis patyrinėti moters istoriją man kilo gerokai 
anksčiau: dar rašant knygą apie Prancūzijos buržuaziją. Kaip 
tik tuomet man vis labiau ėmė ryškėti, kad kuo labiau auga ir 
tvirtėja miestelėno-buržua* galia, kai jis paima į savo rankas ne 
tik ekonominę, bet ir politinę valdžią, tuo labiau mažėja mo- 
ters vaidmuo visuomenėje. Nuo tos akimirkos moteris visiškai 
išstumiama iš scenos, ir kad ir kokie sukrėtimai ištinka Pran- 
cūziją senojo režimo laikais iki pat Liepos monarchijos, moters 
padėtis visuomenėje nesikeičia. Vienos protingos moters — o 
Elisa Guizot tokia ir buvo — Memuarai liudija, kad iš moterų 
reikalaujama tik laikytis nuošalyje ir „nelakstyti padebesiais“. 

Taigi imtis moters istorijos mane pastūmėjo visai natūrali 
reakcija: keletą metų stebėjusi miestelėną-buržua nuo pat jo 
iškilimo iki mūsų dienų, aš panorau patyrinėti moters vietą vi- 


* Buržua (pranc. burgeois) — miestelio (bourg) gyventojas, miestelėnas. Šį 
feodalinės Europos miestelėnų luomą galima laikyti būsimosios buržuazijos 
užuomazga. (Vert. pastaba) 

suomenėje tuo laikotarpiu, kurį galima būtų pavadinti ikibur- 
žuaziniu, jei šis terminas neturėtų tokios griežtai apribojančios 
prasmės. Aš pasirinkau Eloizos, Alienoros, karalienės Blanšos 
laikus ir net vėlesnį metą, kai į sceną įžengia žymiausia pasaulio 


moteris - Žana d'Ark (Joana Arkietė). 


Moters vietos visuomenėje evoliucija yra lyg tas Fortūnos ra- 
tas, kur mes matome kokį nors personažą kylantį aukštyn. Kurį 
laiką jis įstengia išsilaikyti aukščiausio pakilimo, savo triumfo, 
taške, o paskui pradeda leistis žemyn ir atsiduria pačioje apa- 
čioje. Jeigu mes pasinaudotume šiuo Fortūnos rato atvaizdu, 
kuris toks būdingas viduramžių ikonografijai, moters vietos vi- 
suomenėje apogėjus sutaptų su feodalizmo epocha, nuo X a. 
iki XIII a. pabaigos. Manau, kad šiame darbe aprašomi faktai ir 
personažai įtikins skaitytoją, kaip įtikino mane pačią: tuo metu 
moteris neginčijamai turėjo tokią įtaką, kuria negalėjo pasigir- 
ti nei gražiosios XVII a. frondininkės, nei atšiauriosios XIX a. 
anarchistės. 

Ši įtaka aiškiai silpsta per du vėlesnius šimtmečius: kaip tik 
juos aš vadinu viduramžių laikotarpiu. Keturioliktas ir penkio- 
liktas šimtmetis iš tiesų yra kaip tik tasai „vidurinysis“ amžius, 
kai keičiasi mąstysena, o ypač požiūris į moterį, ir Fortūnos 
ratas beregint nugramzdina ją į gelmes, iš kur ji vėl išnyra, bet 
jau tik mūsų dienomis, XX a. 

Tačiau nustačius šios evoliucijos kryptį, būtina nustatyti ir 
jos ištakas bei priežastis: kaip buvo galima pereiti nuo moters 


statuso klasikinės graikų ir romėnų antikos bei keltiškosios ir 

germaniškosios praeities visuomenėje prie moters padėties feo- 
dalizmo epochoje? Iš kur atsirado tie akivaizdūs pokyčiai, nors 
ir labai palengva (juk istorikas iš patirties žino, kiek daug turi 
praciti laiko, kol įsigali kokia nors naujovė, kol daigelis išaugina 
ir subrandina vaisių), bet neišvengiamai veikę papročius? 

Skaitytojo nenustebins tai, kad ištakų klausimas siejamas su 
pirmąkart Prancūzijos istorijon įžengusia karaliene. Ir dar vie- 
na pastaba dėl šios ištakų paieškos: nors faktų analizė kartais 
galėtų sukelti abejonių ir pasirodyti ginčytina, patys faktai yra 
neginčijami. 

Žinoma, man būtų galima prikišti polinkį dažnai schema- 
tizuoti ar pernelyg paprastinti sudėtingus dalykus, — betgi šito 
neišvengsi, kai mėgini sutalpinti į tris šimtus puslapių tai, kam 
prireiktų tiek pat tomų, jeigu norėtum visą tą medžiagą dera- 
mai pateikti ir išnagrinėti. Kiekvienas klausimas, kurį iškėliau 
ir mėginau panagrinėti, galėtų tapti išeities tašku kitoms kny- 
goms, kurias, tikiuosi, parašys kiti autoriai, ėmęsi plunksnos 
mūsų dienomis, kai moters istorijos problemos, patraukusios ir 
prikausčiusios dėmesį, jau paskatino daugybę istorikų sėsti prie 
disertacijų, studijų ir tyrinėjimų, o jų pagrindu vėliau tikriau- 
siai bus padaryta naujų apibendrinimų, kur kas išsamesnių už 
manuosius. Argi kas ryžtųsi ką nors rašyti, ypač istorijos darbą, 
iš anksto nesusitaikęs su mintimi, kad visada liks kažkas nepa- 
stebėta, kažkas neaptarta? 

Šiaip ar taip, kadangi ši knyga skiriama ne istorikams, aš pa- 
sistengiau, kad skaitytojui iškiltų kuo mažiau sunkumų: pasta- 


bos ir nuorodos knygos pabaigoje maksimaliai sutrumpintos. 

Tačiau tos pastabos sykiu yra ir šiokia tokia bibliografija, nes 
minimų veikalų pavadinimai nurodo, kur galima rasti vienu ar 
kitu klausimu reikalingą medžiagą; taigi skaitytojui suteikiama 
galimybė gilintis ar leistis į naujus tyrinėjimus. 

O mūsų knyga apžvelgia visą tūkstantmetį arba neką mažiau. 
Išeities tašku pasirinktas nuostabus pokytis, išjudinęs Fortūnos 


ratą — beje, argi moteris nėra tradicinis Fortūnos įsikūnijimas? 

KOL KATEDRŲ DAR NEBUVO 


KLOTILDA 


Mūsų istorija tampa Prancūzijos istorija tik įžengus į ją mo- 
teriai. Frankų saliečių, kilusių iš Turnė apylinkių ir užkariavusių 
didžiąją šiaurinės Galijos dalį, karalius Chlodvigas įsako savo 
pasiuntiniams vykti į Ženevą ir pargabenti iš ten Klotildą, bur- 
gundų karaliaus Gondebaut (liet. Gondebė) dukterėčią, kurią 
jis ketina vesti. 

Prancūzijos „kūrėjų“ frankų istorikas Tūro vyskupas Griga- 
lius rašo: „Chlodvigas dažnai siųsdavo pasiuntinius į Burgundi- 
ją. Kartą, pasinaudodami tokia kelione, jo pasiuntiniai susitiko 
su jaunąja Klotilda. Jie įsitikino, kad ji žavi ir išmintinga, ir 
pranešė tai Chlodvigui. Be to, surinko žinių apie jos karališką 
kilmę ir taip pat pranešė savo valdovui. Chlodvigas nedelsda- 
mas kreipėsi į Gondebaut, prašydamas jo dukterėčios rankos; 
šis [...] perdavė Klotildą pasiuntiniams, ir šie paskubėjo nuga- 
benti ją Chlodvigui. Išvydęs burgundų princesę, karalius buvo 
sužavėtas ir ją vedė, nors viena sugulovė jau buvo jam pagim- 


džiusi sūnų vardu Tjeri“. 

Studijuojant Vakarų istoriją, tiesiog rėžia akį, kokia vyriška 
ji buvo iki mūsų minimo V a. Kiek moterų galėtume paminėti 
per visus Romos egzistavimo ir jos viešpatavimo šimtmečius? 
Žinoma, žmonijos atmintyje išliko Nerono motinos Agripinos 
vardas, bet taip atsitiko daugiau Racine'o nei Tacito dėka. Dau- 
gybėje monetų iškaltas Faustinos atvaizdas, bet ką gi mes apie 
ją žinome? Romos istorijos vadovėliai, iš kurių kadaise vaikai 
buvo verčiami mokytis, taip išsamiai kalba apie antikos civili- 
zaciją, bet nė vienu žodžiu neužsimena apie šią imperatorienę, 
palikusią mums tik savo tyrą klasikinių bruožų profilį. 

Klotildos dėka moters dalyvavimas istorijoje tampa akivaiz- 
dus, o jos įtaka — neginčijama. Ši mergina, atvykusi iš helvetų 
žemių, kilusi iš karališkos šeimos; jos giminaičiai valdo burgun- 
dų teritoriją (būsimą mūsų Burgundiją). Visi istorikai pripažįsta 
lemiamą Klotildos vaidmenį, įkalbant savo pagonį vyrą priimti 
krikščionybę. Ir skrupulingiausi eruditai, ir net labiausiai nusi- 
postringaują metraštininkai sutinka, kad Chlodvigo krikštas yra 
pirmoji Prancūzijos istorijos gairė. Per šimtmečius išlikęs šios 
ceremonijos atvaizdas vainikuoja Reimso katedrą. O juk kaip 
tik moteris įkalbėjo Chlodvigą apsikrikštyti. Tai buvo lemtingas 
žingsnis: krašto, kurį Chlodvigas nuolatiniais sėkmingais žygiais 
pamažu nukariavo, gyventojai jau buvo krikščionys. Priėmęs jų 
tikėjimą, Chlodvigas gavo progą tolyn labyn stiprinti savo vieš- 
patavimą (tiesa, jo valdžia buvo daugiau nominali nei reali, bet 
kraštas ir liaudis pirmąkart buvo suvienyti). Pasaulietiškoji val- 
džia, kuriai atstovavo Romos imperatorius, karinė jėga ar krašto 


administracija, V a. iširo ir žlugo; išliko tik religinė organizacija, 

KLOTHDA 
vienijusi Galijos miestuose reziduojančius vyskupus, ir tik religi- 
nių institucijų palaikoma šalis nenugrimzdo nebūtin. 

Priimdamas krikštą, Chlodvigas patraukė savo pusėn vysku- 
pus, o per juos ir visą liaudį, kuri buvo atversta į krikščionybę 
ankstesniame šimtmetyje. Tad karaliaus apsikrikštijimas buvo 
ir religinis, ir politinis žingsnis. Tačiau Klotildai teko paplušėti, 
kol ji įtikino vyrą jam ryžtis. 

Grigalius Tūrietis nuosekliai ir smulkiai mums pasakoja, kaip 
karalienė maldavo Chlodvigą tapti krikščioniu, kaip jai nesise- 
kė jį įkalbėti, kaip karalius dvejojo ir ja netikėjo. 

Istorikas perteikia mums karalienės argumentus, kuriais ji 
stengiasi paveikti pagonį, garbinantį savo stabus, ir tie argumen- 
tai gana įdomūs: „Dievai, kuriuos jūs garbinate, nieko verti; jie 
negeba aprūpinti nei savęs, nei kitų. lai mediniai, akmeniniai ar 
metaliniai stabai... Jie — kerėtojai, jų galia pareina ne nuo Dievo. 
Garbintinas Dievas yra Tasai, kurio Žodis pašaukė iš nebūties 
dangų, žemę, jūrą ir visa, kas juose telpa... Tai Jo valia laukai 
augina derlių, medžiai — vaisius, vynuogienojai — vynuoges; tai 
Jo ranka sukūrė žmonių giminę. Per Jo dosnumą visa, ką Jis su- 
kūrė, tarnauja žmogui, jam paklūsta ir džiugina jį savo gėrybių 
gausa“. Tačiau Chlodvigas vis dvejoja, nori „įrodymo“, kuris 
įtikintų, kad šis Dievas yra tikras, kad Jis yra galingas. Ir tai, kas 
įvyks vėliau, suteiks Klotildai širdį veriantį sielvartą: jai gimsta 
sūnus, jųdviejų su Chlodvigu pirmagimis; Klotilda primygtinai 
ragina jį pakrikštyti; dar nesulaukusi Chlodvigo pritarimo, ji, 
anot Grigaliaus Tūricčio, „įsako išpuošti bažnyčią užtiesalais ir 


drapiruotėmis, idant apeigos paskatintų priimti šventą tikėji- 

mą tą, kurio ji nepajėgė paveikti žodžiais“. Chlodvigas iš tiesų 
buvo jautrus grožiui; jis tai įrodė vėliau: žengdamas į Reimso 
bažnyčią, sustojo kaip įbestas ant slenksčio ir paklausė, ar taip 
atrodo rojus. Taigi Chlodvigo ir Klotildos sūnus pakrikštijamas 
ir gauna Ingomero vardą; po kelių dienų vaikutis miršta. 

Klotildos reakcija, mums žinoma iš Grigaliaus Tūriečio kro- 
nikos, akivaizdžiai paneigia išankstinę mūsų nuomonę apie tuos 
„prietarų“ laikus: skaudžiai išgyvendama sūnaus mirtį ir vyro 
pyktį, suprasdama, kad abi šios priežastys užkerta kelią karščiau- 
siems jos norams, karalienė ramiai pareiškia: „Dėkoju Visaga- 
liam Dievui, visa ko Kūrėjui, kad Jis padarė man garbę, atverda- 
mas savo karalystę tam, kurį aš pagimdžiau. Mano siela nejaučia 
skausmo — žinau, kad mano sūnus, palikęs šį pasaulį krikšto ne- 
kaltybėje, dabar semiasi sau peno iš Dievo akivaizdos“. 

Po kurio laiko Klotilda pagimdo antrą sūnų, Klodomirą; ji 
liepia jį pakrikštyti kaip ir pirmąjį; kaip anas, vaikelis netrukus 
suserga; bet, anot metraštininko, „motinos maldomis kūdikis 
Dievo valia pasveiko“. 

Chlodvigas šauksis „Klotildos Dievo“ ir prašysis pakrikštija- 
mas vėliau, kai patirs išbandymą, kurį įveikti savo paties jėgų 
jam neužteko. Apie tą įvykį jau tiek kartų buvo rašyta, kad ne- 
verta dabar tam gaišti laiko, norėčiau tik pabrėžti, kad Klotilda 
dalyvavo savo vyro krikšto ceremonijoje, kai vyskupas Remi, 
būsimasis šv. Remigijus, suteikė Chlodvigui patepimą ir pa- 
šlakstė jį švęstu vandeniu. 

Istorikai daug ginčijosi dėl šio krikšto datos; kaip žinoma, jis 


įvyko Kalėdų dieną, tačiau dėl metų nuomonės skiriasi: tradi- 

ciškai Chlodvigo krikštas datuojamas 496-aisiais, bet kai kurie 
istorikai mano, kad tai įvykę 506 metais. Itin atsargiai ir apdai- 
riai vertinant faktus, šis įvykis priskirtinas 496—498 metams!. 
Šiaip ar taip, karaliui apsikrikštijus, jo pavyzdžiu pasekę trys 
tūkstančiai karių. Dauguma frankų saliečių tampa krikščioni- 
mis ir katalikais, susiliedami su tauta, kurią jie nukariavo ir bai- 
gė pajungti savo valdžiai. 

Svarbu patikslinti, kad Klotilda — katalikė: įvairius Vakarų 
kraštus nukariavusių „barbarų“ vadai taip pat yra krikščionys, 
ar kalbėtume apie vestgotus, įsikūrusius į pietus nuo Luaros, 
ar apie burgundus — bet šie arijonai, taigi eretikai. Galima kiek 
nori pašiepti tuometinio liaudies tikėjimo „naivumą“: šis nai- 
vumas netrukdė paprastam žmogui kuo puikiausiai suvokti, 
kaip svarbu kiekvienam krikščioniui arba tikėti, kad Kristus, 
Dievo Sūnus, ir pats yra Dievas, arba netikėti, t. y. arba tikėti 
Trejybės dogma, arba ne. Ar daug mūsų XX a. krikščionių ge- 
bėtų pasakyti, kuo skiriasi dviejų žmonių tikėjimas, jei vienas 
tiki Kristų „konsubstancialų Tėvui“ (kaip jį apibūdino Nikė- 
jos susirinkimas, įvykęs apie porą šimtų metų prieš Chlodvigo 
krikštą), o kitas — Kristų, kuris tiesiog „panašus“ į Tėvą? Ar daug 
kas būtų nusiteikęs pripažinti, kad pati tikėjimo esmė susijusi 
su tuo, kad Kristus yra viena iš trijų dieviškųjų Esybių, o ne tik 
Dievo „pasiuntinys“? Ko gero, tikrai dažnas pasakytų, kad visa 
tai — ne kas kita kaip subtilybės ir teologų kazuistika, o jeigu 
jo nuomonė būtų pripažinta neteisinga, imtų protestuoti prieš 
„laisvę“ varžantį autoritarizmą; bet Klotildos laikais dėl tikėjimo 


Svč. Trejybe, vienu triasmeniu Dievu, tokiu, kokį savo vizijoje 

Ji pamatė Abraomas, atrodo, verta ryžtis viskam, net kankinio 
keliui. Taigi Klotilda yra ne arijonė kaip jos dėdė Gondebaut, o 
katalikė, ir savo vyrą ji įkalba pasirinkti katalikybę. 

Apie jų tautą irgi galima pasakyti, kad ją įkūnija moteris: 
netrukus nuolatine mėgstamiausia Chlodvigo gyvenamąja vieta 
tampa jo pasirinkta senoji Liutecija, parizijų“ miestas. O tuo- 
metiniame Paryžiuje įžymiausia asmenybė, be abejo, buvo mer- 
gelė iš Nantero Genovaitė. Ji gimė apie 422 metus, tad Klotil- 
dai tuokiantis su Chlodvigu jai jau septyniasdešimt, bet ji mirs 
metais vėliau už Chlodvigą, 512-aisiais sausio 3 dieną, sulauku- 
si aštuoniasdešimt devynerių. 

Klotilda ir Chlodvigas susipažįsta su Genovaite tuomet, kai ji 
gyvena kaip atsiskyrėlė mažame namelyje prie buvusios Šv. Jono 
baptisterijos — mes pasakytume, kad ji gyvena kaip vienuolyne 
užsidariusi vienuolė. Triskart per dieną eina iš savo namų į ar- 
timiausią bažnyčią giedoti per pamaldas. Jos gyvenimas — tyla 
ir malda atsiskyrus nuo pasaulio. Nuo Trijų karalių ligi Velykų 
atsiskyrėlės laikosi ilgo pasninko ir visiško tylėjimo; išgirsti jų 
balsą galima nebent tada, kai jos susirenka bažnyčioje ir gieda 
psalmes. Tačiau buvo viena proga, kai Genovaitė tomis aplinky- 
bėmis prabilo. Tai atsitiko 451 metais, tada jai buvo dvidešimt 
aštuoneri. Prie Paryžiaus artinosi hunai, ir miesto gyventojai, iš 
baimės netekę galvos, ruošėsi bėgti. Kas jau kas, o mūsų XX a. 


tikrai gali įsivaizduoti tokį apgailėtiną cgzodą geriau nei bet 


* Parizijai (les Parisii) buvo viena iš keltų genčių, gyvenusių senovės Galijoje 
dar prieš ten ateinant romėnams. Parizijų žemėse, Senos vidury esančioje 
saloje, iškilo Parizijų Liutecija — būsimasis Paryžius. (Vert. pastaba) 

kuri kita epocha. Hunai — grėsmingi užkariautojai, baisesni už 
tuos, kuriuos mums teko pažinti mūsų dienomis; jie buvo dalis 
mongolų, nuo kurių kinai bandė atsitverti Didžiąja siena; nuo 
hunų bėgo dauguma tų „barbarų genčių“, kurios V a. pasklido 
visoje Europos teritorijoje, o didžiulės jų migracijos priežastimi 
laikomas mongolų postūmis. 

Taigi Atilos vadovaujami hunai, Velykų išvakarėse (balan- 
džio 10 d.) sudeginę Meco miestą, pasuka link Paryžiaus. O 
Genovaitė, stovinti prie savo baptisterijos durų, ragina gyven- 
tojus nebėgti: sako, kad hunai nejeis į miestą. Jos pranašystė 
tą akimirką atrodė tokia beprotiška, jog kai kurie paryžiečiai 
užsipuolė Genovaitę, grasindami įmesti ją į Seną. Tačiau Ge- 
novaitė atkakliai laikosi savo ir neleidžia gyventojams palikti 
miesto — tuomet jie tikrai būtų pražuvę. Vėlesni įvykiai patei- 
sina Genovaitės nuomonę ir elgesį. Hunai neįveikia Orleano 
ir Trua: apgultųjų miestiečių drąsą įkvepia vyskupų Enjano ir 
Lupo ryžtas, ir hunai pasitraukia nicko nepešę, o netrukus jie 
galutinai sutriuškinami garsiajame Campus Mauriaci mūšyje 
(be abejo, šalia Meri prie Senos). Nuo to laiko Genovaitė iš- 
garsėja visame tuometiniams žmonėms žinomame pasaulyje, 
netgi Sirijoje: tikrai žinoma, jog Simonas Stulpininkas, asketas 
atsiskyrėlis, savo gyvenamąja vieta pasirinkęs kolonos viršūnę, 
įpareigojo Sirijos pirklius, atvykus į Paryžių, pasveikinti jo var- 


du mergelę Genovaitę. 


Tuo metu, kai Vakarai blaškosi tarp pagonybės, arijonizmo ir 


krikščionybės, moterų vaidmuo skleidžiant Evangeliją itin akty- 

vus. Paveiktas moters, Chlodvigas išsiskiria iš kitų barbarų, per 
krikštą prirapdamas prie katalikiškosios Romos, o aplinkiniai 
ostgotai, vestgotai, vandalai ir burgundai pasirenka Arijaus ere- 
ziją. Atsiradusi prieš porą šimtmečių, ji paplito ne tik Rytuose, 
Bizantijoje, kur ją išpažino daug imperatorių, bet ir Vakaruose, 
kur jos šalininkais tapo daugybė „barbarų“ tautų. 

Tačiau VI a. Klotilda — ne pavienis atvejis: Italijoje bavarei 
Teodelindai, ištekėjusiai už lombardų karaliaus Agilulfo, kuris 
taip pat išpažįsta arijonizmą, pavyksta katalikiškai pakrikštyti 
jų sūnų Adaloaldą. Tolesnė šio moters poelgio ir jos veiklos pa- 
sekmė — šiaurinės Italijos atsivertimas į krikščionybę. Ispani- 
joje Toledo kunigaikštis Leovigildas atkuria karaliaus valdžią, 
573 m. veda katalikę Teodosiją, ir jinai atverčia jį į katalikybę. 
Beje, jai yra iš ko pasimokyti: juk ji trijų vyskupų — Leandro, 
Fulgencijaus ir didžiojo Izidoriaus Seviliečio sesuo. Maždaug 
po dvidešimties metų (597) Anglijoje Berta iš Kento įkalba ka- 
ralių Etelbertą apsikrikštyti. Minėdamas šias beveik tuo pačiu 
metu Vakaruose veikusias moteris, Jeanas Duché? juokais pa- 
žymi: „Ar tik nebus Trejybės paslaptis moterį apkerėjusi?.. Ne 
kas kitas, o karalienė tapo katalikybės skelbėja ir Ispanijoje, ir 
Italijoje, ir Galijoje, ir Anglijoje“. 

Šitaip apibendrinamas dvejopas civilizacijos faktas: ir tai, kad 
moteris įžengia į istoriją plintant krikščionybei, ir tai, kad mote- 
ris uoliai stengiasi ją įdiegti. Iš tiesų prie išvardytų kraštų reiktų 
dar pridėti Vokietiją, kur vienuolės buvo uoliausios šv. Bonifaco 
pagalbininkės, ir netgi Rusiją, kur pirmoji apsikrikštijo Kije- 


vo kunigaikštienė Olga, o vėliau Baltijos šalys už krikščionybę 

turės dėkoti Lenkijos Jadvygai. Nuosekliai stebint konkretaus 
tautų gyvenimo ir įvykių etapus, visur galima konstatuoti ryšį 
tarp moters ir Evangelijos. 

Nenoromis iškyla klausimas, ar čia išties nesama kažko dau- 


giau nei paprastas sutapimas. 


Norint suprasti, nuo ko prasidėjo moters išlaisvinimas, pra- 
vartu sužinoti, kokia buvo moters padėtis Vakaruose, t. y. Ro- 
mos imperijoje, I a. 

Apie tai mus kuo puikiausiai informuoja teisininkai ir teisės 
istorikai. Jeigu nori pažinti papročius, iš tiesų verčiau remtis ne li- 
teratūros veikalais arba šen bei ten minimais atskirais pavyzdžiais, 
o teise, tiksliau tariant, teisės istorija; teisė papročius ir atsklei- 
džia, ir modeliuoja: teisės istorijoje atsispindi papročių evoliucija 
ir amžina valdančiųjų bei valdomųjų norų ir tikrovės sąveika. 

Iš įvairių antikos įstatymleidystės sistemų geriausiai žinoma, 
be abejo, Romos teisė; ji buvo labai gausiai ir išsamiai nagrinėja- 
ma, Romos teise žavėtasi ir XIII, o dar labiau — XVI a.; tai liudija 
daugybė traktatų, studijų ir komentarų, o vėliau, XIX a., didžią- 
ja jos principų dalimi buvo pagrįstas Napoleono kodeksas. 

"Teisinę moters padėtį iš esmės puikiausiai nusakė teisinin- 
kas Robertas Villers: „Nė kiek neperdedant ir nesivaikant pa- 
radoksų, reikia pripažinti, kad Romoje moteris nebuvo teisės 
subjektas... Jos asmeninė padėtis, moters santykiai su jos tėvais, 
giminaičiais ar sutuoktiniu yra domus valioje, o visagalis domus 
valdovas yra tėvas, uošvis ar vyras... Moteris tėra daiktas“. Net 


kai Romos imperijos laikais moters padėtis pagerėja, nes visiška 

tėvo valdžia šiek tiek apsilpsta, istorikai teigia: „Tarp imperijos 
teisininkų vyrauja nuomonė, kad moteris iš prigimties nepri- 
lygsta vyrui, o juk jie šiuo atveju tik išreiškia bendrą romėnų 
nuomonę“. Taigi moteris neturi jokio oficialaus vaidmens po- 
litikos gyvenime ir negali eiti jokių administracinių pareigų: 
nei piliečių susirinkime, nei magistratūroje, nei teisme. Tačiau 
Romos moteris nelaikoma uždaryta ginekėjuje, kaip buvo da- 
roma Senovės Graikijoje arba bus daroma vėliau islamiškose ci- 
vilizacijose, kur moteris įkalinama hareme; Romos moteris gali 
dalyvauti šventėse, reginiuose, puotose, nors ten ji turi teisę tik 
sėdėti — o juk tuometiniu papročiu būdavo valgoma gulomis. 
Faktiškai tėvo valdžia vaikams lieka nepakitusi: jis turi teisę savo 
nuožiūra spręsti net jų gyvybės ar mirties klausimus. Tėvo va- 
lia tebėra „labai svarbi“ leidžiant dukterį už vyro; santuokinės 
neištikimybės atveju tik jis turi teisę nužudyti neištikimą duk- 
terį, o apgautasis vyras gali užmušti tik jos bendrininką. Sūnaus 
svetimavimas, priešingai, baudžiamas tik vėlyvosios imperijos 
laikais, ir tik tuo, kad prasikaltėlis privalo grąžinti apgautai 
žmonai jos kraitį. 

Trumpai tariant, Romos teisės požiūriu moteris egzistuoja ne 
daugiau kaip vergė. Teisininkas susirūpina jos likimu dažniau- 
siai palikimo ar jos turto valdymo atveju: jis nustato, kokia tėvo 
palikimo dalis turi jai atitekti, jis jai draudžia, kaip numatyta 
169 Vokonijaus įstatymu, paveldėti stambų turtą (kontroliuoti 
to įstatymo vykdymą buvo sunku, todėl jis buvo labai retai tai- 
komas). Apie III a. po Kr. teisininkas imasi kai kurių priemo- 


nių, kad moters kraitis nebūtų visiškai atiduotas šeimos turtą 

valdančio vyro žinion. Taigi moters padėtis šick tiek pagerėja 
gana vėlai: tik imperijos, ir ypač vėlyvosios imperijos laikais, ir 
tik pastaruoju laikotarpiu numatoma bausmė jos pagrobėjui ar 
prievartautojui. 

Beje, kad ir kokia būtų moters globa ir apsauga, kuri po tru- 
putį ima atsispindėti leidžiamuose įstatymuose, lemiamas įvy- 
kis tuometinės moters gyvenime buvo Evangelijos skelbimas. 
Kristaus žodis, apaštalų atneštas į Romą ir įvairias imperijos 
provincijas, nebuvo kokia nors moters „apsaugos“ priemonė: 
jis paprasčiausiai ir itin jaudinamai skelbė esminę vyro ir mo- 
ters lygybę: „Kas atleidžia savo žmoną ir veda kitą, tas nusikalsta 
pirmajai svetimavimu. Ir jei moteris palieka savo vyrą ir išteka 
už kito, ji svetimauja“ (Mk 10, 11—12; Mt 19, 9). Prie šio kate- 
goriško moters ir vyro sulyginimo, nustebinusio ir papiktinusio 
Jėzaus aplinkinius („jei tokia vyro padėtis moters atžvilgiu, jau 
verčiau nevesti!“), prisidėjo daug Evangelijose minimų įvykių, 
susijusių su moterimi: juk visų svarbiausią naujojo gyvenimo 
tiesą — šlovinti Dievą dvasia ir tiesa — Kristus atskleidžia pir- 
miausia moteriai; Jis atsisako pasmerkti moterį, sugautą sveti- 
maujant, pasakęs jai: „Eik ir daugiau nebenusidėk“; o prisikėlęs 
pirmiausia apsireiškia taip pat moterims. 

Šis požiūris į moterį, šis precedento neturįs mokymas ne- 
trukus susilauks pirmos pasekmės, kurią išryškina įdomi t. 
Gvorges o Naidenoffo“ pastaba. 

Išrinkęs iš Mažojo Laruso (Petit Larousse) II ir I a. minimus 
vardus, jis aptiko sąraše kur kas daugiau šventų moterų vardų 


nei šventų vyrų. Iš vyrų vardų (šalia Plotino, rašytojo Aulaus 

Gelijaus ir garsiojo Origeno) žodyne minimas tik šv. Sebastijo- 
no; o moterų vardų galima suskaičiuoti net dvidešimt vieną: tai 
Palmyros karalienė Zenobija ir imperatoriaus Antonino žmona 
Faustina, o devyniolika kitų yra šventosios, t. y. moterys, kurias 
Bažnyčia užkėlė ant altorių. Tai, kad iš žmonių atminties išblėso 
abiem minėtais šimtmečiais valdžiusių efemeriškų imperatorių 
vardai, o buvo išsaugota tokia daugybė moteriškų vardų, pabrė- 
žia šių šventųjų svarbą. Beveik visos jos buvo jaunos moterys ar 
merginos, mirusios už savo tikėjimą. Agota, Agnietė, Cecilija, 
Liucija, Kotryna, Margarita, Eulalija ir daugybė kitų išliks žmo- 
nių atmintyje, ir veltui mes ieškotume lygiaverčių personažų 
antikos pasaulyje. 

"Trumpai tariant, kas svarbiausia Bažnyčiai nuo pat Apašta- 
lų epochos iki Bažnyčios Tėvų laikų, t. y. per tuos tris šimtus 
metų, kuomet įsikerojanti krikščionybė gyvuoja pogrindyje, o 
jos egzistenciją geriausiai išreiškia katakombų įvaizdis? Mote- 
ris. Moteris tuo metu aukštinama ir garbinama. Garsiojo Liono 
kankinių epizodo personažai yra ne tik iš Smirnos kilęs pirma- 
sis Liono vyskupas šv. Potinas, bet ir Blandina. Toks dėmesys, 
rodomas mergaitei — vergei, kurios gyvybė įstatymiškai buvo 
jos šeimininko valioje ir kurią jam įsakius buvo galima nubaus- 
ti mirtimi, turėjo labai papiktinti pagonybę tebeišpažįstančius 
lioniečius. Dar labiau pagonis turėjo piktinti pretenzijos tokių 
merginų, kaip Agnietė, kilusi iš patricijų šeimos, ar Cecilija, ar 
Liucija, ar daugybė kitų, kurias apvainikavo sakmės ir legen- 
dos. Betgi mes tikrų tikriausiai žinome, kad jų aplinkoje, jų 


pasaulyje į jas buvo žiūrima kaip į viešpataujančios ideologijos 

priešininkes, kone maištininkes. O ko gi jos pagaliau norėjo? 
Atsisakyti vyro, kurį tėvai buvo joms skyrę, ir išsaugoti nekalty- 
bę „Dievo karalystės vardan“. 

Šiandieną mes menkai besuvokiame, kokie nenormalūs ar 
netgi siaubingi turėjo atrodyti aplinkiniams jų reikalavimai: Ro- 
moje, kaip jau matėme, patria potestas, t. y. tėvo valdžia šeimai, 
o kartu vaikams nuo pirmosios jų gyvenimo akimirkos, buvo 
absoliuti; visi teisininkai mini vadinamąją „būtiną jaunesniųjų 
dukterų mirtį“; iš tiesų tėvas karo poreikių sumetimais priva- 
lėjo palikti gyvus visus vyriškosios lyties naujagimius (nebent 
kūdikis būtų apsigimęs ar atrodytų per silpnas — tokius tuoj pat 
nužudydavo), o iš gimstančių šeimoje mergaičių jis palikdavo 
pyvą tik vieną, vyriausią. Jeigu, kalbant apie kurią nors romė- 
nų šeimą, minimos dvi dukterys, tai yra jau išskirtinis faktas. 
Reikšminga ir tai, kad berniukas gauna praenomen (vardą) — as- 
mens ženklą, skiriantį jį nuo brolių, o mergaitė, dažniausiai vy- 
riausioji duktė, vadinama tik tėvo šeimos vardu: gens Cornelia, 
t. y. Kornelijų giminės mergaitė vadinasi Kornelija, o jos broliai 
yra Publijus Kornelijus, Gajus Kornelijus ir t. t. Taigi duktė 
savo vardo neturi. 

Ir štai tos mergaitės, kurias vos gimusias tėvai paliko gyvas 
tik dėl savo gerumo ar noro išsaugoti ar pratęsti giminę, ima 
jų nebeklausyti, atsisakinėti santuokos, nors dėl jos buvo joms 
išsaugota gyvybė; ima arogantiškai demonstruoti savo valią, 
kurios visuomenė joms nepripažino. Jos ima prieštarauti vidi- 
nėms, intymiosioms civilizacijos struktūroms, romėnų pasau- 


lio įstatymams ir papročiams. Norėdami aiškiau suvokti, koks 

skandalingas turėjo tuo metu atrodyti tokių merginų elgesys, 
mes tegalime palyginti jį (tiesa, gana menkai) su moters padė- 
timi islamo visuomenėje: ten bet koks moters savarankiškumas 
buvo neįsivaizduotinas, nors šiandien ir islamiškąją visuomenę 
pasiekia Vakarų pasaulio atgarsiai, kur moters laisvės apskritai 
neginčijamos. Atsisakančių vykdyti tėvo valią merginų elgesys 
Romoje ir Romos imperijoje buvo radikali naujovė. Neigti šei- 
mos tėvo, vienintelio visateisio piliečio, savininko, karvedžio ir 
vyriausiojo žynio valdžią jo paties šeimoje ir mieste reiškė išju- 
dinti visuomenės pamatus — taip šių merginų elgesys tais laikais 
ir buvo įvertintas. Visiškai suprantama, kad jų tėvai, susidūrę su 
šitokiomis besaikėmis pretenzijomis, pasinaudojo tąja gyvybės 
ir mirties teise, kurią, beje, jiems suteikė įstatymas. 

Tik IV a. pabaigoje, apie 390 metus, civilinis įstatymas atima 
iš šeimos tėvo teisę į savo vaikų gyvybę ir mirtį. Plintant Evan- 
gelijai, nyko pirmoji ir lemiama diskriminacija lyties atžvilgiu: 
teisė gyventi jau buvo pripažįstama tiek mergaitėms, tiek ber- 
niukams.' Nuo tol krikščionybės požiūris į žmogų, pagarba gy- 
vybei, kurią skelbia Biblija, Evangelija, tiek įauga į žmonių pa- 
pročius, kad pamažu pradedama gerbti bet kokia gyvastis, netgi 
(tuo metu tai gali atrodyti beveik paradoksalu) naujagimio ar 
būsimojo kūdikio gyvybė. Iš tiesų, kaip rašė vienas iš paskuti- 
nių šiuo klausimu susidomėjusių istorikų: „Antikos jurisdikcija 
negailestingai logiška. Teisė į vaikžudystę yra vienas iš patria 
potestas (tėvo valdžios) atributų. Jeigu tėvas gali atsisakyti ką 
tik motinos pagimdyto vaiko, jam tuo labiau galima pripažinti 


teisę į embrioną: juk embrionas neturi jokio juridinio statu- 

so, jis net nelaikomas žmogaus pradmeniu“. Krikščionys mano 
priešingai: bet kuriuo metu kištis į naujos gyvybės pradėjimo ir 
brandinimo procesą jiems tolygu kištis į Dievo atliekamą darbą. 
Tad suprantama šv. Bazilijaus nuomonė, kad aborto atveju visi 
samprotavimai, ar „gemalas buvo jau įgijęs žmogaus pavidalą ar 
dar ne“, yra „iš piršto laužti“: jokio esminio skirtumo čia nesą. 

R. Etienne'o darbe apie antikos laikų medicinos sąžinę sako- 
ma: „Atrodo, kad antikos medicinai menkai rūpėjo naujagimio 
gyvybė. Klausimą „kokius vaikus dera auginti“ Hipokratas kelia 
visiškai natūraliai. Soranas nė kiek nesijaudindamas apibrėžia 
kūdikio priežiūrą kaip meną nuspręsti, „kuriuos naujagimius 
verta auginti“. Ši negailestinga atranka būdinga ne tik tuome- 
tiniam mokslui, bet ir visai visuomenei. Ciceronas, kurio nepa- 
vadinsi nehumanišku, manė, kad vaiko mirtį galima išgyventi 
aequo animo (šaltakraujiškai). Senekos nuomone, liguistus ir 
silpnus vaikus esą protinga paskandinti. Žydų paprotį stengtis 
užauginti visus kūdikius, nė vieno nenužudant, Tacitas vadina 
keistu ir nesuprantamu, o Justinas, kalbėdamas apie krikščionių 


pagarbą vaiko gyvybei, patikslina: „nors jis būtų ir naujagimis“. 


Antikos visuomenė visada daugiau ar mažiau gerbė sutuok- 
tinių porą ir pripažino jos visuomeninę pareigą; dėl šios parci- 
gos žmona, motina tikrai buvo gerbiama. Iš etnologijos žino- 
me, kad pagarba žmonai ir motinai būdinga daugybei pasaulyje 
egzistuojančių visuomenių, o tą pagarbą užtikrina ir prireikus 
įteisina įvairiausi tabu. Romoje ir prostitutė turėjo savo faktinį 


statusą, kadangi jos visuomeninė veikla buvo tam tikru mastu 

pripažinta. O budizmą išpažįstančios visuomenės visada skelbė 
ir rodė motinoms tokią pagarbą, kokios negebėjo parodyti mo- 
teriai kaip tokiai. 

Tačiau Kristus, skelbdamas visišką vyro ir moters lygybę jų 
tarpusavio santykiuose, mįslingai pridūrė: „...yra eunuchų, kurie 
gimė tokie iš motinos įsčių. Ir yra eunuchų, kuriuos tokius pa- 
darė žmonės. Ir yra eunuchų, kurie patys save tokius padarė dėl 
dangaus karalystės“ (Mt 19, 12). Turbūt apaštalai tų Mokytojo 
žodžių nesuprato; jie įgavo visai kitą vertę tik tuomet, kai Evan- 
gelija ėmė kerotis žmonių papročiuose ir kai ja imta vadovautis 
po Sekminių, Dievui Šventajai Dvasiai atėjus į žemę. Tik tuo- 
met Kristaus žodžių: „Kas pajėgia išmanyti, teišmano!“, kuriais 
Jis baigia savo sentenciją, svarba gali būti visiškai suvokta. 

Taigi moterys, atrodo, labai greit, nuo pirmųjų Evangelijos 
skelbimo dienų, suprato, kad joms suteikiama pasirinkimo 
laisvė. Evangelija joms davė tai, ko jos niekada neturėjo, ko 
nebuvo numatę jokie respublikos ar imperijos įstatymleidys- 
tės aparato įstatymai. Jos gavo teisę pasirinkti savo gyvenimo 
kelią. Ir tučtuojau suvokė, kad tokią laisvę verta įgyti — nors 
ir gyvybės kaina. 

Ar jos, tos maištininkės, suprato visą savo reikalavimo ver- 
tę ir reikšmę? Gal ir ne; beje, tai net nesvarbu. Istorija mums 
ne kartą parodė, kad žodis ar poelgis gali įgyti tokią prasmę ir 
reikšmę, apic kurią pats kalbantysis ar veikiantis asmuo nė ne- 
numanė. Šiaip ar taip, istorijos aspektu moters iškeltas laisvės 
reikalavimas atvėrė kelią ir kitiems reikalavimams; laisva valia 


duoti skaistybės įžadus reiškė skelbti asmens laisvę ir jo teisę 

laisvai apsispręsti. Jaunos moterys ir merginos, mirštančios už 
tai, kad laisvai pasirinko ne tą sutuoktinį, kuris joms buvo nu- 
matytas, kloja žmogaus nepriklausomybės pamatus. Šv. Paulius 
sakė: „Nebėra nei graiko, nei žydo, nei vyro, nei moters“; nuo 
šiol svarbu tik žmogus, asmuo, persona. Ankstesniais laikais per- 
sona buvo vadinama teatre naudojama kaukė. Ji buvo personažo 
ženklas. Krikščionybė suteikė šiam žodžiui naują prasmę, kuri 
atitiko naują tikrovę: šitaip krikščionys susikūrė Evangelijai 
skelbti reikalingą žodyną. Lygiai tokiems pat poreikiams: Gera- 
jai Žiniai skelbti ir platinti buvo arba sukurti tokie žodžiai, kaip 
„išganymas“, „malonė“, „gailestingumas“, „eucharistija“, arba 
atnaujinta jų prasmė. Ir visiškai taip pat atsirado toji personos 
prasmė: asmuo, asmenybė. Nuo to laiko asmeniu laikomi ne 
tik moteris, bet ir vergas, ir vaikas. Šis žodis susijęs su kiekvienu 
dieviškosios Trejybės Asmeniu, ir tas jo prasmės atspalvis, dėl 
kurio karštai ginčijamasi per pirmuosius Bažnyčios susirinki- 
mus, tampa neatsiejama žmonijai svarbios sąvokos dalimi. 
Naudos iš to pirmiausia turi moteris. Reikšmė, kuri jau nuo 
ankstyvosios Bažnyčios laikų suteikiama nekaltoms mergelėms 
ir našlėms, iš tiesų verta mūsų dėmesio. Antikos pasaulyje, ne- 
svarbu žydų ar pagonių visuomenėje, šios dvi vienatvės rūšys 
užtraukdavo moteriai kone prakeiksmą. Nors našlė ir nesude- 
ginama ant mirusio vyro laužo, kaip daroma kai kuriuose Azi- 
jos kraštuose tenykščių religijų reikalavimais, į ją žiūrima kaip 
į bereikšmį, niekam nereikalingą ir nieko nedominantį padarą. 
"Tik viena kita turtinga našlė, bent jau klasikinės antikos lai- 


kais, išvengia negandų, įprastų netekusios vyro moters daliai. 

O peržvelgę Apaštalų darbus pamatysime, kad krikščionių bend- 
ruomenėje pagalba teikiama pirmiausia našlėms. Beje, labai 
greit nuo paramos pereinama pric kur kas svarbesnių dalykų: 
našlėms ir nekaltoms mergelėms priskiriamos tam tikros parei- 
gos, ir šv. Paulius išvardija gerąsias ypatybes, būtinas našlei, jei- 
gu ji nori išsaugoti savo vietą Bažnyčios gyvenime ir aktyviai 
jame dalyvauti. Norint suvokti, koks svarbus vaidmuo skebiant 
Evangeliją atitenka moteriai jau nuo ankstyvosios Bažnyčios lai- 
kų, pakanka permesti akimis šv. Pauliaus laiškus arba šv. Luko 
pasakojimą. 

Pagoniškoje Romoje nekaltybė buvo gerbiama. Tiesa, kartais 
ta pagarba pasireikšdavo visiškai mums netikėtu būdu: kadan- 
gi buvo uždrausta nužudyti nekaltą mergelę, budelis, turėjęs 
nubausti mirtimi Lucijaus Elijaus Sejano šeimą, jo dukterį, vi- 
sai dar mergytę, prieš pasmaugdamas išprievartavo... Romoje 
šventą ugnį saugojusios vestalės buvo labai gerbiamos, bet tas, 
kurios sulaužydavo skaistybės įžadą, gyvas užkasdavo į žemę. 
Tėvas skirdavo dukterį tai tarnybai dar ankstyvoje vaikystėje; 
jis ir nuvesdavo mergaitę į šventyklą, kur ji turėdavo praleisti 
trisdešimt metų. Vadinasi, vestalės dalią merginai lėmė vėlgi pa- 
tria potestas, tėvo valdžia. O krikščionių skaistybės įžadas, kurį, 
beje, duodavo ir vyrai, ir moterys, reiškė, kad vertę turi ne tik 
sutuoktinių pora, bet ir pavienis asmuo. Moteriai tai buvo itin 
svarbu: kaip tik dėl šio pokyčio jai teko lemiamas vaidmuo sklei- 
džiant tikėjimą, ypač Romos aristokratijos sluoksniuose: „Pir- 
mosios IV a. viduryje atsiverčia moterys... Dauguma vyrų lieka 


pagonys... Kita jų karta sutinka vesti krikščiones, kurių dėka 


26 


www.avatara.lt 


KLOTILDA 


naujasis tikėjimas taip greit paplinta, kad apie 400 metus ima 
vyrauti“š. Kalbant apie pirmąją kartą, kaip senatorių krikščionį 
galima paminėti nebent Pamachijų; laikui bėgant senatoriškasis 
romėnų sluoksnis, buvęs pagonių priešinimosi imperatoriams 
krikščionims bastionu, taip pat įtiki Evangeliją. 

Tų Evangelijos išlaisvintų moterų dinamizmas ir išradingu- 
mas tiesiog stulbina. Viena iš tokių nuostabių moterų buvo Fa- 
biola. Šis vardas primena mums garsų romaną, kurio veiksmas 
vyksta kaip tik tais laikais, kai Bažnyčia slapstosi katakombose, 
tačiau realiai egzistavusi Fabiola pranoksta literatūros persona- 
žą. Kartu su kitomis Romos aristokratėmis ji tapo šv. Jeronimo 
mokine. Pamačiusi, kiek į Romą atvykusių maldininkų neturi 
nei kur prisiglausti, nei kas jais pasirūpintų, Fabiola, sukrėsta 
ligi širdies gelmių, jiems įkuria „Ligonių namus“ — nosokomioną. 
Kitaip tariant, Fabiola įkuria pačią pirmąją ligoninę. Nesunku 
įsivaizduoti, kokią reikšmę vėlesniais šimtmečiais įgaus ši esmi- 
nė moters sumanyta naujovė; nėra reikalo nė pabrėžti jos svar- 
bą. Kiek vėliau Fabiola vėl parodo savo išradingumą, įkurdama 
Ostijos uoste, į kurį atplaukia maldininkai, pirmuosius nakvy- 
nės namus — xenodochioną. Dažnai mėgstama moterims prie- 
kaištauti dėl vaizduotės trūkumo: Fabiolos pavyzdys visiškai pa- 
neigia tokią nuomonę. Lankantis Tonero (Tonnerre) ar Bonos 
(Beaune) ligoninėse, tuose meniškuose funkcinės architektūros 
šedevruose, būtų verta prisiminti, kad jos yra moters, besirūpi- 
nančios savo laikų poreikiais, veiklos rezultatas, o jos laikų po- 
reikiai yra amžini. Šiandien tai įrodo Motinos Teresės pavyzdys. 


Nepaprastai plati ligoninių sistema, egzistavusi viduramžiais, ir 

pakelės prieglaudos, kuriomis buvo nusėti maldininkų keliai, 
liudija, kad Fabiolos idėja tapo grūdu, išauginusiu gausų derlių. 
Galima būtų parašyti visą skyrių apie ligoninėse dirbusias vie- 
nuoles; pasitenkinsime priminę 651 m. įkurtą Paryžiaus miesto 
ligoninę, kur tūkstantį du šimtus metų vienuolės ir vienuoliai 
nemokamai slaugė visus ten atvykstančius ligonius. Kad skai- 
tytojas galėtų nors kiek įsivaizduoti jos veiklą, pakaks priminti 
Paryžiaus miesto ligoninės priorės, sesers Philippe'os du Bois 
1368 m. gruodžio 13 d. parašytą ataskaitą, kurioje ji nurodo, 
kad miesto ligoninei kasdien reikia 3500 paklodžių ar kitokių 
drobės gaminių. Tų pačių 1368 metų duomenimis Paryžiaus 
Šv. Jokūbo ligoninė, beje, įsikūrusi netoli miesto ligoninės, per 
metus suteikdavo prieglobstį 16 690 maldininkų. 

Tačiau grįžkime prie Fabiolos amžininkių. Reikėtų pami- 
nėti dvi Melanijas: Melaniją vyresniąją ir jos anūkę Melaniją 
jaunesniąją, kuri paveldėjo iš senelės didžiulius žemės sklypus 
(kaip žinome, pusė Afrikos provincijos žemių priklausė šešiems 
savininkams!). Taigi Melanija jaunesnioji ir jos vyras Pinianas 
išdalijo tas žemes daugiau nei tūkstančiui savo vergų. Sekdamas 
Hiponos vyskupo šv. Augustino pavyzdžiu, Pinianas tampa vys- 
kupu, o Melanija išvyksta į Šventąją žemę, į jos senelės įkurtą 
Jeruzalėje pamaldžių moterų bendruomenę. Kaip matome, ver- 
gų išlaisvinimo judėjime Melanijai teko visiškai tikras ir kon- 
kretus vaidmuo. 

Argi nestebina tai, kad ligi šiol ryškiau nepažymėtas toks po- 
kytis kaip vergijos išnykimas? Mokykliniai vadovėliai visiškai 


nutyli šį visuomenės faktą, kurio didžiulę svarbą, kaip atrodo, 

istorikai ne visai suvokė. O juk vergijos sugrįžimas renesanso 
epochoje būtų turėjęs atkreipti jų dėmesį į atvirkštinį procesą, 
prasidėjusį IV a. Pažiūra į vergą kaip į daiktą, kaip į visiškai 
beteisę būtybę, gyvavusi Romos laikais, be abejo, turėjo pa- 
sikeisti, pradėjus skelbti Evangeliją. Jau IV a. paleisti vergą į 
laisvę pasidaro daug lengviau, o valdant Konstantinui, viena 
iš reformų numato, kad vergo šeimos nariai nebebus nuo jo 
atskiriami; taigi vergas gauna teisę į šeimą ir vedybas, kurios 
jis ligi tol neturėjo. Galiausiai Bažnyčios vaidmenį de facto pa- 
leidžiant vergą į laisvę pripažįsta Justiniano kodeksas, kuriame 
skelbiama, jog bet kuris vergas, apsigyvenęs vienuolyne todėl, 
kad ketina į jį stoti, tampa laisvas. Justinianas panaikino vėly- 
vosios Romos imperijos laikų įstatymą, draudusį vienu kartu 
paleisti į laisvę daugiau nei šimtą vergų. Bažnyčios susirinkimai 
nesiliauja skelbę nutartis, raginančias imtis priemonių vergo li- 
kimui sušvelninti ir pripažinti jį žmogumi. Taigi galime matyti 
pažangą, padarytą nuo 305 m. Elviroje įvykusio Bažnyčios su- 
sirinkimo, nutarusio, kad nužudęs savo vergą asmuo turės at- 
pailauti septynerius metus, iki Orleano susirinkimo (511 m.), 
paskelbusio, kad pabėgęs vergas turi teisę į prieglobstį bažny- 
Čioje, arba 551 m. Oze (Eauze) įvykusio Bažnyčios susirinki- 
mo, savo valia atleidusio nuo darbo servą, kurį jo šeimininkas 
verčia dirbti sekmadieniais’. Tačiau norint suprasti įvykusią 
evoliuciją, reikia prisiminti, kad į Elvirą ankstyvosios Krikščio- 
nių Bažnyčios atstovai susirenka dar grynos pagonybės laikais, 
kai nužudyti vergą visiškai nelaikoma nusikaltimu, nes įstaty- 


mai tai leidžia. 

Galima taip pat paminėti Oranže (441 m.) ir Arlyje (452 m.) 
įvykusių Bažnyčios susirinkimų nuostatus, kuriuose patiks- 
linama, kad radusių prieglobstį bažnyčioje pabėgėlių vergų 
šeimininkai negalės kompensuoti šio nuostolio, pagrobdami 
kunigų vergus. Norint pasekti, kaip krikščioniškosios mąs- 
tysenos įtaka pamažu skverbėsi į papročių sritį, reikėtų nuo- 
dugniai patyrinėti civilinę įstatymleidystę; o kol kas turime 
konstatuoti, kad buvo tyrinėjama griežtai atrinkta medžiaga, 
susijusi vien su teismais. V a. šv. Cezarijus, atsakydamas smer- 
kiantiems jį už tai, kad išpirkęs vergus ir paleidęs juos į laisvę, 
sušunka: „Labai norėčiau išgirsti, ką pasakytų tie, kurie dabar 
mane kritikuoja, jeigu jie būtų mano išperkamų vergų vietoje. 
Dievas, pasiaukojęs žmonių atpirkimo dėlei, nepasmerks ma- 
nęs už tai, kad aš išperku belaisvius, atiduodamas Jo altoriui 
suaukotus pinigus“. O visuose VI ir VII a. privalomų teisės 
dokumentų rinkiniuose pateikiama daug aktų, kur aiškiai pa- 
sakyta, jog vergas ar vergė paleidžiami į laisvę dėl religinio 
pobūdžio priežasties. 

Taigi peršasi išvada, kad šitos epochos, laikomos žiauria ir 
brutalia, metu įvyksta galbūt svarbiausias visuomenės istorijoje 
pokytis: tas, kuris nuo šiol vadinamas servu, turės pagrindines 
žmogaus teises: jo gyvybė ir mirtis nebepriklausys nuo šeiminin- 
ko valios, jis galės kurti šeimą, turėti namus, gyventi normalų 
gyvenimą. Liks vienas jo laisvės apribojimas: pagal feodalizmo 
kruopščiai nustatytas visuomenės santykių reguliavimo normas 
bei formas jis bus pririštas prie žemės ir galės palikti savo dirba- 


mą sklypą tik griežtai nustatytais atvejais. 

Pagaliau, norint rasti moterų religinės kultūros šaknis, bū- 
tina taip pat paminėti tas dievobaimingas moteris, kurios su- 
sibūrė aplink šv. Jeronimą IV a. pabaigoje. Betliejuje įkurtas 
vienuolynas, kuriame vėl susitinka Paula, Eustachijus ir jų ben- 
dramintės, iš tiesų tampa tikru mokslo centru; be abejo, aktyvi 
protinė tų moterų veikla — visai suprantamas dalykas, nes šios 
bendruomenės galva — nepailstantis Šventojo Rašto vertėjas ir 
vgzegetas, palikęs mums savo triūso vaisių — Vulgatos tekstą. 
Pavyzdžiui, Paula išmoksta hebrajų kalbą. Šv. Jeronimas rašo: 
„Ji taip sėkmingai ją išmoko, kad giedojo hebrajiškai psalmes 
ir galėjo kalbėti, visiškai neįterpdama lotyniškų žodžių“. Bet- 
liejaus vienuolės įpratusios nagrinėti psalmes, Šventąjį Raštą ir 
pirmuosius jų komentarus; joms prašant Jeronimas ir pats pa- 
rašo Ezekielio komentarą. 

Žinių siekimas, mokslas tampa tradicija. Jos ištakos — mūsų 
minėtas pirmasis moterų vienuolynas Betliejuje. Vyrų vienuo- 
lynuose daugiau buriasi žmonės, ištroškę susikaupimo, atgailos, 
griežtos regulos; o moterų vienuolynams iš pat pradžių būdin- 
gas intensyvus tiek protinio, tiek dvasinio gyvenimo poreikis. 

Pažvelgę į Bažnyčios gyvenimą feodalizmo laikais, įsitikinsi- 
me, kad moterys neabejotinai buvo uoliausios ir ištikimiausios 
jos pagalbininkės. Įdomu, kad šios moterys, taip išradingai vei- 
kiančios IV ir V a., jau kuria tai, kas bus būdinga feodalizmo 
civilizacijai: Fabiola įsteigia pirmąsias ligonines, Melanija savo 
valdose panaikina vergiją, Paula rūpinasi ir savo, ir aplink ją 
susibūrusių merginų švictimu. Jų veikloje galima įžvelgti įvairių 


reiškinių pradmenis: domenų valdymo elementus; pirmuosius 

vienuolynų, kur suklestės aukšta kultūra, žingsnius; riterijos 
užuomazgą — tos riterijos, kuri bus veikiama Bažnyčios bei mo- 
ters ir šia dviguba įtaka prisidės auklėjant vyrą, skiepijant jam 
apsišvietusio princo idealą ir pareigą ginti silpnesnįjį. 

Štai kodėl pradžioje mums reikia patyrinėti moters tipą, ku- 


ris antikai visiškai nežinomas — vienuolę. 


NAUJAS MOTERS TIPAS: VIENUOLĖ 


Aliskanų alėja, buvęs IV a. galų ir romėnų nekropolis, šian- 
dien yra mėgstama Arlio gyventojų pasivaikščiojimo vieta, o 
turistams — viena iš miesto įdomybių, dėl kurios „verta padaryti 
lankstą“, kaip dažnai sakoma kelionių vadovuose. Nors pra- 
bėgęs laikas buvo joms negailestingas, senosios kapinės, skęs- 
tančios jas gaubiančių didelių medžių pavėsyje, išsaugojo jose 
tvyrančią prietemą ir susikaupti skatinančią atmosferą; ir racio- 
naliausio proto žmogus čia kaipmat taptų romantiku — arba 
bent suprastų, kaip nesunku juo tapti. Saulės blyksniai, šen bei 
ten apšviečią išlikusius sarkofagus (iš daugelio tūkstančių jų liko 
gal šimtas), Šv. Honorato bažnyčios (vienintelės iš septyniolikos 
kapines aptarnavusių bažnyčių) liekanos — visa tai labiau pana- 
šu į estampą ar akvarelę nei į dabartinę tikrovę. 

Ir vis dėlto kaip tik čia, šioje vietoje, atsirado, susiformavo ir 


suklestėjo įleidęs į mūsų žemę šaknis vienuolių pasaulis. 

513 metais sesers Cezarijos prašymu Arlio vyskupas šv. Ce- 
zarijus sukuria regulą nekaltų mergelių bendruomenei, susibū- 
rusiai prie Šv. Jono bažnyčios. Šitaip Galijoje atsirado pirmasis 
moterų vienuolynas — toje Galijoje, kurios dalis neseniai buvo 
tapusi frankų karalyste. 

Nors menki griuvėsiai, likę iš Šv. Jono vienuolyno, Šv. Blažie- 
jaus bažnyčios ar paleokrikščioniškų apsidžių, kitados išsidėsčiu- 
sių palei tvirtovės sienas, neleidžia susidaryti senojo vienuolyno 
vaizdo, V a. vienuolės gyvenimą, priešingai, nesunku atkurti, 
remiantis šv. Cezarijaus regula, kuri labai panaši į šv. Benedikto 
(1980 m. buvo 1500-osios jo gimimo metinės) sudarytąją pir- 
miesiems Vakarų vienuoliams. 

Tačiau veltui čia ieškotume tikslių nuorodų ar laiko paskirs- 
tymo: visai kaip Benediktui, Cezarijui pirmiausia rūpi bendri 
principai, rikiuoją tam tikrą gyvenimo būdą nenuolaidžiaujant, 
bet ir nesigriebiant perdėto griežtumo. 

Pavyzdžiui, vienuolės noviciato trukmė nenustatyta. Daž- 
niausiai vienuolės „bandymas“ trunka vienerius metus, tačiau 
vienuolyno vyresnioji gali pratęsti ar sutrumpinti šį naujokės 
bandymo laiką — nelygu jos uolumas. Įsidėmėtina, kad regu- 
loje neminimi jokie griežti valgymo ar gėrimo apribojimai; 
svarbiausia — tvirta nuostata išsižadėti savęs ir pasaulio tuštybės. 
Tai būdinga ir šv. Benedikto sudarytai regulai. Tiesa, tai turbūt 
rūsčiausia griežtumo forma. Tačiau jos motyvas — visiška meilė, 
kuri ničnieko nepasilieka sau: nei nuosavo drabužio, nei pinigų, 
nei atskiro kambario. Prieš stojant vienuolynan, privalu išdalyti 


visą savo turtą. Šv. Cezarijus primygtinai reikalauja laikytis visų 

šių principų. Nieko nepasilikti jis pataria ypač našlėms: jų am- 
žiaus ir padėties moteriai, be abejo, sunkiau atsisakyti priprastų, 
mėgstamų daiktų ir dalykų — jaunimas su visa kuo skiriasi len- 
gviau, greičiau, dosniau. Tenepriklauso joms niekas, niekas tene- 
būna jų galioje. Vienuolyne turtuolės neskiriamos nuo vargšių, 
aristokratės — nuo prasčiokių; visos vilki vienodus baltus abitus, 
kuriuos pasigamina pati bendruomenė. Jokių papuošalų. Re- 
gula mini, kad maudytis privalu: tai būtina higienos priemonė, 
prieš kurią nevalia murmėti. Kiekvieną rytą visos vienuolės at- 
eina pasiimti tam tikro kiekio vilnos, kurią turi suverpti tylėda- 
mos. Visos paeiliui dirba virtuvėje, taigi šiuose ankstyvuosiuose 
vienuolynuose nėra seserų patarnautojų, turinčių nudirbti ūkio 
darbus. Visos išmoksta skaityti ir kas rytą dvi valandas pralei- 
džia prie knygos. Rašydamas apie tai, Pierre'as Riché pažymi, 
kad vienuolių dėka susidaro žmonijos ateičiai svarbus „įgūdis 
skaityti tyliai, vien akimis“!?. Antikos laikais, kaip žinome, vi- 
suomet buvo skaitoma balsu. Šv. Augustinas didžiai nustebo 
išvydęs savo draugą šv. Ambraziejų, Milano vyskupą, skaitantį 
tylomis. Jei nebūtų atrastas šitoks skaitymo būdas, abi taisyk- 
lės — privalomo skaitymo ir privalomo tylėjimo — diametraliai 
prieštarautų viena kitai. Taigi skaitymo atskyrimas nuo kalbėji- 
mo yra vienuolių dovana ateities laikams. 

"Trumpai tariant, regula reikalauja laikytis tylos: kalbėti, pra- 
bilti galima tik tada, kai be to neįmanoma apsieiti. Visiška tyla 
prie stalo: norint parodyti, ko trūksta, pakanka rankos mosto. 

Abatė nusprendžia, kada bus meldžiamasi: žinoma, tuo metu 


negalima nei kalbėti, nei dirbti. 

Išskyrus maldą ir mokslą, pirmoji vienuolės priedermė — pa- 
dėti ligoninėje slaugomiems ligoniams. Ligoninė būdavo atski- 
rame pastate. 

Norint smulkiau sužinoti, kaip praeina vienuolės diena, reikia 
pasklaidyti dokumentus, kurie atspindi tuometinius papročius. 
Tačiau šių dokumentų rinkinys daug vėlyvesnis už šv. Cezarijaus 
regulą, nes jis sudarytas X a., t. y. trimis šimtais metų vėliau. "' 

Vienuolė keliasi, kai dar tamsu, persižegnoja ir šaukiasi Švč. 
"lrejybės. Paskyrusi valandėlę „būtiniems kūno poreikiams“, 
skuba koplyčion, kalbėdama XXIV psalmę: Ad te Domine levavi 
animam meam...*, kukliai atsistoja prie kitų seserų, nusilenkia 
prieš altorių, eina į savo victą ir ima melstis „Viešpaties akivaiz- 
doje daugiau širdimi nei lūpomis, taip, kad jos balsą girdėtų 
ne tick ji pati, kiek Dievas“. Suskambęs varpelis praneša, kada 
vienuolėms reikia pereiti pamaldoms į chorus. 

Pasibaigus šioms pirmosioms rytmetinėms pamaldoms, ku- 
rios laikomos apie vidurnaktį, stoja visiška tyla: vienuolės vėl 
ilsisi; apyaušriu (apic šeštą ryto, vasarą — anksčiau) suskambus 
varpui visos grįžta giedoti iš pradžių laudų, paskui — pirmųjų 
pamaldų, po kurių išpažįsta savo kaltes. Tada ateina laikas po- 
ilsiui, kurio metu gali skaityti. Po to joms privalu nusiprausti ir 
grižti bažnyčion giedoti trečiųjų pamaldų ir išklausyti Mišių. 

Sesuo ekonomė ir jai skirtos padėjėjos išeina iš bažnyčios 
anksčiau už kitas vienuoles, nes turi paruošti pusryčius: po ket- 


virtį svaro duonos kiekvienai ir gėrimų. 


* Į tave, Viešpatie, keliu savo sielą... (Lot.) 

Paskui vienuolės susirenka kapitulos salėje, „nuolankiai pa- 
sveikina viena kitą“, ir toji, kuri tą dieną paskirta vyresniąja, 
joms paskelbia to mėnesio kalendorių, mėnulio fazę ir tos 
dienos šventąjį ar šventąją. Šis kalendorius neatsiejamas nuo 
liturgijos, taigi ir mišioluose, ir maldynuose jam skiriama ypa- 
tinga vieta. Kaip būdinga viduramžių rankraščiams, jis beveik 
visuomet puoštas miniatiūromis, kuriose dažnai vaizduojamos 
įvairios scenos iš kiekvieno mėnesio darbų ar šventųjų gyve- 
nimo. Įdomu, kad kalendoriuje taip ryškiai atsispindi vietos 
kultas, jog žinovai atpažįsta, iš kurios vietovės tas maldynas, ir 
gali nustatyti jo datą vien pasižiūrėję, kokie šventieji to maldy- 
no kalendoriuje ypatingai garbinami. Kaip tik šis kalendorius 
padeda parinkti maldas kiekvienai dienai ir sužinoti, kaip iškil- 
mingai turi būti švenčiama viena ar kita šventė (viduramžiais 
religinių švenčių būta daug, ir tai turi atitinkamą poveikį dir- 
bančiųjų pasauliui). 

Apskritai kalendorių geriausiai išmano pagrindinė giedotoja, 
nes liturgija yra jos pareiga. 

Kapitula tęsia savo darbą: po kalendoriaus perskaitomas ku- 
ris nors skirsnis iš regulos, ir ateina laikas atgailai: vienuolės pri- 
sipažįsta, kada ir kaip galėjusios nusižengti šiai regulos taisyklei, 
ir gauna už tai atleidimą. Sunkiai nusižengusioms paskiriama 
atlikti tam tikrą atgailą, paskui abatė taria joms trumpą žodį, ir 
vienuolės išsiskirsto laisvalaikiui. Tuo metu jos gali kalbėtis ga- 
lerijų juosiamame vienuolyno kiemelyje ir kitur, bet bažnyčioje, 
miegamajame ir valgomajame visą laiką turi būti visiškai tylu, ir 


tylos pažeisti niekam nevalia. Apie vidurdienį — šeštosios pamal- 

dos ir antrosios Mišios. Tolesnci veiklai ženklą duoda cimbolai: 
tai reiškia, kad vienuolės turi plautis rankas ir citi į valgomąjį 
(refektorių). Reguloje nepatikslinta, ar tai jau tas „šimtas dūžių“, 
kurie vėliau aidės visuose vienuolynuose: kviečiant vienuolyno 
pyventojus pietų, būdavo šimtą kartų daužiama į gongą. Toks 
pat ženklas galėjo būti duotas ir cimbolais. Ką nors veikiantieji 
spėdavo per tą laiką paskubomis baigti darbą, nes su paskutiniu 
šimtuoju dūžiu visi turėdavo būti pasiruošę žengti į valgomąjį. 
Iš čia prancūzų kalboje atsirado posakis „ĉtre aux cent coups“ 
(labai nerimauti, būti kaip ant adatų, t. y. spėriai suktis, kad per 
trumpą laiką kažką padarytum), perėjęs iš religinio gyvenimo į 
pasaulietinį. Beje, tokių posakių buvo daug; štai kad ir „avoir 
voix au chapitre“, pažodžiui „turėti savo balsą kapituloje“, t. y. 
turėti teisę ir galimybę pareikšti savo nuomonę. 

Prie stalo vienuolės sėda kiekviena į savo vietą, bet negali 
imtis valgio, kol neatėjo abatė — o ji neturi versti vienuoles 
ilgai laukti. 

Valgomajame aidi tik skaitovės balsas, visos kitos nė žodeliu 
nepersimeta. Prie stalo patarnauja tai savaitei paskirtos seserys. 
Pirmiausia jos paduoda patiekalus toms vienuolėms, kurios at- 
ėjo į valgomąjį paskutinės, ir baigia abate. 

Po pietų laikas poguliui; nenorinčios miego gali veikti ką tin- 
kamos, su sąlyga, kad netrukdytų kitoms. Atsikėlus renkamasi 
giedoti devintųjų pamaldų (apie 15 val.). Paskui, priorei davus 
ženklą, visos gali išgerti vyno, likusio nuo pierų stalo — pietau- 
jant buvo pasirūpinta jo palikti pavakariams. Tuomet trys cim- 


bolų dūžiai pažymi rankų darbams skirtą laiką. Diena baigiama 

lengva vakariene, po jos laikomi mišparai, o dar vėliau — pas- 
kutinės pamaldos, kurių metu užgesinamos lempos, ir visos 
tučtuojau eina į miegamąjį. 

Iš tikrųjų ši dienotvarkė keičiasi nelygu metų laikas: nuo Ve- 
lykų iki spalio mėnesio diena kur kas ilgesnė, ir dėl to renka 
keisti rytmetinių pamaldų ir pusryčių laiką. Apskritai pamal- 
doms, valgiui, poilsiui, rankų darbams skiriamos maždaug vie- 
nodos laiko atkarpos. 

Papročių knygoje regulą papildo patarimai, praplečią ar pa- 
tiksliną kurį nors jos punktą. Svarbiausias: bažnyčioje tebūnie 
tylu, nutraukti šią tylą gali tik tai, kas skirta Dievo ausiai. Kita 
kategoriška taisyklė: nieko nedaryti, nieko neduoti, nieko neim- 
ti be leidimo. Vengti ginčų ir barnių: geriausia laikoma ta, kuri 
nutyla pirmoji. Nesijuokti ir nekalbėti garsiai; negerti ir nevalgyti 
anksčiau nustatyto laiko (šiuo atveju daroma nuolaida jauniau- 
sioms ir gležniausioms, „nes atsižvelgiama pirmiausia į jų sveika- 
tą“); nesikalbėti su vyriškiu akis į akį, nebent šalia būtų koks nors 
patikimas asmuo; neišeiti iš vienuolyno be priorės leidimo. 

Iš tikrųjų priedermės nekelti kojos už vienuolyno sienų ne- 
labai paisoma: vienuolės išeina įvairiausiais reikalais; tačiau pa- 
pročių knygoje sakoma, kad jos turi tai daryti tik po dvi ir pri- 
valo kuo greičiau grįžti į vienuolyną. Tik šv. Kolombano regula 
numato griežtą atsiskyrimą nuo pasaulio už vienuolyno sienų, 
bet jos mažai kur laikomasi. 

Likti savo vienuolyno teritorijoje reikalaujama tuomet, kai 
vienuoliai ir vienuolės gyvena šalia esančiuose vienuolynuose. 


Toks reikalavimas visai suprantamas. Kai kuriuose cistersių vie- 

nuolynuose to uždarumo principo laikomasi itin griežtai. Pa- 
vyzdžiui, taip yra Limuzeno provincijoje įkurtame Kuarū mo- 
terų vienuolyne, kurio pastatas prisišliejęs prie Obazino vyrų 
abatijos. Obazino vienuolių pareiga — rūpintis Kuarū vienuo- 
lyno gyventojų materialių poreikių tenkinimu, tad jie atneša 
seserims viską, kas būtina pragyvenimui, bet tuo tikslu pric 
vartų į Kuarū buvo įrengta kažkas panašaus į šliuzo kamerą, 
kurią galima atidaryti iš vienos pusės, paliekant priešingoje 
sienoje esančias duris uždarytas, sukrauti ten arneštus daiktus 
ar maisto produktus ir išeinant uždaryti laukujes duris. Tada 
Kuarū seserys pro vidines duris susigabendavo į vidų, ką buvo 
atnešę vienuoliai, ir ten palikdavo jiems skirtus daiktus. Šitaip 
tarp abiejų vienuolynų vykę mainai nė kiek nepažeisdavo nei 
vieno, nei kito regulos. Šv. Dominykas pasirūpino, kad pirmas 
vienuolynas, kurį jis XIII a. įkūrė Prujo vietovėje, būtų apjuos- 
tas tvirtomis sienomis: juk jame turi gyventi atsivertę katarai, 
o aplink plyti „albigiečių erezijos“ apimtas kraštas, todėl atsi- 
sakiusius šios erezijos vienuolius būtina apsaugoti nuo buvusių 
bendratikių represijų. 

Tačiau tik 1298 m. popiežius Bonifacas VIII paskelbs dekre- 
taliją Periculoso, kuria vienuoliams bus uždrausta iškelti koją už 
vienuolyno sienų. Šv. Rozeliną de Sabran, įstojusią į kartūzių 
vienuolyną, labai skaudino šis apribojimas. Kategoriškas reika- 
lavimas nebeperžengti vienuolyno slenksčio sykį ten įėjus buvo 
naujas dalykas net kartūzų ordino regulai, kuri buvo itin gricž- 
ta. Šv. Rozelinos biografijoje pasakojama, kaip ji paskutinįkart 


aplankė savo tetą Jeanne'ą de Villeneuve, kuri taip pat buvo vic- 


39 


www.avatara.lt 


KOL KATEDRŲ DAR NEBUVO 


nuolė, ir tėvą, Arkų pilies kaštelioną, tuo metu jau seną ir ligotą. 
Ėmus taikyti popiežiaus dekretalijoje paskelbtą draudimą išeiti 
už vienuolyno ribų, Rozelina su tėvu daugiau nepasimatė. 

"Taigi, nors tai gali pasirodyti ir labai netikėta, ordinams, ku- 
rių reguloje numatytas labai griežtas vienuolių atsiskyrimas nuo 
pasaulio ir užsidarymas tarp vienuolyno sienų, formaliai įsako- 
ma to laikytis tik pačioje XIII a. pabaigoje. 

Tačiau tame pačiame XIII a. yra daug vienuolių, kurių niekas 
neverčia gyventi vienuolyne: galėtume pasakyti, kad šiuo atveju 
kalbama apie įšvęstas pasaulietes. Tai beginės, apie kurias mes 


dar pakalbėsime. 


Vakaruose religinio moterų gyvenimo šaknys glūdi Arlio vie- 
nuolyne prie Šv. Jono bažnyčios. Netrukus jos išleidžia daugybę 
ataugų, ir vienuolynai ima kurtis beveik visur. Apie ankstyvųjų 
viduramžių (V, VI, VII a.) moterų vienuolynus galima būtų pa- 
rašyti solidų geografijos veikalą — beje, kaip ir apie Karolingų 
epochos seserų buveines. Tokia geografija paliudytų, kad tuome- 
tinio religinio moterų gyvenimo būta labai dinamiško, nors jis 
dar labai mažai žinomas, nes vienuolėms nebuvo skiriama tiek 
dėmesio, kiek „Vakarų vienuoliams“. Tiesa, moterų vienuolių 
tada buvo tikrai mažiau nei vyrų — priešingai negu mūsų laikais, 
kad ir XIX a., kai religinis moterų gyvenimas buvo labai svarbus. 
"luo metu buvo kur kas daugiau vienuolių moterų. Tačiau ir tais 
tolimais laikais kai kurie moterų vienuolynai buvo nepaprastai 
įtakingi. Tiesa, prancūzų publika apie tai sužinojo iš šveicarų 


romanisto Reto Bezzolos veikalo — netgi gana paviršutiniško. 

Vienas anksčiausiai įsteigtų vienuolynų, kurį tikrai reikia pa- 
minėti — Šventojo Kryžiaus moterų vienuolynas Puatjė mieste. 
Kaip tik čia susiformavo pirmieji požymiai kurtuazinės tradici- 
jos, be kurios neįmanoma suprasti nei feodalizmo literatūros, 
nei jo civilizacijos. 

Puatjė vienuolyno istorija prasideda nuo karalienės Rade- 
gundos nelaimių. Paimtą į nelaisvę kartu su broliu, kuris taip 
pat buvo dar visai jaunas, ją, Tiuringijos karaliaus Bertarijaus 
dukterį, nugabena į frankų karaliaus Klotarijaus I dvarą, kur 
ji tėra vergė. Tačiau netrukus merginos grožis sužavi karalių ir 
jis ją veda. Po kurio laiko pykčio priepuolio ištiktas Klotarijus 
įsako nužudyti Radegundos brolį, ir ji pabėga: iš pradžių į Sua- 
soną pas vyskupą Medardą, kurį žmonės garbino kaip šventąjį, 
o kiek vėliau — į Puatjė, į vienuolyną, kurį pati buvo įkūrusi. 

Klotarijus veltui bandė susigrąžinti žmoną į šeimos židinį. 
Karaliui mirus, Radegunda davė vienuolės įžadus tame pačiame 
Šv. Kryžiaus vienuolyne, kur gyveno atsiskyrusi ir nepaprastai 
gerbiama už šventą gyvenimą, kuriuo ji garsėjo visoje Galijoje. 
Kartu su savo dvasios dukra, vienuolyno abate Agniete, Rade- 
gunda nuvyko į Arlį, norėdama susipažinti su šv. Cezarijaus re- 
gula. Vieną joms skirtą šios regulos egzempliorių surašė abatė 
Liliola ir patikėjo rankraštį frankų karaliui Šilperikui, kuris pats 
įteikė jį Šv. Kryžiaus vienuolynui 570 metais. 

Tuo metu Šv. Kryžiaus vienuolyno ūkvedžiu buvo Venanci- 
jus Fortūnatas. Šis poetas, palikęs tuometinėje literatūroje tokį 
ryškų pėdsaką, buvo gimęs Valdobiadenėje prie Trevizo apie 


530 metus, o mokėsi Akvilėjos ir Ravenos mokyklose. Persi- 

ėmęs antikos (Vergilijaus, Ovidijaus) poezijos dvasia, jis atsto- 
vavo rafinuotai kultūrai, vis dar klestinčiai Italijoje, ber nelabai 
žinomai kitur, nes žlugusi Romos imperija nusinešė į praeitį ir 
savo subrandintos kultūros liekanas. 

565 metais Fortūnatas, kuriam gresia apakimas, kartu su 
kitais maldininkais leidžiasi kelionėn į Tūrą, prie šv. Martyno 
kapo. Norint ten nuvykti, jam teko keliauti per germanų že- 
mes, kur gyveno bavarai ir alemanai, anot Fortūnato, „negebą 
atskirti džeržgesio nuo harmoningo garso ar gulbės giesmės nuo 
žąsies gagenimo“. Kitaip tariant, jį, rafinuotą poetą, didžiai mo- 
kytą žmogų, nuvylė tų kraštų gyventojai, labiau įgudę valdyti 
kardą nei plunksną: „tarp jų aš nebesijaučiau esąs nei muzikas, 
nei poetas: tebuvau žiurkė, graužianti poezijos trupinius. Savo 
eiles aš ne giedojau, o niūniavau, kol mano klausytojai, susėdę 
ratu ir nepalcisdami iš rankų klevo taurių, gėrė į kiekvieno atėju- 
sio sveikatą ir tauškė tūkstančius nesąmonių“. 

Galijos atmosfera pasirodė palankesnė jo menui, ir netrukus 
jis tapo oficialiu poetu, pirmiausia pasižymėjęs ilga epitalama, 
sukurta 566 m. Mece įvykusių Austrazijos karaliaus Sigeberto ir 
Brunhildos vedybų proga. Vėliau Fortūnato talento buvo šaukia- 
masi kiekvieno oficialaus įvykio frankų karalių dvare atveju, pra- 
dedant vestuvių puota ir baigiant šermenimis. Apie storžieviškus 
ir žiaurius papročius frankų karalių dvare, kur garsėjo kraupioji 
Fredegunda, pasakyta, rodos, jau viskas — ir vis dėlto nepami- 
nėta, kad net tokioje dirvoje sroveno poezijos šaltinis, kurį ypač 
garbino moterys, taip pat ir vyskupai: kaip tik dėl to Fortūnatas 


netrukus ėmė susirašinėti su Grigaliumi Tūriečiu ir Bordo vysku- 


42 


www.avatara.lt 


NAUJAS MOTERS TIPAS: VIENUOLĖ 


pu Leontijumi. Be to, daugeliui prelatų ir kitų dvasininkų jis rašė 
ir laiškus, ir eiliuotas epitafijas, šiems baigus gyvenimo kelią. 

Fortūnatą greit pasickia garsas apie karalienę Radegundą. 
567 metais jis atvyksta į Puatjė, duoda vienuolio įžadus ir tam- 
pa Šv. Kryžiaus vienuolyno ūkvedžiu, o apie 576 metus — jo 
kapelionu. Radegundai ir Agnietei jis rašo poemas, kurios išgar- 
sins jo vardą; buvusios karalienės ir vienuolyno abatės prašymu 
sukuria du himnus: Pange lingua gloriosi* ir Vexilla Regis pro- 
deunt**, kurie skamba bažnyčiose ir mūsų dienomis, t. y. praėjus 
1500 metų po jų sukūrimo. 

Eilėraščius, kuriuos Fortūnatas skiria karalienei ir abatei, 
drąsiai galima vadinti kurtuaziniais: jie kupini pasigėrėjimo, 
meilės, pagarbos. Reto Bezzola parodė, kaip artimai šie nauji 
jausmai susiję su Švč. Mergelės kultu, kuris toks svarbus pen- 
kiais pirmaisiais krikščionybės amžiais. Tiesioginė šio kulto 
pasekmė — visiškai nauja pažiūra į moterį. Tai pažiūrai skirta 
suklestėti feodalizmo laikais.!? 

Tarp jaunojo poeto ir penkiasdešimtmetės karalienės užsi- 
mezga „tikra sielų draugystė“, tam tikra „mistinė sąjunga“, lei- 
džianti kuo tyriausiai išreikšti ir karštą meilę, ir tą skausmą, kurį 
vėliau giedos trubadūrai ir kuris jiems bus amžinu išgyvenamo 


džiaugsmo palydovu. 
Garbioji motina, švelnioji sese, 
Kurią aš garbinu pamaldžia ir ištikima širdimi, 


* Karaliaus vėliavos aukštai... (Lot.) 
** Kūno paslaptį šlovingą... (Lot.) 

Liepsnodamas dangiškąja meile, be menkiausio kūniško virpesio, 
Ne kūnu aš myliu, ir ne kūną, 
O tai, ko geidžia siela... 
Kokiais gi žodžiais prabilsiu į mylimą motiną, 
į švelnią sesę, 


Likęs vienas, kai mano širdies meilės čia nėr? 


Agnietės įšventinimo vienuolyno abate proga (tada jai buvo 
neką daugiau kaip dvidešimt) Fortūnatas sveikina ją kaip mer- 
gelę, motiną, valdovę: virgo, mater, domina, t. y. tais pačiais žo- 
džiais, kuriais sveikinama Švč. Mergelė Marija. 

Kitaip tariant, Puatjė Šv. Kryžiaus vienuolyne jau galima 
įžvelgti pirmuosius apmatus to, kas kurtuazinėje poezijoje 
taps moters idealu, o karalienę Radegundą pagrįstai galima 
laikyti pirmąja iš tų damų, kurios taps poetų įkvėpėjomis ir 
gebės paveikti savo epochą, suteikdamos jai naujo švelnumo 
ir subtilumo. 

Be Šv. Jono moterų vienuolyno Arlyje ir Šv. Kryžiaus vienuo- 
lyno Puatjė, VI a. Prancūzijoje esama dar dviejų: vieną Nor- 
mandijoje, Andeli mieste, įkūrė karalienė Klotilda, kitą Tūre 
įsteigė kilminga dama vardu Ingetrūda ir jos duktė Bertegunda; 
kadangi ši buvo jau ištekėjusi moteris, jai teko grįžti į šeimos 
židinį, kitaip ją būtų atskyrę nuo Bažnyčios. 

VII a. prie kitų vienuolynų šiaurinėje Prancūzijos dalyje pri- 
sideda Šelio vienuolynas, kurį įkūrė karalienė Batilda. Kaip ir 
Radegunda, ji buvo karo belaisvė, garsėjusi nepaprastu grožiu. 


Tapusi karaliaus Chlodvigo II žmona, ši anglė pasirodė gebanti 

šauniai valdyti karalystę, kai jai teko pavaduoti susirgusį vyrą. 
Vėliau Batilda pasitraukė į savąjį Šelio vienuolyną. 

Praėjus kone šimtui metų, šiai abatijai vadovavo Karolio Di- 
džiojo sesuo Žizelė, išsilavinusi moteris, ji palaikė ryšį su moksli- 
ninku Alcuinu, paskyrusiu jai keletą savo veikalų, ir su Orleano 
vyskupu Teodulfu, kuris jai padovanojo brangų giesmyną. Tais 
laikais buvo mėgstamos poetiškos pravardės, ir Žizelė buvo vadi- 
nama Liucija. Taip ją praminė Dvaro akademija, kurią imperato- 
rius, ketinęs globoti kultūrą, pavertė jos atnaujinimo įrankiu. 

Tačiau grįžkime prie Batildos, kuri pasižymėjo tuo, kad 
visiškai atsisakė karališkos tuštybės ir uoliai dalyvavo visuose 
bendruomenės namų ūkio darbuose. Batildą vienuolės gyveni- 
me globojo ir rėmė garsusis Nuajono vyskupas Eligijus. Mes 
Žinome, kad jis buvo ir lieka auksakalių globėjas. Jo gyvenimo 
aprašyme sakoma: „Sėsdamasis prie sumanyto darbo, Eligijus 
pasidėdavo prieš akis maldyną, nes kad ir koks būtų buvęs tas 
darbas, jis žiūrėjo į jį kaip į Dievo jam skirtą užduotį. Taigi jis 
atlikdavo dvigubą pareigą: rankomis tarnavo žmonėms, o protu 
Ir siela — Dievui“. 

Šventojo Eligijaus gyvenime apstu epizodų, kurių net keletą 
pasisavino tautosaka, kaip antai istoriją su karaliumi Klotari- 
Jum II, kuris patikėjo Eligijui didelį kiekį aukso, prašydamas 
pagaminti jam sostą, ir vietoj vieno gavo du, nes auksakalio 
meistriškumas prilygo jo sąžiningumui. Turbūt neįmanoma abe- 
[Ingai žiūrėti į meno gyvenimo apraiškas, tolimame VII a. susi- 
Juxias su religiniu gyvenimu ir išlikusias per amžius: nuostabios 


Merovingų laikų sagtys, sagės, fibulos, kalavijų rankenos liudi- 

ja, kad tuometiniai meistrai buvo tobulai įvaldę auksakalystės 
techniką. Šiandien tai pripažįsta ir įrodo E. Salino, A. France'o- 
Lanord'o ir kitų šios srities specialistų darbai. Atmintyje iškyla 
Michelio Fleury radiniai, aptikus Sen Deni* karalienės Aregun- 
dos kapą: tarp kitų brangenybių ten buvo žiedas, naudojamas 
kaip antspaudas, kuriame buvo išgraviruotas karalienės vardas 
ir jos monograma; ten pat rasta įmantriai kalinėtų auskarų ir 
smeigtukų, puikių inkrustuoto emalio fibulų, nuostabi auksinė 
sagtis, papuošta filigrano tinkleliu, į kurio akutes įsodinti spal- 
voti brangakmeniai ir perlai.'? 

Juvelyro Eligijaus, tapusio Nuajono vyskupu, gyvenime auk- 
sakalystės darbai neatsiejami nuo religinių impulsų. Eligijus ne- 
sitenkina Šelio vienuolynui teikiama parama; jis pats įsteigia du 
vienuolynus: vieną — Paryžiuje, kuriame, kaip buvo kalbama, gy- 
veno trys šimtai vienuolių, ir kilmingų damų, ir visai žemos kil- 
mės moterų (paprastų servių). Jo viršininke buvo vienuolė vardu 
Aurėja. Kitą vienuolyną Eligijus įkūrė savo mieste Nuajone. 

Netoli Šelio abatijos yra tuo pačiu metu įkurtas Žuaro Dievo 
Motinos vienuolynas, kurio istorija susijusi su besiskverbiančiu 
Europon Airijos vienuolių, vyrų ir moterų, judėjimu. Airė Fara 
įsteigia Prancūzijoje Faremurjė vienuolyną, o jos tėvynainė Aus- 
treberta įkuria Pavilji vienuolyną. 

Žuarą įsteigė Adonas, karaliaus Dagoberto iždininkas, apie 


630 metus palikęs dvarą. Jis įkuria dvigubą — vyrų ir moterų — 


* Abarija, kur buvo palaidotas šv. Dionyzas (pranc. Saint-Denis) su savo drau- 
gais (273 m.). Ant jo kapo šv. Genovaitė V a. pastatė bažnyčią, tapusią karalių 
nekropoliu. (Leid. pastaba) 

vienuolyną, kur vadovaujamasi airio šv. Kolombano regula. 
Vienuolyno vyresniąja jis paskiria savo pusseserę Teodechildą 
(arba Telšildą); beje, manoma, kad ji buvo iš Faremutjė, taigi 
visi trys vienuolynai palaikė tarpusavyje nuolatinius ryšius. 

Tad šioje vietovėje susiformavo ir suklestėjo vienuolynai su 
jiems būdinga gyvenimo sankloda ir atributika, kurią mums 
parodė nūdieniai archeologai, identifikavę garsiuosius Teode- 
childos ir jos brolio Paryžiaus vyskupo Agilberto, apie 680 m. 
pasitraukusio į Žuarą, antkapius. Tai būdingiausi merovingiš- 
kosios skulptūros pavyzdžiai, kuriuose atvykusių Prancūzijon 
airių dėka atgyja keltų meno liekanos. 

Kaip minėjome, Prancūzijoje vienuolynai susiję labai glau- 
džiais ryšiais, bet tokius pat II dc Franso vienuolės palaiko su 
Airijos ar Didžiosios Britanijos vienuolėmis. Galbūt šiuo atveju 
pasireiškė anglės Batildos įtaka; šiaip ar taip, tarp Šelio vienuolių 
yra Nortumbrijos princesė Heresvita, o dvi Rytų Anglijos kara- 
liaus dukterys, Syra ir Obijerga, įstoja į Faremutjė vienuolyną ir 
vėliau tampa jo abatėmis. Čia taip pat gyvena Kento karaliaus 
duktė Erkongota. Kito Kento karaliaus duktė Ensvita maždaug 
tuo pačiu metu (630 m.) įkuria vienuolyną Folkstoune. Taneto 
vienuolyno abatė Mildreda buvo išauklėta Šelio vienuolyne. 

Daugumą šių institucijų VII a. pabaigoje nusiaubė vikingų 
invazijos; kelios išliko ir buvo metodiškai sugriautos karaliaus 
Henriko VIII įsakymu 1539 metais. Iš jų reikia paminėti bent 
jau žymiausią: Vitbio vienuolyną rytinės Anglijos pajūryje, 
nuostabioje vietovėje. Jis buvo pastatytas ant iškilusios virš jūros 


uolos kiek atšiaurioje ir nykioje Jorkšyro pakrantėje, kurią plakė 

ir vėjai, ir bangos. 627 metų Velykų dieną Jorke buvo pakrikš- 
tytas Edvinas, pirmasis danų karalius, priėmęs krikščionybę, ir 
jo mažytė dukterėčia Hilda. Netrukus Edviną nužudė pagonys 
anglai ir saksai, kurie naikino besiformuojančias krikščionių 
bendruomenes, bet Hilda liko gyva. Įstojusi į netoli Durhe- 
mo buvusį Hartlpulo vienuolyną, ji vėliau įkūrė vyrų ir mo- 
terų vienuolyną Vitbyje. Būdama labai išsilavinusi, pati galėjo 
vadovauti vienuolių studijoms. Ištisus šimtmečius vienuoliai ir 
vienuolės giedojo pamaldas puikiojoje vienuolyno bažnyčioje, 
dalinai išlikusioje iki mūsų dienų ir dramatiškai keliančioje į 
dangų savo ažūrinės sienas. 

Vitbio abatija regėjo du Didžiosios Britanijos Bažnyčiai labai 
svarbius įvykius: čia 664 metais buvo susirinkęs sinodas, panai- 
kinęs ligi tol gyvavusius keltiškų bažnyčių ir Romos Bažnyčios 
apeigų skirtumus; čia prasidėjo poeto Cacdmono kelias. Caed- 
monas tarnavo abatijoje arklininku. Arklidėje jis ir miegodavo. 
Ir štai vieną naktį jis išvydo regėjimą, raginantį jį apdainuoti 
„pasaulio sukūrimą, žmogaus kilmę ir visą Genezės istoriją“. 
Hilda, išgirdusi kalbant apie tarno sapną, liepė pašaukti Caed- 
moną ir įkalbėjo jį pasirinkti vienuolio gyvenimą. Taigi abatės 
iniciatyva Caedmonas tapo vienuoliu ir galėjo duoti valią savo 
poeto ir muziko talentui. 

Airių ir anglų vienuolės buvo ne tik meno ir mokslo glo- 
bėjos: jos turėjo didelę įtaką Germanijos evangelizacijai. Apie 
tai būtina pakalbėti plačiau, nes tarp tokių ryškių asmenybių, 
kokiomis buvo dauguma įžymiųjų abačių ankstyvaisiais vidur- 


amžiais ir Šventosios imperijos pradžioje, germaniškų kraštų 

priorės yra ypatingai patrauklios. Be to, jų įtaka tuo laiku tikrai 
buvo reikšminga. 

Vienuolis Vinfridas, kuris labiau žinomas Bonifaco vardu, ki- 
lęs iš Vesekso ir germanams buvęs tuo, kuo šv. Martynas buvo 
Galijai, o šv. Patrikas — Airijai, susirašinėjo su Anglijos vienuolė- 
mis, tarp kurių buvo ir Vitbio abatė Aclfleda. Vinfrido kvietimu 
daug vienuolių atvyksta į germanų žemes, norėdamos jam padėti 
atlikti apaštališkąją užduotį ir paskatinti fundacijas. Pavyzdžiui, 
Lioba palieka savąjį Vimburno vienuolyną ir tampa Bišofsheimo 
abate; Teklė ima vadovauti Kicingeno vienuolynui, o dar kita 
vienuolė iš Anglijos, Heidenheimo abatė, aprašo Bonifaco darbų 
tęsėjo Vilibaldo gyvenimą. Vilibaldo laiškai vienuolėms persunk- 
ti to draugiško švelnumo, kuris, kaip matėme, buvo būdingas 
lortūnato ir Radegundos santykiams. Štai kaip jis rašo vienai 
iš jų, Edburgai: „Mylima sese, dovanodama man šventas kny- 
gas, jūs sustiprinote ištremtąjį Germanijon dvasine šviesa; nes, 
skęstant tamsybėse ir tolybėse, atsidūrus tarp germanų genčių, 
galima būtų nugrimzti į mirtiną sielvartą, jei neturėtum Dievo 
Žodžio it žibinto ar kelrodės žvaigždės savo kelyje. Patikėdamas 
visą save jūsų meilei, meldžiu jus melstis už mane“. 

Dovanos, apie kurias užsimena Vilibaldas, tuo metu yra 
įprastas dalykas, jis kalba pirmiausia apie jam padarytas tam 
tikrų rankraščių kopijas. Taip par išlikęs Aldhelmo (639-709) 
iš Malmsberio vienuolyno laiškas, kuriame jis dėkoja Barkingo 
vienuolėms, atsiuntusioms jam savo darbo vaisius; Aldhelmas 
jas sveikina, kiekvieną pavadindamas vardu: Justina, Kutburga, 


Osburga, Eldigta, Skolastika, Hidburga, Burngita, Eulalija ir 

Tekle. Jis lygina šias seseris su darbčiomis bitelėmis, surinku- 
siomis mokslo medų iš visur, kur tik buvo įmanoma, ir per- 
teikusiomis tą saldų lobį jam. Dar kitur jis vadina vienuoles 
„Bažnyčios gėlėmis, Kristaus perlais, rojaus puošmena“. 

Neilgai trukus Vokietijos vienuolynai ima klestėti. Jų abatės 
dažnai giminiuojasi su imperatorienėmis, taigi visuomet yra jų 
remiamos. Dauguma vienuolynų vyresniųjų yra ypatingai ga- 
bios ir išsilavinusios moterys. Jos paverčia savo vienuolynus ir 
maldos, ir kultūros centrais, o šeimos ryšiai leidžia joms vaidin- 
ti svarbų vaidmenį politiniame gyvenime. 

Reto Bezzola pabrėžė „stiprią moteriško elemento įtaką val- 
dančiajai Vokietijos klasei X a. ir XI a. pradžioje“, taigi neįma- 
noma teisingai suvokti ir nagrinėti pradinį germanų imperijos 
etapą, jos saksiškąjį laikotarpį, neatsižvelgiant ir į valdoves, ir į 
abates. Kai 919 m. Saksonijos kunigaikštis Henrikas Paukštgau- 
dys paveldi iš Frankonijos kunigaikščio Konrado šiam kadaise 
atitekusią vokiškąją Karolio Didžiojo imperijos dalį, Henriko 
žmonos Matildos veikla laikoma lygiaverte jos vyro veiklai. Kar- 
tu jiedu įkuria Kvedlinburgo moterų vienuolyną, kur abu bus ir 
palaidoti. Matilda buvo labai prisirišusi prie benediktinių, kurių 
vienuolyne (Herforde prie Korvėjaus, Vesrfalijoje) ji buvo auklė- 
jama. Ko gero, tai seniausias moterų vienuolynas germanų žemė- 
se: jis įkurtas IX a., o pirmoji palikusi savo vardą istorijai jo abatė 
Teta atvyko į Herfordą 838 metais iš Suasono. Paskui Vestfalijoje 
buvo įkurtas Gandersheimo vienuolynas, vėliau — Eseno ir Kved- 
linburgo. Vienuolės čia gaudavo platų išsilavinimą; mokydavosi 


ne tik lotynų kalbos, kuri buvo būtina liturgijai, bet ir graikų 

kalbos, ir apskritai filologijos ir teisės. Marildos, paskutinius savo 
gyvenimo metus praleidusios Kvedlinburge, kur ji davė vienuolės 
įžadus, asmeninę įtaką atgaivino jos anūkė, Švabijos kunigaikščio 
žmona Hadevicha, ir jos proanūkė Gizela, ištekėjusi už Vengri- 
jos karaliaus Stepono, o XI a. Silezijos evangelizacijoje aktyviai 
dalyvauja Hedviga Meranietė, kurią vedė Silezijos kunigaikštis 
Henrikas Barzdorasis. Germanų žemėse, kaip ir visuose kituose 
Vakarų kraštuose, krikščionių tikėjimą paskleis moterys. 

Abatės yra ne tik auklėtojos ar filologijos globėjos. Joms tenka 
nepaprastai svarbus ir ryškus kūrėjų vaidmuo, kurį jos asmeniš- 
kai atlieka kuo puikiausiai: pirmasis garsus vardas X a. vokiečių 
literatūroje priklauso moteriai, Gandersheimo abatci Hrotsvi- 
tai, kuri, anot vokiečių literatūros istoriko E. Tonnelato, yra 
„galbūt originaliausia Otonų laikų Vokietijos rašytoja“ "*. 

Hrotsvita rašė savo vienuolėms ir eiliuotas legendas, kurios 
buvo skaitomos valgomajame, ir komedijas, kurios buvo vai- 
dinamos vienuolyne ir mėgdžiojo Terencijaus sukurtąsias; tik, 
žinoma, Hrotsvitos komedijos buvo parašytos krikščioniška 
dvasia. Beje, tai mums parodo teatro vaidmenį tuometiniame 
gyvenime: net vienuolynai nelieka jam abejingi; Gandersheime 
teatras laikomas ne tik pramoga, bet ir auklėjimo bei lavinimo 
priemone. Taip pat vertinamas teatras ir Anglijoje, kur Bedas 
Garbusis užsimena apie teatrinės paraliturgijas Velykų naktį. 

965 metais Hrotsvita sukuria ilgą herojinę poemą Gesta Ot- 


tonis* apie imperatoriaus Otono I Didžiojo žygius, skirtą jo sū- 


* Otono žygiai, arba Onono žygdarbiai (/ot.). 

nui Otonui II, kuriam tuo metu dar tik dešimt metų. Ji taip 
pat parašo savo vienuolyno istoriją. Pažymėtina, kad ši vienuolė 
savo kūriniuose gebėjo tarti pagiriamąjį žodį tiek santuokiniam, 
tiek vienuoliškam gyvenimui, parodydama juos kaip du būdus 
ištikimai tarnauti tam pačiam idealui.!* 

Beje, ne vien abatės išsiskiria savo žiniomis ir raštais: tarp 
paprastų vienuolių irgi esama iškilių asmenybių. Tokia buvo 
Mechrilda Magdeburgietė, 1250 metais parašiusi Dievybės Švie- 
są, pirmą mistinį veikalą šnekamąją kalba. Tuomet Mechtilda 
buvo dar beginė. O paskutiniuosius savo gyvenimo metus pra- 
leido Helftos vienuolyne prie Eislebeno, kur ji ir mirė 1282 me- 
tais. Tame pačiame vienuolyne tada gyveno Gertrūda Didžioji, 
kito mistinio veikalo — Dieviškosios meilės Heroldas — autorė, 
taip pat dvi seserys, ilgai garsėjusios dvasingumo istorijoje: Ger- 


trūda ir Mechtilda Hakebornietės. 


Kalbant apie visas šias XII a. garsėjusias vienuoles, būtina il- 
giau stabtelėti ties dviem, kurios paliko tikrai reikšmingus vei- 
kalus: Herade Landsbergiete ir Hildegarda iš Bingeno. 

Nūdieniai turistai, besilanką Elzase esančiame Šv. Odilijos 
vienuolyne, gali grožėtis jo sienas puošiančiomis padidintomis 
dingusio rankraščio miniatiūrų kopijomis. Garsusis rankraš- 
tis vadinosi Hortus deliciarum — Palaimos sodas. Tai buvo en- 
ciklopedinis veikalas, kurį abatė Heradė Landsbergietė parašė 
1175-1185 metais. 255 didelio formato ir 69 mažesniuose 
puslapiuose abatė išdėstė viską, ką laikė būtina savo vienuolių 


mokymui. Ji rašė: „Kaip judri bitelė aš iščiulpiau dieviškos ir 

filosofinės literatūros gėlių nektarą ir sukroviau jį į medumi var- 
vantį pilnutėlį korį“. Kitaip tariant, Heradės veikalas su daugy- 
be ištraukų iš Biblijos, Bažnyčios Tėvų ir įvairiausių XI ir XII a. 
autorių buvo lyg tuometinių žinių sąvadas. Jį iliustravo daugy- 
bė miniatiūrų, kurios, laimė, buvo nukopijuotos dar iki 1870 
metais Strasbūro bibliotekoje kilusio gaisro, sunaikinusio šį ir 
daug kitų nepaprastai vertingų rankraščių. Dabar tos miniatiū- 
ros yra vienas patikimiausių šaltinių, jei mes norime susidaryti 
nuomonę apie feodalinės epochos technologijas.” Žemdirbys- 
tės įrankių, arklių kinkymo ir kaustymo priemonių, preso rato, 
ginklų, drabužių ir net tampant už virvučių veikiančių automa- 
tų piešiniuose išliko nemenka kasdienio XII a. gyvenimo da- 
lis, pasiekusi mus tose 336 miniatiūrose. Žiūrinėjant jas mūsų 
laukia maloni staigmena: keli vienuolių portretai. Kai kurios 
pavaizduotos vilkinčios ilgą abitą, jį slepia gražiomis klostėmis 
krintantis apsiaustas, o galvą dengia veidą gaubiantis šydas, la- 
bai elegantiškai permestas per petį. 

Dar svarbesnė visuotinci istorijai šv. Hildegardos asmenybė. 
Ant Reino krantų išsidėstęs mažutis Bingeno miesteliukas, ku- 
rio pavadinimas neatsiejamas nuo šv. Hildegardos, 1979 metais 
pažymėjo 800-ąsias jos mirties metines!*; čia dar galima išvysti 
vienuolyno, kurį ji valdė ir kuriame mirė, liekanas. Tai iš da- 
lies restauruotas nuostabus romanų stiliaus ansamblis, beveik 
visiškai sugriautas 1632 m. įsiveržus švedams. Gimusi 1098 m. 
Biokelheime (labiau tikėtina, kad Bermersheime, kaip visai ne- 
seniai buvo nustatyta), Hildegarda, dešimtas vaikas smulkaus 


bajoro šeimoje, visada buvo silpnos sveikatos, bet tai jai nesu- 

trukdė pragyventi daugiau nei aštuoniasdešimt metų ir būti 
nepaprastai veikliai. Kai jai sukako aštuoneri, Hildegarda buvo 
patikėta vienuolei Jutai, po kurios sparnu Disibodenbergo vie- 
nuolyne glaudėsi nedidelė bendruomenė. Būdama penkiolikos 
metų, Hildegarda davė vienuolės įžadus, o 1136 metais tapo 
abatės Jutos įpėdine. Vėliau, 1147-aisiais, ji su aštuoniolika 
vienuolių įsikūrė Bingene ant Rupertsbergo — Šv. Ruperto kal- 
no, iškilusio virš Reino. Dar vėliau Hildegarda įkūrė kitą vie- 
nuolyną, šįkart dešiniajame Reino krante, Eibingene. Ji mirė 
1179 m. rugsėjo 17 d. 

„Nuo pat vaikystės, kol dar mano kaulai, nervai ir gyslos ne- 
buvo sutvirtėję, iki dabar, kai man per septyniasdešimt, aš visą 
laiką regiu savo siela tą viziją. Per Dievo malonę mano siela 
tai skrieja į dangaus aukštybes, tai lankosi pas įvairias tautas, 
nors jos gyvena tolimose, visai nežinomose vietovėse... Visų tų 
dalykų aš nei girdžiu ausimis, nei suvokiu širdies mintimis ar 
penkiais turimais pojūčiais; juos matau tik savo sieloje, o kūniš- 
kos mano akys lieka atvertos, nes aš niekada neišgyvenau eksta- 
zės alpulio; aš matau juos būdraudama, tiek dieną, tick naktį... 
Šviesa, kurią matau, nėra vietinė, ji spindi kur kas labiau nei 
saulę gaubiantis ūkas... Vadinu tą švicsą gyvosios šviesos šešėliu. 
Kaip saulė, mėnulis ir žvaigždės atsispindi vandenyje, taip raš- 
tai, kalbos, dorybės ir kai kurie įgavę formą žmonių darbai man 
žėri šioje šviesoje. Ilgai prisimenu visa, ką mačiau ar sužinojau 
per savo regėjimus; prisimenu, kada tai mačiau ir girdėjau; aš 
matau, girdžiu ir žinau tuo pačiu laiku, tai, ką žinau, sužinau 


akimirksniu. Ko šitoje šviesoje nematau, to ir nežinau“. 

Ši Hildegardos išpažintis apibendrino jos gyvenimą. Būdama 
trejų metukų, ji pradėjo regėti antgamtines vizijas, o 1141 m. 
ėmė jas užrašinėti. Šių vizijų aprašymai ir sudaro tris pagrindi- 
nius veikalus: Gyvenimo nuopelnų knygą, Dieviškų darbų knygą 
ir patį svarbiausią, pirmąjį, kuris vadinasi Scivias. Šį pavadinimą 
galima išversti taip: Pažink Viešpaties kelius. Hildegardai priski- 
riama daug kitų kūrinių. Kai kurie tikrai parašyti jos plunks- 
nos: pavyzdžiui, knyga apie „paprastą mediciną“ ir knyga apie 
„sudėtinę mediciną“ — kažkas panašaus į gamtos mokslo vado- 
vėlį. Dar vienas Hildegardos veikalas, /gnota Lingua“, gali būti 
vertinamas kaip siūlymas reformuoti vokiečių ir lotynų kalbų 
alfabetus ir transkripciją. Galiausiai, kas mums ypač svarbu, Hil- 
degarda paliko gausią korespondenciją, nes jos patarimo labai 
greit ėmė prašyti įvairiausi asmenys, viduramžių hierarchijoje 
užimą anaiptol ne paskutinę vietą: popiežius Eugenijus III, Vo- 
Barbarosa, šv. Bernardas Klervietis, taip pat daugybė vyskupų ir 
prelatų. Įdomu, kad šviesa, iš kurios sklinda Hildegardos vizijos, 
ir balsas, kuris jai įsakinėja, vadina ją omo. „O homo fragilis, et 
cinis cineris, et putredo putredinis, dic et scribe que vides et audis“, 
skaitome Scivias pradžioje, t. y. „O menkas žmogau, pelenų pe- 
lene ir dulkių dulke, sakyk ir rašyk, ką matai ir girdi“. Akivaizdu, 
kad žodis homo visada reiškė žmogiškąją būtybę, vyrą ar moterį, 
tačiau kadangi kartais tuo žodžiu būdavo gana kvailai žaidžiama, 


šiame kontekste jis pasirodė mums vertas dėmesio. 


* Nežinoma kalba (lot.). 

Išliko Scivias rankraščio originalas, papuoštas 35 miniatiūro- 
mis, kurios iliustruoja Hildegardos vizijas (Vysbadeno bibliote- 
kos nr. 1). Tai ypatingas kūrinys, tikra XII a. žinių apie pasaulį 
enciklopedija, tačiau joje keliami ir Bažnyčios dar neišspręsti te- 
ologijos klausimai; be to, Sc/vias apima ir poezijos bei muzikos 
sritis, nes Hildegarda, kuriai atrodė, kad šlovinimas ir harmoni- 
ja yra esminiai dalykai žmogaus ir Bažnyčios gyvenime, sukūrė 
74 himnus, sekvencijas ar įvairias simfonijas, ir bent kai kurių 
muzika išliko arba buvo atkurta. 

Hildegarda rašo: „Tic, kurie be pateisinamos priežasties tyli 
bažnyčioje, kur įprasta giedoti Dievo garbei, nenusipelnys iš- 
girsti danguje nuostabios Viešpatį šlovinančių angelų simfoni- 
jos“; kaip matome, Hildegarda tikrai yra tos epochos kūdikis: 
juk tam laikotarpiui būdingos paprastos puošmenos — romani- 
kos menas ir grigališkasis giedojimas. 

Ji rašė ne pati, o diktavo dviem sekretoriams. Pirmasis buvo 
vienuolis Volmaras, paskui kitas vienuolis, kurio vardas gerai ži- 
nomas: Gibertas iš Žamblū. Hildegarda net šiek tiek buvo jo 
dvasios vadove. Jai mirus, daug kitų sėmėsi stiprybės ir paguodos 
iš jos dvasingumo, pratęsdami jos įtaką, kurią ypač jautė Bra- 
banto beginės. Hildegardos kūryba keista, drauge ir mokslinė, ir 
mistinė, persunkta poezijos, tai aprašomoji, tai apokaliptinė. Ar- 
tinantis Hildegardos mirčiai, jos vizijose padaugėjo „ugnies žen- 
klų“ ir pasirodė nauja šviesos atmaina, „panaši į mėnulio ratą“. 
Jos veikalų analizė privertė pripažinti, kad Hildegarda nujautė 
egzistuojant traukos dėsnį ir magnetinį kūnų poveikį, o savo 


pranašystėse ji mato laikų pabaigą ir tuomet sustingusias vietoje 

žvaigždes — kai kurie mokslininkai suprato tai kaip užuominą 
apie energijos degradacijos dėsnį. Hildegardos kūriniuose gali- 
ma pastebėti ir tai, ką mokslas atrado, praėjus geriems penkiems 
šimtams metų po jos mirties: saulę kaip „dangaus skliauto“ cen- 
trą, kraujo apytaką ir t. t. O jei pridursime, kad kalbėdama savo 
laiške Mainco prelatams apie eretikus (ji tikriausiai turėjo ome- 
nyje katarus), Hildegarda pataria: „Vykite tuos žmones lauk iš 
Bažnyčios, atskirdami juos nuo josios, bet nežudykite, nes jie 
taip pat yra sukurti pagal Dievo paveikslą“, turėsime pripažinti, 
kad Hildegardos asmenybė ir jos kūryba tuo metu buvo labai 


originalios ir kad verta plačiau su jomis susipažinti. 


MOTERYS IR ŠVIETIMAS 


Mūsų dėmesį pirmiausia patraukia moterų švietimo ir lavi- 
nimo problema, kadangi šiandien mes pagrįstai priskiriame jai 
didžiulę reikšmę. Jau matėme, kad nuo pat vienuolynų įsikūri- 
mo vienuolės trokšta žinių ir uoliai jų siekia, taip pat turėjome 
progą pastebėti, kad labai aukšta kai kurių vienuolių kultūra 
apsaugojo jų vardus nuo užmaršties. Kokiu mastu jos rūpinosi 
perteikti savo žinias, kurti mokyklas ir mokyti? Kaip feodaliz- 
mo ir viduramžių laikais moterys buvo lavinamos? Ar jos mo- 
kėsi? Jei taip, tai kokių dalykų? Vienu žodžiu, kaip tuomet buvo 


suprantamas švietimas, auklėjimas ir lavinimas? 

Kai bandai atsakyti į šiuos klausimus, pirmiausia į galvą at- 
eina vienos moters veikalas. Jinai parašė jį IX a. viduryje, taigi 
labai seniai, Karolingų imperijos laikais. Beje, tai ne vienuolė, o 


pasaulietė moteris, šeimos motina. 
Dhuoda 


Metų metais Prancūzijos jaunimui mokykloje buvo kalama 
į galvą, kad seniausią mokymo ir auklėjimo traktatą parašė Ra- 
belais, o netrukus po jo — Montaignc'is. Niekas nesusiprato pa- 
pasakoti mokiniams apie Dhuodą. 

Ir ne be pagrindo. Juk Dhuodos vardas labai ilgai buvo žino- 
mas tik nedaugeliui ankstyvųjų viduramžių specialistų. Šian- 
dien jos Vadovėlis mano sūnui išverstas ir išspausdintas patogiu 
leidiniu”. Pierre'as Riché, kuriam priklauso ši iniciatyva, pažy- 
mėjo, kad „tai vienintelis šio žanro literatūros kūrinys“. Šiaip 
ar taip, tai pats seniausias mokymo traktatas, kadangi buvo 
parašytas IX a. viduryje (visiškai tiksliai tariant, tarp 841 m. 
lapkričio 30 d. ir 843 m. vasario 2 d.). Tai, kad tą veikalą pa- 
rašė moteris, gerai pagalvojus, visai nestebina: argi švietimo ir 
auklėjimo klausimai nėra pirmiausia moters žinioje? Juk toji, 
kuri išnešiojo ir išmaitino kūdikį, geriau nei bet kas kitas tiesiog 
instinktyviai suvokia, kaip padėti vaikui subręsti, išsiugdyti as- 
menybę, „realizuoti save“, kaip mes mėgstame dabar sakyti. 

Šiaip ar taip, Dhuodos Vzdovėlis — be galo vertingas dar taip 
menkai mums pažįstamo IX a. mąstysenos ir kultūros lygio 


paliudijimas. 

Dhuoda priklausė kilmingai, gal net imperatoriškajai šei- 
mai; kadangi tuo metu, kai ji rašė savo Vadovėlį, jai buvo apie 
keturiasdešimt, vaikystėje ji galėjo pažinoti Karolį Didįjį. Tais 
pačiais metais, kai ji imasi rašymo, t. y. 841-aisiais, imperija 
išyra; Karolio Didžiojo sūnaus Liudviko, kitados taip vykusiai 
praminto „Geraširdžiu“, vaikai sukyla prieš jo valdžią. Tėvui 
mirus — tai įvyko 840 m. birželį — jie ima rietis dėl valdžios. 
Dhuoda pradeda rašyti kaip tik tais metais, kai įvyko mūšis prie 
Piuizė Fontenės (841 m. birželio 22 d.), vis dėlto neišsprendęs 
trijų brolių konflikto: Karolis, pramintas Plikagalviu, Liudvi- 
kas, vadinamas Vokiečiu, ir Lotarijus, reikalaująs valdyti im- 
periją, nepajėgia susitarti ir pasidalyti valdžios, ką jau kalbėti 
apie Pepiną, kuriam dalijantis tėvo palikimą atiteko Akvitani- 
ja. Šia proga 842 metais ir buvo ištartos garsiosios „Strasbūro 
priesaikos“, susiejusios Liudviko ir Karolio kareivius. Tai pir- 
masis tekstas prancūzų kalba, tada vadinama romanų, ir vokie- 
čių kalba, kuri vėliau bus pavadinta vokiečių aukštaičių kalba: 
juk abiejų valdovų kareiviai turėjo suprasti, kam juos įpareigoja 
duota priesaika! Dhuoda rašė lotyniškai — lotynų kalba ir po 
Romos imperijos žlugimo liko išsilavinusių žmonių kalba. 

Tais neramiais laikais, kai siautėja karai, pavojai ypač gresia 
kilmingoms šeimoms. Tai liudija ir pačios Dhuodos, ir jos ar- 
timųjų likimai: jos vyras Bernardas Septimanietis buvo apkal- 
tintas išdavyste ir 844 metais Tulūzoje nubaustas mirtimi už 
tai, kad palaikė Pepiną Akvitanietį prieš Karolį Plikagalvį, nors 
vienu metu buvo Karolio sąjungininku. Dhuodos sūnus Gijo- 


mas buvo toks pat neryžtingas rinkdamasis draugus ir priešus. 

Praėjus penkeriems metams po tėvo žūties, t. y. 849 m., jis irgi 
buvo nubaustas mirtimi už išdavystę: jam buvo nukirsta galva. 

Rašydama savo knygą, Dhuoda negalėjo žinoti, koks tragiš- 
kas likimas laukia jos vyro ir vyresniojo sūnaus, kuriam tuomet 
buvo tik šešiolika. Ji atskirta ir nuo vieno, ir nuo kito. Pagim- 
džiusi antrą sūnų, ji nebegalėjo lydėti Bernardo nesibaigian- 
čiose jo kelionėse ir įsikūrė Uzeso pilyje. Be abejo, gyvendama 
Uzese ji asmeniškai dalyvauja ginant Gotijos marką. Dhuoda 
rašo: „Kad apginčiau mano pono ir valdovo Bernardo interesus 
ir kad pagalba, kurią privalau jam teikti Markoje ir daugelyje 
kitų sričių, nenutrūktų, ir kad jis neatsiskirtų nuo tavęs ir nuo 
manęs, kaip daro kiti, aš smarkiai prasiskolinau; norėdama pa- 
tenkinti daugybę poreikių, dažnai skolinausi stambias sumas, ir 
ne tik iš krikščionių, bet ir iš žydų; dalį tų pinigų, kiek tai buvo 
įmanoma, jau grąžinau, o tai, kas liko, irgi grąžinsiu, kai tik ga- 
lėsiu“. Taigi visai galimas dalykas, kad Dhuoda, kaip daugelis tų 
laikų damų, aktyviai darbuojasi valdydama ir gindama feodą, 
kol nėra jos vyro ir abiejų sūnų: vyresnysis, Gijomas, „komen- 
duotas“ karaliui, tai yra atiduotas kaip įkaitas, kaip ištikimybės 
laidas, o antrąjį sūnų, Bernardą, Bernardas Septimanietis laiko 
prie savęs — galbūt norėdamas jį apginti, na ir, žinoma, rūpin- 
damasis sūnaus auklėjimu. 

Tad Vadovėlis Dhuodai yra savotiška galimybė susitikti su vyru 
ir vaikais. Ji labai aiškiai nurodo, kad sukūrė visą knygą „nuo 
pradžios ligi pabaigos, ir formą, ir turinį, ir melodijas eilėms, ir 
tarimą prozos skaitymui“. Ji iš tiesų cituoja Vadovėlyje daugybę 


poetų, bet knygos pradžioje ir gale jos pačios sukurti eilėraščiai. 

Beje, jie tikrai būdingi tuometinei epochai: kiekviename yra 
mįslė, kurią reikia įminti. Pavyzdžiui, pirmasis Dhuodos eilė- 
raštis yra akrostichas, ir pirmosios jo eilučių raidės sudaro saki- 
nį: Dhuoda siunčia sveikinimą savo brangiam sūnui Gijomui ir 
ragina: Lege — skaityk. 

Dhuodos pasirinktas tonas — nei kategoriškas, nei pamo- 
kantis: „Esama nemažai dalykų, kurie daug kam visai aiškūs, 
bet mes jų nesuprantame, ir jei panašiems į mane tamsuoliams 
trūksta išminties, vadinasi, man jos trūksta dar labiau, ir tai 
mažiausia, ką galiu pasakyti... Tačiau aš esu tavo motina, sūnau 
Gijomai, ir šiandien mano vadovėlio žodžiai skiriami tau“. Taip 
prasideda kūrinio prologas. Dhuoda neturi galimybės elgtis su 
abiem sūnumis kaip ta višta perekšlė ir įkyrėti jiems perdėta 
globa; iš teksto aišku, kad ji to nė nenori. Patarimai, kuriuos ji 
duoda savo vaikams, suformuluoti švelniai ir pagarbiai: „Prašau 
tavęs ir nužemintai tau siūlau...“, „raginu tave, sūnau...“, „aš, 
tavo motina, nors ir kokia neišmanėlė būčiau...“ Jos pamoky- 
mai nei įsakmūs, nei kategoriški. 

Kurį gi principą ji skelbia pirmuoju? Meilę: „Mylėk Dievą, 
siek Dievo, mylėk savo mažąjį broliuką, mylėk tėvą, mylėk savo 
draugus ir bendrus, su kuriais tu gyveni karaliaus ar imperato- 
riaus dvare, mylėk vargšus ir nelaimingus“, pagaliau — „mylėk 
visus, kad visi mylėtų tave, brangink juos, ir jie brangins tave; 
jei tu visus mylėsi, visi mylės tave; jei tu mylėsi kiekvieną, visi 
jie mylės tave“; ir dar: „Sūnau Gijomai, mylėk tą ar tuos, kieno 
tų nori būti mylimas; mylėk, gerbk, priiminėk ir rodyk pagar- 


bą visiems, kad pelnytum jų atsaką“. Šį esminį patarimą, kuris 

nuolat kartojamas visoje knygoje, Dhuoda iliustruoja plaukian- 
čios per plačią upę elnių bandos vaizdu: „Vienas paskui kitą, 
galvą ir kaklą atrėmę į priešais plaukiančio nugarą, jie palaiko 
kits kitą ir šitaip bent truputį palengvindami sau pastangas gali 
lengviau ir greičiau perplaukti upę; jie tokie protingi ir įžvalgūs, 
kad vos pamatę, jog pirmasis pavargo, tuoj persirikiuoja, leis- 
dami jam plaukti paskutiniuoju pačiame voros gale, o plaukęs 
antruoju stoja visų priekyje ir palaiko kitus. Šitaip jie vis keičia- 
si paeiliui, nes broliškas prisirišimas skatina kiekvieną užjausti 
kitus“. Šis fragmentas išties duoda toną Dhuodos Vadovėliui: 
savo pamokymus ji nuolat pagrindžia kokia nors reikšminga 
istorija ar anekdotu, kaip tuomet ir priimta: toks mąstymo bū- 
das, tokia pedagogika būdingi ne tik Dhuodos gyvenamajam 
laikui, bet ir ankstesniems bei vėlesniems laikams. Klasikiniame 
amžiuje siekiama įtikinti samprotavimais ir dedukcijomis, teo- 
rijomis ir analizėmis, įvedančiomis pašnekovą į minties sistemą; 
viduramžiais labiau mėgstami pavyzdžiai, paimti iš gyvenimo, 
iš žmogaus patirties, o daugiausia — iš Biblijos. 

Dhuoda ir jos sūnus taip nuodugniai žino Senąjį ir Naują- 
jį Testamentą, kad ji niekada negaišta laiko įvardytų personažų 
istorijai: pakanka tik užsiminti, kad Samuelis ir Danielius dar 
jauni gebėjo spręsti apie senių išmintį, kad Jonatanas buvo išti- 
kimybės simbolis, o Absalomas — maištavimo. Tai kultūros bruo- 
žas, paženklinęs visą tuometinę civilizaciją, reikšmingas ir krikš- 
čionims, ir žydams, nors pastariesiems užuominos apie Petrą ar 
Paulių, tikrų tikriausią apaštalą, negalėjo būti tokios iškalbingos 


kaip Dhuodai ir jos sūnui. Skaitant Vadovėlį pirmiausia peršasi 

tokia išvada: Biblija laikoma iš tiesų Dievo žodžiu; Jo apreiški- 
mas yra bet kokio mokslo, bet kokios doktrinos pagrindas. Mes 
net neįtariame, kaip giliai viduramžių žmonės buvo persiėmę 
Šventojo Rašto tiesomis: Dhuoda žino, kad jos šešiolikmetis sū- 
nus tučtuojau supras motinos aliuzijas, o mūsų dienomis šitaip 
jas suvoktų nebent pačiame pamaldžiausiame vienuolyne. 

Beje, tų laikų krikščionių, taip pat ir žydų malda, bent jau as- 
meninė, remiasi grynai psalmėmis. Dhuoda pataria sūnui mels- 
tis, nors pati sakosi neįstengusi pamėgti nei ilgų, nei trumpų 
maldų; ji visiškai pasitiki Tuo, kuris suteikia tikintiesiems norą 
melstis, jeigu tik jie Jo to paprašo. Jai atrodo visai natūralu sep- 
tyniskart per dieną sukalbėti kanoniškąsias maldas, o psalmės jai 
tiesiog liete liejasi: visą vienuoliktąjį savo Vadovėlio skyrių Dhuo- 
da skiria psalmėms, kurių skaitymas, anot jos, bet kokiomis gy- 
venimo aplinkybėmis paguodžia, sustiprina ir apšviečia sielą. 

Galima būtų pamanyti, kad Dhuoda, rūpindamasi sūnaus 
auklėjimu, per savo didelį pamaldumą gąsdins jaunuolį pra- 
garo kančiomis ir įkalbinės saugotis nuodėmės. Tačiau įdo- 
mu, kad moralei tikrąja to žodžio prasme Vadovėlyje skiriama 
nedaug vietos. Žinoma, čia kalbama apie įvairius sielą apnin- 
kančius gundymus, apie blogus polinkius, su kuriais reikia ko- 
voti: aroganciją, gašlumą, „tą tikrą marą kerštingumą“, pyktį; 
tačiau visa tai sutelpa keliuose puslapiuose: daugių daugiausia 
dešimtyje — iš trijų šimtų septyniasdešimties leidinio puslapių! 
Išties Dhuodos patarimai nepaprastai pozityvūs. Pirmiausia ir 
svarbiausia — „skaityti ir melstis“. Ji dažnai kartoja tokį pata- 


rimą: „Pasaulietiškų rūpesčių sūkuryje nepamiršk skaitymo, 

pasistenk įsigyti daug knygų, iš kurių šventų tėvų ir išminčių 
mokomas galėtum sužinoti apie Dievą Kūrėją daugiau, nei šičia 
parašyta...“ „Tu turi ir turėsi knygų, kurias reikia skaityti, sklai- 
dyti, apmąstyti, suprasti; net galėsi labai nesunkiai rasti moky- 
tų žmonių, kurie tave švies ir mokys. Jie tau duos pavyzdžių, 
ką gero gali padaryti, kad atliktum savo dvigubą pareigą“ (be 
abejo, pareigą tėvui ir senjorui). Aštriau Dhuoda pasisako tik 
apie veidmainius: „Tai žmonės, kuriems, rodos, puikiai sekasi 
gyvenime ir kurie pertekę turtų, tačiau dėl savo pragaištingo 
piktumo jie nesiliauja pavydėję kitiems ir kenkia jiems kiek tik 
pajėgia, o visa tai darydami netgi apsimetinėja esą dori ir gar- 
bingi [...J. Aš tave raginu jų saugotis, jų vengti ir bėgti nuo 
jų kuo toliausiai“. O visais kitais atvejais reikia „priešinti prie- 
šingybes“: pykčiui — kantrybę ir t. t. Be to, reikia ieškoti gerų 
patarėjų, pavyzdžiui, kunigų, ir juos gerbti. 

Dhuoda mielai leidžiasi į tikrai originalius pamokomus alego- 
riškus pasakojimus: „Vienas žmogus mums pasakoja savo sapną: 
„Mačiau, tartum aš joju arkliu, tartum bėgu, tartum puotauda- 
mas laikau rankose visas taures... Pakirdęs iš miego, nebeturėjau 
nei į ką žiūrėti, nei ką sugriebti: buvau silpnas ir vargšas, sutri- 
kęs, suglumęs, likau pats vienas su savuoju „tartum“. Ir Dhuoda 
toliau samprotauja apie „tartum“. „Nedorai gyvenantys rieda į 
prarają, o ką jie turi, be „tartum“? Tie, kurie leidžia gyvenimą 
begėdiškai smagindamiesi, ką turi, be „tartum“? Visiems „tar- 
tum“, viskam, kas sukelia pavydą ir besaikes ambicijas, Dhuoda 
priešina „tikrąjį medį, tikrąjį vynuogienojų“. Toliau ji gvildena 


kitą alegorišką pasakojimą: „Gražus ir kilnus medis augina kil- 

nius lapus ir veda gerus vaisius: tas pats nutinka žmogui, kuris 
geba būti kilniaširdis ir ištikimas“. Dhuoda priduria: „Kviečiu 
tave, sūnau, būti kaip tik tokio medžio įskiepiu“, ir galiausiai 
daro išvadą: „Jei tu stengsiesi įsidėti į širdį šias ir kitas naudingas 
pamokas, liūdesys, kuris yra „tartum“, bėgs nuo tavęs šalin, o 
ateis tai, kas „tikra“, ateis džiaugsmo būsimu gėriu nuojauta: 
akiai neregėto, ausiai negirdėto džiaugsmo, tokio džiaugsmo, 
koks dar niekada nebuvo apėmęs žmogaus širdies...“ 
Norėdama, kad atmintyje išliktų ir jos patarimai, ir svarbiau- 
sios (jos akimis žiūrint) sąvokos, Dhuoda naudojasi ypatingu 
būdu, tam tikra simboline aritmetika, kuri iš tiesų labai įdo- 
mi: tai ir poczija, ir mnemotechnika. Tiesa, šis skaičių moks- 
las, kurio šaknys siekia dar Bibliją, Dhuodos laikais yra įprastas 
dalykas, bet jinai išdėsto tą mokslą taip, kad jos sūnus galėtų 
juo naudotis it paprastu (žinoma, labai paprastu!) traktatu apie 
skaičiavimą. Pirmiausia — skaičiai 1 ir 3, kurie primena apie Die- 
viškąją Trejybę ir skatina tris dorybes: Tikėjimą, Viltį ir Meilę, 
kurias turi atitikti trejopa veikla: „Siek mintimi, prašyk žodžiu, 
stebink veiksmais“. Yra septynios Šventosios Dvasios dovanos, 
su kuriomis Dhuoda sugretina „septynias savaitės dienas ar sep- 
tynis pasaulio raidos amžius, ar septynis šventus žibintus, kurie 
apšviečia Švenčiausiąjį“. Paskui minimi aštuoni palaiminimai, o 
jų komentaras suteikia Dhuodai progą nurodyti, kaip dera elg- 
tis su kitais: „Jei sutiksi vargšą ir elgerą, padėk jiems kiek išgali, 
ne tik žodžiais, bet ir veiksmais. Taip pat būk dosnus ir svetin- 
gas maldininkams, našlėms ir našlaičiams, beglobiams vaikams 


ir pavargėliams, ir visiems, ką pamatysi skurstant. Visada būk 

pasiruošęs veikti, kad jiems padėtum“. Reikia mylėti tyrumą, 
teisingumą, taikingumą, švelnumą. Reikia broliškai atjausti 
tuos, kurie vargsta. „Jei tu taip darysi, tavo šviesa ištrykš kaip 
aušra ir nuolat liepsnos, nutvieksdama kiekvieną tavo žingsnį“. 
Galiausiai, kad sūnus geriau įsimintų įvairius jos pamokymus, 
Dhuoda paskutinįkart skaičiuoja: „Septynios Šventosios Dva- 
sios dovanos ir aštuoni Evangelijos palaiminimai: iš viso bus 
penkiolika“. Ji papildo pamoką, pažymėdama sūnui, kad „sep- 
tyniskart du — keturiolika, pridėk vieną ir gausi penkiolika, ir 
dar: septyniskart septyni — keturiasdešimt devyni, pridėk vieną, 
ir bus penkiasdešimt. Toliau vėl dėk po vieną ir daugink - gausi 
apvalų skaičių... Štai dar: triskart trys — devyni, pridėk vieną, ir 
bus dešimt; šitaip gausi dešimt tūkstančių“. 

Kalbama ne tik apie paprastą sudėties ar daugybos lentelę; 
Dhuodos akimis žiūrint, skaičius 50 reiškia penkiasdešimtą 
psalmę, kuri yra ir atgailos, ir džiaugsmo giesmė; 100 yra suma, 
simbolizuojanti dangiškąją palaimą. 

Baigdama Dhuoda sako, kad ji norėtų būti savo sūnui mo- 
tina dar kartą. „Mokyti žmonės sako, kad kiekvienas žmogus 
gimsta du kartus: vieną kartą — kūniškai, o kitą — dvasiškai, 
bet dvasiškas gimimas esąs kilnesnis už kūniškąjį“. Tuos du gi- 
mimus atitinka dvi mirtys; pirmoji ištinka kiekvieną, antrosios 
žmogus gali išvengti: „Nugalėtojas nenukentės nuo antrosios 
mirties“, — sako Dhuoda, cituodama Apokalipsę. 

Knygos pabaigoje, po kelių naujų akrostichų, kurių raktas 
šį kartą yra sūnaus vardas, t. y. „Gijomas“, Dhuoda kalba apie 


save, ir iš jos teksto galima suprasti, kad nuo vyro ir vaikų ją 

atskyrė prasta jos sveikata ir pavojai, kurių ji aiškiai neįvardija: 
„Tu juk žinai, kaip kentėjo mano menkas kūnas dėl nuolatinių 
negalavimų ir dėl tam tikrų aplinkybių — panašių į tas, apie 
kurias apaštalas sako: „pavojai, gresiantys iš mano giminaičių, 
pavojai, gresiantys iš stabmeldžių, ir t. t.“ Su Dievo pagalba 
ir tavo tėvo Bernardo dėka aš drąsiai išvengiau visų pavojų, 
bet dabar daug mąstau apie tuos išvadavimus“. Taigi Dhuoda 
„nuolankia širdimi ir iš visų jėgų“ maldauja Viešpatį suteikti jai 
daugiau uolumo meldžiantis ir prašo sūnų uoliai melstis už ją; 
taip pat jam pataria apmokėti skolas, rūpintis mažuoju broliu- 
ku ir primena Gijomui jo giminės vardus. Galiausiai pati, irgi 
akrosticho forma, sukuria sau epitafiją, kurios raktas šįkart yra 
jos pačios vardas. Dar keli patarimai dėl psalmių skaitymo, ir 
vasario 2 d. Dhuoda baigia knygą kreipimusi į Švč. Mergelę, 
kurios šventė tądien švenčiama. 

Dhuoda pasirodo mums ne tik kaip mylinti motina, bet ir 
kaip nuostabiai išsilavinusi moteris. Jos knygoje gausu citatų iš 
Biblijos ir Bažnyčios Tėvų, kuriomis ji spontaniškai reiškia savo 
mintis, dvasinę būseną, džiaugsmus, vargus ir nerimą. Leidėjų 
nuorodos, kuriose minimos Dhuodos citatos iš Šventojo Rašto, 
Senojo ir Naujojo Testamento, vos telpa aštuoniuose dviejų skil- 
čių puslapiuose. Beje, ne taip svarbu, kiek tų citatų: labiausiai 
mus stulbina, kad jos mintis šitaip persmelkta Šventuoju Raštu. 
Be abejo, tai būdinga ne tik Dhuodai. Mes matysime, kad ligi 
pat viduramžių pabaigos pamokslai, pokalbiai, visa literatūros 
produkcija, eiliuota ar ne, ir netgi farsai bei fablio pilni aliuzijų 


į Naująjį ar Senąjį Testamentą — ir ne tik aliuzijų, bet ir citatų. 

Galima teigti, kad visa, kas buvo pasakyta, parašyta ar išmąstyta 
feodalinėje ir viduramžių epochoje, remiasi Šventuoju Raštu, 
vienokiu ar kitokiu jo citavimu. Šventasis Raštas yra tas šaltinis, 
iš kurio semiamasi spontaniškai ir be kurio neverta net bandyti 
suprasti ne tik tai, ką sukūrė Dhuodos amžininkai, bet ir tai, 
kas buvo sukurta daug vėliau — François Villono laikais. Prieš 
keletą metų vienas iš Villono komentuotojų pastebėjo, kad Tés- 
tamento eilutė: „Kas parašyta, parašyta“ žodis žodin atkartoja 
Evangelijos posakį, ir jam atrodo, kad tai esąs savotiškas raktas 
Villono poemai suprasti. Tačiau iš tiesų Vakaruose nuo VI iki 
XV a. nėra teksto, kurį būtų galima nagrinėti ir kaip reikiant 
suprasti, nesinaudojant Šventojo Rašto kalbos raktu. 

Ir vis dėlto labai suklystume manydami, kad Dhuoda neskai- 
tė nieko kito, išskyrus Bibliją. Ji cituoja daug eilėraščių — pavyz- 
džiui, Prudencijaus eiles, o juk jis iš dalies maitino intelektualinį 
viduramžių gyvenimą. Ji gerai žino šv. Augustino ir Grigaliaus 
Didžiojo raštus. Be to, ji mielai remiasi tais, kurie tuomet buvo 
laikomi „didžiaisiais klasikais“: gramatiku Donatu ir Izidoriu- 
mi Seviliečiu, kurio veikalus privalėjo perskaityti kiekvienas iš- 
silavinęs žmogus, gyvenęs viduramžių Europoje iki XIII a. ir 
vėliau. Dhuoda taip pat remiasi tokiais kūriniais, kaip šv. Be- 
nedikto Regula, sentencijų ar patarlių rinkiniai. Labai galimas 
dalykas, kad ji naudojasi ir maldaknygėmis — Karolingų laikais, 
kaip žinome, jų buvo daug. Ji susipažinusi su savo amžininkų 
Alcuino, Rabano Mauro, Ambroise'o Autpert'o darbais. 

Būdama nepaprastai išsilavinusi moteris, Dhuoda išmargina 


savo kūrinį posakiais, paimtais iš graikų ir net hebrajų kalbų, 

ir tuo ne kartą sudaro sunkumų jos veikalo vertėjams. Ji taip 
pat mėgsta — ir šiuo atveju negali neprisiminti Izidoriaus Sevi- 
liečio — remtis etimologija. Žinoma, jai visai nerūpi, ar tie eti- 
mologijos aiškinimai moksliškai teisingi, ar ne. Šiuo atveju mes 
matome vėlgi tam tikrą mnemotechnikos metodą, kuris leidžia 
vieno žodžio pagrindu sukurti ištisą egzegezę, o remiantis idė- 
jų sąsaja, rutulioti pasakojimą toliau. Taigi pats žodis „vado- 
vėlis“ — Manualis suteikia Dhuodai progą išvardyti visus įvaiz- 
džius ir sąvokas, susijusias su ranka (manu- ), kuri, anot jos, 
yra galybės ir tobulybės ženklas; o -alis Dhuodai asocijuojasi 
su ales — vyturėliu, kurio giesmė lydi nakties pabaigą ir „prana- 
šauja dieną“. Tad žodis Manualis leidžia Dhuodai kalbėti apie 
Dievo galybę ir apie sklindančią šviesą — Kristaus šviesą. Tokia 
mąstysena, besiremianti analogijomis, aliuzijomis, įvaizdžiais, 
kurių vienas sukelia kitą ir kiekvienas siejasi su paskesniu?", la- 
bai būdingas tai epochai, nors, žinoma, neturi nieko bendra nei 
su išprotavimu, nei su logika. 

Pridėkime, kad Dhuodos interesai įvairiapusiški ir kad ji visai 
nepanaši į moterį, apsiribojusią vien savo maldaknygėmis. Tai 
aktyvi, pastabi moteris, norinti žinoti, kas dedasi jos gyvena- 
muoju laikotarpiu: kaip matėme, ji rašo apie Gotijos markos 
gynybą, dėl kurios jai teko giliai įbristi į skolas, bet yra kitų, 
paprastesnių smulkmenų, kurios mums parodo kasdienį Dhuo- 
dos gyvenimą. Štai jau savo Vadovėlio prologe ji užsimena apie 
žaidimą šaškėmis arba, tai mus labiau stebina, apie auksaka- 
lių darbą: „jeigu tiems, kurie apdoroja metalus, reikia iš aukso 


gabaliuko padaryti plonytį lakštą, kad paskui galėtų panaudo- 

ti jį kaip aplikaciją, jie laukia tinkamos dienos, tinkamo oro, 
tinkamos valandos ir temperatūros, idant auksas, naudojamas 
gaminamam papuošalui, labiausiai spindintis ir žėrintis iš visų 
brangiųjų metalų, sužibėtų dar skaisčiau“. Taigi būtų pagrįsta 
manyti, jog Dhuoda domėjosi amatininkų darbais. Jos tekste 
dažnai pasitaiko jau feodalinei visuomenei būdingų posakių, 
bet tai visai natūralu: Dhuoda, kilminga moteris, senjoro žmo- 
na ir jo įpėdinių motina, kalba apice giminės šlovę, apie ginklo 
draugus, apie ištikimybę senjorui, apie prisirišimą, atsidavimą 
aukštiems pareigūnams ir t. t. 

Į knygos pabaigą Dhuoda visai surimtėja. Atrodo, kad ji 
jaučia artėjančią mirtį: jos Vadovėlis pasidaro panašus į dvasinį 
testamentą. Nežinia, kokia iš tiesų buvo jos gyvenimo pabai- 
ga ir kada ji mirė, bet mes jau matėme, kad Dhuodos sūnus 
Gijomas, kuriam ji skyrė savo knygą, kaip jo tėvas, Bernardas 
Septimanietis, sulaužė ištikimybės priesaiką, pamėgino užval- 
dyti Ispanijos Marką, užgrobdamas Barseloną, ir už tai susi- 
laukė tragiškos pabaigos: jam buvo nukirsta galva, o juk tada 
jis dar neturėjo nė dvidešimt ketverių. Antras Dhuodos sūnus, 
Bernardas, priešingai, nugyveno ilgesnį gyvenimą, nes tai grei- 
čiausiai jis minimas tuometiniuose dokumentuose kaip Bernar- 


das Planteveliu*. Sio Bernardo sūnus, dar vienas Gijomas, įėjo 


* Plantevelue — galima suprasti dvejopai: arba Gauruotapadis (plante — kojos 
apačia, padas; velue — gauruota), arba mėgstąs kažkokį gauruotą (pūkuorą?) 
augalą, nes kita žodžio plante reikšmė — augalas. Galbūt antrasis Dhuodos 
sūnus mėgo puošti savo šalmą kokio nors pūkuoto augalo šakele kaip Plan- 
tagenetai, 1154-1485 m. Angliją valdžiusių karalių dinastija — prožirnio 
šakele. (Vert. pastaba) 

istorijon ir minimas kaip Gijomas Pamaldusis. Jo pastangomis 
910 metais buvo įkurta Kliuni abatija. Taigi nors Dhuodos Va- 
dovėlis ir neatnešė naudos jos sūnui, kitas Gijomas, jos anūkas, 
įgyvendino savo senelės patarimus, ir garsioji abatija, pradėjusi 
Vakaruose religijos reformą ir nusėjusi ne tik Burgundiją, bet 
visus Vakarus ir ypač maldininkų maršruto į Kompostelą pake- 
les reto grožio ir pamaldumo gėlėmis, turėjo savo egzistavimo 


pradžioje jausti moters įtaką. 
Skaitančios ir rašančios 


Menkai teturime žinių apie Dhuodos amžininkes. Vis dėlto 
keletą iš jų pažįstame — pavyzdžiui, tas, kurių išsilavinimą liu- 
dija jų susirašinėjimas su garsiais to meto žmonėmis. Antai Ed- 
burga, Taneto saloje įsikūrusio Minsterio abatė, susirašinėja su 
saksų apaštalu šv. Bonifacu, o Šv. Jono vienuolyno Otene abatei 
Faustai kunigas vardu Gundohinas parašo veikalą, kurio data 
tiksliai nurodyta: „tretieji Pepino valdymo metai“, t. y. VIII a. 
Be to, yra pačių pirmųjų IX a. metų rankraštis, kurį perrašė de- 
vynios vienuolės, užrašiusios ir savo vardus: Girbalda, Gislildi- 
sė, Agleberta, Adruhika, Altildisė, Gisledrudisė, Euzebija, Vera, 
Agnietė. Rankraščio kopija buvo padaryta Kelno arkivyskupui 
Hildebaldui, ėjusiam šias pareigas 795—819 metais. 

Žinoma, feodalizmo laikais moterys minimos dažniau. XII a. 
poetai daug kartų gyrė jų aplinkos moterų proto gebėjimus; 
rašydamas kažkokios Konstancijos epitafiją, Baudri de Bourgu- 


cilis sako, kad ji buvusi mokyta ir išmintinga kaip sibilė. Jis taip 

pat šlovina kažkokią Miurielę, garsėjančią tuo, kad deklamuo- 
ja eiles itin švelniu ir melodingu balsu. Beje, argi nenuostabu, 
kad „Gražioji Doetė“, viena iš seniausių liaudies dainų, kurias 
moterys niūniuodavo verpdamos ar ausdamos, prasideda štai 


tokiomis eilutėmis: 


Gražioji Doetė sėdi prie lango, 
Akimis skaito knygą, 
Ber širdžiai rūpi kas kita. 


Taigi šis anoniminis XII a. pradžios, o gal ir dar ankstesnis 
kūrinėlis rodo mums veikėją, kuri skaito — beje, tai paminima 
lyg tarp kitko, visiškai nepabrėžiant, tarsi skaitymas būtų buvęs 
įprastas užsiėmimas. O gražusis Alienoros Akvitanietės antka- 
pio paminklas vaizduoja ją gulinčią su atversta knyga rankose. 

Daugybei kilmingų damų jų užsakymu būdavo perrašinėja- 
mi psalmynai, beveik visi radę vietą meno istorijoje. Eruditas 
Carlas Nordenfalkas daug puslapių savo darbe apie romaniš- 
kąsias miniatiūras paskyrė toms Evangelijoms, psalmynams, 
maldaknygėms, kuriomis naudojosi „kilmingųjų damų“?! 
klientūra. Tarp tų damų matome karalienių ir princesių: Ško- 
tijos Margaritą (mirusią 1093 m.), Flandrijos Juditą (1094), 
Toskanos Matildą (1115). Kartais tai tik šiaip aukštos kilmės 
moterys kaip toji anglė vardu Kristina, gyvenusi kaip atsi- 
skyrėlė Šv. Albano vienuolyno kaimynystėje: jai buvo sukur- 
tas garsusis Albano psalmynas, saugomas Hildesheimo biblio- 


tekoje. Nerasi meno istoriko, kuris nežinotų tokių puikių 

rankraščių, kaip Jeruzalės karalienės Melizandos psalmynas, 
šiandien saugomas Londone, Britų muziejuje, arba psalmynų, 
priklausiusių šv. Elžbietai (saugomas Cividale) ar Prancūzijos 
karalienei Izambūrai (šiandien saugomas Paryžiuje, Nacio- 
nalinėje bibliotekoje), jau nekalbame apie karalienės Blanšos 
psalmyną, Arsenalo bibliotekos puošmeną. Taip pat reikėtų 
paminėti Berlyne saugomą vadinamąjį Salabergos psalmyną, 
kuris neabejotinai priklausė Lano mieste buvusio Šv. Mari- 
jos ir Šv. Jono vienuolyno abatei. Šis vienuolynas jau anksty- 
vaisiais viduramžiais tapo žymiu mokslo ir maldos centru. Jį 
įkūrė šv. Salaberga, kurios biografija yra vienas iš svarbiausių 
mums likusių Merovingų epochos tekstų. Izidoriaus Sevilie- 
čio rankraščio kopijos — „seniausio išlikusio Lano literatūros 
istorijos rašytinio paminklo“ (Lano biblioteka, nr. 423) — pa- 
raštėje puikuojasi parašas moters vardu Dulcija, o kitas toje 
pačioje bibliotekoje saugomas rankraštis (nr. 63) greičiausiai 
buvo skirtas abatei Hildegardai, kuri buvo netikra karaliaus 
Karolio Plikagalvio sesuo“. 

Remdamasis tokiais rezultatais, gautais tyrinėjant damoms 
perrašytus rankraščius, romanistas Karlas Bartschas 1883 m. 
daro išvadą: „Viduramžiais moterys skaitė daugiau negu vyrai“. 
Jis būtų galėjęs pridurti, kad jos ne tik skaitė, bet dažnai pačios 
ir rašė, o rankraščiai, liudiją tos epochos žinias ir išmintį, dažnai 


perrašyti moterų rankomis. 


* Jiedu buvo to paties tėvo — karaliaus Liudviko Pamaldžiojo, arba Geraširdžio, 
bet skirtingų jo žmonų vaikai: Hildegarda — pirmos žmonos duktė, o Karo- 
lis — antrosios žmonos sūnus. (Vert. pastaba) 

Kartais mums išlieka visi laiškai, susiję su kokio nors rankraš- 
čio perrašymu. Tokio susirašinėjimo pavyzdžiu gali būti kaž- 
kokio Sindoldo ir vienuolės iš Lipoldsbergo korespondencija. 
Perrašinėtojos vardas nenurodytas, pažymėtas tik inicialu H. 
Laiškais buvo keičiamasi tikriausiai tarp 1140 ir 1168 m. Sin- 
doldas paprašė perrašyti jam „rytmetinių maldų rinkinį“ ir liepė 
pristatyti seseriai H. 24 sąsiuvinius pergamento, odos, dažų ir 
šilko. Be to, jis nusiuntė jai smulkią instrukciją: „Norėčiau, kad 
didžiąsias raides padarytumėte įspūdingai puošnias — taip, kaip 
aš jums nurodžiau. Perrašydama psalmyną, kiekviename pus- 
lapyje strofų pradžiai palikite tik tris eilutes“. Matyt, tasai Sin- 
doldas buvęs eruditas, rūpinęsis užsakyto teksto autentiškumu, 
nes apie šventųjų apaštalų šventes pabrėžia: „Neperrašinėkite 
aštuonių pamokymų apie jų kančias, nes jie yra apokrifai, iš- 
skyrus pamokymą apie šv. Andriejaus kančią“. Vienuolė jam at- 
sako: „Rytmetinių maldų rinkinį, kurį perrašyti teikėtės mums 
patikėti, aš kuo uoliausiai perrašinėjau iki Velykų, bet darbo 
dar nebaigiau, nes per žiemą iki pat Velykų šį bei tą rašinėjau 
miklindama ranką ir todėl negalėjau atlikti jūsų užsakymo. Ta- 
čiau tikiuosi, kad galėsiu įteikti pagaliau baigtą knygą jūsų pa- 
siuntiniui Švč. Mergelės Marijos Gimimo dieną (rugsėjo 8 d.). 
Beje, kadangi pastebėjau, kad man trūksta trijų pergamento są- 
siuvinių, malonėkite per pasiuntinį atsiųsti jų tiek, kiek reikia, 
ir dar du traktatus apie rašymo meno taisykles, taip pat augalą, 
vadinamą gencijonu — mūsų seseriai G.“?? 

Šiandieną mes turime labai išsamių šaltinių apie moteris, ku- 


rios rašė — pačia siauriausia, konkrečiausia to žodžio prasme: 

rašė, kopijavo, o ne kūrė. Aš turiu omenyje didžiai mokslinį rin- 
kinį, kuris vadinasi „Vakarų Europos rankraščių kolofonai nuo 
pat pradžių iki XVI a.“ 1965-1976 metais Fribūro universiteto 
leidykla išspausdino jau keturis tomus, kuriuose tilpo tik pusė 
alfabeto tvarka vardijamų autorių. Kolofonas — „pabaigos žodis“, 
kada rankraščio gale perrašinėtojas, baigęs darbą, nurodo savo 
vardą, išreiškia palengvėjimą, o kartais pageidauja atlygio už 
savo triūsą. Vienas iš jų begėdiškai reikalauja: Scríptori pro pena 
sua detur pulcra puella — „Perrašinėtojui už vargą teduoda gražią 
merginą“. Kiti pasitenkina kuklesniais pageidavimais: Hic liber 
est scriptus, qui scripsit sit benedictus — „Ši knyga perrašyta, te- 
bus palaimintas, kuris ją perrašė“. Paskui perrašinėtojas nurodo 
savo vardą, dažnai naudodamasis anagrama: vis tas polinkis į 
paslaptingumą, į mįslingumą, būdingas feodalinei epochai. 

Iš tiesų mes ne visada suvokiame, koks alinantis buvo per- 
rašinėtojo amatas. Kietame pergamente (jis toli gražu ne toks 
lankstus kaip popierius, kuris, kaip žinome, pradedamas nau- 
doti tik apie XII a. vidurį) rikiuoti vieną po kito dviejų ar trijų 
šimtų folio (t. y. dvigubų puslapių) traktatų skyrius — nemenkas 
darbas. Vienas perrašinėtojas primygtinai tai pabrėžia: „tas, ku- 
ris nemoka rašyti, nemano, kad tai darbas. Darbas, kuris vargi- 
na akis, nuo kurio diegia strėnas ir suka sąnarius. Kaip jūrinin- 
kas trokšta pasiekti uostą, taip perrašinėtojas trokšta parašyti 
paskutinį žodį“ (X a. tekstas rankraštyje, saugomame Naciona- 
linėje bibliotekoje: Latin 2447, fol. 236). Iš čia patarimas: „Lai- 
mingasai skaitytojau, nusiplauk rankas ir tik tada imk knygą; 


versk lapus lėtai ir laikyk pirštus atokiau nuo raidžių, ir t. t.“ 

"Tuomet suprantama, kad perrašinėtojas kartais panūsta „atsi- 
palaiduoti“, brūkštelėdamas teksto gale kolofoną. Žinoma, ne 
visi rankraščiai jais baigiasi — anaiptol; dauguma perrašinėtojų 
liko anonimais kaip ir dauguma skulptorių, dabinusių mūsų 
katedras savo kūriniais, ar dailininkų, puošusių rankraščius 
savo miniatiūromis. Šiaip ar taip, nors kolofonai buvo pride- 
dami teksto apačioje epizodiškai, jie aptinkami rankraščiuose 
ligi pat Gutenbergo išrastų spausdinimo staklių. Tiesa, galbūt 
keliems Avinjono žydams tai buvo šovę galvon dar anksčiau, 
t. y. pirmoje XV a. pusėje, bet mes įpratę manyti, kad kaip tik 
Gutenbergui kilo mintis pamėgdžioti ksilografinių atvaizdų ga- 
mintojus, raižinio klišes darančius iš medžio, o svarbiausia, jis 
sugalvojo pasigaminti kiekvieną raidę atskirai, kad galėtų suda- 
rinėti begalę naujų žodžių ir sakinių. Tuščia aiškinti: kiekvienas 
mūsų žinome, kaip ir kada buvo išrastas spausdinimas. 

Kolofonų apžvalga pateikia staigmeną: išvardytų perrašinėto- 
jų sąraše nemaža moterų, ir tai mums aiškiai rodo, kad moterų, 
mokėjusių ne tik skaityti, bet ir rašyti, proporcija buvo ne tokia 
jau menka. 

Taigi galima sudaryti ištisą visoje Europoje gyvenusių mo- 
kytų moterų vardų sąrašą. Pradedant XII amžiumi, Vokietijoje 
būta daug Ermengardų; viena jų patikslina, kad ji gyvenanti 
Lamspringo priorės Jutos laikais (tai leidžia nustatyti jos per- 
rašyto rankraščio datą: tarp 1178 ir 1191 metų). Buvo kelios 
Agnietės: viena — Kvedlinburgo abatė, kita — Admonto vie- 
nuolyne, perrašinėjusi tekstus kartu su kažkokia Regelindise. 


Truputį vėliau, XIII a., Padujos Šv. Petro vienuolyne gyveno 

dar viena Agnietė, o maždaug tuo pačiu metu tame pačiame 
vienuolyne gyvenusi sesuo pasirašė vardu ir pavarde: Mechtilda 
Wolders. Cistersių vienuolyno bendruomenės narė sesuo Elž- 
bieta 1260 metais palieka labai aiškų įrašą: 

Orate pro scriba que scripsit hunc librum: Nomen ejus Flisa- 
beth“ (Melskitės už perrašinėtoją, kuri perrašė šią knygą: ji var- 
du Elisabeth). 

Laikui bėgant, kolofonų daugėja: viena vertus, turime dau- 
giau rankraščių, kuriuos mums paliko du „viduramžių“ šimt- 
mečiai; kita vertus, tuo metu labiau jaučiamas poreikis indivi- 
dualiai paženklinti atliktą darbą: šį norą įsiasmeninti apibūdina 
ir portreto pomėgis, ir parašai, pradedantys pasirodyti raštų, 
siunčiamų per pasiuntinį, ir įvairių kūrinių gale. Kad ir kaip 
ten būtų, XIV ir XV a. moterų perrašinėtojų vardų tikrai gau- 
su: Eufrazija, abatė Florencijoje, ir kita Eufrazija — vienuolė 
Perudžoje; Agnietė, klarisė Vilingeno vienuolyne; sesuo Marija 
Luebs, Šventosios Godelivos vienuolyno Gistelyje ekonomė; 
Marija Brūckerin, Strasbūro atgailautojų brolijos narė; ir dar 
daug kitų Marijų — Italijoje. Daugybė Margaritų: viena iš jų, 
vienuolė Briugėje, perrašo rankraštį, kurį papuošia miniatiūro- 
mis sesuo Kornelija; kita — Heslingtono (Anglija) atsiskyrėlė; 
dar dvi — vienuolės Leidene, o dvi kitos — kartūzės Šv. Kotrynos 
vienuolyne Niurnberge. Margarita iš Trevo Dievo Motinos vie- 
nuolyno tiksliai nurodo, kad baigė savo darbą 1467 metais Švč. 
Mergelės Marijos Apsilankymo išvakarėse (liepos 2 d.). Marga- 
reta Scheifartz iš Šilinkso koplyčios Budapešte kukliai patiks- 


lina, kad ji ne perrašė rankraštį, o papuošė jį miniatiūromis: 

Omnis pictura et floratura istius libri depicta ac florata est per me 
Margaretam Scheiffartz; o Alexo Saluzzo duktė Margarita, 1470 
m. vasario 18 d. įstojusi į Šv. Marijos ir šv. Brigitos vienuolyną 
Genujoje, kovo 15 d. pradeda perrašinėti brevijorių. 

Šitaip būtų galima pririnkti daugybę pavyzdžių su kiekvienu 
moterišku vardu, bet ištisai juos vardyti būtų tiesiog labai nuo- 
bodu. Šalia tų Margaritų, perrašinėjančių knygas tai Leidene, 
tai Oksforde, tai Frauentalyje ir kartais parašančių savo vardą 
šnekamąja kalba: ne Margarita, o Margrietė Doersdacl Olandi- 
joje, Margrietė der Weduwen Briuselyje, Greta von Wynschel iš 
Šionau, Margareta Zūrlin iš Eichšreto, reikėtų paminėti Žanas, 
Izabeles, Julionas, Magdalenas, Euzcbijas, Elžbietas ir daugybę. 
kitų, o juk kolofonų rinkinys kol kas sustojo ties raide M, ir tik 
vėlesniuose tomuose mes rasime Zuzanų, Teresių ar Uršulių, 
kurių tikrai bus ne viena. 

Tekstus perrašinėja ne tik vienuolės. Vyrų ir moterų vardai, 
minimi kolofonuose, kartais priklauso pasauliečiams, nors mo- 
terų pasauliečių šiuo atveju mažiau. Vokietijoje perrašinėtojų 
darbą dirbo dvi kilmingos damos, abi Elžbietos, viena — XIV a. 
pradžioje, o kita — jo pabaigoje; dar aptinkame Marieną von 
Loyn ir italę, pasirašiusią tik vardu: Maria. Galima būtų tęsti, 
vardijant kitas pasaulietes: Madeleine'ą Rosentalerin ar Marga- 
ritą de Chauvigny. Tačiau nereikia galvoti, kad perrašinėtojoms 
būtiną išsilavinimą gaudavo tik aristokratės: kolofonai mini ar- 
klininko dukterį Marie Coppin; Marie Regničre yra poeto Je- 
ano Regnier dukra; Marie Michiels perrašinėtoja profesionalė, 


t. y. kn errašinėjimas yra jos amatas; Mariete'a, „rašytojo 
y. Knygų y ytoj 

Persono“ žmona, gyvena Reimse; kilmingųjų luomui nepri- 
klauso nei Jeanne'a Lefèvre, nei Jeannette'a Grebord, ir t. t. 

Nors negalime pernelyg ilgai gaišti prie kolofonų, kad ne- 
nuvargintume skaitytojo, jie yra tikrai vertingas ir įtikinantis 
šaltinis kaip visi tekstai ar įrašai, kurie buvo rašomi ne istorijai ir 
neišreiškia individualios kurio nors amžininko nuomonės apie 
moterų švietimą bei mokymą. 

Tačiau daug pastabų, kurias aptinkame, vyniodami amžių 
giją, leidžia mums žvelgti toliau. Štai XV a. Žana d'Ark savo 
viešosios veiklos pradžioje pareiškia nepažįstanti „nei a, nei 5“; 
tačiau kiek vėliau jos krikštamotė, liudydama reabilitacijos pro- 
ceso metu, pareiškia: „aš girdėjau apie tai, kai buvo skaitomas 
kažkoks romanas“ (buvo kalbama apie legendas, pasakojančias 
apie fėjų medį). Vadinasi, pasitaikydavo, kad Domremi buvo 
klausomasi skaitinių — tikriausiai žiemos vakarais. Tyrinėdamas 
moterų lavinimą viduramžiais, J. W. Adamsonas teigia, jog „iš 
kai kurių dokumentų galima spręsti, kad ir žemos kilmės vyrai 
bei moterys mokėjo skaityti ir rašyti: viename Anglijos kaime 
1534 m. Švč. Mergelės Marijos Ėmimo į Dangų dieną (rug- 
pjūčio 15 d.) grupė paprastų kaimo moteriškių skaito angliškas 
knygas“*?. Kita vertus, Eileena Power rado daug testamentų, 
pagal kuriuos knygos paliekamos moterims. Beje, dauguma 
šių testamentų surašyti gana vėlai. Pavyzdžiui, 1432 m. Johnas 
Raventhorpas, Jorko katedros kanauninkas, palieka savo tar- 
naitei (Agnietei de Celayne) pasakėčių knygą; vėliau, 1451 m., 
‘Thomas Cumberworthas palieka savo dukterėčiai Anne'ai „My 


book of the talys of Canterbury“, t. y. garsiąją Chaucerio „Ken- 

terberio apsakymų“ knygą. O Jeanne'a Hilton savo seseriai 
Catherine'ai palieka „unum librum de Romanse“ — kažkokį ro- 


maną, apie kurį nieko tikriau nepasakyta. 


Kas gi mokė moteris, ir kur? Mes žinome, kad kilmingų 
šeimų mergaitės turėdavo mokytojas, kurios kartais minimos 
dokumentuose: antai Anžu grafienės Aramburgos rašte, išliku- 
siame iš XII a., kažkokia Bcatrisė vadinama magistra comitisse 
Andegavensis, t. y. Anžu grafienės mokytoja. Tačiau dažniausiai, 
ir kur kas platesniu mastu, mergaičių mokymu rūpinasi vie- 
nuolynai. Beje, taip pat ir berniukų, nors tai gali mus ir nu- 
stebinti. Iš tiesų, nuo VI a. pradžios, įkūrus Galijoje pirmąjį 
moterų vienuolyną, mūsų aukščiau minėtą Šv. Jono vienuolyną 
Arlyje, siekiama plėsti švietimą; o XVI, XVII, XVIII a. tokio 
rūpinimosi švietimu nelabai aptiksi nė Naujojo Pasaulio misi- 
jose: Amerikos indėnų švietimu visiškai nebuvo rūpinamasi, o 
neišvengiama tokios politikos pasekmė — nepaprastai reti vietos 
kadrai, pradedant šauktiniais į kariuomenę ir baigiant bet ko- 
kio profilio specialistais. 

Penktame šv. Cezarijaus regulos, kurią jis sudarė aplink jo 
seserį susibūrusioms vienuolėms, straipsnyje kalbama apie vai- 
kus. Jame patikslinama, kad vienuolyne galima mokyti ir auk- 
lėti ne jaunesnius kaip šešerių ar septynerių metų vaikus. Taigi 
drauge pasakoma, kad moterų vienuolynai, kaip ir dauguma 
vyrų vienuolynų, nuo pat religinio gyvenimo Vakaruose pra- 
džios yra ne kas kita kaip mokyklos. Beje, šiuo atveju regulos 


ir papročiai atspindi dvi prieštaringas tendencijas: viena vertus, 

aiškiai suvokiama, kaip naudinga teikti išsilavinimą, kita ver- 
tus — būgštaujama, kad vaikai skirtoje maldai ir rimčiai vietoje 
neišvengiamai blaškys vienuolių dėmesį ir trukdys susikaupti. 
Ir vis dėlto feodalizmo ir viduramžių laikais vienuolynų mokyk- 
lose beveik visur mokomi ir berniukai, ir mergaitės. Šv. Jono 
vienuolyne Arlyje 6-7 metų vaikai, mergaitės ir berniukai, auk- 
lėjami prižiūrint vienuolei, vadinamai primicerija (beje, ber- 
niukai semiasi mokslo vienuolyne, kol jiems sueina dvylika). 
Paskui mokymu rūpinasi giedotoja, atsakinga dar už liturgiją ir 
už chorus: juk viena ir kita labai susiję, nes tais laikais išmokti 
skaityti reiškia pirmiausia išmokti giedoti. Pradedama giedoti 
psalmes, o paskui pereinama prie rašytinio žodžių, kurie jau 
pažįstami ausiai, pavidalo. Mūsų dienomis naujoji pedagogika 
vėl atrado šį globalinį metodą. 

Turime daugybę pavyzdžių, kada moterų vienuolynų mokyk- 
lose mokėsi tiek mergaitės, tiek berniukai.” 1116 metais Anžu 
provincijos Ronserė vietovėje esąs Dievo Motinos vienuolynas 
gauna iš Anžu grafo dotaciją su sąlyga, kad trylika vargšų vaikų 
iš jo ir gretimos Meno grafystės bus jo lėšomis auginami ir mai- 
tinami šiame vienuolyne. Jie lankysią arba vienuolyno mokyk- 
lą, arba vieną iš Anžė miesto mokyklų. O Harlinda ir Relinda, 
dvi vienuolės, garsėjusios prieš porą šimtų metų, t. y. IX a., 
savo išsilavinimu, ir, anot jų biografo, kaip gabios miniatiūrų 
meistrės, gavo išsimokslinimą Valansjeno vienuolyne, kur jas 
išmokė skaityti, giedoti ir piešti bei tapyti.?? 

Taip pat rašoma apie Bonos vienuolyno mokinukes, kurias 


abatė šv. Adelaida mėgo klausinėti pati. XII a. Sente esančio 

Dievo Motinos vienuolyno 1148 metų rankraštį pasirašė ne tik 
bibliotekininkė (//brorum custoda, t. y. knygų saugotoja, sergė- 
toja, prižiūrėtoja) vardu Agnietė Morel, bet ir daug jos aplinkos 
mergaičių: Ermengarda, Sibilė, Leticija, Agnietė ir Petronėlė. 
Mergaites ir berniukus priima ir Kuarū vienuolynas, prijungtas 
prie Obazino; tačiau kai berniukams sueina penkeri metai, jie 
auklėjami kitur. Trumpai tariant, pavyzdžių tikrai netrūksta, ir 
vardyti juos visus paeiliui iš tiesų reikštų puikuotis surinktais 
duomenimis. Vis dėlto pažymėkime, kad susirūpinimą vaikų, 
berniukų ir mergaičių, švietimu liudija daug vyskupų potvar- 
kių, kuriais jie ketina pertvarkyti savo diocezijas po XIV a. ne- 
gandų. Štai 1403 metais Suasone vyskupas Simonas de Bucy 
primygtinai ragina savo kapelionus ir klebonus prižiūrėti, kad 
tėvai siųstų į miesto mokyklas abiejų lyčių vaikus, ir liepia bū- 
tinai atidaryti mokyklas tose parapijose, kur jų nebuvo. Met- 
raštininkas Jeanas Froissart'as savo romane „Meilės spygliukas“ 
(LEpinette amoureuse) užsimena, kad tuomet, kai pats buvo dar 
berniukas, t. y. apie 1350 metus, su savo bendramoksliais lankė 
tą pačią mokyklą kaip jo romano veikėja. Taigi panašu, jog miš- 
rus mokymas tikrai nėra XX a. išradimas. 

Taip pat reikia paminėti pasauliečių įkurtas mokyklines įstai- 
gas; iš XIII a. pabaigos mokesčių sąrašų žinome, kad Paryžiuje 
buvo dvidešimt dvi mokyklų mokytojos; XIV a. diocezijos mo- 
kyklų prižiūrėtojas, kreipdamasis į mokytojus, mini „ponias, 
kurios išmano gramatikos meną ir moko jo mokyklose“. 

Pačios būdamos išsilavinusios, moterys dažnai rūpinasi žinių 


skleidimu; daugelis jų tam skiria nemažus pinigus: XIII a. pra- 

džioje Monmirajo šeimininkė Hėloise'a de Dampierre aprūpina 
Šv. Mykolo mokyklos Suasone moksleivius maisto atsargomis; o 
Jeanne'a de Chatel dotuoja Paryžiuje besimokančius Šv. Jono Vy- 
nuogyno mokinukus. Taip pat XIII a. įkurtas Reimse Krevė ko- 
ležas, pavadintas jo įkūrėjos Flandrine'os La Crevėe garbei, kartu 


su Gerųjų vaikų koležu buvo svarbiausia miesto mokykla. 


Belieka sužinoti, ko gi buvo mokomi vaikai, tiek mergaitės, 
tiek berniukai. Atrodo, kad pradinio mokymo turinys aiškus 
iš Dhuodos Vadovėlio: jo pagrindą sudaro psalmės ir Šventasis 
Raštas, bet komentarai veda į tolimesnę ir platesnę teksto bei 
minčių reiškimo analizę, t. y. visa tai, kas tuo metu vadinama 
gramatika. Hėloise'a, prieš savo norą tapusi Parakleto abate ir 
mokiusi vienuoles graikų ir hebrajų kalbų, savo ypatingą, iš tie- 
sų nuostabų išsilavinimą įgijo Aržantejo vienuolyne, kurį pali- 
ko būdama šešiolikos ar septyniolikos metų, nes ten mokiusios 
vienuolės nebeturėjo ko jos mokyti. 

Beje, reikia atsižvelgti ir į tą latentinę kultūrą, kurią tarp 
nelankančiųjų mokyklos skleidė pamokslai, vakarais skaitomi 
kūriniai, įvairūs pasakojimai ir netgi dainos. Nuo tų laikų, kai 
buvo išrastas knygų spausdinimas, mes įpratome atsižvelgti ir 
vertinti pirmiausia literatūrinę, t. y. raidinę (/ttera lot. raidė) 
kultūrą, ypač Vakaruose; nors mūsų civilizacijos laikais ji tebėra 
labai svarbi, šiandien mes imlesni kai kurioms kitoms kultūros 
raiškos formoms: gestui, šokiui, teatrui, t. y. visam tam, kas 
priklauso vaizduojamojo meno sričiai ir kas dabar dažnai vadi- 


nama garso ir vaizdo medžiaga. Tų formų turinys šiandien ne- 

beatrodo menkas ar nežymus. Ši latentinė kultūra, skleidžiama 
feodalizmo laikais, yra ta pati tiek mergaitėms, tiek berniukams. 
Skirtumas pradeda ryškėti tik viduriniaisiais, tikrąja to žodžio 
prasme, amžiais. XIII a. viduryje Vincentas Bovietis, enciklope- 
dinių žinių vienuolis, genialus pamokslininkas, kuriam karalius 
Liudvikas IX (Liudvikas Šventasis) patikėjo rūpintis savo biblio- 
teka ir auklėti savo vaikus, pataria mokyti rašto ir mergaites, 
ir berniukus. Beje, savo traktatą apie vaikų auklėjimą jis skiria 
karalienei, Liudviko IX žmonai Margaritai Provansietei. 

Dar XVI a. Villani metraštis pažymi, kad 1338 m. Floren- 
cijoje pradžios mokyklas lanko kas antras vaikas — berniukas 
ar mergaitė, patikslina metraštininkas. Klausimas, ar mergaites 
reikia mokyti ar ne, iškils gerokai vėliau. Kristina iš Pizos pakar- 
tos Vincento Boviečio patarimus, o Filipas Novarietis pasisako 
už tai, kad mergaitės liktų nemokytos. Italijoje, kur jau jaučia- 
ma Renesanso įtaka, Francesco da Barberino, kalbėdamas apie 
mokymą ir auklėjimą apskritai, rekomenduoja mokyti mer- 
gaites „namų ūkio darbų, kepti duoną, valyti skrybėles, muš- 
ti sviestą, virti, skalbti, verpti, austi... siuvinėti ir t. t.“ Tačiau 
jis pripažįsta, kad kilmingos moterys ir, žinoma, vienuolės turi 
mokėti skaityti. Bet nuo to laiko mąstysena ima keistis. Beje, 


čia nemažą įtaką daro universitetas. Švietimas vis labiau tampa 


vyrų privilegija. 

Lankantis Fontevro abatijoje ir gėrintis jos architektūros 
įdomybėmis, viena iš labiausiai patraukiančių dėmesį yra, be 
abejo, Evro bokštas. Jeigu stovėsime atsigrežę į abatijos bažny- 
čią, bokštas bus mums iš dešinės, prie buvusio valgomojo. Tai 
labai neįprastas statinys: aukšta aštuoniakampė briaunota pira- 
midė su prilipdytomis prie jos pagrindo apsidolėmis, savo for- 
ma panašus į senovinius avilius. Architektas Magne'is, kuriam 
1902 m. buvo pavesta restauruoti abatiją, pastatė ant apsidolių 
stogų žibinto pavidalo bokštelius, lyg ir perkraudamas architek- 
tūrinę visumą detalėmis, tačiau bendras įspūdis visai neblogas: 
bokšteliai suteikia pastatui grakštumo. Bet senose graviūrosc 
matome centrinės piramidės viršuje tik vieną bokštelį, kylantį 
virš čerpėmis lyg žuvų žvynais dengto stogo. 

Avilio vaizdas dar labiau atgyja atmintyje, kai įeini į bokšto 
vidų: aplink tai, kas kadaise buvo centrinis židinys, išsidėsčiusios 
aštuonios alveolės, kurias susikryžiavusios vidaus arkos dengia 


taip, kad susidaro dvylikos kitų židinių dūmtraukiai; taigi iš 

viso yra dvidešimt antraeilių židinių, ir juos vainikuoja centri- 
nis židinys, kurio gaubtas — iš išorės matoma piramidė. Pastato 
išorė mus stebina, o jos vidus moko įvairiausių dalykų, prade- 


26 technika ir baigiant virtuozinc architektūra: 


dant ventiliacijos 
keturios didžiosios arkos, kurių atrama — kampinės kolonos, 
perkelia mus iš aštuoniakampės erdvės į kvadratinę, o viršutinio 
aukšto arkos vėl nukreipia mūsų žvilgsnį į centrinės piramidės 
aštuonkampį. Šiame pastate buvo galima vienu metu kūrenti 
mažiausiai šešis židinius, nesikankinant nei dėl karščio, nei dėl 
dūmų: viską pašalindavo dvidešimt dūmtraukių. Šiandien per- 
tvarkytame pastate yra koncertų ir konfenrencijų salė — norom 
nenorom susimąstysi apice evoliuciją, kuri priverčia XX a. pa- 
versti koncertų sale paprasčiausią XII a. vienuolyno virtuvę. 
Kadangi Evro bokštas su visa savo nuostabia ir tokia funkcio- 
nalia architektūra, jog tik dabartinė pažanga leidžia suprasti jos 
subtilybes, yra ne kas kita kaip virtuvė. Virtuvė, pritaikyta savo 
tikslui: gaminti maistą, tiksliau tariant — įvairius patiekalus įvai- 
riems žmonėms, gyvenantiems crdviame vienuolyno ansambly- 
je. Visų pirma — tai vienuoliai ir vienuolės, bet yra dar ligoninė 
su daugybe ligonių, yra raupsuotųjų ligoninė, viešbutis vienuo- 
lyno lankytojams, prieglauda, kur priimami maldininkai, elge- 
tos, valkatos. Šeši pagrindiniai ugniakurai, kur dega malkos bei 
pliauskos, ir atskiros virtuvėlės, kurias galima kūrenti pasemto- 
mis iš pagrindinių židinių žarijomis, leidžia miniai virėjų dirbti 
viens kitam netrukdant ir priklausomai nuo kiekvieno poreikių 
manipuliuoti trikojais stovais, grotelėmis mėsai kepti, iešmais, 


puodais, keptuvėmis, prikaistuviais ir kuo tik širdis geidžia. 

Fontevro lieka mums viduramžių vienuolynų ar pilių virtu- 
vių pavyzdžiu. Jos būdavo toli nuo gyvenamųjų patalpų: pir- 
miausia dėl to, kad reikėjo saugotis didžiosios tų laikų rykš- 
tės — gaisro, bet taip pat ir dėl to — o galbūt ypač dėl to, kad 
virtuvėje nuolat vaikštoma, nuolat visko prikrauta: juk gami- 
nant maistą reikia kuro, reikia daugybės įvairiausių produktų, 
o lieka krūvos skutenų, žievių, atmatų, pelenų. Taigi kur kas 
praktiškiau, jei virtuvė yra nuošalyje, prie šulinio ar šaltinio, 
nes vandens čia reikia taip pat kaip ugnies. Net mieste, kur 
kiekviename name yra savas ugniakuras, krosnis, kuriai reikia 
daug žabų, smulkių malkų ir šakelių, visada mūrijama atskirai 
nuo gyvenamųjų patalpų. 

Fontevro virtuvė liudija technikos pažangą, kuri palengvino 
kasdienį gyvenimą feodalizmo laikais. 

Galbūt svarbiausias tos pažangos elementas — dūmtraukis, iš- 
rastas XI a. Kaip buvo galima taip ilgai gyventi be dūmtraukio?.. 
Iš tikrųjų, visais — ar beveik visais — laikais pastato stogo centre 
arba kampe būdavo anga dūmams išleisti, tačiau židiniui reikia ne 
tik vamzdžių: reikia išmanyti apie oro sroves ir slėgį, namų orien- 
taciją, reikia gebėti panaudoti vėją priklausomai nuo jo krypties, 
o juk slėnyje, kalvotoje vietovėje ar lygumoje vėjai labai skirtingi. 
Šių elementų visumai įsisavinti prireikė ne vieno šimtmečio, pra- 
leisto prie gorės su žarijomis ar atviro ugniakuro. 

Iš visų didžiųjų išradimų, paženklinusių feodalizmo epo- 
chos pradžią, galbūt kaip tik šis nulėmė radikaliausią gyve- 
nimo permainą. Iš tiesų, sakydami „židinys“, mes turime 


omenyje namus, šeimą. Taigi išradus dūmtraukį namuose at- 

siranda vieta, kur visi susirenka pasišildyti ir pailsėti. Žiemos 
vakarais prie židinio dirbami smulkūs, ramūs darbai: gliaudo- 
mi riešutai, kaštonai ar pušies kankorėžiai. O moterys verpia, 
mezga, siuva ar siuvinėja. 

Tačiau štai dabar mes jaučiame, kaip ima nerimauti feminis- 
tės, visada pasiruošusios įtariai pastatyti ausis ir pažerti krūvą 
liepsningų reikalavimų, vos tik nuskamba žodis „židinys“, kuris 
joms pernelyg lengvai ir greitai asocijuojasi su garsiąja formule 
„moteris prie (šeimos) židinio“, t. y. „šeimos moteris“, moteris, 
gyvenanti tik savo šeimai, tos šeimos interesais, dėl šeimos — ši- 
taip nuo XIX a. pradžios buržuaziniai sluoksniai suvokė mo- 
ters statusą, vaidmenį ir paskirtį. Skubiai prisipažįstame, kad 
puikiai suprantame feminisčių pasipiktinimą ir būgštavimus, 
tačiau tokia jų reakcija rodo, jog jų žiniose iš istorijos būta 
ir esama spragų. Reiktų sukeisti vietomis įprastus duomenis, 
pabrėžiant, kad židinio (tikrąja to žodžio prasme) kamino iš- 
radimas tikrų tikriausiai suvaidino savo vaidmenį, moteriai 
užimant naują vietą šeimos bendrijoje. Židinys moteriai yra 
integracijos į bendrą gyvenimą simbolis, priešingybė ginekėjui 
ir haremui, kurie simbolizuoja atskyrimą, uždarydami mote- 
rį tik jai skirtose patalpose. Židinys namų ūkio darbus padarė 
paprastesnius, taigi moters triūsas palengvėjo. Židinys — tai vie- 
ta, iš kur sklinda šiluma ir šviesa, kur šeima susirenka kasdien 
ilgesnei ar trumpesnei valandėlei, nelygu metų laikas. Išoriniai 
židinio kontūrai verčia prisiminti romanuose išgarbintą sėdin- 
čių prie Apskritojo stalo lygybę — nors židinys geriausiu atveju 


turi pusračio formą. Tačiau kai kuriose kaimo vietovėse namo 

centre labai anksti išmūrijamas apskritas židinys, ir šis įprotis 
išliko ligi mūsų dienų, kai architektai iš naujo atrado tą židinio 
tipą, labai tinkamą vasarnamiui ar namui užmiestyje. Norint 
geriau suvokti ir teisingiau įvertinti, ką židinys anuomet reiškė 
šeimai, būtų galima palyginti jį su mūsiškiu televizoriumi, prie 
kurio taip pat laisvalaikiu susirenka visa šeima ar bent jos dalis; 
žinoma, abu daiktai nepaprastai skirtingi, bet skiriasi jie ne tik 
paskirtimi ir technikos lygiu: susėdę prie židinio šeimos nariai 
bendraudavo tarpusavyje, o sėdint prie televizoriaus labai len- 
gva bet kokio bendravimo su kitais atsisakyti kurios nors laidos 
žiūrėjimo dingstimi. Taigi židinys neginčijamai tarnavo ir šci- 
mos, ir pastato labui. 

Namų reikšmė apskritai išaugo. Tai buvo jau ne tik prie- 
globstis, ne tik vieta, kur žmogus pareina pavalgyti ir išsimiego- 
ti: namai tapo šeimos židiniu. Šeimos solidarumas, jau turėjęs 
esminę reikšmę keltų ir Šiaurės tautų papročiuose, čia įgavo 
savo tikrąjį pavidalą; čia, prie ugnies, ryškėjo šeimos narių cha- 
rakterių ir interesų panašumai ir skirtumai, užvis akivaizdžiausi 
šeimos viduje. Kautynės, laukų darbai, arklių ir stambiųjų ra- 
guočių priežiūra, kalvė ir malūnas buvo vyriškos jėgos reikalau- 
jančios veiklos sritys, bet, atsiradus židiniui, namuose atsirado 
vieta, kurią moteris galėjo laikyti savo valda, ir ne kas kitas, o ji, 
moteris, buvo tos valdos ponia ir šeimininkė — dama, domina. 

Fontevro virtuvė yra ryškus pavyzdys nuostabiausio, moters 
akimis žiūrint, laimėjimo, pasiekto feodalizmo apyaušriu. Nuo 
to laiko kasdienį gyvenimą apibūdina ugniakuras su židiniu, 


įvairiausių formų ir įvairiausiose patalpose: nuo didžiulio židi- 

nio erdvioje pilies salėje iki kuklaus židinėlio kaimo trobelėje. 
Tačiau norint įsivaizduoti „kultūrinį klimatą“, tą scenos gilu- 
moje kabančią drobę, kurios fone vyksta moters gyvenimas, 
būtina bendrais bruožais prisiminti kitas tos epochos techni- 
kos naujoves, ir šiuo atveju pirmiausia pagalvoji apie malūną, 
iš tiesų nepaprastai palengvinusį kasdienį triūsą visose Vakarų 
šalyse. Nuo senų senovės moteriai įprastas darbas — iš grūdų 
malti miltus- dabar atliekamas mechanizuotai. Šiandienė 
skalbyklė, išvadavusi moterį nuo varginančio darbo, tenkina 
vis dėlto ne tokį skubų, ne tokį kasdienį poreikį kaip duonos 
poreikis: juk duona buvo ir tebėra mitybos pagrindas; o anais 
laikais jos reikšmė buvo dar didesnė nei dabar. Girnas sukančios 
moters paveikslas buvo įprastas antikos laikais, net senovės he- 
brajų laikais, nepripažinusiais vergovės — bent jau žydų moterų 
vergovės: „Dvi mals drauge, ir viena bus paimta, o kita palikta“, 
sakoma Evangelijoje (Lk 17, 34). Kalbama apie kasdienio gyve- 
nimo bruožą, kuris sąmoningai pasirinktas kaip pats banalusis. 
Dar ir šiandien būdingiausias Afrikos moters darbas — grūsti 
soras. Atsiradus malūnui, fecodaliniuose Vakaruose vaizduoja- 
ma nebe girnas sukanti moteris, o dvi kūmutės, plepančios prie 
malūno durų arba prie duonkepės krosnies, nes šie du daly- 
kai kaimo gyvenime tampa esminiai.” Lėšas, reikalingas jiems 
įrengti, dažniausiai skirdavo vietos senjoras, o paskui jis rink- 
davo duoklę už naudojimąsi tiek malūnu, tiek duonkepe. Visi 
technologijų istorikai pažymėjo, kad feodalinėje Prancūzijoje 
labai sparčiai daugėja malūnų, ir nenuostabu: juk čia tiek daug 


upių, prie kurių galima pastatyti vandens malūną. Jie pirmiau- 

sia ir statomi — o jei patogaus upelio nėra, kasamas kanalas ar jo 
atšaka.” Bertrand'as Gille'is visai teisingai rašo, „kad vandens 
malūnų paplitimas X — XIII a. buvo galbūt žymiausia ir nuosta- 
biausia iš visų tuo metu pasiektos technikos pažangos rūšių“??. 
Beje, amžininkai iš karto tai labai gerai suprato, tuo nesunku 
įsitikinti, atsivertus seniausią tekstą, kuriame minimi vandens 
malūnai: šv. Urso Lošiečio gyvenimo aprašyme pasakojama, 
kaip šis pastatydino savo vienuolyne malūną, idant broliai ne- 
vargtų ir turėtų daugiau laiko maldai. 

Iš tikrųjų VI a. Galijoje jau buvo apie dešimtį hidraulinių 
ratų (tiesa, reikia atsižvelgti į tai, kad iš tų laikų turime labai ma- 
žai rašytinių paminklų). O štai vien tik Anglijoje jų yra 5 624, 
kaip liudija Domesday Book, surašyta po to, kai Vilhelmas Už- 
kariautojas 1066 metais užvaldė Angliją. XII a. vandens malū- 
nų priskaičiuojama šimtais, XIII a. — tūkstančiais. Tuo metu jų 
paskirtis jau įvairesnė: nesvarbu, ar vanduo suka horizontalų, ar 
vertikalų ratą, vandens malūnai ne tik mala javus ir kitas grū- 
dines kultūras, bet ir spaudžia alyvų aliejų, velia gelumbę, kala 
geležį, smulkina dažomąsias medžiagas. XII a. Ispanijoje Ksati- 
voje, netoli Valensijos, pastatomas pirmasis malūnas popieriaus 
gamybai; beje, kaip patikslino dar vienas technologijų istorikas 
amerikietis Lynnas White'as, šis malūnas buvo atkariautoje Is- 
panijos dalyje, nemusulmoniškoje Ispanijoje, kur popierius jau 
buvo naudojamas, tačiau negaminamas.30 

Būsimojo šimtmečio istorikai tikriausiai gerokai nustebs su- 
žinoję, kad mūsiškio XX a. pabaigoje, kada technikos pažanga 
daugelyje sričių pasiekė neapsakomai aukštą lygį, būta daugy- 

bės Afrikos, Azijos ar Pietų Amerikos vietovių, kurių kasdienia- 
me gyvenime malūnas vis dar neegzistuoja. Kai kurie naujausi 
darbai atskleidė Šiaurės Amerikoje (po šalies nukariavimo) pa- 
statytų malūnų svarbą: pionieriams pamažu žygiuojant tolyn 
į Vakarus, malūnai tapo traukos centru, ir labai keista, kad ši 
gerai pažįstama ir nesunkiai įrengiama technikos priemonė 
nepaplito kraštuose, į kuriuos kone kasdien skraido lėktuvai. 
Tik visai neseniai tokios oficialios institucijos, kaip EVKB*, at- 
kreipė dėmesį į tai, ką anglai ir saksai vadina soft technology, t. 
y. švelniąja technologija, kuri palengvina bei pagerina kasdienį 
gyvenimą. Kaip tik toks buvo didysis X-XI a. pasiekimas Vaka- 
ruose. Ar kartais tai nebuvo pradinė vystymosi stadija, į kurią 
verta atkreipti dėmesį? Kai kas šiandien kelia sau šį klausimą.?! 

Kad ir kaip ten būtų, feodalinėje Europoje šis žymus kaimo 
buities pagerinimas išėjo į naudą pirmiausia moteriai. 

Beje, šie pokyčiai susiję su kita technologijos pažanga, kuri 
taip pat buvo lemiama: kitoks arklio kinkymo būdas, leidęs 
gyvuliui vežti daug didesnį svorį, nes pakinktus sugalvota pri- 
tvirtinti prie arklio pečių. Klasikinė antika nežinojo šio racio- 
nalaus būdo. Visuose bareljefuose matome arklį, pakinkytą 
per priekį ant kaklo uždėtomis plėškėmis, tad kuo sunkiau 
vežimas pakrautas, tuo labiau arklys pasiduoda priekin, užgul- 
damas plėškes, ir tuo smarkiau jos ima jį smaugti. Kvadrigą su 
joje stovinčiu triumfuotoju traukia ketvertas arklių, užvertę 


galvas: nors vežimas lengvas, o jų net ketvertas, jie dūsta, iš 


* Ekonominio vystymosi kreditavimo biuras (Office du crėdit pour le dėvelop- 
pement ėconomigue). 

paskutiniųjų įtempdami jėgas, nes plėškės gniaužia jiems kva- 
pą. Pavalkai iš tiesų buvo išradingumo šedevras: juk jie leido 
perkelti krūvį nuo gyvulio kaklo ant jo pečių. Tačiau pas mus 
pavalkus pradėta naudoti tik apie VIII a., ir nuo tada arklio 
ikonografija vaizduoja jį galva, ištiesta į priekį, o ne užversta 
atgal. Greitesnis už jautį, kinkomas pavalkais arklys pajėgia 
pervežti dešimtkart už save sunkesnį krovinį. Pirmą sykį per 
savo istoriją, bent jau Vakaruose ir Artimuosiuose Rytuose, 
žmogus ima vadelioti sunkiai pakrautą vežimą. Išradus paval- 
kus, drauge sugalvojama kaustyti arklius, pritvirtinant pasagą 
vinimis, ir kinkyti juos vorele. Galbūt šis būdas buvo žinomas 
klasikinės antikos pabaigoje, tačiau praktiškai nebuvo naudo- 
jamas, nes trukdė kinkymas plėškėmis. 

Visa tai reiškia, kad reginys, kada moteris tempia arklą (kar- 
tais greta įkinkyto asilo), kurį dar visai neseniai buvo galima 
išvysti islamo kraštuose, pas mus išnyko feodaliniais laikais, ir 
tai buvo kitas svarbus moters išvadavimo elementas. Būtų ga- 
lima paminėti ir kitų naujovių: langų stiklą, praleidžiantį švie- 
są į darbo ir poilsio patalpas; stiklinį veidrodį (išstumiantį iš 
vartojimo poliruoto metalo veidrodžius); kietą muilą, minimą 
Genujoje nuo XII a.: jis sėkmingai pakeičia keltų išrastą muilo 
masę; drabužių sagą — anksčiau drabužiai buvo suvarstomi ar 
prilaikomi raišteliais; galiausiai židinį, apie kurį jau kalbėjome. 

Feodalinių laikų, kada tuo pat metu kyla pilys ir miestai, mo- 
terį reikia įsivaizduoti štai šitokios didžiai dinamiškų technolo- 
gijų epochos fone. Pamiršus, kad miestai ir pilys dygo vienu ir 


tuo pačiu laiku, tikrovė buvo savotiškai iškraipyta: buvo teigia- 

ma, kad didžioji miestų epocha sekė jau po didžiosios pilių epo- 
chos. O iš tikrųjų liaujamasi kurti naujus miestus kaip tik tada, 
kai ir pilys ima prarasti savo reikšmę. Miestas tampa valdžios 
centru XVI a., kai pradedama metodiškai griauti pilis; bet jau 
nebėra nė to impulso, kuris skatino steigti miestus prie kryžke- 
lių ar upių santakų: užuot kūrus naujus miestus, plečiami tie, 
kurie jau egzistuoja. 

Ieškodami tos technologinės ekspansijos, įvykusios iš esmės 
žemdirbių visuomenėje, priežasties, ir Lynnas White'as, ir 
Ernstas Benzas pabrėžia, kad radikaliai pakito pažiūra į gamtą. 
Šis pokytis prasidėjo kartu su evangelizacija, panaikinusia vi- 
soms ikikrikščioniškosioms (ir net pokrikščioniškosioms) kul- 
tūroms būdingus tabu, kurie stabdė kaimo evoliuciją. Išnyko 
tam tikras animizmas ar panteizmas, paprasčiausių prietarų 
ar draudimų pavidalu viešpatavęs antikos laikų kaime ir te- 
beviešpataująs dar daugelyje mūsų planetos regionų. Biblijos 
posakis „valdykite žemę“ suteikia žmogui visišką laisvę aplin- 
kos, kėlusios jam siaubą, atžvilgiu. Kai kurie istorikai dirbti- 
nai painioja valstiečių papročius, labai ilgai išlikusius mūsų 
kaimuose, kuriuos apkrikštijo Evangelijos skelbėjai, su tikru 
tikėjimu tais prietarais. Tačiau jeigu nuoširdžiai, be išanks- 
tinių nuostatų, stengsimės perprasti tuometinę mąstyseną, 
įžvelgsime skirtumą tarp Žanos d'Ark laikais aplink fėjų medį 
šokamo ratelio ir tikėjimo tomis fėjomis, kuris jau tada buvo 
išnykęs. Gana mintyse palyginti tai, kas dar mūsų dienomis 
dedasi Indijoje, kur graužikams, kurių naikinti nevalia, nes 


tai būtų bedieviška, atitenka tonos javų, arba Afrikoje, kur 

tam tikri religiniai draudimai paralyžiuoja pastangas vystytis, 
arba musulmonų šalyse, kur alkoholis ar kiauliena uždrausti, 
su tiek Vakaruose, tiek krikščioniškuose Rytuose feodalizmo 
laikais pasireiškusiu gebėjimu adaptuotis, kurį stimuliavo ver- 
gijos žlugimas, skatinęs technologijos naujoves, tampančias 
kaip tik „žemės valdymo“ priemonėmis. 

Pasak Lynno White'o, kaimo moterį gaubia kaip tik šitoks 
„kultūrinis klimatas“. Aišku, jos gyvenime užtenka ir vargo, 
ir triūso: juk rojus žemėje dar nesukurtas; tačiau ši ypatinga 
atmosfera yra viena iš giluminių priežasčių, nulėmusių neginči- 
jamą gerovės pakilimą, kuris, mūsų žiniomis, truko tris feodali- 
nės epochos šimtmečius. 

Nenuginčijamas šios materialinės ir dvasinės gerovės įrody- 
mas — krikščionių bažnyčia, tasai bendros paskirties pastatas, 
kuris, skirtingai nei antikos šventovės, skirtos žyniams, pro- 
jektuojamas ir statomas visiems tikintiesiems. Vos tik saujelė 
žmonių susiburia bendrijon kurioje nors teritorijoje, pajunta 
norą pakilti virš materialių poreikių ir dalį savo išteklių skiria 
bažnyčios statybai. Bažnyčia yra apčiuopiamas kolektyvo sim- 
bolis; drauge ji simbolizuoja to kolektyvo narių gerovę, nors ta 
gerovė dažnai labai reliatyvi. Be to, bažnyčia — ir tai galbūt svar- 
biausia — simbolizuoja žmonių norą atitrūkti nuo kasdienybės, 
pakilti virš jos. Dar ir šiandien net pačiame atokiausiame kaime 
visada rasime arba puikiai išlikusią bažnyčią, arba bent jau jos 
griuvėsius, jos pėdsaką. Kiek bažnyčių lyg paukščiai nutūpė to- 
kiose vietose, kurios šiandien mums atrodo neprieinamos, ne- 


paisant visų mūsų technikos pasiekimų! 

Šie technikos žygdarbiai, kurių akademizmo apakinti am- 
žiai ilgai nepripažino ir niekino, dabar kelia mums nuoširdžią 
pagarbą ir susižavėjimą. "Tačiau, priešingai ilgai gyvavusiam 
ankstesniam įsitikinimui, kad didžiausią bažnyčių dalį pastatė 
religiniai ordinai, kuriuos iš tiesų galima laikyti mūsų kaimo 
švietėjais ir lavintojais, turime pasakyti, jog labai daug bažnyčių 
vis dėlto iškilo mažų kaimo parapijų pastangomis. Minėdami 
nuostabiausius romaniškųjų freskų Prancūzijoje pavyzdžius, 
mes, žinoma, kalbame ir apie Šv. Saveno prie Gartampo abatijos 
bažnyčią, ir apie Tavano vienuolyną, kuris priklausė Marmutjė; 
bet puikiosios Viko Šv. Martyno bažnyčios freskos arba nepa- 
prastai harmoningos Brinė freskos puošia kuklių kaimo para- 
pijų bažnytėlių sienas. Galima būtų paminėti šimtus mažyčių 
kaimelių, išsaugojusių iš romaniškosios ar net ikiromaniškosios 
epochos bent portalą, bent kolonos kapitelį ar karnizą, o kartais 
visą konstrukciją, ir dėl to įsiliejančių į tą platų meno srautą, 
kurį šiandien vadiname romaniškuoju. Ir tikrai stebina tai, kad 
tik mūsų Vakaruose ir krikščioniškuose Artimuosiuose Rytuose 
būta tokio masto ir tiek daug meno paminklų, taip plačiai pa- 
sklidusių ir egzistavusių net atokiausiose vietovėse. Taigi, kalbant 
apie feodalinę epochą, neįmanoma kalbėti apie kokį nors atsili- 
kimą, neįmanoma neįžvelgti spontaniškų jos kultūros apraiškų, 
pasklidusių tiek miestuose, tiek kaimo vietovėse. Tokia kaimo 
gyvenimo ypatybė nelabai nustebino istorikus, bet įsitikinti, kad 
ji tikrai egzistavo, gali ir labiausiai neišprusęs turistas. 

Bc mūsų jau minėtų neginčijamų kaimo gerovės požymių, pas- 


kutiniai šios srities mokslo darbai vis akivaizdžiau rodo, kad iki 

XIV a. katastrofų (1315-1317 m. bado, 1348 m. maro ir pran- 
cūzų-anglų karų) Prancūzijos kaimas tikrai klestėjo ir kad tuo- 
metinio gyvenimo sąlygos smarkiai skyrėsi nuo to vaizdo, kurį 
ligi šiol piešė ganėtinai šabloniška istorija, remdamasi daugiau 
išankstinėmis nuostatomis nei faktais. Tokiu atveju moters vieta 
Prancūzijos kaimo visuomenėje neturi nieko bendro su moters 
padėtimi atsilikusiose šalyse, kokiomis dar šiandien, deja, lieka 
daugelis Afrikos, Azijos ar Pietų Amerikos regionų. Minėtų dar- 
bų visuma pakoreguoja vieną jau gana smarkiai įsišaknijusį mūsų 
įsitikinimą: mes buvome įpratę manyti, kad kaimas pasmerktas 
atsilikti, kad pramonė yra vienintelis praturtėjimo veiksnys ir 
tik pramonės vystymasis skatina kultūros pažangą. Gvildenda- 
mi mūsų temą, privalome peržiūrėti šį prietarą, jei norime susi- 
daryti tikslesnį vaizdą apie kasdienį kaimo gyvenimą, t. y. apie 
tai, kaip gyveno devynios dešimtosios Prancūzijos, o plačiau pa- 


ėmus — Europos gyventojų maždaug nuo X a. pradžios. 

Savo įžanginį žodį 1976 m. Puatjė vykusioje konferencijoje 
apie Moterį X-XIII a. civilizacijoje Robert'as Fossier baigė tokia 
svarbia išvada: „Vakarų istorijoje per minėtus du ar tris amžius 
vyras pasiekė du pagrindinius laimėjimus: pirma, jis sukūrė su- 


tuoktinių poros ląstelę kaip normalius šeimos gyvenimo rėmus, 

ir mes tebesinaudojame šiuo laimėjimu; antra — įkūrė namus, 
t. y. daug didesnę ląstelę, kuri apima ir kraujo ryšiais susietus 
giminaičius, ir šeimynykščius, t. y. šeimininką ir jo šeimą ap- 
tarnaujančius ar jai artimus žmones. Tokie namai yra pirmo- 
ji ir pagrindinė kolektyvinio, senjoriško gyvenimo institucija. 
Abiem atvejais abiejų ląstelių centre yra moteris. Ji yra tas bran- 
duolys, be kurio šios institucijos neegzistuotų; ji yra pagrindinė 
viso to mechanizmo varomoji jėga “?*. 

Prabėgomis paminėjęs archeologijos radinius, padedančius 
susipažinti su šiuo moters vaidmeniu, savo pranešime jis pažy- 
mėjo: „Tyrinėjant materialias to kasdienio gyvenimo liekanas, 
inventorizuojant visa, ką mums per daugelį amžių paliko kai- 
mai ir ten atrandami namai, aptinkame daiktus ar daiktų lic- 
kanas, kurių didžioji dauguma priklausė moterims ar buvo jų 
naudojama: tualeto reikmenis, veidrodžio gabaliukus, sages, 
perlus, vėrinius, virtuvės rykus, įrankius, susijusius su namų 
ūkio amatais ir darbais, būtinus atsargų gamybai, žirkles, ada- 
tas, ąsočius ir t. t.“ Ir pranešėjas priduria: „Akivaizdu, kad tais 
laikais esminė gyvenimo ląstelė yra namai; tikrai žinome, kad 
čia viešpatauja moteris — taigi visuomenės centre yra ji, mote- 
ris, O ne vyras. 

Namus, kur viešpatauja moteris, galime įsivaizduoti perskai- 
tç nedidelę poemą, parašytą pirmaisiais XIII a. metais. Ji vadi- 
nasi Vilano įrankiai (L'Outillement au vilain)”. Čia linksmai ir 
juokingai aprašoma visa, kas reikalinga vilanui, t. y. kaimiečiui 
(nuo villa, lot. namai kaime, vasarnamis, sodyba, dvaras; taip 


tebevadinama valda kaime), ketinančiam įsikurti ir vesti pačią. 

Žinoma, pirmiausia jam reikia paties namo, o paskui, sodriai ir 
ūkiškai tariant, „ir bordelio, ir biurono: į vieną įmesti grūdą, į 
kirą — sukrauti šieną“. 

Abu žodžiai, kurių reikšmė - „stoginė, pašiūrė, sandėlis“, išli- 
ko prancūzų kalboje: pirmasis — šnekamojoje kalboje, turįs ge- 
rai žinomą prasmę (/e bordel - viešnamis), o antrasis - Overnės 
tarmėje: šitaip ten vadinamos nedidelės sūrinės. 

Kalbėdamas apie namą, žonglierius* pirmiausia, kaip ir dera, 
pamini židinį, kuriam reikia „malkinėje sukrautų gerų pliaus- 
kų“, ir nepamiršta nei „bekono“, t. y. gero gabalo rūkytos kiau- 
lienos, turinčio kaboti po židinio gaubtu, nei ąsočio su van- 
deniu, kuris visuomet turi būti po ranka. Paskui jis išvardija 
kitus rakandus: pirmiausia „maudymosi kubilą“, suolą ir „stalą 
valgyti“, o toliau — skrynią, gultą (t. y. lovą) ir duonkubilį. 

Apie židinį pasakojama labai smulkiai, paminint visus ugnies 
priežiūros ir virtuvės reikmenis: geležinį kablį katilui virš ugnies 
pakabinti, lempą žiemai, keptuvę, pastovą malkoms židinyje, 
„puodą ir samtį“ sriubai, groteles mėsai ar žuviai kepti, kablį 
mėsai ištraukti iš puodo, dumples, reples, grūstuvę, rankinį ma- 
lūnėlį, grūstuvą ir grūstuvėlį; galiausiai trikojį, nedidelį virtuvės 
karilą ir dar rėtį, pro kurį reikės nuvarvinti varškę, gaminant 
sūrį. Minimas ir sūdymo indas, taurės, dubenys, padėklai, sūrių 
formos, duonriekis peilis. Įdomu, kad minimas lancetas „krau- 


jui nuleisti“; betgi žinome, kad tais laikais kraujo nuleidimas 


* Čia-viduramžių klajojantis aktorius, muzikantas, progiesmiu deklamuodavęs 
ar dainuodavęs klausytojams tų laikų poeziją. (Vert. pastaba) 

buvo sudėtinė įprasto gydymo dalis. Aišku, namų apyvokos 
reikmenų žinovas nepamiršta adatų ir žirklių. 

Poemos autorius gana skubom išvardija aprangą: batai, len- 
gvi vasariniai aulinukai, kelnės, odiniai auliniai batai, būtini 
raiteliams, trumpi apatiniai ir ilgi viršutiniai sijonai, kepuraitės 
ir kepurės, odiniai diržai, peilio makštys, piniginės, kapšiukai, 
krepšiai ir iš vidaus pamuštos oda kumštinės pirštinės — lau- 
kų darbams ir apsisaugoti nuo spyglių, karpant aplink namą 
gyvatvores. 

O aprašinėdamas būsimo kūdikio kraitelį, poetas, priešingai, 
negaili žodžių: prieš gimstant mažyliui reikia sumeistrauti lopšį 
ir pasirūpinti, kad namuose būtų daug drobės ir pakratų (šiau- 
dų, nes teks dažnai keisti šiaudų prikimštus čiužinėlius); taip 
pat reikės kubilėlių ar rėčkučių mažyliui maudyti ir dubenėlių, 
meiliai vadinamų „katinėliais“. Kadangi kalbama apie valstie- 
čio turtą, nepamirštama paraginti įsigyti melžiamą karvę, kad 
būtų galima jos pienu girdyti nuo krūties atjunkytą vaiką: la- 
bai apdairus patarimas, norint apsaugoti šeimynos miegą, idant 
vaikas nežadintų besiilsinčiųjų naktį savo riksmu. Iš tiesų jau 
tada egzistavo buteliukas su žinduku, tik tai buvo ne buteliuko 
formos indelis, o puodynėlė su snapeliu, prie kurio būdavo pri- 
tvirtinama į puodynėlę su pienu įmerkta drobės atraiža, kurią 
vaikas čiulpdavo traukdamas pieną, kaip šiandien vaikai čiulpia 
ant buteliuko užmautą čiulptuką. Visi kiti išvardyti įrankiai rei- 
kalingi dirbti žemę, pradedant „vežimu kroviniams gabenti“ ir 
baigiant lenktu sodininko peiliu, pjautuvu, kastuvu, šakėmis, 


spragilu, obliumi, grėbliu ir t. t. 

Tokie tad paprastų valstiečių padargai; jie neką tepasikeitė 
iki mūsiškio XX, ar bent XIX a., kai atsirado keli nauji įrankiai, 
pvz., sodo žirklės, tobulesnės už anų laikų lenktą peilį. 

Kitas eilėraštis, priklausąs vaisingai Eustache'o Deschamps'o 
plunksnai, taip pat vardija įvairius daiktus, ir šiuo atveju jį gali- 
ma prilyginti aukščiau minėtai poemai. Tačiau yra du nemenki 
skirtumai: pirma, E. Deschamps'o eilėraštis — baladė, sukur- 
ta pusantro amžiaus (ar net daugiau) vėliau už Vi/ano įrankius 
(Deschamps'as gimė 1346 m.); antra, jis aprašinėja miestelėnų 
šeimos gėrybes. 

Trumpame inventoriaus sąraše pirmiausia išvardijami: apklo- 
tai, pagalvės, lova ir „kamšalai“, t. y. arba šiaudai, arba vilna 
čiužiniams prikimšti. Paskui minimos skrynios, „užstalės suolai 
ir pastovai stalui“; iš tiesų tuometinis stalas yra tik viena plati 
lenta ar kelios lentos, uždedamos ant pastovų, kai ateina laikas 
valgyti. Pavalgius toks stalas lengvai išardomas. Šitaip namo vi- 
duje sutaupoma vietos. Pastovus stalas — nedažnas baldas, nors 
tekstuose minimas nuo XIII a. 


Virtuvės rykai telpa vienoje eilutėje: 
Dubenys, puodai, keptuvės, padėklai... 


Užtat. damų darbo įrankiai vardijami smulkiau: verpstai, 
lenktuvai, adatos, siūlai, šilkas, gijos ir kamuoliai; poetas čia 
pat mini „gryną auksą iš Kipro“ (matyt, auksinius siuvinėjimo 
siūlus) — vadinasi, kalba apie tikrai pasiturinčią šeimą. Toliau 


vardijamos 

„dėžės ir dėžutės, 
Kur dedami veidrodžiai, šukos 


Ir plaukų šukutės. 

Apšvietimas nusakomas viena eilute: 

Vaškas, deglai, žvakės ir fakelai. 

Taip pat trumpai aptariami higienos reikmenys: 
Katilai, vonios ir kubilėliai. 

Vaikui eilėraštyje skiriama tiek pat vietos kiek moteriai: 


O vaikui reikia lopšio, vystyklėlių, 
Žindyvių, šildytuvo, kubilėlio, 

Ir pieno, miltų ir košytės, 

Ryte mažiuką kelti, vakare guldyti, 
Dukart per dieną prausti ir maldyti. 


Paskutinėje eilutėje užsimenama, be abejo, apie vaiko mau- 
dymą du kartus per dieną, rytą ir vakare, kaip nurodo Vincentas 
Bovietis, rašydamas apie kūdikių priežiūrą. „Maldyti“ — raminti 
vaikutį, kad jis daug neverktų. 

Tas pats Eustache'as Deschamps'as mums piešia apsivertusią 


darbais, triūsiančią ir plušančią namų šeimininkę kaime: 

Man tenka viskuo rūpintis ir visa ką rikiuoti, 
nors persiplėšk! Vos nulekiu vienur, 

dar dvidešimty vietų reiktų pasirodyt: 

juk šeimininkė turi spėt visur. 

Viens sako: aveles jau reikia kirpti, 

o kitas: laiks nujunkyt ėriukus, 

o trečias: vynuogyne dirbti 

geresnio laiko kaip dabar nebus! — ir t. t. 


Akivaizdu, kad visų luomų moterys pasinerdavo į darbą nuo 
pat ryto. Tekstuose ar miniatiūrose matome jas dulkinant ki- 
limus ar šluojant asloje iš vakaro išbarstytas šviežiai nupjautas 
kvapias žoles arba šiaudus — nelygu metų laikas; iš tikrųjų grin- 
dys dažnai būdavo barstomos švicžiomis nendrėmis, bet kartais, 
ypatingų švenčių proga ir jei tai būdavo įmanoma, grindis bars- 
tydavo mėtomis arba verbecnomis — žinoma, atitinkamu metų 
laiku, kai tų augalų galima prisiskinti kiek tik nori. Iššluoti 
grindis buvo toks pat kasdienis darbas, kaip įpūsti ugnį iš kelių 
žarijų, židinyje iš vakaro rūpestingai pridengtų pelenais. Paskui, 
jeigu prie namų nėra šulinio, reikia parsinešti vandens iš kaimo 
šulinio ar šaltinio. 

Visa tai laikui bėgant nelabai pasikeitė (bent jau ligi XIX ar 
net XX a.), kaip ir valgio ruošimas. Beje, maistas buvo labai 
įvairus (tą įvairovę sąlygojo ir metų laikai), visų pirma todėl, 
kad dabartinės konservavimo priemonės ir būdai tada buvo ne- 
žinomi, ir todėl, kad Bažnyčios įsakymai vertė įvairinti valgia- 


raštį priklausomai nuo savaitės ar net dienos. 

Pagrindinis maisto produktas buvo mėsa; reikšminga, kad 
pats prancūzų kalbos žodis /2 viande (mėsa) kilo iš lotyniško 
vivenda — maistas, tai, kas reikalinga gyvybei palaikyti. Daugu- 
moje malūnų šalia girnų grūdams malti aptinkamos girnos gars- 
tyčioms, vieninteliam prieskoniui, kurio, kaip šafrano, nereikėjo 
už didelę kainą atsigabenti iš Rytų. Garstyčios visada vartojamos 
su jautiena, veršiena, aviena, paukštiena ir žvėriena. (Kaip žino- 
me, medžioklė tapo bajorijos teise ir privilegija tik pačioje vidu- 
ramžių pabaigoje: karaliaus valdose — 1397 metais, o kai kuriuo- 
se rajonuose dar vėliau — pvz., Provanse karalius Renė uždraudė 
medžioti visiems, išskyrus kilminguosius, tik 1451 metais). 

Taigi atsisakyti mėsos reiškė iš tiesų atgailauti pasninkaujant. 
Tai daroma penktadieniais, o dažnai ir šeštadieniais; švenčių iš- 
vakarėse (vigilijos), keičiantis metų laikams, per gavėnią, t. y. 
likus keturiasdešimčiai dienų iki Velykų; prie dviejų jau minėtų 
dienų, penktadienio ir šeštadienio, buvo pridedama dar viena 
diena: trečiadienis. Tikrai nuostabu didelio senjoro apskaitos 
knygose, kur kasdien būdavo pažymimos virtuvės išlaidos, pus- 
lapyje, skirtame Didžiajam penktadieniui, aptikti vienintelį 
žodį, tiesiog — nichil (turėtų būti nihil — lot. nieko). Pasninko 
dienomis visi valgydavo tik žuvį; gėlavandenių žuvų knibždėte 
knibždėjo upėse, tvenkiniuose ir ežeruose, bet labiau mėgstama 
buvo jūros žuvis, tai kartais suteikdavo progą pasipelnyti: Pro- 
vanse padidėdavo mokestis už šviežią žuvį, vežamą nuo jūros 
kranto Valensolio keliu, t. y. kokius šimtą ar pusantro šimto 
kilometrų. Žinoma, karštuoju metu laiku, nuo birželio iki rug- 


sėjo pabaigos, tokį krovinį vežti toli iš viso buvo uždrausta. 

Šiandien mes gana gerai žinome viduramžių virtuvės recep- 
tus: išskyrus geriausiai žinomus jų rinkinius, tokius kaip Le Mé- 
nagier de Paris“ ar Le Viandier de Taillevent**, turime istorikės 
Marianne'os Mulon išleistus du XIV a. kulinarijos traktatus?“. 
Čia mes randame koldūnų gamybos receptą, visai panašų į šian- 
dieninį: ir tuomet koldūnai buvo daromi su kiauliena, paska- 
ninami žolėmis ir prieskoniais, įvyniojus jų įdarą į užtriną, t. y. 
kiaulės pilvo taukus. Ten pat rašoma, kaip pasigaminti sluoks- 
niuotų pyragėlių, kepant juos orkaitėje arba verdant taukuose. 
O kalbant apie skrylius, primygtinai pabrėžiama, kad reikia į 
tešlą įmaišyti daug tarkuoto sūrio. Ir valgyti juos esą kur kas 
lengviau, jeigu jie apvyniojami ant pagaliuko! Labai dažnas pa- 
tiekalas — blynai ir sklindžiai, gaminami šitaip: skystoje tešloje 
pamirkomi šeivamedžio žiedai ir atsargiai verdami aliejuje. 

Tais laikais labai mėgstami kimštiniai ir saldūs pyragai. Ruo- 
šiami įvairūs patiekalai iš mėsos faršo, kuriam duonos minkšti- 
mas ir mėsa ne smulkiai pjaustomi, o sugrūdami. Padažai dau- 
giausia gaminami ne tiek iš miltų ir kiaušinių, kiek iš apvolioti 
skirtų džiūvėsėlių ir visada pagardinami dideliais kiekiais pries- 
konių. Toks kone besaikis jų vartojimas neįtikėtinai skatino pre- 
kybą prieskoniais. Kartu su visuose soduose augančiais pusiau 
vaistiniais, pusiau kulinariniais augalais, tokiais kaip juozažolė, 
petražolė, šalavijas, vartojami anyžiai, kmynai, cinamonas ir dar 
retesni prieskoniai: imbieras, muškato riešutas ir kt., kuriuos 
reikėjo parsigabenti iš Artimųjų Rytų. 


* Paryžiaus namų ruošos vadovėlis (pranc.). 
** Tajevano maisto ruošimo būdai (pranc. ). 

Taip pat stebina tai, kad suvartojama daug acto ir nepri- 
nokusių vynuogių sulčių. Galiausiai, pipirų vartojama tiek 
daug ir jie taip vertinami, kad kai kuriose vietovėse specialiai 
patikslinama, jog įvairūs mokesčiai bei prievolės turi būti su- 
mokami pipirais. 

Receptų knygose plačiai minimos daržovės, kurios yra kas- 
dienis vienuolių, tiek vyrų, tiek moterų, ir vargšų valgis: ža- 
lieji ir baltieji kopūstai, pagardinti krapais; špinatai, į kuriuos 
įdedamas žiupsneliukas šafrano; ilgieji moliūgai (ne tie, kurie 
kartu su pupelėmis, pomidorais ir bulvėmis buvo pargabenti iš 
Amerikos), aguročiai ir agurkai. Pupos ir žirniai yra pagrindi- 
nis vienuolių ir paprastų žmonių patickalas; kaip žinome, virti 
žirniai kasdien puikuojasi ant stalo anglų, saksų ar skandinavų 
kraštuose; iš turkiškųjų žirnelių, lęšių, porų ir žirnių verdamos 
įvairios sriubos, kurios valgomos su duona, mirkant ją į viralą. 
Plačiai vartojami kiaušiniai: šv. Bernardas, pasisakąs prieš XII a. 
virtuvės įmantrybes, kurias laiko perdėtomis, smerkia tuos vi- 
rėjus, kurie uoliai stengiasi „iškraipyti natūralias kiaušinių savy- 
bes“: kietai verda, kepa, kemša ar plaka. 

Daugiau nei aišku, kad kasdieniame gyvenime tuos įvairius 
valgius privalėjo ruošti namų šeimininkė ir kad šeima labai 
mėgo desertą — visai kaip šiandien. Pavyzdžiui, namiškiai buvo 
dažnai lepinami blanmanžė, kuri buvo gaminama iš vandeny- 
je virtų ryžių, viščiukų krūtinėlių, migdolų pieno ir cukraus, 
arba sklindžiais, apipiltais cukraus ir medaus sirupu, arba sal- 
džiais paplotėliais. Tačiau taip pat visai kaip šiandien virtuvė 


nėra moters monopolis: čia pluša daug vyrų. Pradžioje pami- 

nėkime kad ir kepsnių pardavėjus bei smuklininkus. Miestuose 
valgoma daug gatavų patiekalų, kuriais prekiaujama gatvėje. 
Čia par pardavinėjami įvairūs padažai valgiui pagardinti, ypač 
česnakų padažas, kurį tais laikais mėgo visur, o šiandien vartoja 
daugiausia Provanse. Namų šeimininkės darbas, kaip atrodo, 
dažniausiai būdavo įvairių maisto atsargų ruošimas: riebaluose 
konservuotos paukštienos, sūdytų ar rūkytų kumpių ir bekono, 
su medumi virtų uogienių; o tuose kraštuose, kur daug vynuo- 
gių, šeimininkės uogienę virdavo iš jų. 

Indai buvo paprastesni nei šiandien; mėsą dažniausiai valgy- 
davo pasidėję ant storos duonos riekės, panašiai kaip mes val- 
gome suvožtinius. Senjorų pilyse ar turtingų žmonių namuose 
tą duoną paskui mesdavo šunims, kurių būdavo daugybė. Mi- 
niatiūrose matome, kad šunys visą laiką trainiojasi aplink stalą, 
prie kurio susėdę valgantieji. Vargingiau gyvenantys tas duonos 
riekes suvalgydavo patys. Beje, mėsos sulčių ir taukų prisigėrusi 
duona buvo ne toks prastas daiktas. Kaip žinome, duona liko 
mitybos pagrindu, ypač Prancūzijoje, iki pat mūsų XX a. 

Taigi visa tai, kas susiję su virtuve ar konservų ruošimu, daž- 
niausiai yra moters žinioje — kaip ir tai, kas susiję su sveikata ir 
higiena. Mes galime susipažinti su daugeliu dažnai originalių 
rankraščių, kurių turinys labai platus: nuo gydymo tikrąja to 
žodžio prasme iki paprasčiausių dietetikos patarimų. Kai kurie 
veikalai skirti tik moterims: Eileena Power mini du ginekologi- 
jos traktatus, kurių vienas buvo parašytas Londone, o kitas Oks- 
forde“*. Kai kurie miestai garsėjo medicinos mokyklomis, ypač 


Salernas ir Florencija Italijoje, bet taip pat ir Avinjonas Prancū- 

zijos pietuose, kur gyveno žymus chirurgas Guy de Chauliac'as, 
parašęs Chirurgia magna“. Čia pateikiama daug įvairių tepalų ir 
pleistrų receptų. Kitas gydytojas vardu Peyre'as de Serras, apie 
1350 metus gyvenęs Majane netoli Avinjono, ypatingai domė- 
josi moterų ligomis ir jų gydymu. Šia tema jis parašė visą trak- 
tatą, kuris neseniai išspausdintas. Čia Peyre'as de Serras nurodo, 
kaip padėti sunkiai gimdančiai moteriai, skausmingų mėnesi- 
nių atveju arba pacientei, kuriai skauda krūtis: devynias dienas 
paeiliui ji turi gerti mirkytų vyne šeivamedžio šaknų antpilą, 
o kad gydymas labiau padėtų, ant skaudančios krūties galima 
dėti pleistrą, pagamintą iš kiaulės kraujo%. Ši viduramžių medi- 
cinos sritis dar neištyrinėta, nors išankstinės nuostatos tuome- 
tinės higienos atžvilgiu po truputį nyksta. Viduramžiams buvo 
priskiriama tokia pat nešvara, kokia egzistavo XVI ir XVII a., 
kada, kaip žinome, žmonės maudėsi retai ar net labai retai. O 
viduramžiais, XII ir XIII a., maudynė buvo įprastas dalykas. 
Žmonės maudydavosi namuose, kambarin įneštame kubile, ar 
eidavo į pirtį: 1292 metais Paryžiuje jų būta ne mažiau kaip 26. 
Pirtys veikė kasdien, išskyrus sekmadienius ir šventadienius. 
Anksti ryte miestiečius prikeldavo įprastas pirtininkų riksmas: 
šitaip jie pranešdavo, kad pirtis jau įšilus ir laikas eiti praustis. 
Žinome net kainas: du denjė už turkiškąją pirtį, kai periamasi 


garuose, keturi denjė — už maudymąsi karštame vandenyje. 


* Didžioji chirurgija (lot.). 

Higienos rekomendacijos, žinoma, skatina pakalbėti apie 
grožio receptus. Jų būta įvairių rūšių, pradedant tepalais ir kre- 
mais, gaminamais lydytų kiaulės taukų, alyvų aliejaus, migdolų 
pieno pagrindu, nepamirštant tualetinio vandens, kuris buvo 
gaminamas mirkant, o kartais ir verdant vyne dedešvas, žibuok- 
les, šalavijų lapus ir kitokius augalus, ir baigiant plaukų dažais, 
kurių sudėtyje dažnai būdavo rytietiškų ingredientų. Tą patį 
galima pasakyti apie kvepalus, dažniausiai gamintus muskuso 
pagrindu. Šia tema buvo parašyti ištisi traktatai, pavyzdžiui, 
Ornatus mulierem (Damų puošmenos), kur pateikiami recep- 
tai, kaip išvengti raukšlių, kaip išgydyti dedervines, kuo ir kaip 
balinti dantis, ką daryti, kad plaukai būtų tankūs, ir t. t. 

Papildomų šios srities žinių mums suteikia moralistai, kurie 


koneveikia šitokias dirbtinas įmantrybes: 


Iš negesintų kalkių ir iš arseno sulfido 
Daro košelę, idant plaukuotumo išvengtų, — 


barasi Etienne'as de Fougėres'as, XII a. buvęs Reno vyskupu ir 


griežtai kritikavęs koketiškumą: 


Nūnai ir ponios, ir panaitės, 


Ir kambarinės, ir tarnaitės 

Iš negražių gražuolėm tampa — 
Gudrybių sočiai joms pakanka; 


Net kekšė virsta mergele... 


Maždaug tuo pačiu laiku ar truputį anksčiau kitas Reno vys- 
kupas, Marbode'as, savo eilėse šlovino Anglijos karalienę, kuri, 
anot jo, iš prigimties turi tai, ką kitos įgauna dirbtinai: „Jos 
kompensuoja tai, ko gamta joms nedavė: pienu balina pernelyg 
raudonus skruostus, dažo veidą dirbtiniais dažais; kai kurios su- 
siveržia apsunkusias krūtis juosta, o prigludę drabužiai lieknina 
jų liemenį; kitos išsipešioja plaukus virš kaktos, kad ši atrodytų 
aukštesnė, ir bando patikti smulkiai sugarbanotų plaukų šu- 
kuosenomis“. 

Visi tuometiniai medicinos ir higienos traktatai rekomen- 
duoja moterims laikytis švaros: jau šv. Jeronimas smerkė vie- 
nuoles, šventumą painiojančias su nešvara! Kai kurios regulos 
rekomenduoja vienuolėms praustis tiek, kiek jos nori ir kiek 
reikia. Šen bei ten pasitaiko švaros patarimų moterims: kas rytą 
prausti veidą, plautis rankas, prižiūrėti nagus ir dantis, kurie 
visada turi būti „iškrapštyti ir išvalyti“; dažnai trinkti galvą ir 
tvarkingai susišukuoti — mūsų muziejuose saugoma nemažai 
šukų, pagamintų iš dramblio kaulo, kaulo ar buksmedžio. 

Moters drabužiai paprasti ir sykiu gerai pritaikyti žmogaus 
kūno formoms; norėdamos turėti dailų siluetą, moterys prilai- 
ko krūtis lengvu šydu arba juostelėmis. Ir vyrai, ir moterys dėvi 
drobinius marškinius. Drobė būdavo plonesnė ar storesnė — ne- 


lygu vilkinčiojo ar vilkinčiosios ištekliai bei gyvenamoji vieta: 

ne visur buvo auginami linai ir kanapės. Ant marškinių mote- 
rys kartais apsivilkdavo kažką panašaus į dygsniuotą liemenę, o 
paskui vilkdavosi cotte — savotišką tuniką, tik vyrai ją dėvėdavo 
trumpą, o moterų tunika labiau panėšėjo į suknelę be rankovių. 
Tai buvo apatinis drabužis, velkamas ant drobinių marškinių. 
Viršutinė moterų tunikos dalis būdavo suvarstoma per priekį, 
šonuose arba nugaroje, taigi prigludusi prie liemens, o apatinė 
dalis krisdavo klostėmis kaip sijonas ligi pat žemės. Rankovės 
dažniausiai būdavo labai trumpos, arba jų išvis nebūdavo: ats- 
kirai pasiūtas ilgas siauras rankoves moteris užsitraukdavo ligi 
pečių, ir ten jas prisisegdavo ar prisisiūdavo. Tada vilkdavosi 
viršutinį drabužį: surcot, iškirptą berankovę liemenę, tokią ilgą, 
jog apatinė jos dalis labiau panėšėjo į sijoną, priekyje dažnai 
šiek tiek trumpesnį, o užpakalyje besivelkantį žeme. Ant visų 
šių apdarų moteris dar užsimesdavo apsiaustą, dažniausiai ap- 
skrito kirpimo, kartais skeltą šone; priekyje toks apsiaustas bū- 
davo susegamas sage, o ant jo užsimetamas dar vienas — ilgas, 
priekyje prakirpras, susegamas ant krūtinės brangia sagtimi 
arba juvelyrinio darbo sage. Dažniausiai tai būdavo paradinis 
drabužis iš brangaus, subtilaus darbo audinio. 

Visai neseniai buvo smulkiai ištyrinėta, kaip atrodė ir kuo 
vilkėjo XIV ir XV a. Anžu kunigaikščio dvariškiai. Tyrimai rė- 
mėsi inventoriaus sąrašais ir sąskaitomis.” Tais laikais drabužių 
prabangai nebuvo ribų, ypač aristokratijos sluoksniuose, o met- 
raštininkai dažnai ją smerkė. Šiaip ar taip, mums išliko nuosta- 
biai tikslūs, tiesiog kerintys tų prašmatnių drabužių aprašymai, 


kuriuos galima prilyginti anų laikų miniatiūroms. 

Neįmanoma atsispirti pagundai pacituoti vieno tokio pui- 
kaus apdaro aprašymą, kur kalbama apie drabužį, maždaug 
1374 metais Anžu kunigaikščio Liudviko I padovanotą žmonai 
Marijai. Inventorizacijos sąraše sakoma: „Jis violetinio aksomo, 
išsiuvinėto medeliais. Kiekvienas medelis turi po tris didelius 
keistos formos auksinius lapus, o minėtų medelių kamienai ir 
šakos, kurių kiekvienas medelis turi taip pat po tris, išsiuvinėti 
gana dideliais perlais: kamieną sudaro dvi eilės perlų, o šaką — 
viena eilė. Minėti medeliai prasideda nuo žalios terasos, siuvi- 
nėtos įvairiais šilkais arba aukso siūlu, ir kiekviena šaka baigiasi 
dobilo lapu, kurį sudaro trys prisiūti didoki perlai, o virš jų 
yra įsodinti skaisčiai raudono stiklo akmenukai. Ant didžiojo 
apsiausto išsiuvinėti maždaug 508 medeliai, ant ilgo viršutinio 
drabužio — apie 766, ant ilgo apsiausto — apie 530, o ant ilgos 
tunikos — apie 246; taigi ant keturių šio apdaro dalių išsiuvinėta 
2050 aukščiau aprašyto pavidalo medelių. Ir iš viso čia gali būti 
maždaug 12004 uncijos“. Skaitant šias eilutes, prieš akis iškyla 
nuostabaus darbo ir sunkiai mums įsivaizduojamo prašmatnu- 
mo siuvinėti drabužiai. Tiesa, šiuo atveju kalbama apie iškilmių 
apdarą, skirtą karališkojo kraujo princesei. 

Toliau sąraše smulkiai aprašinėjami keli kiti drabužiai, tokie 
kaip „trumpa rausvo aksomo liemenė su perlais išsiuvinėtais si- 
navadais“. Liemene tais laikais dažniausiai vadinama berankovė 
suknelė (cotte) arba viršutinis drabužis (surcot). Aprašyme toliau 
sakoma: „O žemiau esančių sinavadų lapelių perlai smulkesni 
už tuos, kuriais išsiuvinėti aukščiau išsidėstę lapeliai. Aukštes- 


niuose lapeliuose įsiūta keletas perlų, stambesnių už kitus, ir 

tarp sinavadų lapelių siūta auksiniais siūlais, kurie prilaiko ir 
puošia siuvinį. Šioje liemenėje išsiuvinėti maždaug 454 sinava- 
dų žiedai. O prie tos liemenės yra pora auksu ataustų skaisčiai 
raudono audinio rankovių... o ant jų išsiuvinėta 60 panašių si- 
navadų...“ Kita „liemenė“ išsiuvinėta dygiosios slyvos lapais ir 
karūnomis, o viršutinis tų karūnų kraštas baigiasi dobilų lape- 
liais. Dar kiti drabužiai siuvinėti ereliais, pynėmis, kankorėžiais 
ir t. t. Galima įsivaizduoti, kaip prabangiai turėjo atrodyti tie 
apdarai su šleifais, nusagstytais perlais ir brangakmeniais, dėvi- 
mi per iškilmes, kurių proga Anžu kunigaikštienė Marija pasi- 
puošdavo galvą „aukso lankeliais“, nusėtais rubinais, perlais ir 
smaragdais. Gamindavo tuos auksakalystės šedevrus kai kurie 
Paryžiaus juvelyrai, tokie kaip kunigaikščio sąskaitose minimas 
Claux iš Fribūro. 

Žinoma, ne visi vienodai išlaidūs drabužiams: žmogus žmogui 
nelygu. Praėjus kokiam šimtui metų, tame pačiame Anžu dva- 
re matome karalienę Joaną (Jeanne'ą de Laval), karaliaus Renė 
žmoną, kurios pirkiniai gana kuklūs, o jaunoji Kalabrijos kuni- 
gaikštienė išleidžia savo papuošalams dvigubai daugiau už savo 
vyrą Karolį Menietį ir net daugiau už karalių Renė. Karalienė 
Joana mielai perka vilnonius audinius, o Kalabrijos kunigaikš- 
tienei reikalingi tik brangiausi šilkai. Šilko audiniai atgabenami 
dažniausiai iš Genujos ar iš Venecijos. Tai atlasas, aksomas, taf- 
ta — kartais raštuota. Visuomet mėgstamos ryškios spalvos: tam- 
siai raudona; skaisčiai raudona, kuri gaunama dažant košenilių 
(vabzdžių skydamarių) kiaušinėliais, o košenilių grena atvežama 


iš Rytų; violetinė, geltona. Pažymėtina, kad juodas aksomas par- 

duodamas pigiau, aukštesnė kaina mokama nebent už raštuotą. 
Kartais minimi įvairiaspalviai šilkiniai audiniai „su baltais ir rau- 
donais dryžiais“, „violetinis juodai dryžuotas“ šilkas, „raudonai 
ir baltai taškuoti šilkai“, ir t. t. Brangūs audiniai vaizduojami 
tuometiniuose paveiksluose (garsusis Liepsnojantis krūmas Pro- 
vanso Ekso katedroje) ar rankraščiuose (Knyga apie meilės pa- 
vergtą širdį “* ar gražioji Karaliaus Renė turnyrų knyga**). 

Karalienė Joana, pavaizduota Liepsnojančio krūmo altoriuje, 
vilki šonuose prakirptą viršutinį drabužį iš šermuonėlių kailiu- 
kų, po kuriuo matosi labai prigludusi prie kūno aksominė be- 
rankovė suknelė ir rankovės — taip pat iš aksomo. Tačiau gana 
dažnai pro tokią suknelę matyti drobinių marškinių rankovės. 

Ir tais laikais moterys dėvėjo kelnes, ar veikiau kažką pana- 
šaus į mūsų pėdkelnes. Tai buvo apatinis drabužis, dažniausiai 
juodos gelumbės, dengiąs pėdas ir kojas. Batai kartais būdavo 
gana aukšti, iki kelių, kaip aulinukai. Tai buvo labiausiai pa- 
plitusi moteriška avalynė — beje, kaip ir lengvi dvigubo pado 
batukai, siuvami iš plonos odos. Be to, sąskaitose minima dar 
vienos rūšies avalynė: žemi odiniai ar gelumbiniai batukai, gal- 
būt panašūs į mūsų šlepetes ir avimi namie. 

Kalbant apie šukuosenas, tenka prisiminti 1440-1480 metų 
madą nešioti vadinamuosius enenus (bennin): aukštas smailas 
kepuraites, dengiančias plaukus, prie kurių smaigalio dažnai 
būdavo pritvirtinamas šydas. Kepuraitės galėjo būti ir su dviem 


smaigaliais. Jas siūdavo iš drobės, atlaso, aksomo ir taftos. 


* Le Livre du Coeur d'amour épris. 
** Le Livre des tournois du roi René. 

Romano Galeranas iš Bretanės autorius rodo mums savo he- 
roję perskyrusią plaukus sklastymu per vidurį ir pinančią pusę 
plaukų į kasą, o kita pusė 


Laisva, nevaržoma 
Banguoja prie pat veido, 
Kol sruogas mergužėlė 


Pirštuku nubaido. 


Grynai moteriškas judesys, kurio pakanka, kad prieš mūsų 
akis iškiltų siluetas mergaitės, įpratusios atmesti atgal laisvai be- 
siplaikstančius plaukus. Ši keista šukuosena mums primena įvai- 
riausius vėlesnių madų kaprizus ir fantazijas, kurių viduramžiais 
būta išties nemažai: pradedant dviejų skirtingų spalvų drabu- 
žiais, kada viena striukės ir kelnių pusė būdavo vienos spalvos, o 
kita — kitos, dažniausiai kontrastingos, ir baigiant neapsakomai 
ilgomis, užriestomis ir grandinėle prie diržo prisegromis batų 
nosimis arba mūsų jau minėtais smailais XV a. enenais. 

Feodalinei epochai labai būdinga rodyti personažą arba at- 
liekantį kokį nors judesį, arba kokia nors labai tipiška poza. 
Atmintyje iškyla garsiajame Naumburgo portale atvaizduota 
Uta, kuri slepia pusę veido, dengdama jį per kairę ranką per- 
mesto apsiausto apykakle, arba švytinti šypsniu Reglindisė, 
kurios statula sudaro porą Utai. Reglindisė traukia gaubiančio 
pečius drabužio raištelį, matyt, ketindama jį atrišti: šis judesys 
bus daugybę kartų pakartotas viduramžių skulptūroje. Tais lai- 


kais žmones, vyrus ir moteris, labiau mėgstama vaizduoti ne 

smulkiai aprašinėjant, o pasitelkus judesį, mostą, laikyseną. Čia 
reikia priminti iš tiesų nepaprastai gausią šių judesių ir natū- 
ralios mimikos ikonografiją, charakterizuojančią, pavyzdžiui, 
Amjeno katedros personažus, kurie puošia apatinę portalo dalį, 
arba truputį vėlesnes Šv. Jono katedros Lione skulptūras. 

Taip pat reikėtų įsižiūrėti į tuometinius antspaudus: vyrai 
juos turėdavo apskritus, moterys ovalinius. Moterų antspau- 
duose dažnai vaizduojamos jos pačios, laikančios rankoje gėlę 
ar paukštį, jojančios raitos su tupinčiu ant jų kumštelio saka- 
lu, arba, kaip mūsų minėta Reglindisė, besitaisančios apsiausto 
raištelį. Kiekviena tų moterų apdaro klostė pabrėžia jų kūną, 
kurio linijas taip lengvai padeda įspėti atliekamas judesys. Kla- 
sikinis menas vaizduoja statišką kūną, o feodalizmo laikais 
svarbūs mostas, judesys.?* Taigi mes neabejotinai kalbame apie 
tokią civilizaciją, kuriai kūno ekspresija buvo labai svarbi, tad 
nesunku suprasti, jog į teatrą tuo metu buvo žiūrima kaip į auk- 


lėjimo ir lavinimo priemonę. 


Tačiau mums trūksta pagrindinio šaltinio: turėtume naudotis 
ne tiek skulptūromis ar sieniniais kilimais, kurie gana vėlyvi ir 
dažnai vaizduoja sustingusius viena poza personažus (prisiminki- 
me žaviąją Damą su vienaragiu, kurios judesiai tokie išraiškingi, 
nors ir statiški, iš Kliuni muziejaus), kiek rankraščių miniatiū- 
romis, tuo beribiu lobynu gestų, kurių begaline įvairove į mus 
byloja penki civilizacijos šimtmečiai. Bet dauguma miniatiūrų 
mums vis dar neprieinama (ir tai - mūsų dienomis, kai kopijavi- 


mo priemonės nesunkiai suteiktų galimybę tomis miniatiūromis 

naudotis!). Kai pagaliau visuomenei taps prieinamas šis šaltinis, 
pats svarbiausias iš visų praeičiai pažinti, tada bus įmanoma de- 
ramai įvertinti miniatiūrų išraiškingumą, nes jose personažų ke- 
tinimai ir veiksmai parodomi nepaprastai aiškiai ir tiksliai, nors 
tai nė kiek nemenkina meninės atvaizdo vertės. Tačiau tuo tarpu 
turime tenkintis, deja, retomis reprodukcijomis, kurios liudija 
viduramžių menininkų pastangas atvaizduoti veikiau „judesį, 


kuris kuria kūną“, o ne sustingusią tobulybę. 


Beje, turėkime omenyje, kad mūsų bažnyčių portalų ar kolo- 
nų kapitelių skulptūras reikia interpretuoti gana atsargiai; dau- 
guma atvejų ikonografija mums, pripratusiems prie kasdienį 
gyvenimą atspindinčių fotografijų, neduoda to, ko mes iš jos 
pageidautume. Pavyzdžiui, kai kurie istorikai, remdamiesi šia 
ikonografija, panoro išsiaiškinti, kokią vietą viduramžių visuo- 
menėje užėmė šeima, moteris, vaikas; tačiau jų išvados buvo 
neišvengiamai klaidingos, o tos klaidos dažnai naivios, nes iki 
XIII a. tiek skulptūrinis, tiek tapytas atvaizdas buvo religinio 
pobūdžio, ir net vienintelis vaikas, kurį vaizduoja tuometi- 
niai menininkai, yra Dieviškasis Kūdikėlis, o moteris pasirodo 
ikonografijoje tik Dievo Motinos ar Biblijos personažų (Judi- 
tos, Sabos karalienės, protingųjų ir paikųjų mergelių ir t. t.) 
pavidalu. Net susidūrus su XIII a. ikonografija, kai pasaulie- 
tinis gyvenimas jau pradedamas vaizduoti, visada reikia gerai 
pagalvoti, ką mes turime prieš akis: galbūt simbolines figūras? 
Tuometinei mąstysenai buvo artimesnis kaip tik simbolis, o ne 


tiesioginis, tikslus atvaizdas. Štai taip šiaurinio Šartro katedros 

portalo skulptūros buvo palaikytos dirbančių moterų atvaiz- 
du — jos iš tikrųjų vaizduoja moteris, laikančias rankose vilnos 
ar lino apdirbimo įrankius: šukas vilnai karšti, dažyklos kubilą 
ir kt.; bet šiuo atveju tos moterys įkūnija aktyvų gyvenimą kaip 
kontempliatyvaus gyvenimo priešingybę, lygiai kaip kitos mo- 
terų statulos toje pačioje Šartro katedroje vaizduoja laisvuosius 
menus: gramatiką, retoriką, dialektiką ar pagrindines dorybes. 
Taigi atributai, kuriuos jos laiko rankose, išreiškia moteriškus 
darbus ne daugiau kaip vilnos karšėjo ar audėjo įrankiai, atvaiz- 
duoti šiauriniame portale. 

Turėdama alegorinę vertę ar jos neturėdama, ikonografija 
viduramžiais kaip niekada mielai vaizdavo įprastus judesius ir 
fizinį darbą. Net vaizduodami metų laikus, Zodiako ženklus ar 
dorybes ir ydas, paveikslų ir miniatiūrų autoriai sukuria tikrą 
įprastų, kasdienių gestų litaniją, kuri natūraliai įsilieja į tuome- 
tinę religinę simfoniją. Vėliau mes to niekad nebepamatysime; 
ir kai mąstome apie šiuo atžvilgiu visiškai antinomišką menta- 
litetą, viešpatavusį XVII a., nesunkiai suprantame pasibjaurėji- 
mą, kurį kėlė šis menas, tuo metu niekinamai vadinamas „go- 
tikiniu“: besišildą prie židinio valstiečiai ir valstietės, moterys, 
verpiančios vilną, vyrai, dirbantys laukuose su arklu ar kastuvu 
rankose arba beriantys į paruoštą dirvą sėklą, skerdžiantys paršą 
ar apkarpantys vynuogienojus, iš tiesų neįsivaizduotini Versalio 
koplyčioje ar Šv. Sulpicijaus bažnyčioje! 

"Tačiau grįžkime prie feodalinės epochos moters idealo, kurį 
nuo XII a. įkūnija Oteno katedros Ieva, grakšti ir lanksti kaip 


katė. Jis minimas daugybėje literatūros ir filosofijos veikalų. Pir- 

miausia turime gana detalių portretų, kuriuos mums paliko to- 
kie raštininkai, kaip Mathieu de Vendėme'as. Jis piešia gražiąją 
Heleną, lygindamas jos dantis su dramblio kaulu, kaktą — su 
pienu, kaklą — su sniegu, akis — su žvaigždėmis, lūpas — su ro- 
žėmis, ir suranda dar aibę palyginimų tobulam kūnui aprašyti, 
nepamiršdamas „saldžiosios Veneros buveinės“. Helenos grožį 
dar labiau paryškina jos priešingybė: Berojė negražioji, perblyš- 
kusi, bjauraus veido, šlykščios išvaizdos ir t. t. Tų mokiniškų 
pratimų, daugiau ar mažiau besiremiančių Ovidijaus palygini- 
mais ir metaforomis, fone išsiskiria lotyniškai parašytos Baudri 
de Bourgueilio eilės, Chrėtieno de Troyes ir daugelio kitų Pran- 


cūzijos poetų kūriniai. Stai kokia Erekui atrodo Enidė: 


Zėisybę jums sakau: Izolda šviesiaplaukė 
Tokių plaukų auksinių neturėjo 

Nei lygintis su jąja negalėjo. 

Šviesus Enidės veidas ir kakta — 
Tarytum lelija tyra, balta, 

O gal ir baltesni net už lelijos žiedą. 

Te šlovę jai visi poetai gieda! 

Dosniai apdovanojo ją gamta: 
Skaistaus, gaivaus raudonio nutvieksta, 
Jos skruostų oda taip švelniai švytėjo; 

O akys dviem vaiskiom žvaigždėm žėrėjo. 
Tad savo grožiu, spindinčiu it saulė, 
Enidė pralenkė visam pasauly 


Garsiąsias gražuolės: damas ir mergeles. 

Taigi grožio idealas aiškiai turėjo būti šviesiaplaukė ir skaista- 
veidė; matyt, tais laikais, kai didžiuma moterų, taip pat ir vyrų, 
daugiausia laiko praleisdavo gryname ore, kai buvo tiek daug 
keliaujama, nors transporto priemonių labai trūko, ir kai žmo- 
gaus ryšys su gamta buvo kur kas glaudesnis nei dabar, saulėje 
įdegęs veidas buvo dažnas reiškinys, taigi mažiau vertinamas. 


O štai gražioji Eurianė Žibuoklės romane aprašoma taip: 


Dailaus ji buvo kūno ir vikri, 


Lanksti, laibaliemenė ir žvitri. 
Tad romano veikėja turėjo būti liekna, lanksčių klubų: 


Apvalūs klubai po diržu ryškėjo, 
O stotas grožiu išdidžiu žavėjo. 
Jos garbanos tviskėjo grynu auksu, 


Spindėdamos tarsi šilkai brangiausi. 


Auksiniai garbanoti plaukai bus daugumos romanų veikėjų 
skiriamasis bruožas ir privalumas: prisiminkime Izoldą švie- 


siaplaukę! 


Balta kakta jos lygi tarsi stiklas... 
Virš spindinčių gražių šviesių akių 
Juoduoja antakiai tankiu lanku. 
Tiesi siaura nosytė puošia veidą... 


Saulėtą vasarą pražysta rožė, 

Ankstyvą vaiskų rytą skleisdama 
Įstabų rausvą žiedą. Bet puiki dama 
Savųjų lūpų rausvumu užgožia 


Rytinę rožę, gaivią lyg aušra. 


Galėtume pacituoti ir daugiau viduramžių poetų kūrinių, ta- 
čiau visuose rasime tą patį moters tipą. Stai viename iš Romano 
apie Aleksandrą variantų veikėjas naktį prisimena savo mylimąją 


Sorcdamorę, 


... jos mielas akis, 


Kurios jam švyti tarsi dvi žvakutės. 
Sapne jis regi 


Nosytę tiesią ir tą šviesų veidą, 
Kur rožė rungiasi su lelija, 
Tik trupučiuką ją nustelbdama, 


Kad skruostai rausvumu prilygtų rožei.?? 


Kad ir kiek kūrinių cituotume, juose visą laiką iškyla beveik 
vienodas moters tipas, kurį rasime dar ir renesanso epochos vei- 
kaluose. Moters grožis susilauks neišsenkamų komentarų ne tik 
iš poetų, kaip antai André le Chapelaino, supratusio meilę kaip 
„įgimtą aistrą, kuri įsižiebia pamačius priešingos lyties grožį ir 
be saiko apie jį galvojant“, bet ir (tai tikrai gali mus labiau nu- 


stebinti) iš filosofų ir teologų. Kažkoks Guibert'as de Nogent'as 

prilygina moters grožį veidrodžiui, kuris tiesiogiai ir tučtuojau 
atspindi begalinį ir amžiną Dievo grožį, nors pats yra netobulas 
ir dūlus. Hugas Senviktorictis nucina dar toliau, tvirtindamas, 
kad matomojo pasaulio grožis yra nematomojo pasaulio grožio 
atspindys. Jo samprata atitinka viso laikotarpio, to įsimylėjusio 
grožį XII a., pažiūras. „Matomos formos yra nematomo gro- 
žio atvaizdas... Visi matomi dalykai mums suteikiami tam, kad 
simboliškai mus mokytų; taigi jie yra nematomo Dievo grožio 
simboliai, ženklai, atvaizdai“. Čia jis įžvelgia netgi tam tikrą di- 
namikos principą, savotišką paskatą; praėjus šimtui metų, Vin- 
centas Bovictis pakartos tą pačią mintį: „Matomų dalykų pavi- 
dalas, patraukiąs mūsų dėmesį ir pažadinąs jautrumą, iš tikrųjų 
nepatenkina mūsų norų nei geismų, bet skatina ieškoti Kūrėjo 
paveikslo ir trokšti jo grožio“. Nepraleisdamas progos pabrėžti 
dangiškosiosios ir žemiškosiosios meilės skirtumus, cistersų or- 
dino vienuolis mistikas Gijomas iš Sen Tjeri vis dėlto sušunka: 
„O Meile, kurios vardu vadinama bet kokia meilė, net kūniška 
ir išsigimusi!“ Pats šv. Bernardas yra tos nuomonės, kad natū- 
rali ir instinktyvi gyvenimo gėrybių meilė vystosi dviem kryp- 
timis: link caritas* arba link cupiditas**. Neįmanoma suprasti 
šios epochos, neperpratus itin pozityvios ir dinamiškos sąvo- 
kos: viduramžių žmogus neatskiria, kaip bus atskiriama vėliau, 
to, kas juntama ir apčiuopiama, t. y. to, kas materialu, nuo to, 
kas priklauso dvasios sferai. Kiekviename žmoguje vyksta van- 


denų, buvusių po skliautu, ir vandenų, buvusių virš skliauto, 


* Gailestingoji meilė, gailestingumas (/o£.). 
** Godumas, gobšumas, geidulys (/oz.). 

atsiskyrimas, apie kurį kalba Pradžios knyga, minėdama antrąją 
pasaulio sukūrimo dieną; kiekvieno žmogaus gebėjimas mylėti 
gali tapti arba gailestingumu ir labdara, arba godumu, ir tada 
žmogus arba gerbs kitą žmogų, arba jį išnaudos. Ir kiekviename 
žmoguje tie „du manyje gyveną žmonės“, kuriuos jautė savyje 
šv. Paulius, gali susilieti, pasiekti svaiginančią ir kartu raminan- 
čią vienybę. Taip atsitinka, kai du mylintys žmonės, vyras ir 


moteris, apkabina vienas kitą. 


4 

„Laikau tikra tiesa, jog Dievas davė visas šio gyvenimo gėry- 
bes tam, kad būtų vykdoma jūsų ir kirų damų valia. Akivaizdu 
ir mano protui visiškai aišku, kad vyrai yra niekis, kad jie nege- 
ba gerti iš gėrio šaltinio, jeigu jų tam neskatina moterys. Tačiau, 
kadangi moterys yra bet kokio gėrio priežastis ir šaltinis, nes 
Dievas joms suteikė šitokią didžiulę prerogaryvą, jos turi pasi- 
rodyti to vertos ir elgtis taip, kad kuriančių gėrį dorybė skatintų 
kitus tokiai pat veiklai; jeigu jų šviesa niekam nespindės, ji bus 
kaip užgesusi žvakė, kuri nieko nei traukia, nei veja. Tad visiškai 
aišku, kad kiekvienas turi stengtis tarnauti damoms, idant jį 
nutviekstų ir įkvėptų jų malonės atšvaitai; o damos turi iš visų 
jėgų stengtis lenkti geruosius į gėrį, kad jie nenuilstamai darytų 


gera, ir pagerbti juos už nuopelnus. Nes jeigu gyvieji daro ką 

nors gera, jie tai daro iš meilės moterims, kad galėtų pasidžiaug- 
ti jų pagyrimu ir pasigirti jų dovanomis, be kurių šiame gyveni- 
me nepadaroma nieko, kas būtų verta gero žodžio“. 

Ši loginė klaida, skelbianti aksioma teiginį, kurį dar reikia 
įrodyti, puikuojasi gerai žinomame veikale, tiesiog tobulai at- 
spindinčiame XII a. mąstyseną: Andrė le Chapelaino“? Traktate 
apie meilę. Tai mokslinis darbas, kurį lotyniškai parašė Šampa- 
nės grafienės Marijos raštininkas, didžiai mokytas žmogus. Gra- 
henė Marija buvo Alicenoros Akvitanietės ir jos pirmojo vyro, 
Prancūzijos karaliaus Liudviko VII, duktė. Pridursime, kad šis 
Andrė le Chapelaino veikalas mus stebina, trikdo ir glumina. 
Jo autorius sakosi buvęs įkvėptas Ovidijaus Meilės meno, tačiau 
Andrė le Chapelaino sampratos nedaug teturi bendra su an- 
tikos poeto pažiūromis: jos remiasi tik feodalinės visuomenės 
papročiais. Veikalo branduolys, jo centras ir pagrindinis pus- 
lapis, ko gero, yra le Chapelaino piešinys, vaizduojąs pasaulio 
viduryje stovinčius Meilės rūmus, kur viešpatauja soste sėdinti 
meilė. Į rūmus veda trejos durys, priešais kurias būriuojasi da- 
mos: prie pirmų durų — tos, kurios paklūsta meilės balsui, prie 
antrų — tos, kurios atsisako jam paklusti, o prie trečių — tos, ku- 
rios paklūsta tik geismui, kurias valdo tik lyties balsas. Riteriai 
tarnauja tik pirmosioms; kitos paliekamos likimo valiai. „Vyrai 
laiko vertomis pagyrimo tik tas moteris, kurios priklauso mei- 
lės riterių ordinui ir visuose dvaruose garsėja savo dorumu. Ne- 
įmanoma įsivaizduoti nė vieno pasaulyje atlikto didžio darbo, 
kuris nebūtų įkvėptas meilės“. Ir autorius aiškina kodėl: „Jeigu 


vyrai negalėtų kada panorėję atskleisti damoms savo širdies pa- 

slapčių, meilė, kurią kiekvienas laiko bet kokio gėrio šaltiniu ir 
priežastimi, visiškai išnyktų ir niekas negalėtų padėti kitiems; 
vyrai negebėtų atlikti nė vieno kurtuazijos žygio“. 

Kas gi tie „kurtuazijos žygiai“? Šiuo atveju susiduriame su 
doktrina, kuri mus ganėtinai glumina, tačiau tik per ją galima 
suvokti ir perprasti visuomenės, paskelbusios kurtuaziją visiška 
vertybe, įpročius ir papročius. Kas gi yra kurtuazija? Ką reikia 
daryti, norint pasirodyti kurtuazinių manierų žmogumi ir atitik- 
ti reikalavimus tos keistos doktrinos, atspindinčios visuomenės 
papročius? Andrė le Chapelainas triskart grįžta prie šio klausimo 
ir formuluoja šio subtilaus meno taisykles bei teorijas. 

Pirmą kartą — ir tai iš tiesų labai reikšminga - kilminga dama 
aiškina iš liaudies kilusiam žmogui, taigi žemesnės už ją socia- 
linės padėties vyriškiui, ką jis turi daryti, kaip elgtis, jei nori 
pelnyti jos meilę. Šiuo atveju visiškai atsiskleidžia moters — švie- 
tėjos, mokytojos ir auklėtojos — vaidmuo, kuris buvo toks svar- 
bus Vakaruose, tik šįkart jis parodomas netikėtu aspektu: juk 
feodalinė visuomenė buvo griežtai hierarchinė, kiekvienas jos 
luomas turėjo savo vietą, padėtį ir pareigas, kurių buvo privalu 
laikytis, o štai pirmoji kurtuazijos taisyklių formuluotė panaiki- 
na nuotolį tarp „aukštakilmės damos“ ir „prastuolio“. 

Pirmuoju kurtuazijos požymiu dama vadina dosnumą: „Tas, 
kuris nori būti laikomas vertu papildyti meilės armijos gretas, 
pirmiausia neturi būti šykštus. Priešingai, jis privalo būti dosnus 
ir rodyti savo dosnumą kuo plačiau“. Žinoma, turimas ome- 
nyje tiek materialinis, tiek moralinis dosnumas: tas, kuris nori 


mylėti ir būti mylimas pagal kurtuazijos taisykles, privalo gerbti 

savo senjorą, niekada neburnoti prieš Dievą ir šventuosius, vi- 
siems būti nuolankus ir visiems tarnauti, niekada nekalbėti apie 
ką nors blogai ar nepalankiai (piktaliežuviai išprašomi iš kur- 
tuazijos pilių), nemeluoti, nė iš ko nesityčioti — ypač iš nelai- 
mingųjų; privalo vengti kivirčų ir iš visų jėgų stengtis sutaikyti 
besipykstančius. Pramogaudamas gali palošti kauliukais, tačiau 
saikingai; kur kas geriau skaityti, ko nors mokytis ar studijuo- 
ti — arba klausytis pasakojimų apic senolių žygdarbius. Jis turi 
būti drąsus, narsus, išradingas. Jam nevalia mylėti daug moterų 
nei būti jų mylimuoju: privalo atsidavęs tarnauti vienintelei. 
Rengtis ir puoštis saikingai; be to, būti išmintingas ir su visais 
mandagus, meilus bei švelnus. 

Antrą kartą Andrė le Chapelainas pakartoja meilės taisykles, 
suteikdamas joms dvylikos sentencijų formą, o tas sentencijas 
skelbia pats meilės karalius. 

Galiausiai meilės taisyklės kartojamos trečią kartą, naudojantis 
ilgu pasakojimu apie vieno Bretanės riterio nuotykius. Lanky- 
damasis karaliaus Artūro dvare, šis riteris sėkmingai atlaikė visus 
jam skirtus išbandymus ir laimėjo apdovanojimą, kurį pavadino 
Vanago prizu: nuo vanagui tupėti skirtos kartelės jis atrišo raštą, 
kuriame išdėstytos meilės taisyklės. Jos beveik tokio pat stiliaus: 

I Santuoka neatleidžia nuo meilės. 
II Kas nepavyduliauja, tas negeba mylėti. 

II Niekam nevalia mylėti iš karto du asmenis. 

IV Meilė nuolat auga ar nyksta. 

V Tai, ką vienas mylintysis paima iš kito prieš jo valią, 


netenka skonio ir t. t. 

Čia taip par kalbama apie šykštumą, apie tai, kad nevalia my- 
lėti to, kurio negalima vesti ar už kurio negalima ištekėti; apie 
tai, kad mylintysis turi saugoti savo meilės paslaptį; kad lengva 
meilė esanti verta paniekos; kad meilės sunkumai didina jos 
vertę; kad „Meilė nieko negali atsakyti meilei“... 

Iš tikrųjų tie puošnesnio ir įmantresnio stiliaus patarimai iš 
esmės neprideda nieko naujo prie ankstesniųjų dalių. 

Toliau traktate pateikiami įvairūs skirtingų lyčių ir skirtingos 
padėties asmenų pokalbių modeliai: kaip senjoras turi kreip- 
tis į damą, jeigu ji užima visuomenėje aukštesnę padėtį, jeigu 
ji jam lygi arba jeigu jos socialinė padėtis žemesnė negu jo, ir 
atvirkščiai: kaip dama turi atsakyti į įvairius meilės pasiūlymus, 
atsižvelgdama į visuomeninį garbintojo statusą. Nurodoma, 
kaip žemos kilmės vyriškis turi kreiptis į aristokratę, t. y. mes 
susiduriame su situacija, kuri priešinga matytai kick aukštėliau. 
Andrė le Chapelainas nepraleidžia progos pabrėžti vieną labai 
reikšmingą kurtuazinės meilės aspektą: tikras aristokratas — ta- 
sai, kas elgiasi aristokraciškai ir laikosi diduomenės papročių; 
pagal kurtuazijos kanonus jis tūkstanteriopai pranoksta tą, kas 
viso labo tik gimė kilmingoje šeimoje; vyras ar moteris, kurių 
meilės prašoma, neturi galvoti apie tai, ar mylintysis arba my- 
linčioji yra kilmingi iš prigimties, o apie tai, ar jis/ji pralenkia 
kitus (kitas) gražiomis manieromis ir „dorybėmis“. Šis dažnai 
sutinkamas žodis vartojamas apibūdinant damą ar senjorą, ku- 
rie įrodė savo vertę. Toji kurtuazinė aristokratija daugybę kar- 
tų minima įsivaizduojamuose Traktato apie meilę dialoguose. 


Viena pagrindinių kurtuazijos temų: tikroji meilė taurina vyrą 

ir moterį, o kliūtys, su kuriomis jie susiduria, tik didina jų ver- 
tę ir kilnumą. Chapelainui labai aišku, kad „kilnaus elgesio ir 
papročių žmogui verčiau pasirinkti kilnaus būdo mylimąjį ar 
mylimąją, o ne ieškoti aukštos padėties, tačiau neišsilavinusio 
partnerio“. Traktato autorius piktinasi moterimis, kurios vadi- 
na save damomis ar panclėmis „tik dėl to, kad yra kilmingų 
tėvų atžalos ar bajorų žmonos“; Andrė le Chapelainas įsitikinęs, 
kad „tokio titulo moteris verta tik už savo išmintį ir kilnų elge- 
sį“. Tad kurtuazija, atsiradusi dvaruose, t. y. pilyje, priklauso ne 
tik — ir ne tiek — nuo kilmės, kiek nuo manierų, išsilavinimo, 
įgyto subtilumo, kurį dar labiau didina meilė, nes iš esmės ji tą 
subrilumą ir išugdo. 

Norint smulkiai išnagrinėti Traktatą apie meilę mums rei- 
kėtų plačiau pakalbėti apie Andrė le Chapelaino kūrinį“, bet 
tai jau padarė kiti. Paminėkime tik, kad jį galima laikyti lyg ir 
meilės vadovėliu, kuriame išdėstyti argumentai „už“ ir „prieš“: 
dvi pirmos dalys liaupsina meilę, o trečioji perspėja apie gre- 
siančius pavojus ir įkalbinėja skaitytoją nežengti tuo keliu, 
kurį uoliai gyrė du pirmi knygos skyriai. Šiaip būtų ar taip, 
Andrė le Chapelaino veikale ryškėja vyro ir moters santykių 
etika ir kartu estetika. Galėtume pavadinti šį traktatą meilės 
kodeksu, tačiau šis terminas nelabai tinkamas, nes kodeksas 
kategoriškai draudžia pažeisti nustatytas taisykles, o meilės 
nesukaustysi taisyklėmis. Ko gero, Traktatą apie meilę teisin- 
giau būtų laikyti kultūros ar meno idealu, skatinančiu juve- 
lyriškai tobulinti savo asmenybę, savo sielą ir kūną tam, kad 


pasicktum išsvajotą rafinuotumą. 

Andrė le Chapelaino Traktatas apie meilę yra tikrai patiki- 
mas vadovas, padedąs mums susipažinti su kurtuazija, su jos 
reikalavimais, priesakais ir papročiais. Tačiau tai toli gražu ne 
vienintelis šaltinis. 

Skaitydami tų laikų laiškus, juose randame įvairiausio- 
mis formomis — nuo didingiausios poezijos iki paprasčiausių 
pašmaikštavimų — išreikštą nuorodą į tai, kas teikė tuometi- 
nei visuomenei tam tikro kryptingumo ir originalumo, kas ją 
ženklino tarsi antspaudo žyme. Žinoma, tai kurtuazija (arba 
riteriškumas, jeigu kam nors labiau patinka šitoks kurtuazijos 
sinonimas, nors ir dalinis), kurios išraiška — meilės teismai. 

Kas gi buvo tie garsieji „meilės teismai“? Ieškant atsakymo į 
šį klausimą, upeliais liejosi rašalas ir atsirado tokių komentarų, 
kurie, be abejo, būtų labai nustebinę Gijomo Trubadūro arba 
karalienės Alienoros amžininkus. Remiantis žodžio „teismas“ 
prasme ir žinomų nuosprendžių forma, netgi manyta, kad tai 
buvę tikri teismai, prieš kuriuos stoję įsimylėjėliai turėdavę pa- 
klusti šių teismų nuosprendžiams. 

Buvo netgi kilusi mintis, kad moterys nedalyvavusios tuose 
meilės teismuose! O juk visuose tuometiniuose tekstuose sako- 
ma, kad moterys ėjo šiuose teismuose „teisėjo“ pareigas, taigi 
visai pagrįstai būtų galima kelti klausimą, ar tik tai nebuvo tie- 
siog savotiškas žaidimas, kurį ypač mėgo moterys. 

Beje, apie meilės teismus mes daugiausia sužinome iš Andrė 
le Chapelaino veikalo; čia jis cituoja daug nuosprendžių, ku- 
riuos priėmė aukštuomenės damos. Mes jas gana gerai pažįsta- 


me, kadangi jos paliko gilų pėdsaką Prancūzijos istorijoje. Tai 

Alienora Akvitanietė, Šampanės grafienė Adelė, Ermengarda 
iš Narbonos ir dar viena Šampanės grafienė — Marija, Alieno- 
ros duktė, vaidinusi tuometinėje literatūrinėje aplinkoje vieną 
ryškiausių vaidmenų — kaip jos motina, karalienė Alienora, ir 
turėjusi didelę įtaką tiek literatūrai, tiek bendrai dvaro gyve- 
nimui. Tokias klaidas, apie kurias ką tik užsiminėme, galima 
paaiškinti nebent tikrai menku feodalinės visuomenės gyveni- 
mo išmanymu. Iš tiesų juk „teismo“ ir „nuosprendžio“ sąvo- 
kos buvo susijusios su feodalinės priesaikos kontekstu. Viena 
iš senjoro, kuriam vasalas prisiekdavo ištikimybę, pareigų buvo 
vykdyti teisingumą; tai buvo netgi antroji pagrindinė jo parei- 
ga — pirmiausia senjoras, siuzerenas privalėjo ginti savo domeną 
ir „savo žmones“: tuos, kurie buvo su juo susiję asmeniniais, 
priesaikos sutvirtintais ryšiais. 

Šitoks senjoro įvaizdis paskatino sukurti panašų damos įvaiz- 
dį: ir jai, kaip valdovei, buvo priskirta tam tikra juridinė funk- 
cija — tvarkyti visų patraukliausius meilės santykius. Meilės 
teismas, meilės nuosprendis prilygsta ištikimybės priesaikai ir 
ją papildo. Taip jie suprantami ir trubadūrų poezijoje. Tai, kad 
tuos nuosprendžius skelbia moterys, tik parodo, kaip lengvai 
tuometinė mąstysena prilygindavo moterį valdovei, siuzerenei. 

Meilės teismų nuosprendžiai atitinka Andrė le Chapelaino 
veikale iškeltas taisykles. Jie išplėtoja visą meilės kazuistiką: 
konkretus atvejis svarstomas diskusijoje, kuri baigiasi nuo- 
sprendžiu. Imituojamas, beveik parodijuojamas, teismo posė- 
dis, kuriame, beje, moterys iš tiesų ne kartą atlikdavo teisėjų 


vaidmenį, kai joms tekdavo valdyti senjoro domeną. Ryškiausi 

pavyzdžiai — Alienora ir Blanša Kastilietė. Andrė le Chapelai- 
nas kreipiasi į jaunuolį, su kuriuo susirašinėja, vadindamas jį 
Gautier, ir moko visko, ką reikia žinoti, kad šis būtų „laikomas 
vertu diskutuoti meilės teisme“. Damos ir riteriai nagrinėja 
jiems pateiktus atvejus, svarsto juos ir skelbia nuosprendžius, 
jeigu reikia, kreipdamiesi patarimo į vyrus ir moteris, kurie 
garsėja kaip geriausiai išmanantys kurtuaziją, tą aukščiausią ir 
rafinuotą meilės santykių formą. 

Nesunku įsivaizduoti tuos „juoko dėlei“ rengiamus posė- 
džius, kurie vykdavo panašiai kaip iškilmingi teismai, siuzere- 
nų šaukiami per Kalėdas, per Velykas ar kitokiomis progomis. 
Sukviesti į juos vasalai turėdavo kartu su senjoru spręsti visus 
ginčus ir nagrinėti bylas, priimdami su domeno valdymu susi- 
jusius nuosprendžius. Puatjė ar Trua aplink Alienorą ar jos duk- 
terį susiburia daugybė jaunimo: jų vaikai su savo vyrais ar žmo- 
nomis, sužadėtiniais ar sužadėtinėmis, rūmuose apsilankančių 
baronų sūnūs ir dukros, o aplink jaunimą sukinėjasi poetai ir 
menestreliai bei menestrelės (viduramžių trubadūrų eilėraščius 
dainuodavo ne tik klajojantys muzikantai, bet ir muzikantės). 
Gijomo le Marešalio gyvenimo autorius aprašė tuos triukšmin- 
gus sambūrius kokios nors šventės ar turnyro proga. Turny- 
ruosc visuotinio dėmesio centre yra riterių žygdarbiai, o mei- 
lės teismuose susibūrimo centru tampa damos. Meilės teismai 
dažnai vyksta patalpoje, panašioje į Blua grafienės Adelės menę. 
Įsivaizduokime jos sienas dabinančius apmušalus arba — kodėl 
gi ne? — kilimus, panašius į garsųjį sieninį kilimą, kuriame at- 


vaizduota Dama su vienaragiu. Galbūt mūsų įsivaizduojamo- 

je menėje kabo tais laikais mėgstamomis spalvomis gėlėtame 
fonc išaustos riterių legendos, kurtuazinės scenos, medžioklės 
akimirkos ar susitikimai prie šaltinio. Palei spalvingais kilimais 
nukabinėtas sienas susėdę meilės teismo dalyviai. Kuri nors 
dama pateikia atvejį — pavyzdžiui, panašų į tą, kuriuos mini 
Andrė le Chapelainas: „Vienas asmuo, kurio meilės lūkesčiams 
patenkinti dama nepašykštėjo malonių, ima primygtinai siekti 
kitos moters meilės, tarsi būtų niekuo neįsipareigojęs pirmajai. 
Antra mylimoji suteikia jam viską, ko tik jo širdis geidžia, o jis, 
sykį pasidžiaugęs saldžios pergalės vaisiais, vėl prašo pirmosios 
damos malonių, palikęs antrąją. Kokios bausmės vertas šis nusi- 
kaltėlis?“ Iš visų nuosprendžių Andrė le Chapelainas įsiminė tą, 
kurį ištarė Flandrijos grafienė: „Vyriškis, padaręs tokią apgavys- 
tę, vertas to, kad netektų abiejų damų meilės. Ateityje nė viena 
garbinga moteris neturi dovanoti jam savo malonių, nes jį valdo 
nežabotas gašlumas, o gašlumas yra didžiausias meilės priešas“. 

Kitas klausimas: įsimylėjėlių išsiskyrimas, vienam iš jų iš- 
vykus ilgesniam laikui. Atsakymas toks: „mylimojo nebuvi- 
mas — ne kliūtis meilei, ir mylimoji, kurios mylimasis išvykęs, 
labai nusikalstų, jeigu tuo metu būtų jam neištikima. Tai, kad 
ji nenusiuntė jam nei laiško, nei raštelio, gali būti tik moters 
gudrybė išbandyti tą vyrą ir jo meilę, kol jis toli. Ji gali nerašyti 
ir iš atsargumo, baimindamasi, kad kas nors neperskaitytų jos 
laiškų ir neatskleistų jų meilės“. 

Kartais klausimai duodami kuriai nors labiausiai prityrusiai 
damai, o jos atsakymas cituojamas kaip išminties perlas, kaip 


sektinas pavyzdys. Tai liudija kita ištrauka iš Andrė le Chape- 

laino traktato: „Karalienės Alienoros buvo pasiteirauta, kieno 
meilę verčiau rinktis: jaunuolio ar vyresnio amžiaus vyro? Ji 
nuostabiai subtiliai atsakė, kad „meilės kokybė matuojama ne 
amžiumi, ji priklauso nuo vyro dorybių, nuo jo garbingumo 
ir manierų subtilumo. Tačiau natūralaus instinkto skatinami 
jauni vyrai dažniausiai renkasi ne jų amžiaus jaunikliukių, o vy- 
resnių moterų meilę; vyresnio amžiaus vyrai, priešingai, labiau 
geidžia jaunų merginų bučinių. Moteris, nors ir kokio amžiaus 
būtų, jauna ar vyresnė, dažniau siekia jaunuolių, o ne brandaus 
amžiaus vyrų malonių. Kodėl taip yra? Man atrodo, kad tai gry- 
nai fiziniai dalykai“. 

Tikriausiai panašių pašnekesių metu buvo ištartos šimtme- 
čius gyvuosiančios frazės, tokios kaip ši: „meilė — tai lašelis me- 
daus ant erškėčių spyglių“. 

Jei susirinkusieji neprieina prie vieningos nuomonės, kreipia- 
masi į meilės teisme nedalyvavusias damas, kurios išdėsto savo 
nuosprendį raštu. Išliko garsusis Šampanės grafienės Marijos 
laiškas, kur ji atsakė į klausimą, ar gali būti meilė tarp dviejų 
sutuoktinių, vyro ir žmonos. 

„Mes sakome, tvirtiname ir skelbiame (juridinė formuluotė 
šiuo atveju pavartota ją pusiau parodijuojant — meilės teismams 
tai buvo būdinga), kad meilė negali pasireikšti santuokoje, nes 
įsimylėjėliai niekuo vienas kitam neįsipareigoję ir neverčiami 
jokios būtinybės, o sutuoktiniai privalo paklusti vienas kito 
valiai, ir nė vienas iš jų neturi teisės atsisakyti kitam ką nors 
suteikti, kad ir kas tai būtų. Kita vertus, kas gali prisidėti pric 


jų garbės ir dorybės augimo, jeigu jie nesinaudoja savo sąjun- 


133 


www.avatara.lt 


FEODALIZMO EPOCHA 


ga kaip įsimylėjėliai, jeigu nė vienas dorovės atžvilgiu netampa 
geresnis, nes elgiasi tik taip, kaip pasižadėjo ir prisiekė pagal 
Dievo ir žmonių įstatymus. Štai kodėl, remdamiesi šiais sam- 
protavimais, mes patvirtiname tai, ko mus moko meilės prie- 
sakas: gyvenąs santuokoje negali pelnyti meilės vainiko, nebent 
tarnautų meilei už santuokos ribų“. 

Akivaizdu, kad vien jau dėl šitokios kazuistikos į „meilės 
teismus“ nebuvo žiūrima rimtai. Jie buvo laikomi tik be galo 
maloniu ir subtiliu žaidimu, kuris moralistams galėjo atrodyti 
rizikingas, tačiau vyro ir moters santykius praturtino naujais 
ir rafinuotais niuansais. Yra santuokinė meilė, pastovus ryšys, 
ir nei vienas, nei kitas sutuoktinis, kaip pabrėžia Marija Šam- 
panietė, neturi teisės vengti santuokos uždedamų pareigų; ir 
yra kita meilės forma, kuriai, kaip buvo aiškiai pasakyta, niekas 
nekenkia labiau už gašlumą — ta meilės forma ir vadinasi kur- 
tuazija. Čia — moters valdos; čia viešpatauja, įsako, reikalauja 
moteris; čia ji skelbia nuosprendžius, kuriems be menkiausios 
dvejonės privalo paklusti moters aplinkoje esantys vyrai. Be- 
sąlygiškas moters valios vykdymas skatina nuolat lenktyniauti 
tobulinant save. Kurtuazija yra tartum kitokia meilės būsena; 
šiaip ar taip, ji reikalauja skirti tai, kas verta meilės vardo, nuo 
to, kas vedybiniame gyvenime ar nesantuokiniuosc ryšiuose yra 
tik lytinis potraukis. 

Poetiniu šių žaismingų meilės teismų ekvivalentu galima 
laikyti dialogo formos eilėraščius meilės tema. Du poetai pa- 
eiliui išsako savo nuomonę atskiromis strofomis; tai iš tiesų ei- 


liuotas dialogas, taip pat vadinamas tensona; tas pavadinimas 

šiuo atveju labai tinka, nes šnekamojoje kalboje tensona reiškia 
diskusiją, ir netgi ginčą ar kivirčą. Kai senjoro dvare, o vėliau 
universitete, kyla konfliktai, kalbama apie „ginčus, kivirčus ir 
nesantaiką“. Beje, tais laikais žodis disputas, kaip ir šiandien, 
reiškia ir smarkoką ginčą, ir klasikines mokyklines pratybas, 
kada svarstomas koks nors teiginys, apie kurį diskusijos daly- 
viai išsako savo nuomones, vėliau jas apibendrindami — jeigu 
jiems tai pavyksta. 

Pasitaiko, kad šių dialogų metu tonas aštrėja, o ginčas tam- 
pa užgaulus ir įžeidžiantis; bet dauguma mums likusių tensonų 
gana taikiai gvildena meilės klausimus. 

"Trumpai tariant, tensonos yra poetinė meilės teismų nuos- 
prendžių išraiška: 

„Katrą reikia labiau smerkti: tą, kuris giriasi iš tikrųjų jam 
nesuteiktomis malonėmis, ar tą, kuris garsiai rėkia apie patirtas 
malones?“ 

„Kas suteikia mylinčiajam daugiau laimės: viltis pasimėgauti 
ar pats mėgavimasis?“ 

„Ko meilė duoda daugiau: džiaugsmo ar kančių?“ 

Kartais poetas prabyla ironiškai, aiškiai ketindamas pralinks- 
minti klausytoją: 

„Jeigu jūs turėtumėt naktį pasimatymą su savo mylimąja, kas 
jums labiau patiktų: einant pas ją pamatyti mane išeinantį iš jos 
namų ar išeinant iš jos pamatyti mane įeinantį?“ 

„Dama, sėdinti tarp dviejų gerbėjų, vienam dovanoja meilų 
žvilgsnį, kitam spusteli ranką, o trečiam lengvai paliečia koją 


savo kojyte: kuriam ji suteikė didžiausią malonę?“ 

Kai kurie literatūros kūriniai ištisai remiasi eiliuoto dialogo 
schema, kaip antai garsusis Pasimatymas Remiremonte, kur gin- 
Čijamasi, kas labiau vertas meilės: mokslo vyras ar riteris.*2 

Ir meilės teismai, ir poetiniai žaidimai — ne kas kita kaip pra- 
mogos. Vis dėlto jie leidžia mums suvokti, kuo domėjosi jų da- 
lyviai. Visiškai aišku, kad jų dėmesio centre tai, ką dabartiniai 
sociologai ir psichologai vadina vyro ir moters santykiais. 

Tačiau susidomėjimas meilės santykiais apima kur kas pla- 
tesnę sritį nei visuomenės mėgstami žaidimai. Juo persunkti 
visi feodalinės epochos poezijos ir prozos kūriniai, išskyrus 
epinę literatūrą, Karolio Didžiojo ir Vilhelmo Oraniečio cik- 
lus bei kitas epines poemas, persmelktas kryžiaus žygių įtakos 
ir vaizduojančias karo žygdarbius ir didvyriškus kovotojus, 
taigi vyrų pasaulį, nors ir čia šmėkšteli moterų personažai: 
gražioji Alda, minima Rolando giesmėje, arba didvyriškoji Gi- 
burga, apie kurią kalbama Gijomo giesmėje. Užtat lyrinę tų 
laikų poeziją ir visiškai naują žanrą, neturintį jokių antikos 
šaknų — idilinį ar riterių romaną — maitina visiškai naujas ir 
originalus įkvėpimo šaltinis. Tai labai aukšto lygio poezijos 
formos, kurių reikšmės šiandien niekas nedrįstų neigti, nors 
mokyklų programose joms teskiriama menka vietelė. Kiek vi- 
durinės mokyklos moksleivių turi progą perskaityti nors kele- 
tą eilučių iš Bernard'o de Ventadouro lyrikos ar Romano apie 


Tristaną ir Izoldą? 


Neketiname leistis į literatūros istorijos studijas, taigi čia 


pakalbėsime tik apie tai, kas šioje poetinėje kūryboje, kurios 

išraiškos formos be galo įvairios, o įkvėpimo šaltinis toks ypa- 
tingas, susiję su moterimi. Jau daug kartų minėjome lyrinę po- 
eziją, klestėjusią Provanse. Ji buvo kuriama provansiečių kalba, 
tada vadinama /emozi (prancūzų kalba tuomet vadinosi tiesiog 
romanų, romaniška: roman). 

Kurtuazinės poezijos šaltinis ištrykšta VII Puatjė grafo ir IX 
Akvitanijos kunigaikščio Gijomo dėka. Ligi tol kurtuazinės 
poezijos užuomazgas galime aptikti lotyniškoje literatūroje. 
Žinoma, tada ta poezija dar mokiniška, jos stilių aiškiai vei- 
kia antikos įtaka — Hildebertui Lavardinicčiui ne taip lengva 
jos atsikratyti. Tačiau netrukus kurtuazinė poezija tampa sa- 
varankiška ir originali, nors ir paveldi kurtuazines tradicijas, 
pirmiausia išryškėjusias, kaip matėme, Fortūnato eilėse, ku- 
rias jis skyrė karalienci Radegundai ir Šv. Kryžiaus vienuolyno 
abatei Agnictei VI a. pabaigoje. 

Žemiau mes bendrais bruožais priminsime Gijomo Akvita- 
niečio kūrybos raidą. Tai buvo tikras genijus, iš jau egzistuo- 
jančios šaknies gebėjęs išauginti puikų poezijos medį, davusį 
nuostabų derlių: visą virtinę poetų, kurių pakaktų XII amžiui 
išgarsinti. Dar iki jo laikų lotyniškoje literatūroje nuspėjamą 
moters paveikslą Gijomas Akvitanietis talentingai perteikia 
šnekamąja, gimtąja, t. y. prancūzų kalba. Pats būdamas feoda- 
linio gyvenimo dalimi (juk jis buvo vienas iš žymiausių ir ga- 
lingiausių feodalizmo atstovų), Gijomas Akvitanietis lengvai 
perkelia sąvokas, susijusias su tarnavimu senjorui, į meilės sri- 
tį. Meilei ir moteriai — širdies damai riteris tarnauja taip pat 


uoliai ir garbingai kaip savo siuzerenui. 

"Toks tad yra esminis kurtuazinės poezijos bruožas: atsiradusi 
feodalinėje visuomenėje, ji yra tos visuomenės emanacija. Pati 
feodalinio ryšio, siejančio senjorą ir vasalą, esmė yra abipusės 
ištikimybės pažadas, kada vasalas įsipareigoja teikti senjorui vi- 
sapusišką pagalbą, o senjoras — ginti ir globoti savo ištikimą 
vasalą. Panašus įsipareigojimas jungia ir poetą su jo dama. Jinai 
yra jo „senjoras“; jai jis prisiekia ištikimybę; jai skiria kiekvieną 
eilėraštį, kiekvieną poelgį, visą savo gyvenimą kaip aukščiausios 
pagarbos ženklą — kaip „omažą“ (hommage — vasalo priesaika 
senjorui, pagarbos išraiška, dovana). Šiuo žodžiu taip pat nusa- 
koma feodalinės priesaikos ceremonijos eiga: vasalas atsiklaupia 
priešais savo senjorą, o šis jį pabučiuoja; pabučiavimas simboli- 
zuoja taiką ir išreiškia abipusį įsipareigojimą mylėti vienas kitą, 
t. y. viens kitą ginti, viens kitam padėti. Taigi dama yra po- 
eto siuzerenė; jis patiki save jos valiai. Didžiausio džiaugsmo 
šaltinis jam bus vykdyti jos valią, nors dėl to tektų ir kentėti. 
Beje, labai reikšminga, kad poetas duoda damai vyrišką pravar- 
dę: juk dama yra jo senjoras. O dėl pravardžių vartojimo, beje, 
viduramžiais tai įprastas dalykas (prisiminkime Plantagenetus, 
puošusius šalmą prožirnio šakele, Courtmantelį, t. y. Trumpa- 
apsiaustį, Beauclercą, t. y. gražųjį raštininką arba gražųjį moks- 
linčių), pravardė yra būtina, nes padeda išsaugoti paslaptyje 
tikrąjį damos vardą, kurio nieku gyvu nevalia pagarsinti. Pa- 
slaptis saugo damos garbę; paslapties gaubiama jųdviejų meilė 
poeto akyse tampa brangiausiu, nuo visų slepiamu lobiu. 

Dama, kurią poetas taip išaukština, žinoma, įkvepia pagar- 


bą. Daugiau: kažką panašaus į pagarbią baimę. Ji nepasiekiama; 

poetas visada kalba, stovi ar klūpo prieš ją nusižeminęs: arba 
dėl to, kad tai iš tiesų labai kilminga dama (nors Andrė le Cha- 
pelaino dialoguose matėme, kad „meilės riterystė“ panaikina 
socialinius skirtumus), arba dėl to, kad nuotolį, skiriantį jį nuo 


damos, poetas laiko neįveikiamu, nes pernelyg ją garbina. 


Gvildendami šią temą, poetai atskleidžia daugybę meilės niu- 
ansų. Nuosrabusis Bernard'as de Ventadouras dainuoja tobulą 
meilę. Jaufrė Rudelio posmuose meilė tai geidulinga, tai tokia 
subtili, jog nejučia kyla klausimas, ar tik jis nekalba vien apie 
antgamtišką meilę. Peire'o Vidalio ar Bertrand'o de Borno ap- 
dainuojama meilė linksma ir net ciniška, o Fulkė Marseliečio 
kūryboje meilė išsiveržia už lytinės meilės ribų: jis skiria savo 
stansus Švč. Mergelei, kuri yra tobuliausia dama. Tokią pat ne- 
žemiškai tyrą meilę gieda kai kurie XIII a. trubadūrai: Sordelis, 
Guilhemas de Montanhagolis ir Guiraut Riguier, kurį, beje, ga- 
lima laikyti paskutiniu XIII a. meilės dainiumi. 

Kai kurie komentuotojai beviltiškai stengėsi suformuluoti 
kurtuazinės meilės „doktriną“. Vieni suvokė kurtuazinę meilę 
kaip iš esmės platonišką, kitiems atrodė, kad kurtuazinė mei- 
lė siekia normalių bei įprastų vyro ir moters meilei tikslų. Iš 
tiesų tokia meilės klasifikacija yra betikslė ir bevertė. Nepana- 
šu, kad trubadūrai būtų jautę poreikį paklusti taisyklėms: jie 
buvo dalis visuomenės, kuri pripažino tam tikras vertybes, o 
juos viliojęs literatūros žanras reikalavo, kad tos vertybės būtų 
gerbiamos. Bergždžiai stengtumės apriboti jų meną kokiais 


nors apibrėžimais. 

Beje, kiekvienas jų savaip išreiškia visiems bendrą įkvėpimą. 
Kurtuazinę poeziją galima palyginti su tuometinių bažnyčių 
kolonų kapitelius dabinančių ar pabrėžiančių arkų formą puoš- 
menų siužetais: jie visada tie patys, tačiau kiekvienas kaskart 
vaizduojamas vis kitaip. 

Viduramžių romanas atsiranda tuo pat metu kaip lyrinė 
poezija. Jo ateities perspektyvos tokios pat palankios — gal net 
palankesnės. Tų laikų romanai rašomi beveik vien tik seną- 
ja prancūzų kalba. Jie — visiška naujovė, nesusijusi jokiomis 
šaknimis su antikine literatūra. Visą romano siužetą suda- 
ro meilės intriga, stumianti veiksmą pirmyn ir inicijuojanti 
įvairius jo epizodus. Norint tuo įsitikinti, pakanka atgaivinti 
atmintyje graikų ir romėnų pasakojimus apie Aleksandro Di- 
džiojo žygdarbius, išlikusius istorijoje ir epinėje poezijoje, ir 
palyginti juos su Romanu apie Aleksandrą. Būta daugybės šio 
siužeto variantų, bet visuose kalbama apie riterį, krikščionišką 
ir kurtuazinį veikėją, kurio kilmė, auklėjimas ir pirmieji žyg- 
darbiai aprašomi kuo smulkiausiai. Norint parodyti nuotolį, 
skiriantį užkariautoją nuo romano veikėjo, gana priminti, kad 


garsioji eilutė: 
„Su damomis maloniai šnekučiuotis apie meilę“ 


yra kaip tik viename iš A/eksandro variantų. Tačiau iš antikos 
paimtas siužetas čia visiškai perdirbtas: viduramžiškame Roma- 
ne apie Aleksandrą liko tik keletas vardų, kuriuos mini istorija, 


bylojanti apie Makedoniečio žygdarbius. Tas pats būdinga Ro- 

manui apie Troją, kur į pirmą vietą iškeliama Priamo sūnaus 
Trojilo ir žynio Kalcho dukters Briseidės meilė: meilės intriga 
visiškai išstūmė karo epizodus, ir svarbiausias vaidmuo atitenka 
moteriai. Poetą labiausiai domina moters širdies paslaptys, tad į 


pirmą planą iškyla romano veikėjos paveikslas, jos aprašymas. 


Kontrastas tarp antikos literatūros ir feodalinės literatūros dar 
ryškesnis, kai feodalinės epochos kūrinys tiesiogiai remiasi grai- 
kų ar lotynų autoriumi. Akivaizdžiausias pavyzdys — Ovidijaus 
Meilės menas, iš kurio uoliai sėmėsi įkvėpimo XI-XII a. poetai, 
arba pasakojimai apie įvairius personažus, kad ir garsusis Pira- 
mas ir Tisbė, amžinai kartojamas ir atgimstąs XVI šimtmetyje 
kaip Romeo ir Džuljetos istorija. Idilinis romanas, pražydęs 
šioje dirvoje feodalizmo laikais, pasiskolina iš antikos šaltinio 
tik intrigą ir abiejų pagrindinių personažų vardus. Viduramžių 
romano specialistė Myrrha Lot-Borodine nepaprastai įžvalgiai 
išanalizavo subtilią XII a. poemą, pabrėždama tai, kas suteikia 
jai tiek originalumo: graikų idiliniame romane, kuris atsirado 
gana vėlai, tarp II ir V po Kr., pagrindinis dėmesys skiriamas 
„ne lėtam meilės prabudimui dviejų būtybių širdyse, bet slap- 
tam mokymuisi, kaip sužadinti ir patenkinti geismą“; o feo- 
dalizmo laikais romanuose, kaip Okasenas ir Nikoletė, Horas ir 
Blanšeflerė, Galeranas iš Bretanės ir daugybėje mažiau žinomų 
kūrinių, aprašoma, kaip dviejų jaunų būtybių širdyse gimsta 
subtilus jausmas, tam tikras džiugus ir patiklus švelnumas, ir 
kaip tos dar labai naivios jaunos poros susitikimas pažadina jų 


meilę. Bet kokia iniciatyva čia priklauso moteriai, vyro ypa- 

tybė — gebėjimas stipriai mylėti savo išrinktąją. Štai Okasenas 
sako Nikoletei: „Moteris negali mylėti vyro taip stipriai, kaip 
vyras myli moterį; nes moters meilė glūdi jos akyse, jos krūties 
spenelyje ir kojos pirštelyje, o vyro meilė glūdi jo širdies gelmėse 
ir negali iš ten pranykti“. Moters priedermė ir rūpestis — įkvėpti 
savo partneriui kurtuaziją, kuri sušvelnins jo įgimtą smarkumą 
pagarba ir nuolankumu širdies damai. Myrha Lot-Borodine pa- 
rodo „bedugnę, kuri skiria du pasaulius“ — antikinį ir feodalinį, 
lygindama galantišką Romos pocto mokymą ir viduramžišką jo 
pritaikymą: „vienas — erotinis, kitas — sentimentalus“, ir pada- 
ro išvadą: „Tikra tiesa, kad meilės aistra nebuvo svetima jokiai 
rasci, jokiai tautai. Tačiau paslaptinga jėga, įkėlusi moterį į ka- 
ralienės sostą, suvokusi meilę kaip meną, kaip filosofiją, galų 
gale kaip religiją, būdinga tik viduramžiškai sielai, tik pačiai 
romaniškosios ir krikščioniškosios Europos dvasiai“*3. 

Visa išvados reikšmė išryškėja, kai nuo idilinio romano per- 
einame prie riterių romano. Čia vaizduotė veikia dviem lygiais: 
poezijos ir tikrovės. Kalbama jau ne vien tik apie meilės realijas, 
stiliaus puošmenas, literatūros metodus. Turint omenyje Tris- 
taną, Persevalį ar Lancelotą, neįmanoma pamiršti, kad riterija 
yra institucija, savotiškas ordinas su jam būdingomis griežtomis 
taisyklėmis. Riterija turi savo etiką, kurios tikslas — išugdyti sa- 
vitvardą. Tai nėra nesipriešinimas smurtui ir visiškai nereiškia, 
kad stiprus žmogus turi niekinti jėgą; priešingai, reikalaujama, 
kad jis ją ugdytų; riteris visų pirma yra sportininkas. Tikrai ne- 
trūksta pavyzdžių, kurie atskleidžia riterių polinkį rekordams, 


žygdarbių troškimą: turnyrų, vykusių Šventojoje žemėje, istori- 

ja net akivaizdžiau nei mūšių kronikos rodo daugybę individu- 
alaus ar kolektyvinio narsumo pavyzdžių. Tiesa, daugeliu atveju 
tas narsumas neišeidavo į gera: prisiminkime kad ir Roberto 
d'Artois, Prancūzijos karaliaus Liudviko Šventojo brolio, ataką 
prie Mansuros, prasidėjusią įspūdinga pergale, o pasibaigusią 
skerdynėmis, kuriose būtų pražuvusi visa krikščionių armija, jei 
Prancūzijos karaliaus didvyriškumas nebūtų jos išgelbėjęs. 
Tačiau iš to stipraus vyro reikalaujama panaudoti savo jėgą 
tarnaujant silpniesiems: juos globoti ar gelbėti, jiems padėti. 
Civilizacijų istorijoje toks imperatyvas kone vienintelis. Riteriš- 
kumas reikalauja, kad riteris pranoktų patį save, kad jo kardas 
būtų ne galios, o teisingumo įrankis. Tai reiškė tam tikrą pasi- 
tikėjimą žmogumi, bet tas pasitikėjimas, deja, ne kartą buvo 
apviltas (toli gražu ne visi riteriai deramai atstovavo riterių luo- 
mui); vis dėlto jis davė feodalinei visuomenei būdingą toną. 
Mums labai svarbu konstatuoti, kad riterių romanas propagavo 
kaip tik tokią etiką, neatskirdamas jos nuo kurtuazinės etikos. 
Ryškiausią šitaip suprantamo kurtuazinio auklėjimo santrau- 
ką randame garsiajame, iš tiesų nemirtingame romane Persevalis 
Velsietis. Mūsų dienomis jį atnaujino Ericas Rohmeris. Perseva- 
lis palieka pilį, kur jo motina norėjo apsaugoti jį nuo bet kokio 
sąlyčio su išoriniu pasauliu, nes pamatęs kelis riterius pajuto 
nenugalimą potraukį riterystei. Jis visiškai neišmano, kaip turi 
elgtis riteris, ir elgiasi lyg netašytas stuobrys, bet pamažu iš- 
moksta ir riteriškumo, ir kurtuazijos. Už auklėjimą jis dėkin- 
gas sutiktam senjorui vardu Gornemanas ir damai, kuri padeda 


jam suvokti ir sutaurinti tai, ką jis jautė tik kaip instinktyvų 

impulsą. Baigiamąjį savo auklėjimo ctapą Persevalis praleidžia 
su atsiskyrėliu, ir šis atskleidžia jam dar aukštesnes tiesas ir pa- 
skatina siekti mistinio dvasingumo, išaiškinęs Persevaliui Gra- 
lio procesijos, kurią jis stebėjo sustingęs iš nuostabos ir netekęs 
žado, prasmę. 

Beveik visi riterių romanai plėtoja tą pačią idėją: pagrindinio 
personažo auklėjimas ir ugdymas turi jį išmokyti pranokti save. 
Čia itin ryškiai ir aktyviai dalyvauja moteris. Galima teigti, kad 
ji ir yra intrigos spyruoklė, varomoji jėga, skatinanti veikėją 
įveikti save ir atvedanti jį į pergalę, kurios išeities taškas ir ga- 
lutinis prizas yra meilė. Romane Zyekas (šis romanas prasideda 
tuo, kuo kiti romanai dažniausiai baigiasi, t. y. pagrindinių per- 
sonažų — Ereko ir Enidės — vedybomis) veiksmą inicijuoja kaip 
tik Enidė, kuri kankinasi matydama, kad jos vyras, susirūpinęs 
tik jųdviejų meile, pamažu praranda ankstesnę savo vertę, atsi- 
sakydamas žygdarbių — riterio gyvenimo esmės ir prasmės. Eni- 
dės iniciatyva prasideda nuotykių ciklas, ir galiausiai jiedu „pra- 
džiugina“ dvarą, tapdami pavyzdinga pora, Riteriu ir Dama, 
kurie kartu tarnauja kitiems. 

Romane venas, arba Liūto riteris kalbama apie ištikimybės 
išbandymą; už tai, kad negrįžo damos nustatytu laiku, riteris 
užsitraukia antžmogiškus išbandymus, kuriuos privalo įveik- 
ti — net beprotybę. 

Romane Lancelotas, arba Vežėčių riteris damos iniciatyva dar 
ryškesnė: karalienė Genijevra reikalauja, kad Lancelotas pagar- 
sėtų kaip bailys, o tai, be abejo, riteriui yra sunkiausias išban- 


dymas. Genijevrai įsakius, jis turi kautis „kuo prasčiausiai“ ir 

leistis nugalimas vien iš klusnumo damos valiai, ir tik paskui 
privaląs kautis „kuo geriausiai“, visiškai atskleisdamas savo drą- 
są, šaunumą ir „vertę“. 

Taigi riterio narsumu ir žygdarbiu pirmiausia aukštinama da- 
mos galia. Šia tema dar būtų galima daug ką pasakyri, bet jai jau 
skirta daugybė nepaprastai išsamių darbų, kadangi literatūros 
istorija žinoma ir gvildenama kur kas labiau nei visuomenės 
ir papročių istorija. Reto Bezzolos, Ritos Lejeune, Renė Louis, 
Myrrhos Lot-Borodine darbuose puikiai apibūdinama feodaliz- 
mo laikų poezijos, kuriamos romano ar lyrikos forma prancūzų 
ir provansiečių kalbomis, csmė. Meilė pakeičia geismo, „kuris 
yra nekintamas žmogaus prigimties pagrindas“, pavidalą; dėl 
meilės primato atsiranda „tarnavimas meilei“, t. y. moters gar- 
binimas, o veikloje — riteriškumas, t. y. gebėjimas pasiaukoti ir 


pranokti save: ir vieną, ir kitą pagimdo damos kultas. 


FONTEVRO 


Kad ir kaip būtų keista, tą naują moters galią, kuri suklesti XI- 
XII a. laikotarpiu ir viešpatauja iki XIII a. pabaigos, geriausiai ir 
įtikinamiausiai mums parodo vienos abatijos istorija. Kurtuazija, 
tasai civilizacijos žiedas, niekur nėra tokia ryški kaip Fontevro. Ja 
dvelkia abatijos gyvenimas, ja vadovaujasi vienuolyno gyventojos 


ir gyventojai, tarp kurių yra tiek daug neeilinių asmenybių. Reto 

Bezzola tai puikiai suprato; jis pirmasis nuodugniai susipažino su 
Fontevro ordinu ir parodė jo privalumus. Norėdami suprasti, ką 
reiškė feodalinei visuomenei kurtuazinis gyvenimas, privalome 


nors kiek laiko skirti Fontevro ordinui ir mes. 
Fontevro ordinas 


1119 m. rugpjūčio 31-ąją Fontevro Šv. Marijos abatija pasi- 
tiko visų žymiausią lankytoją: popiežių Kalikstą II. Dalyvaujant 
miniai prelatų, baronų, Bažnyčios atstovų ir gausybei aplink su- 
sispictusių prastuolių, jis pašventino didįjį naujutėlaitės, ką tik 
įkurtos abatijos altorių. 

XII a. pradžioje popiežius nėra tas griežtas, rimtas, santūrus ir 
tolimas personažas, kokį jį įsivaizduoja ir pažįsta mūsų karta ir 
daugybė prieš mus gyvenusių žmonių. Anų laikų popiežius grei- 
čiau panėšėjo į Joną Paulių II, nenuilstamai lankantį krikščionis 
visuose žemynuose. Beje, Kalikstas II buvo kilęs iš Burgundijos. 
Prieš tapdamas aukščiausiu pontifitiku, buvo Vienos arkivysku- 
pu. Matydamas Prancūzijoje aiškų religijos atgijimą, jis negalėjo 
neskatinti tokių institucijų kaip Fontevro. Prieš dvidešimt pen- 
kerius metus jo pirmtakas, Urbonas II, taip pat leidosi ilgon ke- 
lionėn, ragindamas „frankus“ griebtis ginklų Jeruzalei išvaduoti. 
Urbono II agitacija susilaukė netikėtos sėkmės: „frankų“ ir kitų 
šalių riteriai (ir ne tik jie) išsiruošė į pirmąjį kryžiaus žygį. 

Vis dėlto popiežiaus atvykimas į šį Anžu kampelį visiems 
buvo didžiulis įvykis. Liko akivaizdus to apsilankymo pėdsakas: 


pirmoji chartija, patvirtinanti Eontevro ordiną. Kalikstas II ją 

tikriausiai paskelbė būdamas Marmutjė, t. y. praėjus porai mė- 
nesių po apsilankymo Fontevro abatijoje. 

Labai galimas dalykas, kad bažnyčia, kur jis buvo priimtas, 
yra ta pati, kurią šiandien lanko tūkstančiai turistų. Jos aukštą ir 
erdvią navą vainikuoja Angumua ir Sentonžo provincijoje papli- 
tę kupolai, o didelės arkos sudaro griežtą ir drauge šviesos užlietą 
ansamblį, kuris šiandien netekęs jį puošusių spalvingų freskų ir 
vitražų, tačiau akmens nuogybė išryškina linijų kilnumą ir grožį. 
O nulipęs keliais laipteliais žemyn, patenki į gaivų navos pavėsį, 
ir prieš akis sutviska apskritas choras, nutviekstas pro nemato- 
mus langus tarp aukštų kolonų srūvančių spindulių. 

Taigi 1119 metais ant bažnyčios slenksčio popiežių pasiti- 
ko jauna dvidešimt šešerių metų moteris — Petronėlė Šemilietė, 
Fontevro abatė. 

Ji jau ketverius metus vadovavo garsiojo Roberto Arbriselie- 
čio įkurtam Fontevro ordinui. Šis ordinas, kuriam popiežius 
Kalikstas II skyrė tokį dėmesį ir rūpestį, jog net pats atvyko pa- 
šventinti ordino abatijos altoriaus, šiandien, XX a., gali mums 
pasirodyti gana keistas. Tai buvo dvigubas ordinas, kurio na- 
riais galėjo būti ir vienuoliai, ir vienuolės; taigi buvo pastatyti 
dviem sparnais išdėstyti pastatai, o tarp jų iškilo abatijos baž- 
nyčia (90 m ilgio, 16 m pločio didžioji nava ir 40 m — sker- 
sinė nava), jungusi abi vienuolyno dalis. Tai buvo vienintelė 
vieta, kur vyrai ir moterys susitikdavo maldai ir liturginėms 
apeigoms, tačiau regula šiuo atžvilgiu buvo griežtų griežčiau- 
sia: joks vienuolis negalėjo įeiti į vienuolėms skirtą bažnyčios 


dalį, ir atvirkščiai: seserims buvo uždrausta įžengti į vienuolių 

pusę. Vienuolei merdint, ją pernešdavo bažnyčion, kur su ja 
ligi paskutinės akimirkos likdavo kuris nors vienuolis ir kur ji 
gaudavo Ligonių sakramentą. 

XII a. pradžioje Fontevro abatijoje gyveno trys šimtai seserų ir 
šešiasdešimt ar septyniasdešimt brolių, bet ordinas jau plito. Apie 
1140-1150 metus nemenkos reikšmės amžininkas, Šv. Dionyzo 
(Sen-Deni) vienuolyno abatas Suger, teigė, kad Fontevro ordinas 
turi penkis tūkstančius narių. Ordinui vadovavo ne abatas, o aba- 
tė, ir vienuoliai, tapę šio ordino nariais, privalėjo jai paklusti. 

„Žinokite, brangūs broliai, kad visa, ką sukūriau šiame pa- 
saulyje, padariau mūsų seserų vienuolių labui. Aš skyriau joms 
visas savo jėgas ir gebėjimus; maža to — dėl mūsų sielų išgany- 
mo aš su savo mokiniais ryžausi joms tarnauti. Taigi pasitaręs 
su jumis nusprendžiau, kad kol būsiu gyvas, šiai kongregacijai 
vadovaus moteris, o man mirus niekas tenedrįsta prieštarauti 
šiems mano potvarkiams, kurių aš ėmiausi“. Štai taip ordino 
įkūrėjas Robertas Arbriselietis suformulavo savo paskutinę va- 
lią dėl Fontevro. Be to, pagal jo statutą toji abatė turėjo būti 
ne nekalta mergelė, o našlė su vedybinio gyvenimo patirtimi. 
Jis prilygino vienuolių tarnystę šv. Jono Evangelisto tarnavimui 
Mergelei Marijai, kurią Kristus patikėjo jam prikaltas prie kry- 
žiaus: „Štai tavo motina“. Todėl Robertas Arbriselietis, turėjęs 
dar ir kitų motyvų, pasirinko Petronėlę iš Krano, kuri po savo 
vyro, Šemiljė senjoro, mirties, įstojo į Fontevro vienuolyną, bū- 
dama dvidešimt dvejų metų amžiaus. 

Šis ordino įkūrėjas, taip kategoriškai pareiškęs tokią keistą, 
mūsų akimis žiūrint, valią pajungti vienuolius dvasinei abatės 


valdžiai, gimė 1050 metais Bretanėje, Arbreseke (dab. Il e Vileno 

departamente). Mokėsi įvairiose mokyklose: žinoma, Paryžiuje, 
taip pat Rene. Tapęs kunigu, pasirodė besąs uolus reformuoto- 
jas. Tuo metu Bažnyčia išgyveno savotišką prabudimą po gilaus 
nuosmukio laikotarpio; tad Robertas Arbriselietis stojo prieš 
simoniją (Bažnyčios pareigų pirkimą ir pardavimą — Karolingų 
epochos Bažnyčios rykštę). Jis taip pat griežtai pasisakė prieš 
dvasininkų vedybas, ir ne be pagrindo: jo paties tėvas buvo ku- 
nigas vardu Damalochijus. Anžė mieste Robertas Arbriselietis 
susipažįsta su Marbode'u, daugelio poemų ir mokslinių trakta- 
tų autoriumi. Ten jam vis dažniau kyla noras vadovautis gricž- 
tesnėmis gyvenimo taisyklėmis ir visiškai pasiaukoti Dievui. Jis 
tampa atsiskyrėliu Krano girioje (Meno provincijoje). 

Tačiau ieškantiems Dievo vienatvėje dažnai atsitinka, kad 
aplink juos ima telktis daug sekėjų, tampančių jų mokiniais ir 
gerbėjais. Toks pat likimas ištiko ir Robertą Arbriselietį. Tuome- 
tinę Bažnyčią, atnaujintą ir apvalytą Grigaliaus reformos, kuri 
išlaisvino ją nuo pasaulietinės valdžios, nuo senjorų, karaliaus, 
imperatoriaus — šie Karolio Didžiojo, o dar labiau jo įpėdinių 
valdymo laikais buvo įpratę laikyti vyskupus ir klebonus savo 
agentais ir valdininkais — globos, netrukus apėmė nepaprastas 
uolumas, pasireiškęs naujų ordinų, tokių kaip kartūzų, cistersų, 
granmontiečių ir kitų, kūrimu. Eontevro ordinas šiame kontekste 
užima svarbią vietą. Aplink Robertą Arbriselietį netrukus spon- 
taniškai susiburia jaunimo ir ne tokių jaunų žmonių grupės; tad 
vieną dieną uolusis atsiskyrėlis pajunta būtinybę apgyvendinti 
jį supančius bendražygius vienuolyne. Krano senjoras Reno pa- 
lengvina vienuolyno įkūrimą, skirdamas Robertui žemės sklypą, 


ir Rojė 1096 metais iškyla Šv. Marijos vienuolynas.“ 

Popiežių Urboną II, tuo metu lankantį Prancūziją, pasiekia 
kalbos apie Robertą Arbriselietį. Pats labai rūpindamasis Bažny- 
čios reforma ir šventųjų vietų išvadavimu, jis pasistengia asme- 
niškai su juo susitikti, patvirtina Šv. Marijos vienuolyno įkūri- 
mą ir skatina Robertą toliau pamokslauti ir pamokslais paremti 
popiežiaus veiklą. Taigi Robertas atsideda pamokslavimui, ir 
netrukus aplink šį neįprastos elgsenos vadovą vėl susispicčia 
mokiniai, sudarydami veik bauginantį būrį vyrų ir moterų, sie- 
kiančių dvasinio gyvenimo. 

Roberto draugas Marbode'as, tapęs Reno vyskupu, jam rašo: 
„Girdėjau, kad tu atsisakei įprastų dvasininko drabužių ir vaikštai 
vidury minios basas, apsivilkęs ant nuogo kūno ašutinę, užsime- 
tęs seną skylėtą apsiaustą, iš po kurio kyšo plikos kojos, apžėlęs 
gauruota barzda, ant kaktos užkritusiais apskritai kirptais plau- 
kais; taigi tie, kurie į tave žiūri, mato iš tiesų keistą reginį...“ 

Antroje XX a. pusėje ne taip jau sunku įsivaizduoti Robertą 
Arbriselietį ir jo apdarą, vertą mūsų laikų hipių. Jį sekanti minia 
atrodo neką geriau: „Apsivilkę įvairiaspalviais skarmalais, atpa- 
žįstami iš vešlių barzdų... Paklausti, kas tokie esą, atsako: moky- 
tojo mokiniai“. Be to, tai labai mišri minia: „Subėgo daugybė 
visų luomų vyrų; prisirinko ir moterų, vargetų ir kilmingų, našlių 
ir mergelių, senų ir paauglių, prostitučių ir niekinančių vyrus“. 
Atėjus vakarui, visa ta minia įsirengia stovyklą pakelėje: vyrai 
— vienoje pusėje, moterys — kitoje, o „mokytojas“ — per vidurį. 
Žinoma, Robertui Arbriseliečiui priekaištaujama dėl tokios arti- 
mos, netgi šokiruojančios skirtingų lyčių asmenų kaimynystės. 
Vienas iš jo draugų, Vandomo Švč. Trejybės vienuolyno abatas 


Zofrua jam sarkastiškai rašo: „Tu atradai originalų, bet neveiks- 


150 


www.avatara.lt 


FONTEVRO 


mingą kankinio kelią; nes tai, kam ryžtamasi neklausant proto 
balso, niekada negali būti nei naudinga, nei vaisinga — tai gryna 
puikybė“. O iš tiesų — vargu ar reikia tai pabrėžti! — toje margoje 
minioje Robertas laikosi visiškos skaistybės. 

Robertas Arbriselietis ligi pat savo mirties liks daugmaž kla- 
jokliu, pripratusiu keliauti po šalį. Tų kelionių tikslas - aplankyti 
įkurtus vienuolynus, o jų, kaip mes jau sakėme, būta daug; kai 
1105 metais popiežius Paskalis II patvirtina Fontevro vienuo- 
lyno įkūrimą, šiam priklausė jau šeši kiti vienuolynai. Praėjus 
keturiolikai metų, kai Prancūzijoje lankėsi Kalikstas II, prie jau 
minėtų buvo prisidėję dar du vienuolynai Puatu, du — Limu- 
zeno provincijoje, Kadueno vienuolynas Perigore, Ot Briujero 
netoli Paryžiaus, Vozišaro vienuolynas Meno srityje, Orsano — 
Beri provincijoje, Šv. Marijos Ligonių Globėjos Orleane, Espi- 
naso vienuolynas Tulūzoje ir bent dešimtis kitų — Bretanėje. 

Taigi tiesiog nepaprasta gausa. Beje, suvokti Fontevro traukos 
jėgą mums padeda jo abatės, apie kurias nesunku surinkti žinių, 
nes jos buvo aukštos kilmės merginos ir moterys, traukusios savo 
amžininkų dėmesį. Pirmoji vienuolyno viršininkė, kuriai Rober- 
tas Arbriselietis patikėjo rūpestį vadovauti kongregacijai, atsira- 
dusiai iš padrikos aplink jį susibūrusios minios, buvo Ersanda 
Šampanietė, Monsoro senjoro žmona. Nuo Fontevro slėnio, 
kuris ligi tol buvo negyvenamas, ją skyrė maždaug pusvalandžio 
kelias. Norėdama pamatyti pamokslininką, apie kurį tame krašte 
buvo plačiai kalbama, ji nuvyko į Eontevro ir ten pasiliko. 

"Tas pats ir beveik tuo pačiu metu nutiko ir Petronėlei Šemi- 
lietei, apie kurią jau kalbėjome. Ši jauna našlė, garsėjanti savo 


grožiu ir protu, giminiavosi su Anžu grafais. Tą pačią dieną, kai 

vien iš smalsumo apsilanko Fontevro, Petronėlė ten ir pasilie- 
ka. Jos sesuo Agnietė kartu su jųdviejų teta Milesine išsiruošia 
aplankyti Petronėlės. Rezultatas: abi duoda vienuolių įžadus. 
Fontevro tampa pavojinga vieta, kuri kelia baimę tėvams, gal- 
vojantiems apie savo vaikus, ir gąsdina sutuoktinius, bijančius, 
kad katras nors ten neįstotų. Bent jau taip būtų reaguojama 
mūsų dienomis. Iš tiesų, kai Agnietė atvyksta į Fontevro kartu 
su savo vyru Alaru, jiedu atsiskiria nepaisydami stiprios abi- 
pusės meilės; grafas Aisas dovanoja naujajam ordinui Orsano 
valdą, ir jo buvusi žmona Agnietė tampa pirmąja ten įkurto vie- 
nuolyno viršininke. Vėliau ji išvyksta į Ispaniją ir įkuria Vegos 
vienuolyną, tapdama pirmąja jo abate. O kai Ausgarda Roanie- 
tė pareiškia ketinanti stoti į Eontevro, jos tėvai įkuria Overnė- 
je Boljė vienuolyną, kuriam ji ima vadovauti. Tas pats likimas 
laukia Agnesės iš Montrejo ir Pierre'o Achard'o dukters Sofici- 
jos. Ankstyvojo Fontevro metraščiai surikiuoja žavių moteriškų 
vardų litaniją: Izabelė iš Konšo ir Toesni, Žana Pajen, Deniza iš 
Montoro, Filipa iš Puatjė ir jos duktė Odearda, Alicija Burgun- 
dė, Juliana iš Bretėjo, Bazilija iš Drė, Sibilė ir Mao iš Kurtenė, 
Matilda Bohemietė, o kiek dar kitų... 


Bertrada 


Ypatingą sensaciją sukėlė Bertrados iš Monforo atvykimas 
į Fontevro 1114 metais. Šį vardą amžininkai siejo su virtine 
skandalų. Jos meilės istorijos tais laikais davė peno apkalboms 


ir svarstymams visiškai taip pat, kaip šiandien šnekama apie ke- 

letą kokios nors scenos žvaigždės arba Amerikos magnato turtų 
paveldėtojos santuokų. 

Bertrada buvo ištekėjusi už labai žymaus didiko Fulko An- 
žujiečio, praminto Paniurėliu. Mes jau matėme, kad tais laikais 
pravardės buvo labai mėgstamos: žmonės pravardėmis vadin- 
davo ir save, ir kitus. Paniurėlio pravardės nusipelno amžinai 
nepatenkintas, apsiblausęs ir surūgęs žmogus, Fulkas toks ir 
buvo — ir ne be pagrindo. Jis buvo beprotiškai įsimylėjęs savo 
žmoną Bertradą, o toji begėdiškai jį apgaudinėjo. Kad galėtų 
sau leisti šitaip tyčiotis iš vyro, Bertrados galia iš tiesų turėjo 
būti neribota: juk Fulkas buvo ne naujokas meilės ir santuokos 
reikaluose — mirus pirmai žmonai, jis paeiliui tuokėsi ir skyrėsi 
su trimis kitomis: Ermengarda Burbone, Orengarda Šatlajonic- 
te ir Manti Brijeniete, tačiau Bertrada vienintelė gebėjo pririšti 
prie savęs tą skrajūną, įkvėpdama jam nežabotą aistrą, kuri ne- 
trukus tapo beviltiška, nes Bertrada įsitaisė meilužį, ir ne bet 
kokį, o patį Prancūzijos karalių Pilypą I. 

Ko gero, ji neatsispyrė slaviškam žavesiui: juk Pilypo motina 
buvo gražuolė Ona Kijevietė, jo tėvo pasiuntinių atgabenta nuo 
Dnepro krantų. Sendamas Pilypas sustorėjo; amžininkai jį mini 
kaip gašlų savanaudį storulį. Šiaip ar taip, Bertradai jis turėjo 
labai patikti, nes ji mielai leidosi jo pagrobiama, kai karalius 
viešėjo Tūre pas savo neatsargųjį vasalą. Metraštininkas rašo: 
„Karalius su ja pasikalbėjo ir pasiūlė jai tapti karaliene. Ši neti- 
kusi moteriškė, pamiršusi bet kokį kuklumą, kitą naktį pabėgo 
su karaliumi į Orleaną“. Ten įvyko, anot metraštininko, „niek- 


ve 


iškos vestuvės“. Paskui Bertrada padovanojo karaliui du sūnus. 

Vienas buvo pavadintas Pilypu — tėvo garbei, o kitas — Floru, 
žinomo romano veikėjo vardu. 

Pilypas I ir Bertrada gyveno nė kiek nesivaržydami ir visai 
nesidrovėjo rodytis viešai, nors netruko susilaukti Bažnyčios 
sankcijų: nepaisant karaliaus titulo ir karūnos, Pilypas buvo 
ekskomunikuotas, jam įsakyta susigrąžinti teisėtą žmoną Bertą 
Frislandietę, o kadangi jis atkakliai laikė savo namuose Bertra- 
dą, jo karalystei buvo paskelbtas interdiktas. 

„Ar girdi, kaip jie mus veja lauk?“ — sakydavo Pilypas Bertradai, 
kai jiems išvykus iš kokio nors miesto ten vėl suskambėdavo var- 
pai: mat jeigu senjoras užsitraukdavo ekskomuniką, nebebūdavo 
galima laikyti pamaldų, taigi ir skambinti varpais. Kartą Bertrada, 
įpykusi, kad visos bažnyčios, pro kurias važiavo, uždarytos, įsakė 
išlaužti vienos iš jų duris ir geruoju ar piktuoju įkalbėjo kunigą jos 
akivaizdoje aukoti Mišias. Beje, popiežiaus Urbono II reakcija į šį 
įvykį labai būdinga tiems laikais: atvykęs į paties Prancūzijos ka- 
raliaus teritoriją, į Klermoną, kur 1095 metų Bažnyčios susirinki- 
mas turėjo apsispręsti dėl pirmo kryžiaus žygio, popiežius prade- 
da jo darbą, skelbdamas Bertrados atskyrimą nuo Bažnyčios. 

Tačiau Bertrados užsispyrimo nepajėgė įveikti nei vyskupas, 
nei popiežius. Maža to: ji ir toliau laikė po padu savo pamestą 
vyrą. Fulkas Anžujietis, pradžioje grasinęs karaliui, kad ginklu 
privers jį grąžinti Bertradą (o Anžu grafai iš tiesų buvo daug 
turtingesni ir galingesni už karalių, kurio visą turtą tesudarė 
gana menkas domenas), galų gale norom nenorom nurimo. 
Bertrada buvo iš tų moterų, kurių patrauklumas ir žavesys iš- 


ties nusipelno epiteto „kerintis“, šiuo atveju „kerus“ suprantant 

taip, kaip juos aptaria raganavimo traktatai. Kad Fulkas elgiasi 
it Bertrados apkerėtas, vieną gražų vakarą galėjo įsitikinti visi jo 
artimieji. Tai buvo 1106 m. spalio 10-ąją, kai Fulkas savo Anžė 
pilyje priiminėjo karalių ir jį lydinčią Bertradą. Vėliau abatas 
Suger Liudviko VI Storulio gyvenime rašė: „Ji gebėjo taip jį ap- 
vynioti aplink pirštą, kad jis tebegarbino ją kaip savo damą, kuo 
dažniau ateidamas atsisėsti ant suoliuko prie jos kojų ir visiškai 
paklusdamas jos valiai“. Suger pridūrė, kad jokios kitos moters 
galia neprilygo Bertrados galiai ir kad toji puikiausiai išmanė 
moters meną žavėti. 

Karalius Pilypas mirė praėjus porai metų po to atmintino 
vakaro, kai Bertrada sėdėjo prie pokylio stalo tarp savo vyro ir 
meilužio karaliaus. Tada ji kuo ramiausiai grįžo Anžu grafys- 
tėn ir užėmė savo vietą šalia Paniurėlio. Būdama nepaprastai 
apsukri, ji gebėjo išgauti iš Pilypo I leidimą jos ir Fulko sūnui, 
Fulkui jaunesniajam, gyvenusiam kartu su ja karaliaus dvare, 
vesti Eremburgą Menictę, kuri jau buvo sužadėta su vyresniuo- 
ju Fulko broliu Anžu paveldėtoju Žofrua Marteliu. Tiesa, šis 
1106 m. susiprato numirti — po to, kai buvo pakėlęs maištą 
prieš savo tėvą, kurį ne be pagrindo kaltino noru atimti iš jo 
paveldėjimo teisę. 

Ir štai ta pati Bertrada 1114 metais atvyko į Fontevro, ke- 
tindama duoti vienuolės įžadus... Metraštininkas Vilhelmas 
Malmsberietis pažymėjo: „ji buvo dar jauna ir visai sveika, o jos 
grožis puikiausiai išsilaikęs“. 

Bertrada ne kartą lankėsi abatijoje ir dažnai skirdavo jai ver- 


tingų dovanų. Dabar ji nusprendė padovanoti Fontevro save 

pačią. Galima įsivaizduoti, kad tokio jos poelgio sukelta nuos- 
taba prilygo ankstesniems skandalams. 

Kitais metais, švenčiant 1115 metų Kalėdas, pats Rober- 
tas Arbriselietis įkurdino ją Dievo Motinos vienuolyne Ot 
Briujero valdoje, kurią Bertrada kitados buvo padovanojusi 
abatijai, ir paskyrė ją to vienuolyno viršininke. Bertrada ten 
buvo ne viena. Ją atlydėjo jos sesuo Izabelė, kita Simono I 
Monforiečio duktė, tikrų tikriausia amazonė. Ji buvo ištekė- 
jusi už Raulio Toesniečio, kuris priklausė vienai žymiausių 
Normandijos šeimų. Argi ne Raulis buvo Vilhelmo Užkariau- 
tojo vėliavnešys Hastingso mūšyje? Taip jis pavaizduotas vie- 
noje iš Bajė kilimo* scenų. Izabelė buvo labai graži, dosni ir 
linksma, greita atsikirsti ir mėgėja pasišaipyti. Metraštininkas 
Ordericas Vitalis mini smarkų barnį, įsiliepsnojusį tarp Evrė 
grafienės Elvizos ir Izabelės. Anot Vitalio, viskas prasidėjo nuo 
„užgaulių“ Izabelės žodžių. „Dvi labai gražios damos, rašo jis, 
bet staigios ir plepios“. Abi buvo labai aukštos kilmės: Elvi- 
zos (arba Eloizos) motina Adelaidė buvo Prancūzijos karaliaus 
anūkė; o įžymioji Monforų giminė ne kartą minima istorijos 
puslapiuose. Orderico Vitalio metraštyje nerasime konkrečių 
dviejų gražuolių vaidų priežasčių ar kokių nors smulkmenų; 
užtat jis mums papasakojo, kaip greit tie apsižodžiavimai per- 


augo į smurtą: kadangi abi damos turėjo neribotą įtaką savo 


* Bajė kilimu, arba Bajė gobelenu, tradiciškai vadinamos Vilhelmo Užkariautojo 
žmonos karalienės Marildos išsiuvinėtos 58 scenos, vaizduojančios Anglijos 
užkariavimą. Tam prireikė apie 70 m ilgio ir maždaug 50 cm pločio drobės 
gabalo. Hastingso mūšis įvyko 1066 metų spalį, o siuvinėti baigta 1077 mc- 
tais. (Vert. pastaba) 

vyrams, nuo įžeidinėjimų buvo bemat pereita prie feodalinio 
karo. Trejetą metų Gijomas II Evrietis, Elvizos vyras, ir Raulis, 
Konšo ir Toesni senjoras, palaikomi vasalų, puolė, plėšė ir nio- 
kojo vienas kito valdas, kol viskas baigėsi Raulio, o teisingiau 
sakant, Izabelės pergale. Regis, kad kaip tik Izabelė nusipelnė 
metraštininko palankumo: jis susižavėjęs pasakoja, kad jinai 
nebijojo užsivilkti šarvinių marškinių ir kautis raita kaip vy- 
ras. Anot Orderico, „narsumu ji nenusileido nei šarvuotiems 
riteriams, nei ietimis ginkluotiems kareiviams“. Ir toliau jis 
liaupsina Izabelės žygius antikos reminiscencijų prisodrintu 
stiliumi: „Ji prilygo Lampedonijai ir Margesipai, Hipolitei ir 
Pentesilajai, ir kitoms karingoms amazonių karalienėms, apie 
kurių... kovas pasakojama... ir kurios per penkiolika metų pri- 
vertė azijiečius paklusti jų ginklų galiai“. Žinoma, šitam Iza- 
belės portretui netrūksta patoso, tačiau juo remiantis galima 
padaryti, ko gero, visai pagrįstą išvadą: abi Simono Montorie- 
čio dukterys buvo energingos moterys, nors kiekviena tą ener- 
giją eikvojo savaip: viena — stačia galva puldama į neleistinos 
ir neteisėtos meilės nuotykius, o kita rodė nė kiek ne mažesnį 


įkarštį kariaudama. 


Taigi štai šitos dvi damos, dar tebespindinčios grožiu, svei- 
kata ir jaunyste, vieną dieną prisistato į Eontevro ir nužemintai 
prašo Robertą Arbriselietį priimti jas į vienuolyną! 

Gerai pagalvojus, galima suprasti, kodėl Robertas Arbriselie- 
tis ryžosi patikėti savo vienuolius moterų, kurios buvo tokios 


ryškios asmenybės, valiai: pasikliaudamas Dievo malone, jis ti- 

kėjosi, kad jos tarnaus Dievui taip karštai ir uoliai, kaip anksčiau 
tarnavo savo aistroms. Bertrados atžvilgiu jis neklydo: metraš- 
tininkas Gijomas Malmsberietis rašo, kad „ji netruko iškeliauti 
iš šios ašarų pakalnės, nes gležnas šios moters kūnas nepajėgė 
ištverti kieto religinio gyvenimo sunkumų — tokia, matyt, buvo 
dieviškosios Apvaizdos valia“. Tai įrodo, kad Bertrada, pasirin- 
kusi naują gyvenimo būdą, tikrai savęs netausojo. 

Nesunku įsivaizduoti, kokią reikšmę turėjo tokie pavyzdžiai 
tuometinei visuomenei, kurią, be to, veikė Grigaliaus reforma, 
padvelkusi naujais, gaiviais vėjais po IX ir X a. tvyrojusio išti- 
žimo ir atsipalaidavimo. Taigi posūkyje iš XI į XII a. lygiagre- 
čiai egzistuoja didžiausi kraštutinumai. Scena, kurią atpasakoja 
Ordericas Vitalis, vykstanti Konšo pilyje Izabelės akivaizdoje, 
iškalbingai atskleidžia didelį nerimą ir susirūpinimą, būdingus 
būtybėms, nepamirštančioms Dievo net nusižengimų sūkuryje, 
į kurį jas stumia aistra ar puikybė. Vitalis rašo: „Kartą Konšo 
pilies salėje riteriai leido laisvalaikį žaisdami įvairius žaidimus ir 
šnekučiuodamiesi. Kaip įprasta jie kalbėjosi įvairiomis temomis 
ponios Izabelės akivaizdoje. Vienas iš jų tarė: „Neseniai sapna- 
vau sapną, kuris mane labai išgąsdino. Regėjau prie kryžiaus 
prikaltą Viešpatį, apimtą begalinės kančios ir įsmeigusį į mane 
griežtą žvilgsnį“. Bloga lemiantis ženklas tam, kas tokį reginį iš- 
vydo. Paskui prabyla Boduenas, Eustachijaus Buloniečio sūnus 
(jis nežino, kad pirmasis užsidės Jeruzalės karaliaus karūną): „Aš 
taip pat neseniai sapnavau kabantį ant kryžiaus Viešpatį Jėzų, 
tačiau spindulingai gražų, maloniai šypsantį, laiminantį manc 
dešine ranka ir žegnojantį mano galvą“. Visi vieningai pareiškė, 


kad toks sapnas pranašauja „didelės Dievo malonės palaimą“. 

Tada jaunasis Rožė, Raulio ir Izabelės sūnus, sakosi pažįstąs 
„netoliese esantį žmogų“ (jis kalba apie save patį), kuris turėjo 
laimės regėti nuostabų sapną. Jo motina primygtinai ragina jau- 
nuolį paaiškinti savo žodžius, bet berniukas parausta ir tyli. Pa- 
galiau, visiems susirinkusiems prašant, jis ryžtasi prabilti: „Vie- 
nas žmogus neseniai regėjo sapne Viešpatį Jėzų, kuris uždėjo 
rankas ant jo galvos, maloningai jį laimindamas ir kviesdamas 
tokiais žodžiais: „Ateik greičiau pas mane, mano numylėtasai, 
aš suteiksiu tau gyvenimo džiaugsmus“. Ir jaunuolis daro išva- 
dą: „Tikriausiai tam, kurį aš pažįstu, nebedaug liko žemiškojo 
gyvenimo“. Baigdamas savo pasakojimą, Ordericas Vitalis rašo: 
„Pirmas riteris, pasakojęs sapną, netrukus žuvo mūšyje, nespė- 
jęs prieiti išpažinties ir priimti prieš mirtį Komunijos; Bodue- 
nas išvyko į kryžiaus žygį, tapo grafu ir Jeruzalės karaliumi; o 
Rožė tais pačiais metais susirgo ir mirė“. 

Šis Rožė, Izabelės ir Raulio sūnus, buvo įkūręs Konše Ša- 
tijono vienuolyną. Galima įsivaizduoti, kad prisiminimai apie 
sūnų turėjo įtakos jo motinos apsisprendimui, kai ji vėliau nu- 
vyko į Fontevro. 

Skaitant tuometinius metraščius ir atidžiai gilinantis į pir- 
mųjų feodalinės civilizacijos amžių istoriją, krinta į akis vienas 
labai akivaizdus dalykas: dauguma tos epochos moterų, lygi- 
nant su jų partneriais vyrais, yra stiprios asmenybės. Pilypas I ir 
Fulkas Paniurėlis nublanksta prieš Bertradą, kuri elgiasi su jais 
kaip jai patinka ir galiausiai pasirodo gebanti atgailauti taip, 
kaip nepajėgia nei jos vyras, nei meilužis. Pilypas visiškai ne- 
prisidėjo prie didžiojo judėjimo, sukrėtusio tuometinę Europą: 


„kelionės užjūrin“, kurios tikslas buvo padėti Palestinos krikš- 
J P 

čionims ir išvaduoti šventąsias vietas. O Fulkas po kelių vedybų 
galiausiai pasijunta apgautu ir dėl to kenčiančiu vyru ir tampa 
tiesiog juokingas. Anot metraščio, šis nelaimėlis, turėjęs dau- 
gybę bjaurių nuospaudų ir nuotrynų, labiausiai pagarsėjo tuo, 
kad įvedė į madą vadinamąsias „pigasas“ — batus užriestomis 
nosimis, kuriuos siuvo kažkoks Robertas, priklausęs Anglijos 
karaliaus dvarui ir tučtuojau pramintas „raguotu“. Tai buvo 
prototipas tų smailianosių batų, kurie vėl tapo madingi — ir 
dar kaip! — XV a.: tokių batų nosys buvo nepaprastai ilgos, o 
prikimštos pakulų užsiriesdavo it avino ragas. Ordericas Vitalis 
laiko tokią avalynę ekstravagantiška ir peiktina kaip iš Anglijos 
atėjusią ilgų plaukų madą. Jis smerkia triukšmingą, nenustygs- 
tančią vietoje jaunuomenę, kuri vaikosi moteriškų gudrybių, 
kad galėtų greičiau ir sėkmingiau suvedžioti moteris: „Kitados 
barzdą ir ilgus plaukus augindavo tik atgailaują nusidėjėliai, be- 
laisviai, maldininkai [...]. Dabar kone visi prasčiokai vaikšto iš- 
sidraikiusiais plaukais ir apžėlę barzdomis kiek tik širdis geidžia 
[...]. Jie garbanoja plaukus įkaitintomis geležinėmis replėmis, 
dengia galvą ne kepure, o turbanu...“ 

Nesunku suvokti, kad tokia charakteristika, kurią beveik 
žodis žodin galima pritaikyti kai kurioms šiandienės mados 
atmainoms, Orderico akimis žiūrint, apibūdina naujuosius lai- 
kus išties nelabai teigiamai: „Tai, ką anksčiau garbūs žmonės 
būtų laikę visiškai gėdingu dalyku, šiandien laikoma itin gar- 
bingu įpročiu“. 

Panašių diatribių, kaip žinome, apstu visų laikų literatūroje, 


tačiau negaliu susilaikyti nepastebėjusi čia to, kas nauja: noro 

patikti moterims. Patikti joms, pasirenkant moteriškus vilioji- 
mo, žavėjimo ir gundymo būdus: prašmatnius ir įmantrius dra- 
bužius bei šukuosenas, potraukį viskam, kas puošia ir gražina. 
"Tai buvo kažkas panašaus į visuotinį koketiškumą, diktuojamą 
tų, kurių žvilgsnį buvo norima ir siekiama patraukti. 

Šį naują visuomenės bruožą pažymi ne tik Ordericas Vita- 
lis. Tokie pat priekaištai liejasi iš po Malmsberiečio pluksnos. 
Jis griežtai smerkia Henriko I, Vilhelmo Užkariautojo sūnaus, 
aplinkos riterius už tai, kad jie savo plevėsuojančiais plaukais at- 
rodo norį varžytis su moterimis. Sejeso vyskupas Serlonas, „vie- 
nas iškalbingiausių Normandijos prelatų“, lyginęs tas ilgaplau- 
kes būtybes, avinčias riestanosiais batais, su Apokalipsės skėriais, 
taip priekaištavo karaliui dėl jo išvaizdos, kad šis įtikintas leidosi 
prelato apkerpamas — o žirkles prelatas dar prieš eidamas kalbėtis 
su karaliumi buvo paslėpęs plačioje savo abito rankovėje! 

Polinkį patikti moterims matome ir kitur. Tikrovėje ir litera- 
tūroje jis suteikia impulsą daug svarbesniems dalykams negu 
trumpalaikės mados ar jas aprašinėjančių metraštininkų pasi- 
piktinimas. Šalia Fontevro abatijos bažnyčios iškyla kitų mo- 
terų siluetai — moterų, kurios buvo vertos dėmesio ir tada, kai 


gyveno, ir kur kas vėlesniais laikais. 
Ermengarda 


Įstojusi į Fontevro vienuolyną, Bertrada rado ten Ermen- 
gardą, vyriausią savo vyro Fulko Anžujiečio dukterį, kurios jis 


buvo susilaukęs iš pirmosios santuokos su Odearda Božansiete. 

Ši Anžu provincijos dukra iš tiesų buvo itin patraukli asmeny- 
bė: labai graži, kiek nepastovaus būdo, o jos gyvenimo būta dar 
audringesnio negu jos pamotės Bertrados. 

Kaip daugelį kitų, Ermengardą patraukė Roberto Arbrise- 
liečio pavyzdys. Išliko laiškas, liepsningojo pamokslininko ra- 
šytas Ermengardai, karštai ją raginantis ne stoti į vienuolyną, o 
priešingai, gyventi pasaulietinį gyvenimą, gyventi visuomenė- 
je, kurią laiško autorius piešia tamsiomis spalvomis: „Niekas 
nei daro, nei sako ką nors gero; visi nusižengia tiesai; šioje že- 
mėje nėra nei tiesos, nei gailestingumo, nei pažinimo“. Šven- 
tasis vyras apipila Ermengardą patarimais, kuriems nesvetimas 
ir praktiškumas, ir mistika: „Jūs linkusi išsižadėti pasaulio, iš- 
sižadėti savęs pačios ir nuoga sekti paskui Kristų, kuris nuogas 
prikaltas prie kryžiaus. Tačiau melskite Viešpatį, kad įvyktų 
Jo valia, o ne jūsiškė... Nesistenkite pakeisti nei gyvenamosios 
vietos, nei savo įpročių. Mieste, karaliaus dvare, jūsų dramblio 
kaulo lovoje, po brangiais drabužiais, kariuomenėje, taryboje, 
puotoje — visur ir visuomet nešiokitės širdyje Dievą. Mylėkite, 
ir Dievas visur bus su jumis... Kadangi turite daugybę reikalų, 
kalbėkite trumpas maldas... Vykite šalin bet kokią tuštybę, bet 
kokį dirbtinumą, ir visada kukliai, ramiai, santūriai laikykitės 
tiesos... Būkite gailestinga vargšams, o labiausiai didžiausiems 
vargšams... Visada žiūrėkite saiko: susilaikydama, pasninkau- 
dama, budėdama, melsdamasi. Valgykite, gerkite, miegokite 
tik tiek, kiek būtina nugalėti nuovargiui, ne savo pačios, o 
artimo labui“. Roberto Arbriseliečio laiškai persunkti sveikos 


išminties; jie taip pat atspindi tą Evangelijos skaitymo būdą, 

kuris jo laikais įprastas: „Apie mūsų Viešpatį Jėzų rašoma, kad 
Jis praleido naktį melsdamasis ant kalno, o dieną darė ste- 
buklus miestuose. Melstis naktį kartu su Viešpačiu ant kal- 
no reiškia mylėti Dievą visa širdimi. Dieną daryti kartu su 
Viešpačiu stebuklus miestuose reiškia gyventi tam, kad būtum 
naudingas artimui“. 

1112 metais antrasis Ermengardos vyras Alainas Fergant'as, 
Bretanės kunigaikštis, su kuriuo ji turėjo trejetą vaikų, tapo vie- 
nuoliu Šv. Išganytojo abatijoje Redone. Bretanės kunigaikštystę 
jis paliko jų vyriausiam sūnui Konanui III. Dabar jau niekas 
netrukdė Ermengardai įstoti į Fontevro ir apsigaubti vienuolės 
šydu. Ji taip ir padarė. 

Čia kaip tik turime progą suvokti, kokie galėjo būti mo- 
ters ir poeto santykiai XII a. pradžioje. Įstojusi į Fontevro 
vienuolyną, Ermengarda gauna nuostabų eiliuotą laišką, kuris 
buvo pavadintas „įspūdingu poetiniu pagarbos pareiškimu“. 
Jo autorius yra ne kas kitas kaip minėtasis Reno vyskupas 
Marbode'as, Roberto Arbriseliečio draugas. Jis jau septynias- 
dešimt septynerių metų senis, bet tai jam nė kiek netrukdo ras- 
ti švelniausių, subtiliausių atspalvių Bretanės kunigaikštienės 
grožiui pagerbti. Marbode'ą gerai pažįstame iš kitų šaltinių. 
Jis ilgai dėstė Anžė, kur pats ėjo mokslus, kol 1096 metais jo 
nepakvietė į Reno vyskupiją. Šiandien jo kūriniai beveik neži- 
nomi, bet anais laikais buvo nepaprastai populiarūs. Jis parašė 
seniausią traktatą apie brangakmenius, Lapidarijų, tuo pradė- 
damas tikrą literatūros žanrą, kuriame brangakmenių savybės, 


jų magiška galia, jų sąšauka su „spalvomis ir garsais“ tapo pre- 

tekstu įvairiausioms asociacijoms ir fantazijoms, kartais ke- 
liančioms nuostabą ar nerimą, bet visuomet poetiškoms. Tarp 
amžininkų Lapidarijus susilaukė didelio pasisekimo ir buvo 
vienas iš dažniausiai tuo metu perrašinėjamų kūrinių: žinoma 
daugiau nei šimtas trisdešimt rankraštinių kopijų. Lapidarijus 
buvo mielai verčiamas ir adaptuojamas; vien prancūzų kalba 
būta šešių skirtingų Lapidarijaus vertimo iš lotynų kalbos ver- 
sijų, o dar jis buvo išverstas į provansiečių, italų, ispanų, net 
danų, airių ir hebrajų kalbas. 

Tad į Ermengardą kreipėsi ne koks nors jaunas, „žalias“, ne- 
patyręs poetėlis. Šiaip ar taip, tasai į moterį besikreipiančio vys- 
kupo įkarštis tikrai gali sukelti mums nuostabą. 


O Fulko dukterie, Armorikos krašto šlove, 

Graži, skaisti, drovi, nuoširdi, tyra ir gaivi, 

Jei nebūtum gulėjus vedybų guoly ir gimdžius vaikų, 
Mano akimis žiūrint, tu galėtum įkūnyti Dianą... 
Žengiančią tarp žmonų, tave galima palaikyti deive, 
Netgi viena svarbiausių. Ak, tu pernelyg graži! 
Tačiau tavasis grožis, princo dukra, princo žmona, 
Pranyks kaip dūmas, greit virs pelenais... 

Dabar visi gėrisi tavo dailiu, taisyklingu veidu, 

Bet mirtis ar senatvė pavers jį niekais. 

Šis tviskantis spindesys, kurio bijo akys, 

Ir šie šviesūs plaukai — viskas taps žemės dulkėm. 
Apie tave sako, kad tau neprilygs jokia moteris, 

Nes nė viena neduos tokio įžvalgaus patarimo. 

Bet iš tavęs bus atimta ir tai, beliks tik legenda. 

Daug pasakų yra ir apie tuos, kurie kadais gražbyliavo. 
/...J Nė vieno tokie turtai amžinai nedžiugins. 

Jie nepatvarūs kaip pasaulis ir pranyksta 

Kartu su tais, kuriuos nusineša mirtis. 

Ber tai, kad myli Kristų, niekini pasaulį, 

Kad nuo pavargėlių nesiskiri nei valgiu, nei rūbu, 

Tau pelno Viešpaties malonę ir meilę. 


Jų nesugriaus, jų neatims senatvė nei mirtis.’ 


Ir štai tokie lotyniški anų laikų tekstai buvo vadinami „vėly- 
vąja, barbariška, sugadinta lotynų kalba“! 

Kas gi buvo toliau? 1119 metais, kai mirė antrasis Ermen- 
gardos vyras Alainas Fergant'as, anot metraštininko Orderico 
Vitalio, ji tais pačiais metais vykusiam Reimse Bažnyčios susi- 
rinkimui padavė skundą prieš savo pirmąjį vyrą Gijomą iš Puat- 
jė, labiau žinomą Gijomo Trubadūro vardu, kaltindama jį tuo, 
kad jis kitados palikęs ją dėl Šatelro vikontienės, kuri vadinosi 
bloga lemiančiu Dangerosos vardu“. 

Iš tikrųjų niekam nebuvo paslaptis, kad Gijomas jau daug 
metų turėjo kaip meilužę tą moterį, kuri taip pat buvo vadina- 
ma Moberžona (galbūt tai mažybinė arba liaudiškai iškraipyta 
Amalbergos vardo forma). 

Jeigu visa ši istorija nėra metraštininko klaida, toks Ermen- 
gardos poelgis dvigubai keistas ir netikėtas: pirmiausia dėl to, 


kad, kartojame, Gijomo Trubadūro meilės ryšys buvo visiems 


* Dangerosa primena prancūzų kalbos būdvardį dangereuse: pavojinga. (Vert. 
pastaba) 

žinomas (už tai jis jau buvo atskirtas nuo Bažnyčios — beje, eks- 
komunika nepadarė jam jokio poveikio); o antra, dėl to, kad 
Gijomas netrukus po skyrybų su Ermengarda vedė Filipą Tu- 
lūzietę ir susilaukė su ja šešeto vaikų. Tačiau Filipa kaip tik tuo 
metu pasimirė. Ir pasimirė Fontevro vienuolyne, į kurį buvo pa- 
sitraukusi prieš ketverius metus, nebegalėdama pakęsti savo vyro 
elgesio. Beje, netrukus po to, kai Filipa ištarė Fontevro abatijoje 
vienuolės įžadus, prie jos prisidėjo ir viena iš dukterų, Odearda. 
Galbūt kaip tik Filipos mirtis paskatino Ermengardą, nepaisant 
Fontevro abatijoje duotų vienuolės įžadų, pabandyti atgauti 
ankstesnę savo vietą šalia pirmojo sutuoktinio, nors ir jos pocl- 
gis, ir galimas jo rezultatas atrodė smarkiai ginčytini. Kad ir kaip 
ten būtų, šis keistas Ermengardos žingsnis liudija, kad Bretanės 
grafienei trūko pastovumo: ne be reikalo ji buvo Fulko Anžujie- 
čio duktė! Taip pat gali būti, kad ją kiek išmušė iš pusiausvyros 
Roberto Arbriseliečio mirtis, kuri ištiko jį 1117 m. vasario 25 d. 
Ermengarda iš tiesų taip skaudžiai išgyveno savo dvasios tėvo, 
pirma skatinusio ją neatsižadėti pasaulietinio gyvenimo, o pas- 
kui priglaudusio savo vienuolyne, netektį, jog paliko Fontevro 
ir apsigyveno savo sūnaus Konano III dvare Bretanėje. Šitoks 
Ermengardos elgesys buvo griežtai smerkiamas. Vandomo Švč. 
"Trejybės vienuolyno abatas Žofrua parašė jai didžiai priekaištin- 
gą laišką — kuris, žinoma, liko be pasekmių. 

Netrukus kunigaikštienę Ermengardą sujaudino kitas įvy- 
kis, šįsyk šeimos: jos netikras brolis Eulkas V, Anžu grafas 
(Bertrados sūnus), ryžosi atlikti „šventą kelionę į Jeruzalę“. Šis 


didikas buvo tikrai žymi asmenybė. Oficialus Anžu grafų met- 

raštininkas neranda ko jam prikišti, išskyrus ryškiai raudonus 
plaukus — beje, jis pasiskubina pridurti: „kaip Dovydo“ — ir 
prastą atmintį (sykį su kažkuo susitikęs ir pasikalbėjęs, kitą 
kartą nebeatsimindavo, kuo vardu buvęs pašnekovas). Norėda- 
mas pavaizduoti Fulką V, metraštininkas griebiasi teigiamiau- 
sių charakteristikų (nors, matyt, tikrai negali pakęsti ryškiai 
raudonų plaukų...): „Ištikimas, švelnus, malonus ir mandagus 
(taigi visiška priešingybė raudonplaukiams, kurie dažniausiai 
pasižymi staigiu būdu!), geras ir gailestingas, dosniai teikiąs 
labdarą ir dalijąs išmaldą... Labai prityręs karo mene, karo pa- 
vojuose kantrus ir atsargus...“ Ir štai tas šaunusis Anžu grafas 
pačioje jaunystėje, būdamas valdžios viršūnėje, palieka savo 
puikųjį domeną ir leidžiasi į kryžiaus žygį. Jeruzalėje jo ben- 
dražygiai, žinodami, kad jis našlys, prašo Fulką V vesti jaunąją 
Melizandą, armėnų princesės ir karaliaus Bodueno II dukterį. 
Žengęs tokį žingsnį, Fulkas būtų turėjęs pasiaukoti prieš tris- 
dešimt metų taip sunkiai atkovotos Jeruzalės karalystės gyny- 
bai — tai jis ir padaro. 1131 metais mirus Boduenui II, jis at- 
sisėda į Jeruzalės karaliaus sostą ir užsideda karaliaus vainiką, 
kuriame daugiau spyglių nei rožių, o jo sūnus Žofrua Gražusis 
tampa Anžu grafu. 

Atrodo, kad Ermengardą brolio išvykimas labai sujaudino, 
nors tuo metu ji net neįtarė, kad Fulkas išvyksta visam laikui ir 
kad Anžu domenui reikės kito šeimininko. Ermengarda apdo- 
vanoja Fontevro vienuolyną, o netrukus, sukrėsta šv. Bernardo 
mokymo, nuseka paskui jį į Dižoną ir vėl įsišvenčia vienuole, 


šįkart cistersių vienuolyne Larė. 

„Ak, jei tu galėtum perskaityti mano širdyje tą meilę tau, 
kurią Dievas teikėsi ten įrašyti! Be abejo, suprastum, kad nei 
liežuvis, nei pluksna negebės išreikšti to, ką Dievo dvasia įspau- 
dė slapčiausiose mano sielos gelmėse! Dabar, nors mano kūnas 
toli nuo tos vietos, kur tu esi, savo siela aš esu su tavimi. Kad iš 
tikrųjų būčiau šalia, ne tavo ir ne mano valioje; bet jeigu tu dar 
nežinojai to, ką aš tau dabar sakau, pačioje tavo sielos gilumoje 
yra būdas tai atspėti: įeik į savo širdį ir pamatysi ten manąją; ir 
įkvėpk man tiek meilės tau, kiek tu pajusi esant tavyje man...“ 

Tai ne trubadūro laiškas savo damai: šitaip Ermengardai 
rašo šv. Bernardas““. Tas pats šv. Bernardas, kuriam ne vienas 
istorikas priskyrė šiurkštuolio reputaciją, tad visi įsivaizduoja jį 
buvus griežtu, kietu puritonu, nekentusiu moterų. Tas pats šv. 
Bernardas, apie kurį Augustinas Fliche'as, dažniausiai sugalvo- 
davęs protingesnių dalykų, rašė, kad „moteris jam visada atrodė 
esanti velnio įsikūnijimas“. Ir štai tas šv. Bernardas gebėjo pra- 
bilti į Ermengardą gryniausiu kurtuazinės poezijos tonu. Kitas 
jo laiškas — atsakymas į Ermengardos laišką — prasideda taip: 
„Gavau palaimą savo širdžiai“. Toliau jo laiške sakoma: „Paci- 
kėk, visi tie užsiėmimai ir reikalai mane erzina, nes jie trukdo 
tam, ko norėčiau: pamatyti tave“. Nepamirškime, kad tuo metu 
Ermengardai jau šešiasdešimt, o Bernardas — vyras pačiame stip- 
rume: jam tik keturiasdešimt. Ir nors kaip šventasis jis buvo 
griežtas ir reiklus, bet kreipdamasis į moteris vis dėlto gebėdavo 
rasti tokių žodžių, kokių reikalavo jo laikai. 

O Ermengarda tuo metu įsitikina, kad nesuklydo, pasirin- 


kusi cistersių ordiną. Tačiau išvyksta iš Larė vienuolyno, nes 

brolio Fulko, tapusio Jeruzalės karaliumi, kvietimu nori kaip 
maldininkė keliauti į Šventąją žemę. 1132 metais kartu su ke- 
liomis cistersėmis ji išplaukia laivu į rytinę Viduržemio jūros 
pakrantę ir trejus metus keliauja po Palestiną, kol trumpam 
apsistoja Nabluse: tai buvęs biblinis Sichemo miestas Sama- 
rijos slėnyje, priešais kurį buvo Jokūbo šulinys, kur Jėzus su- 
tiko samarietę. Sakoma, kad toje vietoje Konstantino motina 
šv. Elena pastatė Šv. Išganytojo bažnyčią, iš kurios po arabų 
antplūdžių liko tik griuvėsiai. Ermengarda imasi ją atstatyti. 
Paskui grįžta Prancūzijon, įkuria cistersių vienuolyną Berzė, 
netoli Nanto. Vėliau apsigyvena Šv. Išganytojo vienuolyne 
Redone, kur paskutiniuosius savo gyvenimo metus praleido 
antrasis jos vyras, Bretanės kunigaikštis Alainas. Ermengarda 
nori būti palaidota šalia, ir jai mirus (1147 ar 1149 metais) šis 
noras įvykdomas. 

Bretanės kunigaikštienė Ermengarda iškyla prieš mūsų akis 
kaip moteris, apdovanota labai kilnia siela. Tiesa, ji buvo kiek 
nepastovi, tačiau jai buvo nesvetimas ir gebėjimas pranokti 
save, kuris apibūdina tuometinę epochą. Net ir visai trumpas 
jos gyvenimo aprašymas išryškina neįprastą moters ir Baž- 
nyčios vyrų santykių XII a. pradžioje aspektą. Kurį minėtu- 
me — Robertą Arbriselietį, vyskupą Marbode'ą ar Klervo abatą 
Bernardą, visiems trims įžymiems ir neabejotinai šventiems 
vyrams Ermengarda gebėjo įkvėpti tokių žodžių, kokių nebūtų 
atsižadėjęs nė Fortūnatas, Puatjė vyskupas ir poetas, pats krei- 
pęsis į karalienę Radegundą subtiliomis eilėmis, kur švelnumas 


lenktyniauja su pagarba: 

Kurgi slepiasi mano šviesa, ko bėga ji 

Nuo mano klaidžiojančių akių, 
Nesileisdama pagauti žvilgsniu? 

Dairaus visur: į padebesius, upę, žemę; 
Tavęs gi nematau, tad viskas man perniek. 
Padangė štai giedra, nė vieno debesėlio, 


Ber jei tavęs nėra, apniukus man diena. 


XII a. kurtuazija nėra mažos draugijos — senjoro, damos, pi- 
lies — privilegija. Ji tapo populiari, ja persiima visi, įskaitant 
mokytus vyrus ir vienuolius, kurie mums taip dažnai buvo vaiz- 
duojami priešiškai nusiteikę moterų atžvilgiu. Moteris nuskaid- 
rina griežčiausių Bažnyčios vyrų ir smarkiausių reformuotojų 
apmąstymus. Visa feodalinė visuomenė skendėja šioje poezijo- 


je, kur pagarba susipynusi su meile. 
Dvi Matildos 


„Amita mea“ — „mano teta“: taip karalienė Alienora, neilgai 
trukus po savo antrosios santuokos (su Henriku Plantagenetu, 
1152 m.) apsilankiusi Eontevro vienuolyne, vadina jo abatę. 

Petronėlė Šemilietė, trisdešimt penkerius metus vadovavusi 
dvigubam (moterų ir vyrų) Fontevro vienuolynui, mirė 1149 m. 
balandžio mėn. 4 dieną. Tada vienuolės jos įpėdine išrinko Ma- 
tildą Anžujietę. Ji buvo Fulko V duktė, taigi Bretanės kuni- 
gaikštienės Ermengardos dukterėčia. Jos likimas tikrai keistas. 


Vienuolikos metų ji atvyko į Fontevro: galbūt ketindama tapti 

vienuole, o galbūt tik mokytis (jau minėjome, kad vienuolės 
dažnai mokydavo į vienuolynus atvykusius vaikus, tiek mer- 
gaites, tiek berniukus). Tačiau po kelių mėnesių Matildos tėvas 
pareikalavo, kad ji grįžtų namo: Anglijos karalius Henrikas I 
paprašė jos rankos vyriausiam savo sūnui Vilhelmui Adelinui, 
t. y. Aethelingui — šis žodis reiškia įpėdinį, gimusį iš karaliaus ir 
karalienės, — turėjusiam paveldėti Anglijos sostą. Vestuvės įvyko 
1118 metais. Matildai buvo trylika metų, jos vyrui — šešiolika. 

Tais pačiais metais Anglijos karaliaus dvarą prislėgė pirma- 
sis gedulas. Mirė Henriko I žmona, karalienė Edita, Škotijos 
karaliaus Malkolmo ir jo žmonos Margaritos duktė. Kai ją 
karūnavo Anglijos karaliene, ji pasivadino Matilda — labiau 
įprastu anglams vardu. Ji buvo labai mylima, labai išsilavinusi, 
aistringai mėgo muziką, vaišingai (buvo manoma, kad net per- 
nelyg išlaidžiai) priiminėjo įvairiausio plauko svečius, o ypač 
mokytus vyrus ir muzikantus. Anot Vilhelmo Malmsberiečio, į 
jos dvarą veržėsi visi išgarsėjusieji savo poemomis ir dainomis. 
Abu žymiausi to meto poetai: Reno vyskupas Marbode'as ir 
Hildebertas Lavardinietis paskyrė jai daug savo kūrinių — bent 
dešimt iš jų mums yra žinomi. Anglijos karaliaus dvaras tada 
iš tikrųjų buvo nepaprastai intensyvios literatūrinės veiklos cen- 
tras. Ją skatino pats karalius Henrikas I, kuris tikrai buvo nusi- 
pelnęs savo pravardės: Boklerkas“. „Klerkas“ šiuo atveju neturi 
nieko bendra su „klieriku“: tais laikais klerku buvo vadinamas 


ne dvasininkų luomo narys, kaip mes būtume linkę manyti, o 


* Gražusis raštininkas (pranc.). 

tas, kuris studijavo mokyklose gramatiką ir kitus „laisvuosius 
menus“; trumpai tariant, tos epochos intelektualas: mokytas, 
apsišvietęs žmogus. Ordericas Vitalis rašo, kad Henrikas „do- 
mėjosi viskuo“: ne tik antikos autoriais, bet ir visais „svetimų 
kraštų stebuklais“, įskaitant gyvūnus. Savajame Vudstoko parke 
jis buvo surinkęs egzotiškos faunos kolekciją: čia gyveno liūtai, 
leopardai, tigrai, kupranugariai. 

Šis karalius, kuriam gamta nepašykštėjo gabumų, patyrė dra- 
matišką likimą. Jau smarkiai liūdėdamas dėl žmonos mirties, 
turėjo išgyventi dar skaudesnį smūgį: Baltojo laivo žūtį. 

Tai atsitiko 1120 metų gruodį. Anglijos karalius atvyko į 
Barflero uostą Normandijoje ir ketino su šeima išplaukti į savo 
valdas Britanijos saloje. Jau buvo įlipęs į laivą, tuoj turėjo nu- 
skambėti įsakymas iškelti bures, bet čia prisistatė laivo, vadi- 
namo Baltuoju, kapitonas. „Mano tėvas kadaise vairavo laivą, 
kuriuo jūsų tėvas plaukė į Hastingsą““, ir šaunusis jūrininkas 
prisispyręs prašo suteikti jam garbę: nuplukdyti karalių į Angli- 
ją. Nenorėdamas jo įžeisti, Henrikas pasiūlė į Baltąjį laivą sėsti 
su juo buvusiam jaunimui: sūnums ir dukrai bei jų palydai. 
Tačiau Matilda Anžujietė panoro likti su uošviu. Baltąjį laivą 
užplūdo linksma draugija: kokie trys šimtai jaunuolių ir mergi- 
nų, tarp jų sosto įpėdinis Vilhelmas, jo netikras brolis Ričardas 
Česteris, „nuostabiai gražus ir visiems malonus“ vaikinas, vie- 
nas iš vienuolikos nesantuokinių Henriko I sūnų, ir jo jauna 


devyniolikametė žmona. 


* Henriko I tėvas Normandijos kunigaikštis Vilhelmas užkariavo Angliją, 
laimėjęs mūšį prie Hastingso. (Vert. pastaba.) 

Kelionė virto švente; jaunieji princai liepė pavaišinti jūrinin- 
kus vynu — regis, jo tikrai negailėta. Tokiam metų laikui oras 
buvo ramus, švietė pilnatis. Norėdama pasivyti pirma išplauku- 
sį iš uosto karaliaus laivą, Baltojo laivo įgula iškėlė daugiau bu- 
rių, didindama greitį. Dėl neatsargaus manevro toje vietoje, kur 
šiandien stūkso Gatevilio švyturys, Baltasis laivas užplaukė ant 
povandeninės uolos ir kone akimirksniu paskendo. Karaliaus 
laive žmonės išgirdo smarkų riksmą, bet pamanė, kad jaunimas 
kiek per daug įsilinksmino. 

Tik dviem vyrams pavyko įsikabinti į didžiąją rėją — tai buvo 
viskas, kas liko iš Baltojo laivo. Į paviršių išniro prablaivėjęs 
vairininkas: „Kur karaliaus sūnus?“ Suvokęs nelaimės mastą, 
jis nebesistengė gelbėtis ir nugrimzdo į dugną. Vienas iš dvie- 
jų įsikibusių į rėją buvo Bėroud, mėsininkas iš Ruano, vilkėjęs 
avikailio durtinuką. Kaip tik jis tą ledinę naktį išgelbėjo Bėroud 
gyvybę, o ruaniečio bendrakeleivis ir nelaimės draugas mirė. 


Bėroud smulkiai papasakojo, kaip įvyko ši tragedija. 


Paskendo riteriai, paskendo karaliaus įpėdinis; 

Anglija rauda — jos kilmingieji žuvo. 

Linksmi jaunuoliai, brandūs vyrai, skaisčios mergelės — 
Visi paskendo, juos visus prarijo jūros bangos. 
Paskendo vienturtis karaliaus sūnus, 

Vienintelė karalystės viltis: 

Abiem dėl to ir gedulas, ir skausmas. 

Nieks neverkė graudžiai jam mirštant, 


Joks draugas neužmerkė jam akių, 

Nebuvo laidotuvių iškilmingų nei palydos. 
Nebuvo žemėj iškasto jam kapo. 

Jo antkapis — ne marmuro ir ne granito, 

O kapas — kažkurios žuvies pilve, 
Aprauda jį bangų mūša, o iškvėpina 
Aitrusis tvaikas vandenų sūrių. 

Niekinga ir žema mirtis ištiko 

T4 jaunikaitį, kurs ilgiau gyvent galėjo. 

Jį prisiminęs, aš galiu tik skaudžiai verkt... 


Šį įvykį atvaizdavo ir kitos poemos, sukurtos raudų forma — 


planctus (provansiečių kalba jos vadinamos planh): 


Kadaise šlovingiausia iš visų kraštų, 
Štai Anglija pažeminta: jau skęsta 

Ir dingsta gelmėje niūrioj eiklusis laivas. 
Šalis, spindėjusi šlove visam pasauliui, 


Dabar nugrims tamson, nes saulė ją apleido... 


Vilhelmui mirus, karaliui Henrikui liko tik du teisėti palikuo- 
nys, veikiau palikuonės, dvi Matildos: duktė ir marti. Pastaroji 
panoro grįžti į Fontevro ir vėl pasinerti į religinį gyvenimą, iš 
kurio ne taip seniai jai buvo tekę pasitraukti. Vienuolikos metų 
sužadėta su Anglijos karaliaus sūnumi, keturiolikos tapusi naš- 
le, ji atitiko vieną iš reikalavimų, kuriuos Robertas Arbriselietis 
kėlė būsimos dvigubo vienuolyno viršininkės kandidatūrai: ji 


turėjo būti našlė, o ne nekalta mergelė. Dvasiniai Matildos po- 

linkiai, be abejo, visiškai atitiko jos pašaukimą. Tai liudija poeto 
I lildeberto Lavardiniečio jai parašytas laiškas. Tad 1149 metais, 
mirus Petronėlei Šemilietei, trisdešimt ketverių metų sulauku- 
si Matilda buvo išrinkta Fontevro abate ir išbuvo ja penkerius 
metus — ligi savo mirties. 

Ji buvo tikrai keisto likimo moteris, kurią tragiška jos jauno 
vyro mirtis pastūmėjo pasirinkti „po anglų karaliaus — ange- 
lų Karalių“. Per ją Eontevro vienuolyną pasiekia tuometinę 
Angliją jaudinančių įvykių aidas — įvykių, kurių atomazgos 
reikės laukti ligi pat Matildos mirties metų (1154-ųjų). Pati 
Matilda ir jos netikra sesuo Juliana, atvykusi į Fontevro po 
skyrybų su savo vyru Eustachijum Bretejiečiu, buvo susijusios 
artimiausios giminystės ryšiais su visais tais žmonėmis, nuo 
kurių priklausė Anglijos likimas. O juk Anglija, toji užjūrio 
karalystė, kadaise Matildai buvo pažadėta, ir moterys ten vai- 
dino lemiamą vaidmenį. 

Kitą Marildą jos tėvas Henrikas I sužadėjo su Vokietijos im- 
peratoriumi Henriku V, kai mergytei sukako vos septyneri. Kaip 
buvo įprasta, ji tuoj pat išvyko iš Anglijos ir buvo auklėjama 
savo būsimo vyro dvare. Beje, šis buvo trisdešimt dvejais metais 
už ją vyresnis. Imperatorius mirė 1126 m., palikęs jauną, dvi- 
dešimt ketverių metų, bevaikę našlę. Ji grįžo į Angliją. „Impe- 
ratorienė“, kaip ją praminė karaliaus dvaras, būtų mielai likusi 
laisva, bet Henrikas I, nerimaudamas, kad neturi kitų įpėdinių, 
privertė ją ištekėti už Žofrua Gražiojo, Fulko V Anžujiečio sū- 
naus. Taigi karališkoji Anglijos šeima išties tvirtai susigiminiavo 


su Anžu grafais. 

Matildai ši santuoka nepatiko: pirmąkart ištekėjusi už prin- 
co, kuris buvo už ją daug vyresnis, dabar gavo penkiolikmetį. 
Be to, jos galvą dar neseniai puošė imperatoriškoji karūna, o 
darbartinis jos vyras — tik jaunas baronas, kurio valda, kad ir 
kokia miela buvo, negalėjo patenkinti Matildos ambicijų. Ta- 


čiau amžininkai atsiliepė apie jaunąjį ofrua gana palankiai: 


Aukštaūgis, stiprus ir gražus riteris, 
Narsus, smalsus ir išmintingas: 


Nebuvo už jį šaunesnio princo. 


Vis dėlto jam buvo ne taip lengva sutramdyti irzlią žmoną, 
nors savo vyrišką parcigą jaunasis sutuoktinis atliko nepriekaiš- 
tingai: Matilda tapo būsimojo Henriko Plantageneto motina. 
Beje, jam visam gyvenimui prilipo pravardė Firz-Empress: „ìm- 
peratorienės sūnus“. 

Motinystė nepridėjo Matildai proto. Ji leido sau elgtis su Žof- 
rua begėdiškai įžūliai; negana to, porą metų išvis buvo pabėgusi 
iš vyro namų. Pasak amžininkų, jos išdaigos varė Henriką I į 
neviltį, o juk jam ir taip netrūko nelaimių. 

Anglijos karalių visam laikui prislėgė gedulas; sako, kad po 
Baltąjį laivą ištikusios katastrofos niekas niekada nebematė jo 
šypsantis. Vis dėlto Henrikas I antrąkart vedė — nusileisdamas 
Kenterberio arkivyskupo Raulio raginimams ir prašymams, nes 
arkivyskupas, gerai pažinodamas valdovą, įkalbėjo jį verčiau vėl 
susituokti nei palaidai gyventi, o kad karalius gyveno kaip tik 
tokį gyvenimą, rodo jo pavainikių skaičius. Taigi Henrikas vedė 
Aelisę Luvenierę. 

Poetai giria jos grožį ir ramų, giedrą būdą, kuris jai iš tiesų di- 
džiai pravertė, nes karalius tikėjosi iš jos įpėdinio, o ji negalėjo 
jam jo padovanoti. Dėl to Aelisė jautėsi labai nelaiminga. Mano 
vyskupas Hildebertas Lavardinietis bandė ją guosti, ragindamas 
rūpintis jos valdose gyvenančiais vargšais ir skurdžiais. Jis ją pie- 
šia visada vienodai nusiteikusią: nei džiūgaujančią laimės valan- 


dėlėmis, nei liūdinčią nelaimėje... 


Grožis nepadarė jos lengvabūde, o karūna 
neįkvėpė jai puikybės... 


Ji buvo išsilavinusi moteris, ir kaip tik jai buvo skirti pirmieji 


poezijos kūriniai, parašyti šnekamąja kalba: 


Ponia Aelisė — karalienė, 

Per ją įsigalės 

Dieviškasis įstatymas, 

Žemiškieji įstatymai tobulės 

Ir baigsis karas, kuriame 

Žvanga karaliaus Henriko ginklai. 


Nes jos patarimai išmintingi... 


Šitaip Aelisė pagerbiama Šv. Brendano kelionės vertimo į pran- 
cūzų kalbą dedikacijoje. Šv. Brendano kelionė — tai kažkas pana- 
šaus į fantastinį romaną, kurį 1122 metais parašė mokytas vyras 
vardu Benoit. Dviem ar trim metais vėliau kitas mokytas vyras, 
Philippe'as de Thaonas, pralenkė Benoit, paskyręs Aelisei savo 


Besriarijų, kuriame aprašomas tikras ar pramanytas gyvūnų pa- 

saulis, simboliškai įprasminant tiek liūtui, tiek skruzdėlei ar mi- 
tiniam didžiajam vyturiui priskiriamus įpročius ir papročius. 

Taigi du pirmieji kūriniai, parašyti anglonormandiškuoju dia- 
lektu ir išvydę dienos šviesą Anglijos karaliaus dvare, neapsiėjo 
be moters globos ir paramos. Ta moteris buvo karalienė, pra- 
skynusi kelią nuostabiam „bretonų“ literatūros suklestėjimui 
Alienoros Akvitanietės laikais. 

Pirmoje XII a. pusėje Anglija buvo jautri ne tik literatūrai 
ir poezijai: čia sūkuriavo politiniai neramumai, galų gale ati- 
traukę liepsningosios „imperatorienės“ Matildos dėmesį nuo 
meilės reikalų. 

Kadangi Aelisė nepadovanojo savo vyrui įpėdinio, Matilda 
liko vienintele karaliaus Henriko I dukteria ir teisėta įpėdine. 
Beje, 1135 metais jis paprašė savo vasalų prisiekti jai ištikimybę. 
Tačiau Henrikui mirus jo sūnėnas Steponas, Blua grafas, Vil- 
helmo Užkariautojo anūkas (Stepono motina Adelė buvo Vil- 
helmo Užkariautojo duktė), nepaisydamas priesaikos persikelia 
per Lamanšą ir pasiskelbia karaliumi. Stepono valdžios siekius 
palaiko jo brolis, Vinčesterio vyskupas Henrikas. Bet Matilda 
ne iš tų moterų, kurios leidžiasi nustumiamos į šalį. 

Jos amžininkų žodžiais, ji buvusi kieto būdo, valdinga ir aro- 
gantiška. Šiaip ar taip, atkaklumo jai tikrai netrūko. Kai karalius 
Steponas, nepaisydamas Duvro miestelėnų, užtrenkusių prieš 
pat jo nosį miesto vartus, pasipriešinimo ir neįsileidusių jo į 
Kenterberį gyventojų priešiškumo, vis dėlto paėmė valdžią, „im- 
peratorienei“ Matildai neliko kito kelio kaip griebtis ginklo, no- 


rint priversti pripažinti jos teises į karūną. Taip pasielgti Matildą 

ypač skatino ir drąsino jos netikras brolis, vienas iš nesantuoki- 
nių Henriko I sūnų, kurį jam buvo pagimdžiusi Velso prince- 
sė. Kaip tik jį, Robertą Glosterį, tobulą riterį, karalius Henrikas 
buvo įpareigojęs lydėti „imperatorienę“ į Ruaną, kai ši turėjo ten 
ištekėti už Žofrua Gražiojo. Sprendžiant ginčą dėl Anglijos ka- 
rūnos, Robertas Glosteris stoja Matildos pusėn ir trejetą metų, 
nors ir davęs Steponui vasalo priesaiką, kad galėtų valdyti savo 
domenus, bando įkalbėti tą malonų, galantišką, tikrai pagarbos 
vertą valdovą, gebėjusį laimėti valdinių simpatijas, užleisti sostą 
„imperatorienei“. Bet 1138 metais karalius Steponas, pasidavęs 
vieno iš artimųjų, savo „piktojo genijaus“ Vilhelmo Ipriečio įta- 
kai, konfiskuoja Roberto valdas, o šis tuojau pat atšaukia savo 
priesaiką. Taip susidaro visos pilietinio karo prielaidos, o netru- 
kus prasideda ir pats karas. Roberto Glosterio remiama Matilda 
perplaukia jūrą ir 1139 m. rugsėjo 30 d. išsilaipina Arundelyje. 
Lemiamas mūšis įvyksta 1140 metais prie Linkolno, ir karalius 
Steponas patenka į nelaisvę. Bet Matilda nesugebėjo pasinau- 
doti pergale; teisingiau sakant, pati atstūmė savo valdinius, nu- 
sigręžusius nuo jos dėl nepakenčiamo „imperatorienės“ būdo. 
„Ji tučtuojau ėmė be galo ir be krašto riesti nosį. Taip pasipū- 
tė, jog nei elgesiu, nei laikysena, nei eisena neberodė moteriško 
nuolankumo ar švelnumo; vaikščiojo ir kalbėjo dar išdidžiau ir 
dar arogantiškiau, nei buvo pratusi, tarsi jau būtų visos Anglijos 
karalienė ir turėtų teisę naudotis jos šlove“. 

Šitaip rašo Stepono žygių autorius; be abejo, jis tikrai yra ša- 
liškas, nes buvo Vinčesterio vyskupo, karaliaus Stepono bro- 


lio ir rėmėjo, kapelionas. Jis netgi prideda: „Ji stačiai apiplėšė 

Londono piliečius (jie buvo karaliaus Stepono šalininkai), at- 
ėjusius pasiskųsti dėl mokesčių, kuriuos buvo jiems uždėjusi... 
Piliečiams kalbant, atšiauriai žvelgė į juos, suraukusi kaktą. Jos 
veide iš tiesų nebuvo nieko, kas primintų moterišką švelnumą. 
Galiausiai ji pratrūko baisiu pykčiu“. Matildos politikos princi- 
pai neturėjo nieko bendro nei su iliuzijomis, nei su atlaidumu. 
Jei tikėtume metraštininku Gautier Mapu, ji negailėjo sūnui 
tikrai realistiškų patarimų: „Pablizgink prieš jų (t. y. valdinių) 
akis masalą, bet pasiskubink jį atitraukti, kol jie jo neparagavo. 
Šitaip elgiantis jie visuomet bus uolūs ir visiškai atsidavę, kai 
tik tau jų prireiks“. Ateis laikai, kai tokia valdymo strategija 
bus pavadinta „botago ir meduolio principu“, o tuomet ji buvo 
vadinama „alkano sakalo“ metodu. 

Energinga moteris, ką ir kalbėti, bet labiau sukurta kovai 
nei kurtuazijai. Ji tai įrodys prasidėjus karo veiksmams, kurie iš 
pradžių pakrypsta jos naudai: kaip jau minėjome, mūšyje prie 
Linkolno jos varžovas Steponas patenka į nelaisvę; bet vėliau 
Matildą ištinka rimtos nesėkmės: netrukus Stepono šalininkai 
paima į nelaisvę karščiausią Matildos sąjungininką ir rėmėją 
Robertą Glosterį. Jie iškeičiami vienas į kitą. Tačiau padėtis 
lieka ne mažiau grėsminga: Oksforde esanti Matilda patenka į 
apsuptį ir tik per plauką pati nepakliūva į priešininkų rankas. 
Vidury žiemos, naktį, beveik viena pabėga iš apgulto miesto. Jai 
pavyksta pereiti apsiausties linijas ir grįžti į Normandiją. Angli- 
joje įsivyrauja anarchija: rytinė dalis pripažįsta karaliumi Stepo- 
ną, vakarai lieka ištikimi Matildai, o pietuose ir šiaurėje apskri- 


tai nėra jokios tikros valdžios. Baronai tik ir tegalvoja, kaip čia 

pasinaudojus tuo nestabilumu; galima paminėti net kelis tokius 
kaip Geoffroy de Mandeville'is, kuris geba susilipdyti nemenką 
lvodą, žadėdamas „ištikimybę“ čia vienai, čia kitai karūnos sie- 
kiančiai pusei, ir už tai iš abiejų gaudamas labai apčiuopiamų 
dovanų ir malonių. 

"Tačiau Matilda savo atkaklumu galų gale pasiekia teigiamą 
rezultatą: 1147 metais į Angliją atvyksta jos sūnus Henrikas ir 
pareiškia savo teises į karūną. Jam vos penkiolika metų; kokiais 
nors žymesniais ištekliais tas jaunikaitis irgi negali pasigirti. 
Negana to, tais pačiais metais miršta jo dėdė Robertas Glos- 
teris. Henrikas akiplėšiškai kreipiasi į savo priešininką, karalių 
Steponą, o šis — priešingai didžiūnų patarimui, kaip patikslina 
metraštis — pasielgia riteriškai kilniai ir, užuot jį atstūmęs, pa- 
siunčia pagalbą. Tiesa, Steponas išgyvena vieną nusivylimą po 
kito dėl netikusio savo sūnaus Eustachijaus Buloniečio elgesio, 
kuriuo šis atstumia karaliaus šalininkus ir rėmėjus. Taigi, kai 
1153 metais Eustachijus miršta, visi su palengvėjimu atsikve- 
pia, o jo tėvas Steponas pažada karaliaus karūną Henrikui, kurį 
anglai vadina „Imperatorienės sūnumi“ (Fi:z-Empress), o istori- 
ja — Henriku Plantagenetu. Jau visi metai, kai jis vedęs Alieno- 
rą Akvitanietę. 1151 metais, tapęs Anžu grafu ir Normandijos 
kunigaikščiu po savo tėvo Žofrua Gražiojo mirties, jis nuvyko 
į Puatjė pas Alienorą, kuri buvo ką tik išsiskyrusi su pirmuoju 
vyru, Prancūzijos karaliumi, ir ją vedė, tuo apstulbindamas vi- 
sus savo amžininkus. 

Trisdešimtmetė Alienora pradeda naują gyvenimą. Mirtis, 


netrukus nusinešusi karalių Steponą, padovanoja jai antrą karū- 

ną: 1154 m. gruodžio 19 d. Alienorai, klūpančiai šalia Henriko 
Vestminsteryje, uždedama Anglijos karalienės karūna. 

Tapusi savo naujojo vyro — širdies išrinktojo, to, kurį ji pati 
pasirinko — šeimos nare, Alienora Akvitanietė susipažino su 
dviem labai skirtingo, bet vienodai romantiško likimo moteri- 
mis, kurias lemties užgaida buvo apdovanojusi tuo pačiu Matil- 
dos vardu (beje, tais laikais šis vardas buvo labai paplitęs). Abi 
Matildos savaip paženklino būsimą Alienoros karalystę, abi buvo 
labai ryškios asmenybės: pirmoji, Alienoros vyro teta, švelnaus ir 
tvirto būdo; antroji, Alienoros anyta — kieto ir valdingo. 

Kuri iš tų Matildų laimi Alienoros simpatijas — toji, kuri tu- 
rėjo tapti karaliene, ar toji, kuri galėjo tapti karaliene? Istorija 
tai nurodo iš karto: pirmasis ką tik susituokusių jaunavedžių 
vizitas — į Fontevro, kur Alienora, sveikindamasi su savo teta 
abate, taip švelniai ir pagarbiai pavadina ją amita mea. Beje, 
Alienora liks ištikima Fontevro abatijai visą savo ilgą ir audringą 


gyvenimą. 
Karalienės Alienoros raštai 


„Kai dėl giminystės ryšių buvau išskirta su monsinjoru Liud- 
viku, garsiuoju frankų karaliumi, ir sutuokta su monsinjoru 
Henriku, prakilniuoju Anžu grafu, Dievo valios paskatinta 
panorau aplankyti Fontevro susibūrusias šventąsias mergeles ir 
tai, ką buvau sumaniusi, per mūsų Viešpaties malonę pajėgiau 
įvykdyti. Taigi Dievo vedama atvykau į Fontevro ir peržengiau 


minėtųjų mergelių kapitulos salės slenkstį, ir čia, sujaudinta 

ligi širdies gelmių, aš pritariau, suteikiau ir patvirtinau visa, ką 
mano tėvas ir mano protėviai buvo paskyrę Dievui ir Fontevro 
bažnyčiai, būtent: 500 sū Puatu pinigais išdalyti elgetoms, kaip 
darėme monsinjoras frankų karalius, tuometinis mano vyras, ir 
aš pati pagal jo ir mano surašytas nuorodas“. Taip skamba „ofi- 
cialus“ tekstas, likęs po pirmojo Alienoros vizito į Fontevro. 

Skaitytojo negali nenustebinti labai asmeniškas šio rašto to- 
nas — o juk dovanojimo aktas, kuriuo patvirtinama ankstesnė 
vienuolynui donatoriaus skirta pinigų suma, šiaip jau yra gana 
banalus dokumentas, tais laikais įprastas ir itin dažnas. Iš Alie- 
noros dokumento matyti, kad ji džiaugiasi laime, kurią jai at- 
nešė naujoji santuoka, tikrų tikriausiai tenkinusi ir jos širdies 
lūkesčius, ir nemenkas ambicijas. Tai gali atrodyti paradoksalu, 
jei prisiminsime, kad ji buvo ką tik visiškai atsižadėjusi vienos 
karūnos. Tačiau neabejotina, kad Alienora nujautė, jog šalia to 
jauno, energingo sutuoktinio, kuris jau kuo aiškiausiai pade- 
monstravo savo ketinimus Anglijos karalystės atžvilgiu, ir jai 
pačiai atiteks kur kas ryškesnis vaidmuo nei tas, kurį jai buvo 
palikęs Liudvikas VII, per visą jų bendrą gyvenimą laikęs ją toli 
nuo bet kokios politinės veiklos. Ir Alienora nenusivylė, nes 
paskesni metai buvo visapusiškai vaisingi: ji ne tik pagimdė aš- 
tuonetą vaikų, bet ir pasirodė kaip nepailstanti turto valdytoja 
ir įvairiausių reikalų tvarkytoja: daugybė jos parašytų ar padik- 
tuotų laiškų liudija, kad ji rūpinosi tiek savo asmeninių valdų, 
tiek visos karalystės reikalais. 

Iš tiesų išliko daug Alienoros Akvitanietės raštų — ir origina- 


lų, ir kopijų. Iš jų galime susidaryti nuomonę apie karalienės 

veiklą antroje XII a. pusėje. Pabandysime prisiminti ir įsivaiz- 
duoti Alienorą, remdamiesi jos raštais. Toks ypatingas būdas 
pažinti personažą tikrai gali pasirodyti netikėtas, tačiau dovano- 
jimo aktų analizė labai viliojantis dalykas ir daugeliu atvejų taip 
gražiai pasiteisina, kad verta nesidrovint pakartoti tai, ką jau esu 
rašiusi kitur. Kodėl aš sakau, kad dovanojimo aktų nagrinėji- 
mas pasiteisina? Viena vertus, šie dokumentai visuomenci labai 
mažai žinomi, o juk oficialios donacijos religinėms įstaigoms 
yra būdingas tos epochos reiškinys: jos pažymi kiekvieną svar- 
bų ir Alienoros, ir jos amžininkų gyvenimo etapą. Kita vertus, 
Fontevro vienuolynas, privilegijuotai besinaudojąs Alienoros 
dosnumu, yra kaip tik ta vieta, kuri nuolat susieja veržliąją ka- 
ralienę su jos praeitimi ir ateitimi. 

Štai kad ir šis aktas, surašytas jos ką tik įvykusių antrųjų vedy- 
bų proga: jis sieja Alienorą ne vien su netolima jos praeitimi, su 
buvusiu vyru ir kryžiaus žygiu, kurį jie abu suruošė ir kartu jame 
dalyvavo, bet ir su kur kas ankstesne pracitimi — su jos seneliu. 

Žinome, kad mūsų minėtas Gijomas IX Akvitanietis pirma- 
sis ar bent jau žymiausias Prancūzijos trubadūras, nepaprastai 
talentingas poetas, didelis moterų mėgėjas, palaidų manierų ir 
nežabotai gašlus tiek savo prozos, tiek poezijos kūriniuose, šai- 
pėsi iš Roberto Arbriseliečio ir jo sekėjų, kurių minios plūdo į 
Fontevro, kur po vienu stogu gyveno kilmingos damos ir pros- 
titutės. Tačiau pamažu veikiamas religinio įkarščio, apėmusio 
netgi jo žmoną Filipą ir dukterį Odeardą, poetas palaidūnas pa- 
keitė toną. Visų nuostabai, Roberto mokiniui vardu Fouchier 


jis padovanojo Orbestjė valdą, kuri kartu su kitomis Gijomo 

IX žemėmis juosė Talmondo pilį, kur Akvitanijos kunigaikščiai 
bene labiausiai mėgo rinktis medžioklei. Paskui Gijomas Akvi- 
tanietis įkūrė abatiją Sen Morione, pavadintą Viešpaties namais, 
įsteigdamas pusiau vienuolių — pusiau riterių ordiną. Tuomet, 
1107 metais, tai buvo labai nauja, originalu, net keista. 

Šios dvi dovanos, žinoma, buvo mažmožis, lyginant su tuo- 
metinių didikų dosnumu; vis dėlto jos padarė didelį įspūdį, nes 
buvo gautos iš to, anot Žofrua Storulio, „drovumo, nekalty- 
bės ir šventumo priešo“, kurį Vilhelmas Malmsberietis vadina 
„pasileidusiu juokdariu [...], tysančiu ydų liūne“. O štai Or- 
dericui Vitaliui jis atrodo „drąsus, narsus, nepaprastai linksmo 
būdo, gebąs krėsti tokius juokus, jog pralenkia talentingiausius 
juokdarius“. 

Gijomas labai daug sau leisdavo: kivirčydavosi tai su Puatjė, 
tai su Angulemo vyskupu, ir ne šiaip sau prieš juos burnodavo, 
o griebdavosi smurto (Puarjė vyskupą jis nutvėrė už plaukų ir 
pagrasino jam kardu). 

Taigi šito įžūlaus siuzereno atsivertimas buvo nemenkas da- 
lykas. Jį puikiai aptarė žymi viduramžių tyrinėtoja, Lježo uni- 
versiteto profesorė Rita Lejeune: „Šis galingas senjoras, skyręsis 
nuo amžininkų savo nepagarba Bažnyčiai ir religijai, ilgai jautęs 
malonumą afišuoti cinišką ištvirkėlio pažiūrą į moterį, pradžio- 
je savo cansos* atvirai tyčiojosi iš akivaizdžių pokyčių, įvykusių 
jį supančių moterų, pasidavusių Fontevro įtakai, aplinkoje. Bet 


vėliau jo poezijoje — o ji tiems laikams nepaprastai moderni — 


* Cansa — daina (sen. prov.). 

ima ryškėti pasaulietinio misticizmo požymiai, o netrukus pra- 
siveržia ir meilės garbinimas, kada moteris staiga išaukštinama 
ir paskelbiama vyro siuzerene, kuriai jis turi tarnauti kaip ištiki- 
mas vasalas. Šitaip atsiranda kurtuazinė meilė...“** 

Taigi vykdama į Fontevro Alienora tik sekė savo giminės tradi- 
cija. Jos prisirišimas prie šios abatijos, kur moteriai teko toks svar- 
bus vaidmuo, augs ir taip sustiprės, jog paženklins visą karalienės 
Alienoros gyvenimą. Štai 1152 ar 1153 metais Alienora parvirti- 
na, jog Renaud de Saint-Valėry dovanoja vienuolynui 20 Ruano 
livrų, atskaitytų iš Djepo uosto pajamų, kad abatija Šv. Myko- 
lo dieną galėtų nusipirkti silkių: toks labai kuklus ir kartu labai 
konkretus potvarkis iš tiesų tipiškas viduramžių epochai. 

Po kelerių metų (1155-1158) Alienora imasi jau visai kitokio 
masto iniciatyvos: įkuria Fontevro ordino vienuolyną Vestvude, 
Anglijoje, nes dabar ji Anglijos karalienė. 

Dar vėliau, apie 1162 metus, Alienora ir jos vyras Henri- 
kas II, kuris taip pat labai mėgsta Fontevro, patvirtina vienuo- 
lyno ir Anžė gyventojų sutartį dėl įvažiavimo mokesčių į Pon de 
Sė. Miestas buvo įsikūręs patogioje vietoje, judėjimas čia buvo 
didelis, taigi ir pajamos nemažos. 

Būta dar daugelio patvirtinimų: 1164 metais patvirtintas 
35 livrų dovanojimo aktas (pinigai išmokėti tiesiai iš Anglijos 
karalių iždo); tais pačiais metais dovanota 60 žemės sklypų 
(žemė turėjo būti atmatuota Leitono dvare, Bedfordo grafys- 
tėje) ir patvirtinta teisė rengti muges Itono vienuolėms, pri- 
klausančioms Fontevro ordinui. Gyva galybė teisių, privilegijų 


ir nuolaidų, kurios buvo reikšmingos kasdieniam kolektyvų ir 

privačių asmenų gyvenimui, o mums gali pasirodyti nesvar- 
bios ir menkavertės. Tačiau nepamirškime, kad iš jų gyveno 
daugybė žmonių. 

Smulki labdara sudaro nelyginant mirguliuojantį Alienoros 
gyvenimo foną, o stambios dovanos it ryškūs blyksniai iškil- 
mingai apšviečia ypatingiausius jo įvykius. Matėme, kad taip 
atsitiko 1146 ir 1152 metais. 1170 metai pažymėti itin dosnia 
dovana, nes ir Alienoros, ir Henriko gyvenime tai buvo labai 
reikšminga data: 1170 metais sudaryta Monmirajo sutartis 
(beje, net ir tai nepadėjo išvengti dramatiškos Henriko Planta- 
geneto ir Thomo Becketo santykių pabaigos“). 

Prancūzijos karaliaus akivaizdoje Henrikas II pripažįsta save 
jo valdiniu ir vasalu tose valdose, kurios jam priklauso žemy- 
ne, t. y. Normandijoje, Anžu grafystėje, Akvitanijoje ir kt., ir 
paskirsto Plantagenetų karalystės žemes savo vaikams. Alienora 
nedalyvavo sudarant šias sutartis 1170 m. Trijų Karalių dieną 
(sausio 6-ąją), bet netruko atsirevanšuoti imdamasi politinės 
iniciatyvos: per tų pačių metų Velykas ji iškilmingai paskelbia 
Akvitanijos kunigaikščiu ir Puatu grafu savo antrąjį sūnų Ričar- 
dą, kuris vėliau buvo pramintas Liūtaširdžiu. 

Alienoros supratimu, ceremonijai kažko trūktų, jeigu jos ne- 


vainikuotų iškilminga dovana Fontevro abatijai. Karalienė skel- 


* T. Becketas buvo Henriko II draugas, paskirtas Anglijos kancleriu ir karaliaus 
valia išrinktas Kenterberio arkivyskupu. 1164 m. Henrikui II paskelbus K/a- 
rendono nuostatas, pagal kurias Bažnyčios teismas turėjo paklusti karaliaus 
teismui, T. Becketas pasipriešino ir karalių atskyrė nuo Bažnyčios. 1170 m. 
T. Becketas karaliaus liepimu buvo nužudytas, o Henrikas II popicžiui Alek- 
sandrui III įsakius turėjo atlikti viešą atgailą. (Vert. pastaba) 

bia ją savo pačios, savo sūnų, taip pat ir savo vyro vardu (nors 
tuo metu ji vis labiau nuo jo tolsta, nes Henrikas ją atvirai ap- 
gaudinėja su gražiąja Rozamunda). Dovanojimo akte minima 
daug žemių, tarp kurių specialiai nurodoma valda prie karališ- 
kojo kelio iš „Gražiosios Vilos“ į Šizė; be to, abatijai dovanoja- 
mi Argathumo (Arži?) miškai. 

Po šitos itin dosnios dovanos — tokios Fontevro abatija dar 
nebuvo gavusi — Alienora apipila vienuolyną daugybe smulkes- 
nių malonių. Patvirtina duoklę javais, kuriuos abatija kaupdavo 
Anžė ir Somiūro sandėliuose; suteikia lengvatų keturiems vy- 
rams, dirbantiems prie Fontevro vienuolių duonkepės krosnies 
ir kepykloje Lodene; išmoka 100 livrų rentą iš Anžė ir Lodeno 
pajamų Fontevro virtuvės tarnybai. 

Iš tikrųjų visos tos dovanos skiriamos tuo metu, kai Alie- 
nora nebesirodo Anglijoje ir ryžtingai grįžta prie ankstesnio 
Akvitanijos kunigaikštienės ir Puatu grafienės titulo. Kaip tik 
tuo metu ji kursto savo valdinius prieš Henriko Plantageneto 
valdžią, kuri pasidarė despotiška. Karalienės kurstomas sukili- 
mas, bręstantis visose jos valdose, prasideda 1173 metais. Jam 
vadovauja Alienoros sūnūs: Henrikas Jaunesnysis ir Ričardas. 
Henrikas II numalšins jį tik kitais metais, kai karalienė Alieno- 
ra, persirengusi vyriškais drabužiais ir lydima nedidelio Puatu 
gyventojų būrio, bus paimta į nelaisvę pakeliui į savo pirmojo 
vyro, Prancūzijos karaliaus Liudviko VII, žemes. 

Dešimt savo gyvenimo metų ji praleis vienatvėje, rūpestin- 
gai saugoma ir griežtai prižiūrima įvairiose Anglijos pilyse. Ji 


atgaus savo vietą karaliaus dvare tik per 1184 metų Kalėdas. 

"Tuo metu vyriausias Alienoros sūnus Henrikas, jaunasis kara- 
lius, jau miręs. Mirusi ir gražioji Rozamunda, dėl kurios Hen- 
rikas II buvo palikęs Alienorą, taigi karalienės grįžimas pas vyrą 
yra tarsi Kalėdų paliaubos. Beje, šia proga Henrikas dovanoja 
jai puikią suknią iš brangaus ryškiai raudono audinio. Kaip ki- 
tados abu per Kalėdas sukviečia į karaliaus dvarą savo vasalus. 
Alienora tuojau dovanoja Fontevro 100 livrų rentą. Jos pagrin- 
das — Puatjė miesto pajamos; pusė rentos atskaitoma iš jų, o 
kita pusė — iš pajamų, kurias duoda Marsilji vynuogynas prie 
Benono (dabartiniame Šarant Maritimo departamente). Kitais 
metais Henrikas II iškilmingai patvirtina žmonos valią. Beje, 
karalienė ir toliau griežtai prižiūrima. 

Po ketverių metų Henrikas Plantagenetas mirė. Jo sūnus Ri- 
čardas, motinos numylėtinis, siunčia ištikimąjį maršalą Gijomą 
į Angliją su užduotimi išlaisvinti Alienorą; Gijomas ją randa 
„jau laisvėje, Vinčesterio mieste, įgijusią tokią pagarbą ir val- 
džią, kokios dar niekad neturėjo“. Nuo šiol Alienora grįš į ak- 
tyvų gyvenimą. Maža to: praktiškai ji valdys Angliją, nes jos 
brangusis Ričardas, kurio karūnavimą ji parengė kuo rūpestin- 
giausiai, nori vienintelio dalyko: vykti kryžiaus žygin į Šven- 
tąją žemę, kur jo laukia neblėstanti šlovė. Karalienė Alienora 
vėl ima dosniai dalyti dovanas. 1190 metais paskiria 35 livrų 
rentą iš Londono iždo. Taip pat jai pasitaiko proga 1193 metais 
sutaikyti Fontevro vienuolyną su Somiūro miestu. Alienora iš- 
sprendžia jų ginčus dviem potvarkiais, kurių vienas pasirašytas 
Vinčesteryje, o kitas — Vestminsteryje. Tuo metu Ričardas pa- 


tenka į nelaisvę, ir Alienora griebiasi karštligiškos veiklos ir įvai- 

riausių iniciatyvų, norėdama jį išlaisvinti. Be kita ko, ji siunčia 
popiežiui Celestinui III garsųjį laišką, kurį pasirašo ne „Dievo 
malone Anglijos karalienė“, kaip buvo įprasta, o „Dievo rūstybe 
Anglijos karalienė“. Nors Alienora maldauja popiežių „tėviškai 
padėti nelaimingai motinai“, laiško tonas veikiau priekaištingas 
nei maldaujantis: „Ar liaudis gaus, ko šaukiasi savo maldose, 
priklauso nuo jūsų nuosprendžio ir gailestingumo. Jeigu nesi- 
imsite kuo greičiau spręsti šio reikalo, jums teks atsakyti už visas 
tragiškas delsimo pasekmes. Mūsų karalius sukaustytas gran- 
dinėmis ir apimtas nerimo... Tai, dėl ko viešai liūdi Bažnyčia 
ir atvirai murma liaudis, smarkiai kenkia jūsų reputacijai: juk 
jūs, žinodamas apie tą konfliktą, matydamas tiek ašarų ir gir- 
dėdamas tiek prašymų, nenusiuntėte nė vieno pasiuntinio pas 
tuos valdovus...“ (Austrijos ir Vokietijos valdovus, kurie laikė 
nelaisvėje grįžtantį iš kryžiaus žygio Ričardą.) 

Galiausiai Alienora išplėšia sūnų iš imperatoriaus nagų, pati 
nugabendama reikalaujamą išpirką. Manydama, kad sūnui jos 
nebereikia, Alienora nusprendžia pasitraukti į Fontevro. Deja, 
Ričardas mirtinai sužeidžiamas per Šaliū pilies apsiaustį: jį per- 
veria strėlė. Mirties patale jis šaukiasi motinos. Kai pasiuntinys 
praneša, kad Ričardas vaduojasi mirtimi ir kviečia ją atvykti, 
Alicnorai daugiau nei septyniasdešimt penkeri. Ji paprašo Fon- 
tevro abatę (Šampanės grafo našlę, taigi savo giminaitę) asme- 
niškai pranešti skaudžią žinią Ričardo žmonai, karalienei Be- 
rengarijai, ir Ričardo broliui Jonui Bežemiui, paskutiniam ir 
vieninteliam sūnui, kuris Alienorai dar lieka, o pati skubiai lei- 


džiasi į kelią, lydima Tiurpenė abato Luko, vieno iš artimiausių 

karalienės žmonių. Ji atvyksta į Limuzeną pačiu laiku: 1199 m. 
balandžio 6-ąją mylimiausias sūnus miršta ant motinos rankų. 

Po kelių dienų, balandžio 11-ąją, Verbų sekmadienį, Alie- 
nora jau grįžusi į Fontevro ir vadovauja Ričardo laidotuvėms. 
Prieš mirtį jis paprašė perduoti jo širdį Ruano katedrai, o jį patį 
palaidoti abatijos bažnyčioje, kur ir šiandieną matome antka- 
pinį Ričardo Liūtaširdžio paminklą šalia jo tėvo, Henriko II 
Plantageneto, antkapio. 

Per Ričardo laidotuves įvyksta jaudinanti scena: kažkoks Gi- 
jomas iš Mozė, vienas Akvitanijos senjoras, iš kurio Ričardas 
buvo atėmęs Maranso domeną, puola prieš Alienorą ant kelių, 
maldaudamas grąžinti šią valdą. Alienora sutinka, bet iškelia 
sąlygą: iš domeno pajamų Gijomas privalės mokėti Fontevro 
abatijai 100 livrų rentą vienuolių drabužiams įsigyti. Pati Alic- 
nora perduoda vienuolynui Žalnė dvarą, pažymėdama, kad jo 
pajamos skiriamos Fontevro virtuvei. Truputį vėliau, gegu- 
žės 4-ąją, ji pačiame Fontevro vienuolyne įsteigia Šv. Lauryno 
koplyčią, kurios kapeliono pareigas patiki Fontevro vienuoliui 
Rožė, daug metų buvusiam karalienės kapelionu. Jos valią iš- 
reiškiantis aktas surašytas Puatjė, nes Alienora, išsiruošusi į 
neeilinę kelionę po savo valdas, kad sūnui mirus sustiprintų 
savo valdžią, tuo metu buvo kaip tik ten. Ta pačia proga ji pa- 
dovanojo vienuolynui 10 Puatu livrų rentą — iš pagarbos savo 
anūkei Alisai, davusiai vienuolės įžadus Fontevro abatijoje (grį- 
žusi iš kryžiaus žygio su pirmuoju vyru, Prancūzijos karaliumi 
Liudviku VII, Alienora pagimdė dukterį, Alisą de Blua, kurią 


po karališkosios poros skyrybų augino tėvas. Į Fontevro įstojusi 

Alisa buvo tos Alisos de Blua duktė). Pagaliau, papildydama 
savo malonių saiką, Alienora dovanoja abatijai namą ir duon- 
kepę krosnį Puatjė mieste. 

Ir ne kur nors kitur, o į Fontevro karalienė grįš 1199 metų 
vasaros pabaigoje, nes keliaudama po nuosavas valdas išgyveno 
labai skaudų įvykį: neseniai palydėjusi į paskutinę kelionę sūnų, 
Ruane 1199 m. liepos 30-ąją amžinai atsisveikina su dukteri- 
mi Žana. Pirmasis Žanos vyras buvo Sicilijos karalius. Likusi 
našle, ji 1196 metų spalį ištekėjo už Tulūzos grafo Raimon- 
do VI — apgailėtino žmogaus, savotiško Mėlynbarzdžio: Žana 
tapo ketvirtąja jo žmona (pirmoji buvo mirusi, bet kitos dvi 
tebebuvo gyvos: vieną grafas Raimondas pasirūpino uždaryti 
katarų vienuolyne, o su kita išsiskyrė po kelių santuokinio gy- 
venimo mėnesių). Žana pagimdė jam sūnų, būsimąjį Raimon- 
dą VII, ir vėl laukėsi kūdikio, bet jautėsi išsekusi, vyro apleista 
ir apvilta. Be to, jai grėsė pavojus iš grafo Raimondo vasalų, 
valdžiusių Loragė sritį ir nuolat maištavusių prieš savo senjorą, 
kuris, tiesą sakant, visai neatrodė vertas nei pasitikėjimo, nei 
ištikimybės. Susiklosčius tokioms aplinkybėms, Žana sumanė 
važiuoti pas savo brolį Ričardą, šalia kurio tikėjosi bent kiek 
nusiraminti ir atsigauti. Kelionėje ją užklupo žinia apie Ričardo 
mirtį. Sukrėsta ir prislėgta, ji pasuko pas Alienorą. Abi praleido 
keletą dienų Fontevro ir išsiruošė į Ruaną. Atvykusi į šį Nor- 
mandijos miestą, Žana pasijuto visai netekusi jėgų ir atgulė į 
patalą. Suvokdama, kad ir jai artinasi mirties valanda, ji parašė 
testamentą, o paskui didžiai visus nustebindama pranešė keti- 


nanti tapti vienuole Fontevro abatijoje. Aplinkiniai mėgino ją 

atkalbėti: juk jai buvo tik trisdešimt ketveri, ji buvo ištekėjusi, o 
po gimdymo galėjo ir visai pasveikti. Bet Žana buvo paveldėjusi 
Plintagenetų atkaklumą, taigi visiems teko nusileisti mirštan- 
Čiosios valiai. Kai motina užmerkė jai akis, Žana jau buvo išta- 
rusi vienuolės įžadus. Prieš tai ji pagimdė mergytę, išgyvenusią 
tik keletą minučių: vos spėta ją pakrikštyti. 

Netrukus po to Alienora paskutinį kartą pasielgė kaip ka- 
talienė. Beveik aštuoniasdešimties metų amžiaus įveikė Pirėnų 
perėjas, ketindama atgabenti iš Ispanijos vieną iš savo anūkių 
ir ją ištekinti už Prancūzijos karaliaus įpėdinio, kad sujungusi 
abi karalystes — lelijų* ir Plantagenetų — padėtų palaikyti tarp 
jų taiką. Iš dešimties jos vaikų gyvi bebuvo tik Alienora Kasti- 
lietė ir niūrus, nerimastingas nelaimėlis Jonas Bežemis. Alie- 
nora jaunesnioji turėjo tris dukteris: vyriausioji, Berengarija, 
jau buvo sužadėta su Leono karalystės įpėdiniu; vidurinioji, 
Uraka, iš pradžių buvo pažadėta Prancūzijos karūnos pavel- 
dėtojui Liudvikui; jauniausia buvo vardu Blanka. Tai ji, tada 
dar vienuolikos dvylikos metų mergaitė, atkeliaus iš už Pirėnų į 
Prancūziją ir taps karaliene Blanša. Buvo kalbama, kad nuotaką 
būsimajam Prancūzijos karaliui parinko Alienora Akvitanietė. 
Žinant, kaip energingai karalienė Blanša vykdė savo pareigas 
ir kaip vykusiai valdė Prancūziją, galima tik stebėtis Alienoros 
įžvalgumu. Blanša yra ryškiausia visos pirmosios XIII a. pusės 
figūra — visiškai tokia pat buvo Alienora antroje XII a. pusėje. 


Iš savo senelės Blanša paveldėjo puikią politinę nuovoką, įžval- 


* Lelijos žiedas buvo karališkosios Prancūzijos simbolis. (Vert. pastaba) 

gumą, nesutramdomą encrgingumą. Tačiau visa tai netrukdė 
jai būti miela moterimi, apie kurią sukosi daugybė garbintojų. 
Ji buvo išsilavinusi, netgi poetė ir muzikantė. Valdiniai laikė ją 
teisingumo įsikūnijimu ir labai mylėjo. XIII a. spindesys — tai 
švytintis karalienės Blanšos pėdsakas. 

"Taigi 1200 metų gegužės 23-iąją Normandijoje esančioje 
Port Morto vietovėje Blanša išteka už Prancūzijos Liudviko. 
Alienora vestuvėse nedalyvauja. Jiedviem su Blanša vykstant iš 
Ispanijos į Prancūziją, Alienora, žinodama, kad brangiausias jos 
sumanymas sėkmingai vykdomas, atsisveikina su jaunąja nuo- 
taka, ir ši toliau keliauja globojama Bordo arkivyskupo Elijo 
Malemortiečio, o Alienora grįžta į Fontevro, ketindama niekur 
daugiau iš ten nesitraukti, nes yra numačiusi, kad bus palaidota 
abatijoje šalia savo vyro Henriko ir sūnaus Ričardo. 

Alienora klysta: jai teks dar kartą išvykti iš numylėto vienuo- 
lyno. Šį epizodą norėtųsi ištrinti iš istorijos puslapių: vienas iš 
Alienoros anūkų, Artūras, valdąs Bretanę, Prancūzijos karaliaus 
kurstomas meta iššūkį savo dėdei Jonui Bežemiui ir duoda vasa- 
lo priesaiką Pilypui Augustui, pripažindamas jį tikruoju ne tik 
Bretanės, bet ir Anžu, Meno, Turenės ir Puatu feodų šeiminin- 
ku — o juk šie keturi feodai buvo asmeninė jo senelės Alienoros 
nuosavybė. Paskui tas karštakošis geltonsnapis kartu su keliais 
Vakarų baronais pasuka link Ludeno, trimituodamas, kad keti- 
na užvaldyti Puatu. Nesijausdama saugi Fontevro vienuolyne, 
Alienora išvyksta į Puatjė, bet spėja pasiekti tik Mirbo pilį, ku- 
rią tuoj pat apsupa du šimtai Artūro palydos raitelių. Alienora 


pati organizuoja donžono gynybą, vis siųsdama pasiuntinius 

pas Joną Bežemį, kuris tuo metu buvo Mano apylinkėse. Šis at- 
skuba į pagalbą ir išsklaido pilies apgulėjus, paimdamas į nelais- 
vç Artūrą ir jį lydinčius baronus. Tai buvo vienintelė karaliaus 
Jono Bežemio pergalė, ir tą pačią jis pasiekė motinos, Alienoros 
Akvitanietės, dėka. 

Alienora mirė po dvejų metų, 1204 m. kovo 31-ąją ar balan- 
džio 1-ąją. Puikusis jos antkapinis paminklas tebėra Fontevro 


abatijoje, kurią ji visą savo gyvenimą rėmė dovanomis. 


Prisimenant tik tuos šio ilgo, turiningo ir audringo gyveni- 
mo epizodus, kurie tiesiogiai susiję su Fontevro abatija, per- 
kasi kelios išvados. Pirmiausia krenta į akis nepaprasta karalie- 
nés asmeninė valdžia. Čia pacituoti raštai — o mes sąmoningai 
pasirinkome tik kelis, gerai žinomus istorikams, bet menkai 
prieinamus dėl jų formos ir turinio plačiajai publikai — aki- 
vaizdžiai rodo, kad karalienė pati valdo savo turtą, tik ji viena 
Juo disponuoja, ir tik jos valia lemia, kada, kaip ir ką dova- 
noti savo mylimoms vienuolėms. Tam, kad karalienė galėtų 
Įgyvendinti savo valią, reikalingas atitinkamas aparatas, lyg ir 
nuosava, nuo nieko kito nepriklausanti administracija, ir ka- 
ralienė tokią turi: tai ir jos sekretoriai, ir jos kapelionas, ir jos 
ginkluotųjų pajėgų vadas. Žinoma, ji turi ir savo antspaudą, 
Jos asmeninės valios, jos asmenybės ženklą. Taigi jai netrūks- 
ta jokios tuo metu egzistuojančios priemonės savo valiai pa- 
reikšti ir įgyvendinti. Ar galime pasakyti tą patį apie XVII a. 
gyvenusią karalienę Mariją Teresę, XVIII — Mariją Antuanetę, 
XIX — Mariją Ameliją? 

Nuostabą kelia ir pats šių raštų objektas: juose nuolat kal- 
bama apie dovanas. Keičiasi jų forma, keičiasi jų dydis — do- 
vanojami ir keli maišai grūdų, ir vynuogynas, malūnas ar keli 
arpanai miško, — nesikeičia pats veiksmas. Mūsų laikais, taip 
linkusiais į įvairiausių rūšių statistikas, būtų įdomu patyrinėti 
karalių, senjorų ar netgi paprastų žmonių raštus šiuo aspektu 
ir pasižiūrėti, kokią proporciją sudaro dovanojimo dokumen- 
tai. Juk viduramžiais dovanos dovanojamos bet kokia proga: 
švenčiant metines, surašant testamentą, išsiruošus į maldininko 
kelionę ar iš jos sugrįžus. Dovana pažymimas kiekvienas gyve- 
nimo ar kelio etapas. Tai specifinis tos epochos bruožas, kuris 
nepajėgs atsilaikyti ir išlikti formuojantis naujai visuomenei, 
kuriai labiau rūpės pelnas, o ne dovanojimas. Tapęs vyraujan- 
čiu, tasai apetitas pasipelnyti netruks išstumti praeityje įprastą 


dosnumą. Bet tai jau kita istorija. 


MOTERYS IR VISUOMENĖS GYVENIMAS: SANTUOKA 


„džiaugsmingai trokštu aš, troškimai stumia 
kas mylintiems smagu — ir jums pačiam — įteikt, 
tai aprašyta knygose Amūro: 

švenčiausias mūsų tikslas — susieit. 


Princese, jums sakau be įkyrumo: 

viena širdelė ką turėtų veikt? 
Iš jūsų laukiu vien tik atvirumo: 


tvenčiausias mūsų tikslas — susieit. * 


Šioje baladėje, kurią François Villonas paskyrė Paryžiaus tei- 
xėjui (Robert'ui d'Estouteville'ui ir jo žmonai Ambroise'ai de 
Loré jųdviejų vestuvių dieną, poetas apibendrino santuokos 
sampratą feodalizmo ir viduramžių laikais. Toji samprata susi- 
formavo lėtai, pamažu; šiam procesui prireikė ne vieno ankstes- 
nio šimtmečio, taigi norint suvokti, kas sudaro ištekėjusios mo- 
ters statusą penkių šimtmečių, apimančių maždaug X-XV a., 


laikotarpiu, būtina bent greitosiomis apžvelgti jo genezę. 


Visiškai akivaizdu, kad „barbarais“ vadinamų genčių, įsikū- 
rusių Galijoje ginklų pagalba arba taikiai V-VI a., papročiai 
buvo daug artimesni keltiškiems papročiams nei romėnų įstaty- 
mai ir jų administracijos potvarkiai. Tad žlugus Romos imperi- 
jai keltai, sudarę Galijos gyventojų daugumą, atrodo palyginus 
nesunkiai, be didesnių susidūrimų ir konfliktų, susilieja su čia 
Įsikūrusiais frankais, burgundais, vestgotais. 

Pagrindine visuomenės struktūra, jos branduoliu visos šios 
tautos pripažino šeimą, to paties kraujo ryšiais susijusių žmo- 
nių giminystę. Čia šeimos pagrindas yra ne tėvo valdžia kaip 
Romoje: keltų ir su jais sumišusių ateivių supratimu, šeimą vic- 


nija solidarumas, kurio pagrindas — natūralūs (prigimtiniai) ry- 


* Vertė Sigitas Geda. 

šiai. Toks skirtingas šeimos suvokimas turėjo svarbių pasekmių, 
beje, šeimos grupė tapo stabiliu, teisiškai nesugriaunamu vie- 
netu, nes individas buvo susijęs su šeima savo krauju. Tad šei- 
ma buvo faktinė institucija, lemiama prigimtinių iš tos pačios 
poros kilusių giminaičių ryšių. Toks šeimos tipas neturi nieko 
bendra nci su gentimi, nei su antikos laikais egzistavusia auto- 
ritarine ir „monarchine“ struktūra. Pridurkime dar, kad tokia 
šeima nedaug kuo panaši į siaurą mūsų dienomis gyvuojančią 
ląstelę: tėvas-motina-vaikas. 

Taigi keltų, germanų, skandinavų kilmės tautos, nepaisant 
atšiaurių papročių, buvo santykinai atviros naujiems Evangelijų 
skelbiamiems principams. Šeimos sankloda nuteikė juos pripa- 
žinti vyro ir moters sąjungą neišardoma, o frankai tam tikra 
prasme sulygino vyrą ir moterį, nes jų gentyse wehrgeld — „krau- 
jo kaina“, t. y. išpirka ką nors nužudžius, buvo to paties dydžio: 
atėmęs gyvybę vyrui ar moteriai turėdavo už bausmę sumokėti 
tick pat pinigų. 

Evangelija triskart skelbia: „Ką Dievas sujungė, žmogus te- 
neišskiria“ (Mt 5, 31-32 ir 19, 3-9; Lk 16, 18; Mk 10, 2-12). 
Tad krikščionių tikėjimas, šiuo atžvilgiu tikslesnis už Senąjį 
Testamentą, nustatė visišką ir abipusę vyro ir moters lygybę ir 
pripažino jų sąjungą nenutrūkstama. 

Amžiams bėgant šitokia pozicija susidūrė su nesuskaitomais 
praktinio pobūdžio sunkumais, ir Bažnyčia buvo priversta kaskart 
ieškoti išeities, dažnai siūlydama skirtingus problemos sprendimo 
variantus, kurie priklausė nuo aplinkybių, tačiau jų esmė visada 


buvo ta pati. Kaip pažymėjo Gabrielis Le Bras“ savo ilgos studi- 

jos pabaigoje, „pagrindinės tikėjimo tiesos nė kiek nepakito nuo 
krikščionybės atsiradimo ligi mūsų dienų. Santuoka yra Dievo 
įvestas sakramentas, kurio paskirtis — suteikti šeimai būtiną globą 
ir malonę“. Jeigu žodis šeima suprantamas tikrąja jo prasme, t. y. 
„jeigu kiekvieno šeimą sudarančio asmens gerovės paisoma tiek 
pat kiek visos šeimos, šis apibrėžimas tinka visai krikščionijai“. 
Moters istorijai pirmiausia įdomus kaip tik šis krikščioniš- 
kosios vedybų sampratos aspektas. Krikščionybės įvesta lygybė 
veikia moters naudai. Romos visuomenėje moteris laikoma vy- 
rui priklausančiu daiktu ir neką tesiskiria nuo vergės; „barbarų“ 
visuomenėje ji saugesnė, tačiau ligi vyrui pripažįstamų teisių jai 
dar labai toli. Tad nesunku įsivaizduoti, kokia anomalija galėjo 
pasirodyti šv. Pauliaus kartojamos Evangelijų tiesos. O juk jis, 
dažnai vaizduojamas užkietėjusiu antifeministu ir moterų nie- 
kintoju, iš tikrųjų apipylė moteris patarimais, ragindamas jas 
būti droviomis, tyliomis ir kukliomis. Tiesa, ne visada lengva 
suprasti, kiek šitie patarimai priklausė nuo tuo metu paplitu- 
sių papročių.” Taip pat nepamirškime dažnai cituojamų ir gerai 
žinomų Pirmojo laiško Korintiečiams fragmentų: „...kiekvieno 
vyro galva yra Kristus, moters galva — vyras, o Kristaus galva — 
Dievas... Vyrui nereikia gaubti galvos, nes jis yra Dievo atvaizdas 
ir atšvaitas. O moteris yra vyro atšvaitas. Juk ne vyras padarytas 
iš moters, bet moteris iš vyro, taip pat ne vyras buvo sukurtas 
moteriai, o moteris vyrui. Todėl moteris privalo turėti ant galvos 
priklausomybės ženklą dėl angelų. Bet Viešpatyje nei moteris ką 
reiškia be vyro, nei vyras bc moters. Kaip moteris kilusi iš vyro, 


taip vyras gimsta iš moters, o visi atsiranda iš Dievo“. 

Šiandien mums sunku suvokti, koks naujas ir neįprastas 
dalykas buvo visiška sutuoktinių simetrija ir visiška jų lygybė, 
kurios išryškėja tame pačiame laiške, šv. Pauliui lakoniškai api- 
bendrinant abipuses santuokos sujungtų vyro ir moters prie- 
dermes: „Žmona neturi valios savo kūnui, bet vyras. Panašiai ir 
vyras neturi valios savo kūnui, bet žmona“ (1 Kor 7, 4). 

Pritarimą santuokai, paverčiančiai vyro ir moters sąjungą neiš- 
skiriama, išreiškia vestuvių Kanoje scena; tai labai aiškiai pasaky- 
ta veikale, kuris ilgai buvo priskiriamas Kirilui Aleksandriečiui, 
tačiau dabartinė kritinė literatūra grąžino jį tikrajam autoriui — 
teologui Teodoretui, kuris gimė Antiochijoje IV a. pabaigoje ir 
buvo vyskupu Sirijoje. Jis rašo: „Tasai, kuris gimė iš Nekaltosios 
Mergelės ir savo žodžiais bei gyvenimu šlovino nekaltybę, pa- 
noro pagerbti vestuves, atvykdamas į jas ir įteikdamas brangią 
dovaną, kad į santuoką nebebūtų žiūrima kaip į aistrų tenkini- 
mą ir kad niekas neskelbtų santuokos neleistina“. Kitaip tariant, 
krikščionių akyse nuo pat jų Bažnyčios susikūrimo skaistybė ir 
santuoka vienodai garbingos ir gerbtinos. II a. Irenėjus Lionietis, 
prieštaraudamas gnostikams, įrodinėjo, kad kaltinti santuoką ir 
laikyti kūną nuodėmės priežastimi reiškia įžeidinėti Kūrėją; maža 
to — šv. Paulius suteikia santuokai mistinę prasmę: vyro ir moters 
sąjungą jis suvokia kaip Kristaus ir Bažnyčios sąjungos simbolį. 
Tokią išvadą jis pateikia savo Laiške Efeziečiams (5, 22-33): „Jūs, 
moterys, būkite klusnios savo vyrams lyg kad Viešpačiui... Jūs, 
vyrai, mylėkite žmonas, kaip ir Kristus mylėjo Bažnyčią...“ 

Tačiau kasdieniame gyvenime šis patarimas susidurdavo su 


atšiauria tikrove. Tiesa, tą patį galima pasakyti apie bemaž visus 


200 


www.avatara.lt 


MOTERYS IR VISUOMENĖS GYVENIMAS: SANTUOKA 


cvangeliškus patarimus. Argi Bažnyčios gyvenimas, kaip ir kiek- 
vieno atskiro krikščionio gyvenimas, nesusideda iš sunkumų, su 
kuriais jie susiduria ieškodami atsakymo į apskritai neišspren- 
džiamus ir tokiais pripažintus klausimus, ir argi ne Viešpaties 
malonė gelbsti juos tokiose situacijose? Santuoka yra labai reikš- 
mingas pavyzdys ta prasme, kad tikinčiajam ji atneša ir savų 
sunkumų, ir — drauge — malonę. Šiaip ar taip, krikščioniškoji 
santuokos doktrina susikūrė pamažu, o jos pagrindu tapo neiš- 
ardoma visiškai lygiateisių būtybių sąjunga, kurioje sutuoktiniai 
susiję abipusiais įsipareigojimais. Nuotolį, skiriantį šią santuo- 
kos sampratą nuo kitų, viešpatavusių tuometiniame pasaulyje, 
bus lengviau suvokti, jei mes dar kartą prisiminsime, jog Romos 
teisė laikė merginą amžina nepilnamete, kuri iš tėvo globos per- 
cidavo vyro globon. Neištikima žmona buvo baudžiama mir- 
timi, o neištikimas vyras išvis nebuvo baudžiamas (nebent tik 
vėlyvosios imperijos laikais). Reikšminga, kad „barbarų“ papro- 
čiai buvo gerokai sušvelninti. Erankiškosios epochos pabaigoje 
vyrui pripažįstama teisė nužudyti žmoną „tik turint tam rimtą 
pagrindą...“ Ir vis dėlto, kartojame, frankų, kaip ir burgundų, 
papročiai iš pat pradžių buvo palankesni moteriai nei daugu- 
mos kitų tautų (pavyzdžiui, saksų, o vėliau — normandų) papro- 
čiai. Taigi frankiškuoju laikotarpiu, t. y. VI-VII a., Bažnyčios 
veikėjai stengėsi ne tik sušvelninti papročius, bet ir užtikrinti 
būsimiems sutuoktiniams teisę laisvai apsispręsti sudarant san- 
tuoką. Žinoma, kartu Bažnyčia siekė išsaugoti santuokos stabi- 
lumą. Pažymėtina, kad pasipriešinimas Bažnyčios veiklai, jeigu 


jis apskritai atsiranda, kyla ne iš tėvo, o iš šeimos grupės. 

Štai kodėl mes stebimės, kad šiuo laikotarpiu didžiausią 
susirūpinimą vyskupams, prelatams ar klebonams kelia ne 
skyrybos (joms skirtas vienintelis 533 metais Orleane vyku- 
sio Bažnyčios susirinkimo kanoniškas tekstas), o kraujomaiša. 
Žinoma, reikia aptarti šio termino prasmę. Mes suprantame 
kraujomaišą kaip lytinius santykius tarp šeimos siaurąja pras- 
me narių: juk šiandien šeimą mes suvokiame tik kaip artimiau- 
sių Žmonių grupelę, susidedančią iš tėvo, motinos ir vaiko. 
Frankiškuoju laikotarpiu, kaip ir imperijos, o vėliau — feoda- 
lizmo laikais, kraujomaiša laikomi vedybiniai santykiai tarp 
pusbrolių/pusseserių ar tokių giminaičių, kurių giminystės 
ryšiai šiandien mums atrodo labai tolimi.?' O štai 506 metais 
įvykęs Agdoje Bažnyčios susirinkimas, kaip ir 517-aisiais su- 
šauktasis Epaonėje, patikslina, kad „jeigu kas veda savo brolio 
našlę ar mirusios žmonos seserį, ar uošvę, ar tikrąją pussese- 
rẹ, ar papusserę, tokios santuokos yra draudžiamos, bet mes 
nenutraukiame tų, kurios jau yra sudarytos. Be to, jeigu kas 
nors bus vedęs savo dėdės (iš tėvo ar iš motinos pusės) našlę ar 
savo podukrą arba sudaręs neleistiną ir neteisėtą santuoką, ji 
turės būti panaikinta, o toks vyras galės vėliau sudaryti geresnę 
santuoką“. Bažnyčios susirinkimai, įvykę Klermone (535 m.), 
Orleane (538 m. ir 541 m.), Paryžiuje (vėliau nei 556 m.), prie 
jau išvardytų netinkamų santuokos partnerių prideda „tetą iš 
tėvo ar iš motinos pusės, marčią ar jos dukterį“. Vėliau tokius 
pat draudimus pakartos VII ir VIII a. Bažnyčios susirinkimai, 
vykę iki sušauktojo Verberi, kuris 753 metais pirmasis nustatė 


draudžiamus giminystės laipsnius: „Sudarę santuoką trečiosios 


202 


www.avatara.lt 


MOTERYS IR VISUOMENĖS GYVENIMAS: SANTUOKA 


kartos pusbroliai ir pusseserės turi būti išskirti, tačiau atlikę at- 
gailą vėl gali tuoktis (su kitais partneriais). Susituokusių ketvir- 
tos kartos pusbrolių ir pusseserių išskirti nereikia, bet ateityje 
santuokos tarp ketvirtos eilės pusbrolių ir pusseserių neleisti- 
nos“. Šiuos draudimus atnaujina Kompjenc (757 m.), Arlyje ir 
Maince (813 m.) įvykę Bažnyčios susirinkimai. Vėlesnieji taip 
pat ne kartą prie jų grįžta. Nebus leidžiama septintos eilės gi- 
minaičių santuoka, ir tik ketvirtame Laterano Bažnyčios susi- 
rinkime 1215 m. galutinai nustatoma, kad santuoka negalima 
tarp keturių pirmųjų giminystės laipsnių jungiamų žmonių. 
Ankstesnėse Bažnyčios susirinkimų nutartyse apstu įspėjimų 
dėl nederamų ryšių, už kuriuos numatomos įvairios bausmės. 
895 metais Tribūro susirinkimas nusprendžia: „Kas nusidės su 
dviem seserimis, visą likusį gyvenimą turės atgailauti ir laikytis 
skaistybės. Jeigu viena sesuo žinojo apie kitos kaltę, ji turės 
atlikti tokią par bausmę. Jeigu ji apie tai nežinojo, tai turės 
atlikti atgailą, bet po to galės ištekėti“. Dviejų brolių vedybos 
su dviem seserimis taip pat buvo draudžiamos. 

Nepamirškime, kad kraujomaiša laikomos ir dvasiniais ry- 
šiais susijusių asmenų vedybos. Tokie ryšiai užsimezga Krikšto 
ir Sutvirtinimo sakramentų metu, tad krikštatėvis, vedęs savo 
krikštaduktę, turėjo būti baudžiamas kaip už kraujomaišą. 

Tas atkakliai kartojamas nuorodas galima suprasti tik atsi- 
žvelgus į konkrečias tuometinio gyvenimo aplinkybes. Šei- 
ma — tai visuma žmonių, gyvenančių tuose pačiuose namuose, 
„tiekiančių tą patį duonos kepalą ir geriančių iš to paties puo- 


delio“. Kitaip tariant, tai „paprotinė“ šeima, gyvuojanti ne tik 

feodaliniais bei viduramžių laikais, bet ir daug vėliau, nei mes 
būtume linkę manyti, ypač kaimo vietovėse. Nesunku įsitikinti, 
kad ši paprotinė šeima egzistuoja centrinėje ir Vakarų Prancū- 
zijoje kaip „apmokestinama bendruomenė“ dar ir monarchijos 
laikais, o kai kurios tokios šeimos išliko net po Revoliucijos. 
1846 metais Michelet dar turėjo galimybę aprašyti tokias gau- 
sias šeimų grupes Morvane, Beri, Pikardijoje. Jis lygina jas su 
„vedusių žemdirbių vienuolynais“ ?? 

Šiomis aplinkybėmis šeimos gyvenimo savigarba reikalavo 
netoleruoti jokių santykių net tarp tolimų pusbrolių ir pusse- 
serių. Bažnyčios draudimai skatino laikytis tam tikrų teisingo 
elgesio taisyklių tuos žmones, kurie gyveno bendrą gyvenimą 
dažnai atskirose, izoliuotose šeimų grupėse — juk kaimo vieto- 
vėse gyventojai buvo labai išsibarstę. Nereikia būti labai prityru- 
siu sociologu norint suprasti, kad toks budrumas leido išvengti 
nusižengimų ir vaidų, galėjusių lengvai kilti ten, kur šeima (pa- 
vyzdžiui, gyvenanti kalnuose) žiemos mėnesiais būdavo atskirta 
nuo pasaulio, o jos nariai būdavo priversti bendrauti tik tar- 
pusavyje. Bažnyčios sankcijos padėjo išvengti gamtos bausmių, 
ištinkančių santuokas tarp giminaičių; pakanka prisiminti, kaip 
išsigimė kai kurios tautelės, gyvenančios vandenynų apsupto- 
se salose, nes atsisakė egzogaminių santuokų. Šios priemonės, 
kurių ėmėsi Bažnyčia, taip pat skatino šeimų grupių atsivėri- 
mą ir plėtrą kiekvienos santuokos atveju, o tai didino ir šeimos 
solidarumo ratą: jeigu teisė į asmeninį kerštą, dar gyvuojanti 
feodalizmo laikais, leidžia šauktis pagalbon visą šeimos grupę, 


norint nubausti už vienam iš jos narių padarytą skriaudą ar įžei- 

dimą, tai tas pats solidarumo jausmas kasdieniame gyvenime 
pasireiškia taikiau ir švelniau: atrodo visai normalu priimti į 
savo namus vargšą giminaitį, karšinti nusenusius šeimos narius, 
auginti nesantuokinius vaikus kartu su teisėtais. 

Užtat šeimos grupė nuolat kėsinasi į asmens teises. Ir kaip tik 
santuokos srityje: juk vedybos ilgai buvo ne individo, o šeimos 
reikalas. Tai labai natūrali, grupei būdinga tendencija. Jos prie- 
žastis — kolektyvinės ambicijos. Dar šiandien galima pamatyti 
jos apraiškų — pavyzdžiui, kaime tebegyvas rūpestis sėkmin- 
gomis vedybomis padidinti paveldėtą sklypą, prisidurti gražų 
lauką. Tiesa, šiandieniai sumetimai tėra labai blyškus tolimoje 
praeityje gyvavusių atšvaitas. O Bažnyčios susirinkimai ir sino- 
dai ne tik prisidėjo prie šeimos rato plėtimo, bet ir veiksmingai 


ribojo jos valdžią. 


Prisimenant teisės istoriją, visada kyla klausimas, ar visos tos 
nuorodos ir potvarkiai nebuvo vien teoriniai, tad labai pravartu 
remtis pavyzdžiais iš gyvenimo. Priklausomai nuo mūsų nagri- 
nėjamos epochos aplinkybių, tie pavyzdžiai beveik visada susiję 
su aukštą padėtį užimančiais personažais — tokiais, kuriais buvo 
priversti rūpintis vyskupai ir net popiežiai. Mūsų pavyzdžiai tuo 
labiau įsidėmėtini, kad, kaip pabrėžė teisės istorijos specialistai, 
Bažnyčios teismai elgėsi su karaliais, imperatoriais ar baronais 
kaip su paprastais mirtingaisiais. Beje, pastaba, kurią mes su- 
formulavome remdamiesi tik teisynais, pasirodo esanti teisinga 
ir šiuo atveju: nagrinėjant įžymių asmenybių bylas, ypač daug 


kaltinimų kraujomaiša. Tarp jų krenta į akis vienas pavyzdys, 

kur kaltinamuoju buvo karalius Robertas II, vadintas Robertu 
Pamaldžiuoju. Jis buvo Hugo Kapeto sūnus. 

Būdamas maždaug aštuoniolikos metų, Robertas veda „jau 
pagyvenusią“, kaip sako tuometiniai tekstai, Pontjė grafo našlę 
Siuzaną, vadinamą Rozala, kuri atneša jam kraičio Montrėjo 
pilį. Beje, Robertas susituokia su grafiene Siuzana, tenkindamas 
savo tėvo, tais metais (987) išrinkto karaliumi, norą. 

Tačiau pats Robertas šia santuoka nelabai patenkintas, tad 
po poros metų (989-aisiais) išprašo Siuzaną iš namų. Princo 
Roberto aplinkos vyskupai visiškai nereaguoja į jo poelgį. O jis 
netrukus aistringai įsimyli Bertą — penkių vaikų motiną, kurių 
ji susilaukė iš savo vyro Edo, Blua ir Šartro grafo. 995 metais 
šis susiprato numirti, ir Robertas su Berta tučtuojau ima galvoti 
apie abiejų išsvajotą santuoką. Hugas Kapetas priešinosi šioms 
vedyboms, bet 996 m. spalio 24-ąją jis mirė, o Robertas tuoj 
pat atšventė vestuves su Berta, kuriose dalyvavo daug vyskupų, 
tarp jų ir Tūro vyskupas Archambaut. 

Bet kai kas ta santuoka pasipiktino. Tai buvo popiežius Gri- 
galius V. Tačiau jis priekaištavo jaunavedžiams ne dėl ankstesnės 
Roberto santuokos, o dėl to, kad jiedu su Berta buvo trečio laips- 
nio giminaičiai. Iš tiesų, abu per moteris buvo kilę iš Vokietijos 
imperatoriaus Henriko I, praminto Henriku Paukštgaudžiu: 
Berta — per savo senelę Matildą ir motiną Gerbergą, o Rober- 
tas — per savo tėvą Hugą Kapetą, kurio motina, Hedvyga, taip 
pat buvo imperatoriaus duktė. 997 metais Paryžiuje sušauktas 
Bažnyčios susirinkimas įsako sutuoktiniams skirtis, kitaip jiems 


gresia atskyrimas nuo Bažnyčios. Vyskupas Archambaurt ir kiti 

dalyvavę jungtuvėse vyskupai šaukiami į Romą — pasiaiškinti. 
Tačiau Robertas ir Berta, karštai mylintys vienas kitą, tebegyve- 
na kartu, ir tik 1005 metais karalius, nors ir labai apgailestauda- 
mas, ryžtasi ją palikti: galimas dalykas, ne tiek iš klusnumo po- 
piežiui, kiek dėl valstybinių priežasčių, nes Berta nepadovanojo 
jam įpėdinio. Taigi — nuostabu konstatuoti tokį atlaidumą dėl 
nutrauktos pirmosios santuokos ir tokį griežtą požiūrį į antrąją, 
sudarytą tokiomis sąlygomis, kurios šiandien atrodytų visiškai 
priimtinos: trečiuoju giminystės laipsniu yra susiję vaikai, kilę 
tik iš papusbrolių ar papusseserių; žinoma, jie yra giminės, bet 
tokia giminystė mums atrodytų nereikšminga. 

Panašių pavyzdžių iš tiesų daugybė. Štai kad ir dar vienas, 
gerai žinomas, susijęs su Normandijos kunigaikščiu Vilhelmu ir 
Matilda, Flandrijos grafo Bodueno V dukterimi, kurios rankos 
Vilhelmo paprašo būdamas maždaug dvidešimties metų am- 
žiaus. Nors istorikai ne visada sutarė, teisingai nustatydami toli- 
mą giminystę, pasirodė, kad ir Matilda, ir Vilhelmas kilę iš pir- 
mojo Normandijos grafo Rolono. Taigi jiedu buvo tik penkto 
laipsnio giminaičiai, ir vis dėlto to užteko, kad jų santuoka būtų 
paskelbta neleistina. Sutuoktiniai nekreipė į Bažnyčios nuomo- 
nę dėmesio, rizikuodami kuriam laikui susipykti sa Normandi- 
jos dvasininkija. Tačiau garsusis abatas Lanfrankas iš Bek Elu- 
eno galiausiai susitaikė su kunigaikščiu ir išsiruošė į Romą jo 
ginti. 1059 metais popiežius suteikė įžymiajai porai dispensą, 
bet su sąlyga, kad kiekvienas iš sutuoktinių pastatydintų po vie- 
nuolyną. Kaip žinome, šitaip Kane atsirado dvi abatijos: vyrų 


(su Sv. Stepono bažnyčia, kur vėliau Užkariautojas ir buvo pa- 

laidoras), ir moterų, kurią puošė Švč. Trejybės bažnyčia, tapusi 
amžino atilsio vieta Matildos palaikams. 

Maždaug tuo pat metu Kambrė vyskupas atskyrė nuo Bažny- 
čios Eno grafienę Rikildą — už tai, kad ji ištekėjo už kito Flan- 
drijos grafo, Bodueno VI, mūsų jau minėto Bodueno V sūnaus, 
būdama vieno iš jo giminaičių našle (jos miręs vyras buvo vardu 
Hermanas). Kitas panašus atvejis: Bearno vikontas Santiulis IV 
susituokė su viena savo giminaite vardu Žizelė. Tiksliai nežino- 
ma, kokio laipsnio giminystė juos siejo, bet jiedviem teko skir- 
tis. Žizelė tapo Kliuni ordino vienuole, o Santiulis po daugelio 
metų vedė Beatričę Bigorietę. Dar vienas pavyzdys: Akvitanijos 
kunigaikštis ir Puatjė grafas Gijomas VIII, išsiskyręs su antrą- 
ja žmona, su kuria nesusilaukė vaikų, būdamas keturiasdešimt 
penkerių metų, vedė dvidešimtmetę Odeardą, Burgundijos ku- 
nigaikščio Roberto dukterį. Bažnyčia užprotestavo remdamasi 
jų giminyste; Akvitanijos kunigaikščiui teko vykti į Romą, no- 
rint gauti būtiną dispensą ir įteisinti pavainikį, kurį jam buvo 
pagimdžiusi Odearda ir kuris tapo Gijomu IX, pirmuoju mūsų 
trubadūru (1071 m.). Grįžkime į Normandiją, tik truputį 
vėlyvesnę: grafo Roberto sūnus Gijomas Clitonas veda Sibilę 
Anžujietę, bet jų santuoka panaikinama, nes jiedu abu kilę iš 
Normandijos kunigaikščio Ričardo I, t. y. juos siejo penkto ir 
šešto laipsnio giminystė. 

Remiantis daugybe atvejų, į kuriuos atsako Bažnyčios susi- 
rinkimų nutartys, susiklosto ištisa doktrina. Pažymėtina, kad 
kanoniškų nuorodų, susijusių su kraujomaiša, buvo kur kas 


daugiau nei potvarkių dėl skyrybų. Be abejo, tai priklausė nuo 

visuomenės ypatybių, susiformavusių frankų ir imperiškuoju 
laikotarpiu. XI a. draudimus iškilmingai atnaujino popiežiaus 
Mikalojaus II 1059 m. balandžio 4 d. Romoje sušauktas Bažny- 
čios susirinkimas, davęs pradžią Grigaliaus reformai. Bet kokia 
kintuoka, sudaryta tarp giminaičių, kuriuos sieja mažiau nei 
septinto laipsnio giminystės ryšys, paskelbiama kraujomaišiška. 
"Iruputį vėliau (1063 m.) šv. Petras Damijonas parašo traktatą 
De gradibus parentele, kur apibrėžia ir patikslina įvairius gimi- 
nystės laipsnius. Tačiau, kaip ir galima buvo tikėtis iš žmogaus, 
kuriam būdingi toks mąstymas ir tokia išmintis, jis nenori 
tenkintis apribojančiomis priemonėmis ir sako, kad bet kokia 
santuoka grindžiama gailestingumu, labdarybe, Dievo ir savo 
artimo meile, kurios Bažnyčios akyse yra neatskiriamos. Garsia- 
me popiežiaus Aleksandro II laiške, parašytame tais pačiais me- 
tais, taip pat naudojamasi Petro Damijono suformuluotomis 
sąvokomis. Popiežius remiasi brolybės principu: juk ta brolybė 
egzistuoja tarp visų tos pačios šeimos bendruomenės narių, o 
kadangi visi yra broliai ir seserys, jų lytiniai santykiai įgautų 
kraujomaišos pobūdį. Taigi pati labdarybės dinamika skatina 
siekti santuokos už šeimos grupės ribų. 

Nuorodos dėl skyrybų atsiranda truputį vėliau, pirmoje 
XII a. pusėje. Tuo metu pradedama iš tiesų nerimauti dėl ga- 
limų pasekmių, kurios netrunka atsirasti dėl griežtų pažiūrų į 
santuoką tarp giminaičių: paaiškėja, kad išyra daug santuokų, 
kurios buvo sudarytos nesukant sau galvos dėl giminystės ryšių 
ar net sąmoningai juos „užmirštant“, o „prisimenami“ tie ryšiai 


kur kas vėliau, kai vienam ar kitam sutuoktiniui pasidaro pa- 

togu pateikti juos kaip dingstį santuokai nutraukti. Taigi tokiu 
santuokos anuliavimu dažnai maskuojamos skyrybos. Kai Alic- 
nora Akvitanietė išsiskiria su pirmuoju savo vyru, Prancūzijos 
karaliumi Liudviku VII, visiškai aišku, kad karalienė prabilo 
apie iš tikrųjų juos siejusius giminystės ryšius po penkiolikos 
santuokoje išgyventų metų tik todėl, kad jau turėjo kitokių su- 
manymų. Minima ir grafo de la Maršo sesuo Almodė, paeiliui 
ištekėjusi už trijų vyrų, nes du pirmieji su ja išsiskyrė „dėl gi- 
minystės ryšių“. Vyskupai suvokia, kaip tokia pažiūra trukdo 
visuomenės raidai, tad norint apsaugoti neišardomą krikščio- 
niškosios santuokos pobūdį, 1215 metais Laterano Bažnyčios 
susirinkimas pripažino ir paskelbė kliūtimi santuokai ketvirto 
laipsnio giminystę. Skyrybos draudžiamos — kaip ir anksčiau, 
bet numatomas paliatyvas: „geranoriškas atsiskyrimas“, kai san- 
tuoka oficialiai nenutraukiama, tačiau abu sutuoktiniai geruoju 
sutinka gyventi atskirai. Tokia priemonė gelbėtis nuo dėl vie- 
nokių ar kitokių priežasčių nepakenčiamo vedybinio gyvenimo 
įvedama 509 metais Agdoje įvykusio Bažnyčios susirinkimo, 
ir Bažnyčia ją pripažįsta visais vėlesniais laikais, net ir mūsų 
dienomis. Kaip tik šia galimybe pasinaudojo Šampanės gra- 
fas Tibo, 1049 metais atvykęs į Bažnyčios susirinkimą Reimse 
tam, kad šis pripažintų jį atsiskyrus nuo žmonos; o Hugues'ą de 
Brainc'ą tas pats susirinkimas atskiria nuo Bažnyčios už tai, kad 
jis išsiskyrė su žmona, norėdamas vesti kitą. Ligi tol Bažnyčios 
susirinkimams ir sinodams buvo tekę nagrinėti kelis skyrybų 
atvejus, tačiau jie buvo reti: žymiausias kazusas susidarė IX a., 


kai imperatorius Lotarijus I mirė, nespėjus paskelbti jo san- 

tuoką anuliuorą. Ir mes jau matėme, kaip Prancūzijos karalius 
Pylipas I buvo ekskomunikuotas už neteisėtą ryšį su Bertrada 
Montforiete. 

Apskritai paėmus, gerokai stebina tai, kad vyskupai ir pre- 
latai daug atlaidžiau reaguoja į jiems pateiktus skyrybų atve- 
jus. Kraujomaišos, kurios tuometinę sampratą mes jau minė- 
jome, atvejais jų reakcija kur kas greitesnė: jie aiškiai stengiasi 
pirmiausia išvaduoti žmogų nuo pernelyg; stipraus aplinkinių 
spaudimo. Moterų santuokos atvejais tokio spaudimo grėsmė 
iškildavo dažniau, nes iš moters-motinos jos palikuonys pavel- 
dėdavo laisvo (kilmingo) žmogaus ar vergo statusą — taip buvo 
bent jau ankstesniais laikais; feodalizmo tikrąja to žodžio pras- 
me laikotarpiu kilmingumas paveldimas iš tėvo, išskyrus kai 
kurių provincijų papročius, kaip antai Šampanės ar Barua: čia 
kilmingumą perduoda motina. Be abejo, tai atgarsiai tų laikų, 
kai laisvė ir kilmingumas buvo tapatinami. Laisvas žmogus sy- 
kiu buvo ir kilmingas — priešingai nei vergas. Tačiau net ir feo- 
daliniais laikais laisvė ir privilegijos paveldimos iš motinos, tad 
nė viena šeimos grupė negalėjo ignoruoti ar atmestinai žiūrėti į 
šį aspektą, kai kildavo klausimas dėl vienos iš tai grupei priklau- 


sančių moterų santuokos. 


Kad santuoka būtų pripažinta galiojanti, iki VIII a. buvo 
būtinas tėvų sutikimas. Nuo VIII a. Bažnyčia tėvų (t. y. tik 
tėvo ir motinos) sutikimo nebereikalauja (mes jau matėme, 
kad nuorodos dėl kraujomaišos, kuriomis buvo siekiama pa- 


naikinti šeimos grupės įtaką, atsirado kur kas anksčiau). Tėvo 

ir motinos sutikimas Bažnyčiai nebeatrodo būtinas dėl to, kad 
laikui bėgant vis labiau ryškėja sakramentinė santuokos vertė: 
svarbiausi Santuokos sakramento dalyviai ir veikėjai yra su- 
tuoktinis ir sutuoktinė, o dvasininkas dalyvauja tik kaip liu- 
dytojas. Laipsniška pažiūrų evoliucija čia visai aiški: kuo labiau 
ryškėja Santuokos sakramento prasmė, dėl kurios pagrindiniais 
šio sakramento veikėjais tampa patys sutuoktiniai, tuo stipriau 
pabrėžiama jų abipusio sutikimo reikšmė, o tėvo ir motinos, 
šeimos ir netgi kunigo sutikimo svarba mažėja. Kunigo dalyva- 
vimas jungtuvėse reiškia tik tai, kad šio sakramento metu per 
dvasininko asmenį dalyvauja visa Bažnyčia ir kad jie — kunigas 
ir Bažnyčia — liudija šventą sutuoktinių ryšių pobūdį. Pradžioje 
kiek miglota, dvejojanti ir pirmais Bažnyčios egzistavimo am- 
žiais veikiama romėniškam pasauliui būdingų papročių ir nor- 
mų, santuokos doktrina (veikiau jos praktika) ima tvirtėti nuo 
VIII a., kai atsisakoma tėvų sutikimo kaip santuokos galiojimo 
sąlygos. Ji labai aiškiai išdėstoma XII a. Pagrindinius jos etapus 
puikiai išskyrė teisės istorikas Renė Metzas?*: Hugo Senvikto- 
riečio ir Petro Lombardo lūpomis Bažnyčia aiškiai apibrėžia, 
kad santuoka yra ne kas kita kaip kiekvieno iš sutuoktinių valia 
įgyvendinti vedybų keliu sudarytą sąjungą.” XIII a. Gijomas 
Oserictis suformuluoja ir apibendrina santuokos elementus: 
„Veiksminga santuokos priežastis nėra nei noras gyventi kartu, 
nei noras lytiškai santykiauti: tai abstraktesnis ir platesnis noras 
sudaryti vedybinę sąjungą, kuri apima daugybę dalykų: gyve- 
nimą kartu, lytinius santykius, abipuses paslaugas ir kiekvieno 


sutuoktinio valią kito kūnui“. 

Ritualas, kurio laikomąsi jungtuvių ceremonijos metu, fe- 
odalizmo epochoje išreiškai tai, ką nusakė teologai; 1072 me- 
tais jis buvo nustatytas Ruane vykusio Bažnyčios susirinki- 
mo: tuokiamasi viešai, iki vidurdienio, nevalgius ir negėrus; 
jaunavedžius turi palaiminti kunigas; prieš palaiminimą dera 
rūpestingai išnagrinėti abiejų besituokiančiųjų genealogijas. 
Jaunasis ir jaunoji kalba labai paprastai: „Aš imu tave savo 
žmona“, „aš imu tave savo vyru“. Arba: „Šiuo žiedu aš su ju- 
mis susituokiu, o savo kūnu jums tarnauju“. Feodalizmo lai- 
kais jaunavedžiai, apsikeisdami pažadais, visada apsikeičia ir 
žiedais: tai visiškai atitinka tuometinę mąstyseną. Juk feoda- 
linėje epochoje viskas išreiškiama konkrečiais gestais; simbo- 
linis objektas tam tikra prasme įkūnija juridinę veiką. Antai 
parduodant žemės sklypą, pirkėjui — naujam savininkui - įtei- 
kiamas žemės grumstas arba pluoštelis šiaudų; šis įteikimas ir 
yra pardavimas, t. y. pats veiksmas, o paskui surašytas doku- 
mentas reikalingas tik atminčiai. Kaip tik tais laikais paplinta 
dar vienas paprotys: giedant palaiminimą, ištiesti virš jauna- 
vedžių galvų purpurinį uždangalą, kurį laikydavo jungtuvių 
liudytojai. Tai rodo, kad liudytojų vaidmuo tampa svarbus; ir 
šiuo atveju tokią simboliką lemia tuometinė mąstysena, tei- 
kianti didžiulę reikšmę žodiniam įrodymui, taigi paliudijmui 
apskritai. Kiti Bažnyčios susirinkimai (1080 metais sušauktas 
Lilebonoje ir 1087 metais įvykęs Nime) patvirtina, kad šitoks 
jungtuvių ritualas su minėtais papročiais paplito XI a. 

Tada nusistovėjęs ceremonialas Bažnyčiai atrodo svarbus, 


nes sudaro galimybę užkirsti kelią slaptoms jungtuvėms, kurių 


213 


www.avatara.lt 


FEODAIIZMO EPOCHA 


metu sutikimas tuoktis galėjo būti išgautas prievarta. Be to, to- 
kios jungtuvės galėjo būti susijusios su įvairiomis apgavystėmis 
tiek jaunojo, tiek jaunosios atžvilgiu. Štai kodėl buvo taip susi- 
rūpinta, kad santuoka būtų sudaroma viešai ir sąžiningai. Tam 
labai talkino kunigo dalyvavimas, kuris anksčiau buvo nebūti- 
nas. Kasdieniame gyvenime buvo pastebėta nemaža juokingų 
atsitikimų, kuriuos mes galime aptikti sklaidydami tų laikų met- 
raščius ar pasakojimus: antai sykį jaunuolis ir mergina nutarė 
susituokti, o jų parapijos kunigas kažkokia dingstimi atsisakė 
juos tuokti. Tada jaunieji vieną dieną pasibeldė į kunigo duris, 
o kai šis jas atvėrė, berte išbėrė ritualinį sutuoktinių pasižadėji- 
mą, skubėdami, kad spėtų, kol kunigas neužtrenkė durų! 
Bendrai šią krikščioniškosios santuokos, suvokiamos kaip 
suteikiamas ir pačių sutuoktinių išgyvenamas sakramentas, 
doktriną didžiąja dalimi parengė tokie prelatai, kaip IX a. gy- 
venęs Hinkmaras Reimsietis ir X a. garsėjęs Abonas Flerietis. 
Abu pabrėžė, kad teisinis santuokos aspektas nemažai priklauso 
nuo pačių sutuoktinių, taigi nuo pasauliečių. Abono nuomo- 
ne, vedę pasauliečiai netgi sudaro „ordiną“ — taigi santuoką jis 
beveik prilygina kunigystei. Laikui bėgant prigijusios ir papli- 
tusios, šios pažiūros vėliau, XIII a., buvo laikomos jau neginči- 
jamomis tiesomis. Vedybas imta suvokti ir vertinti kaip sacra- 


mentum — šventą dalyką. 


Tačiau vėliau, stebėdami tuometinę tikrovę, mes matome iš- 
ties įdomų regresą. Romos teisės atgimimas, kuris Italijoje pra- 


sideda jau XII a., o Prancūzijos papročiuose ir juridinėje prakti- 

koje pasireiškia XVI a., išryškina tendencijas riboti sutuoktinių 
laisvę ir suteikti daugiau reikšmės Bažnyčios jurisdikcijai san- 
tuokos srityje. 

Trente (Šiaurės Italija) vykusiame Bažnyčios susirinkime 
santuokos klausimais kilo nepaprastai karšti ginčai; prancū- 
zų delegacija, atstovavusi karališkosios valdžios požiūriui, itin 
aršiai puolė sutuoktinių laisves ir pasisakė už tai, kad tėvų 
sutikimo vėl būtų paisoma. Prancūzijos delegatų įtaka buvo 
smarkiai jaučiama sesijose, svarsčiusiose šiuos klausimus ne 
tik 1547-1562 metais, bet ir 1563-aisiais. 1556 metais kara- 
lius Henrikas II paskelbė ediktą, kuriuo suteikė tėvams teisę 
išbraukti iš paveldėtojų sąrašo savo vaikus, susituokusius be 
tėvų sutikimo. Kitaip sakant, tėvai galėjo atimti paveldėjimo 
teisę iš nepaklusnių sūnų ar dukterų. Šiuo karaliaus žingsniu 
buvo — nors ir dalinai — atkuriama senoji patria potestas (tėvo 
valdžia), o Prancūzijos dvasininkų delegacija turėjo pasiekti, 
kad Bažnyčios susirinkimas patvirtintų tą, kaip matėme, iš 
tiesų labai reakcingą tendenciją. Šiaip ar taip, per kelis Baž- 
nyčios susirinkimus buvo suformuluoti ir įsigaliojo visiškai 
nauji įstatymai, kuriais buvo siekiama sustiprinti jungtuvių 
viešumą. Kad santuoka būtų pripažinta galiojanti, ji būtinai 
turėjo būti sudaryta vicšai. 

Iš tikrųjų tai vėl padidino ir tėvų, ir kunigo reikšmę: San- 
tuokos sakramentą bažnyčioje turėjo teikti besiruokiančiųjų 
klebonas arba kitas jo įgaliotas kunigas, dalyvaujant mažiausiai 
dviem ar trims liudytojams. Kunigas privalėjo paklausti atski- 


rai jaunąjį ir jaunąją, ar jis (ji) sutinka tuoktis, ir išklausyti jų 

atsakymus. Jis ištardavo konsekracijos žodžius ir palaiminda- 
vo santuoką. Kunigui pridedama dar viena pareiga: tiksliai ir 
tvarkingai pildyti parapinę registracijos knygą, mūsų dienomis 
tapusią civilinių aktų registracijos knyga. Nenuneigdami feo- 
dalinės epochos popiežių ir kanonų teisės specialistų pastangų 
pripažinti veikiančiaisiais Santuokos sakramento asmenimis pa- 
čius besituokiančiuosius, įvairūs mūsų minėti potvarkiai labai 
ribojo jų laisvę. Savo 1962 metais parašytos studijos pabaigoje 
Renė Metzas pažymi, kad „viduramžiais praktikuota kanonų 
teisė buvo labiau feministinė nei nūdienė kanonų teisė“. Jis pa- 
brėžia nepasitikėjimą moterimi, kuris persmelkia didžiąją dalį 
santuokos klausimais rašiusių teisininkų ir kanonų teisės specia- 
listų komentarų bei aiškinimų. 

Beje, su nepasitikėjimu žiūrima ir į jaunąją porą, nes tuo 
metu padidinamas pripažįstamos pilnametystės amžius, o juk jis 
nulemia tą amžiaus ribą, kada leidžiama sudaryti santuoką. Vi- 
suotinė Bažnyčia pripažįsta, kad berniukai tampa pilnamečiais, 
kai jiems sukanka dvidešimt metų, mergaitės — sulaukusios aš- 
tuoniolikos. O Prancūzijoje tuo laiku grįžtama prie dar Romos 
laikais pripažinto pilnametystės amžiaus: dvidešimt penkerių 
metų, bent jau berniukams, nes mergaičių padėtis visai kitokia: 
faktiškai jos niekada nebuvo pripažįstamos pilnametėmis, t. y. 
savarankiškomis. 

Tačiau (gana nustebę) turime pažymėti, kad feodalizmo lai- 
kais dauguma papročių pripažįsta mergaites pilnametėmis, kai 
joms sueina dvylika, o berniukus — keturiolikos metų. Pilna- 


metystės klausimas vertas, kad mes stabtelėtume ties juo kiek 

ilgėliau: juk pilnametystė labai svarbi ir santuokos galiojimui, 
ir apskritai gyvenimui visuomenėje. Pilnametystės amžius šiek 
tiek kito priklausomai nuo vietos papročių. Kai kuriose provin- 
cijose, kaip antai Šampanėje, kilmingų šeimų mergaitės buvo 
laikomos pilnametėmis, kai joms sueidavo penkiolika, o ber- 
niukai — sulaukę aštuoniolikos. Bet nekilmingų šeimų vaikai 
buvo pripažįstami pilnamečiais, sulaukę atitinkamai dvylikos ir 
keturiolikos metų: tai atrodė visiškai normalu. Įdomu, kad tokie 
papročiai atsižvelgia į greitesnį moters brendimą, į kurį šiandien 
nekreipiama dėmesio (pavyzdžiui, mokykloje). O juk tarp pro- 
tinio ir fiziologinio vyro bei moters vystymosi etapų yra esminis 
skirtumas, ir kaip tik nuo jo priklauso tai, kad moteris gali įgyti 
pilnametės statusą ir, teisininkų žodžiais tariant, „visišką civilinį 
teisnumą“ daug anksčiau. Beje, nepamirškime, kad taip anksti 
įgyta pilnametystė galima tik dėl to, kad šeimos grupė remia ir 
mergaitę, ir berniuką per visą jų gyvenimą. Tas šeimos solidaru- 
mas kartais yra nepageidaujamas, nes trukdo pasireikšti asmens 
laisvei, bet jis turi ir privalumų, nes kiekvienas žino, kad gali 
tikėtis visų savo šeimos narių paramos ir pagalbos. Klasikiniu 
laikotarpiu, t. y. XVII a., kai atkuriama išimtinė tėvo valdžia, 
pilnametystės amžius, priešingai nei feodalizmo laikais, mažai 
ką reiškia: Moličre'o komedijos mums rodo tėvą, besiginčijantį 
su vaikais dėl jų vedybų, ir tų ginčų pasekmes. Ir kaip tik tuo 
metu, XVII a., ištekėdama moteris privalo toliau vadintis savo 
vyro pavarde, o anksčiau ji galėjo elgtis įvairiai: pasirinkti vyro 
pavardę arba pasilikti savąją, ir nebūtinai paveldėtą iš tėvo — ji 


galėjo vadintis ir savo motinos pavarde, jeigu ši tekėdama buvo 

neatsisakiusi mergautinės pavardės; be to, net ir ištekėjusi, mo- 


teris galėjo vadintis kažkada jai duota pravarde. 


Prisiminus klasikinį laikotarpį ir jo papročius, nejučia kyla 
klausimas: kaip buvo iš tikrųjų? Ar feodaliniais laikais šeimos 
taip pat „sutardavo“ ir „suplanuodavo“ savo vaikų vedybas, 
kaip buvo daroma XVII a.? 

Pavyzdžių tikrai toli ieškoti nereikia: mums žinoma daugy- 
bė atvejų, kai sužadėtiniais skelbiami net ne vaikai, o kūdikiai. 
Henriko Plantageneto ir Alienoros sūnus Henrikas Jaunesnysis, 
dvejų ar trejų metukų amžiaus, 1158 metais sužieduojamas su 
Prancūzijos karaliaus Liudviko VII ir antrosios jo žmonos Kons- 
tancijos dukterimi Margarita, kai sužadėtinei tebuvo vos šeši 
mėnesiai! Sudarant sąjungą, dauguma sutarčių mini vieną ar ke- 
lias santuokas: tuo metu jos atrodo būsiančios taikos ir sutarties 
patikimumo garantija. Įprotis sutvirtinti sutartį vedybomis išliks 
ir viduramžiams pasibaigus — beje, neišleiskime iš akių, kad to- 
kiu atveju jaunuolių (ir berniukų, ir mergaičių) ateitis tvarkoma 
neatsižvelgiant nei į jų jausmus, nei į jų valią, t. y. priešingai tam, 
kas kartais būdavo tvirtinama. Neabejotina, kad tokiais atvejais 
atsitinka tai, kas dedasi dar ir šiandien didžiojoje mūsų Žemės 
rutulio dalyje, ir kad „užuot susituokę dėl to, kad myli vienas 
kitą, du žmonės myli vienas kitą dėl to, kad gyvena susituokę“. 
Nepavydėtina situacija. O juk kaip tik tokia, ir iš pat pradžių, 
buvo Bažnyčios nuomonė; mes matėme, kad visais tais laikais, 
kai šeima sudarė tvirtą vienetą, Bažnyčia dažnai žiūrėjo į sky- 


rybas santūriai ir net atlaidžiai. Matėme, kad ji pasiūlė pusinę 

priemonę, paliatyvą: atsiskyrimą geruoju, abiem sutuoktiniams 
sutinkant gyventi atskirai. Bažnyčia visą laiką kovojo už tai, kad 
laisva abiejų sutuoktinių valia būtų užtikrinta ir apsaugota; ji 
parengė laisvės reikalavimą, kuris šiandien mums atrodo toks 
natūralus, bet neužmirškime, kad taip buvo tik tuose pasaulio 
regionuose, į kuriuos prasiskverbė Evangelija. 

Beje, kaip atrodo, prievolė sudaryti veikiau valstybės, o ne šir- 
dies ar valios diktuojamą santuoką labiausiai prislėgė kilmingą- 
sias šeimas. Beje, šitaip yra dar ir mūsų dienomis, XX a.: norint 
tuo įsitikinti, pakaks paminėti Vindzoro kunigaikščio pavyzdį. 

Nekilmingoms šeimoms, t. y. beveik visiškai gyventojų dau- 
gumai, tokia būtinybė neiškilo, o kad Bažnyčia griežtai draudė 
santuokas tarp pusbrolių ir pusseserių, tai ji, kaip matėme, grie- 
bėsi tos tuomet būtinos atsargumo priemonės, norėdama apri- 


boti galimą šeimos grupės įtaką (ir net prievartą) individui. 


Kaip matome, nuo viduramžių iki klasicizmo epochos iš- 
tekėjusios moters padėtis labai pablogėjo. Tai turėjo įtakos ir 
jos turto valdymui. Šį aspektą pabrėžė Jeanas Portemeras, ty- 
rinėjęs moters padėtį visuomenėje tarp XVI a. ir Civilinio ko- 
dekso įsigaliojimo.?* Jis prisimena, kad karaliaus įstatymai, kur 
kas griežtesni nei Bažnyčios, reikalavo tėvų sutikimo savo vai- 
kų vedyboms. Kartais tokio sutikimo buvo reikalaujama, kol 
sūnui ar dukteriai nesuėjo trisdešimt metų, o tai reiškė, kad 
slaptų jungtuvių atveju tokia santuoka galėjo būti vertinama 
kaip pagrobimas, o už jį tais laikais bausdavo mirtimi... Jeanas 


Portemeras pažymi: „Lyginant su ankstesniais šimtmečiais, kai 

vyras buvo ne pačios moters, o tik bendro turto ponas ir valdo- 
vas, moters padėtis aiškiai pablogėjo... Vyras vykdo savo valdžią 
ne globodamas neteisnią, bet paisydamas vien tik savų intere- 
sų ir naudodamasis savo pranašumu, nes jis laikomas šeimos 
galva. Tokioje šeimoje moteris yra ne „amžina nepilnametė“, 
kaip įprasta sakyti — iš tikrųjų ji turi kur kas mažiau teisių nei 
žmogus, teisiškai pripažįstamas nepilnamečiu“. Nepilnamečio 
veika kai kuriais atvejais laikoma teisėta ir galiojančia; o bet 
koks ištekėjusios moters veiksmas laikomas negaliojančiu, jei 
jam nepritarė jos vyras. Karališkosios Prancūzijos teisininkai, 
persiėmę Romos teise, tik sustiprino šitokias teisėtvarkos ten- 
dencijas, kurias vėliau įteisino Napoleono kodeksas. Gana pa- 
cituoti kad ir garbųjį Porhier?“: „Santuoka, sudarydama vyro ir 
žmonos bendriją, kurios galva yra vyras, suteikia vyrui, kaip tos 
bendrijos galvai, teisę valdyti žmoną ir jos turtą... Vyro valdžia 
žmonai per prigimtinę teisę pasireiškia tuo, kad vyras turi teisę 
reikalauti iš žmonos klusnumo; taip pat jis turi teisę reikalauti, 
kad žmona vykdytų visas tas pareigas, kurias privalu vykdyti 
viršininko atžvilgiu ir t. t.“ 

Kaip toli liko feodalinių laikų mąstysena, kai Vincentas Bo- 
vietis, apibendrindamas VII a. Izidoriaus Seviliečio suformu- 
luotas ir XII a. Hugo Senviktoriečio plačiai propaguotas idėjas, 
rašė apie žmonos padėtį vyro atžvilgiu: „nec domina, nec ancilla, 
sed socia*“ (žodis socia šiuo atveju pavartotas ta prasme, kuri 


išliko žodyje 2ss0c7ė — bendrasavininkis, dalininkas). 


* Ne valdovė ir ne tarnaitė, o bendrė (/04.). 

Pilnametystė, kuri buvo pripažįstama dar labai jaunai mer- 
gaitei, garantuodavo moteriai nepriklausomybę. Teisininkas 
Pierre'as Petot, specialiai tyrinėjęs moters padėtį prancūziško- 
sios paprotinės teisės kraštuose”, pastebėjo, kad net ištekėjusios 
moters piniginiai interesai XIII a. patikimai apsaugoti; ji lieka 
savo turto savininke — vyras gali jos turtą valdyti, jis gali juo 
naudotis, bet negali tvarkyti savo nuožiūra. Nėra būdo, kuris 
leistų iš žmonos atimti jos turtą: jis nenusavinamas. Be to, ište- 
kėjusi moteris turi teisę į visa tai, kas buvo įgyta bendro sutuok- 
tinio poros gyvenimo metu, o vyro mirties atveju ji gauna teisę 
naudotis ir jo turto dalimi: dauguma papročių pripažįsta, kad 
nekilmingose šeimose našlė gali naudotis puse jos velionio vyro 
turto, kilmingų šeimų našlės naudojasi trečdaliu tokio turto. 
Pierre'as Petot taip pat pažymi, kad moteris, besiverčianti pre- 
kyba, gali liudyti teisme visais klausimais, susijusiais su jos vers- 
lu. Žmona gali pavaduoti išvykusį arba dėl kokios nors kliūties 
nepajėgiantį imtis reikalingų priemonių vyrą, net ir neturėdama 
išankstinio jo leidimo. Iki XV a. pabaigos žmona naudojasi tuo, 
kas vadinama „teisnumu“; tik XVI a. ji tampa neteisni, o vyras 
ima vis griežčiau kotroliuoti savo žmonos veikas: žmonos veika 
laikoma niekine, jei ji veikė be vyro leidimo. Tokių teisininkų, 
kaip Tiragueau ir Dumoulinas, teorijos mums kuo puikiausiai 
atskleidžia tą vyro valdžios augimą, kuris galų gale paverčia iš- 
tekėjusią moterį neveiksnia. XIX a. pradžioje Napoleono ko- 
deksas įteisins tokį moters statusą. Šiuo atveju grįžtama prie 
Romos teisės. Tą procesą ne be humoro nagrinėjo skyriaus apie 


Romos įstatymus autoriai, kurių darbo rezultatus galima ras- 

ti reikšmingame Crumpo ir Jacobso?* veikale apie Viduramžių 
palikimą. Jie rašė, kad dialektikai ir teisininkai stengėsi priskirti 
Romos teisei sistemas, kurios jai buvo visiškai svetimos, o „jų 
noras išspręsti visus prieštaravimus ir įžvelgti Romos įtaką prak- 
tiniams sprendimams, kurie buvo visiška romėnų teisėtvarkos 
priešingybė, baigėsi vaikišku gudravimu ir dideliais teoriniais 
netikslumais“. 

Tačiau kaip tik tokių idėjų buvo apsėstos ir teisės mokyklos, 
ir universitetas, tad nenuostabu, kad anksčiau moters turėta 
galimybė valdyti savo turtą buvo paversta niekais. Šiuo atveju 
visų teisės istorikų nuomonės sutampa: „Išsiskyrusios moters 
padėtis XVII a. yra daug prastesnė nei viduramžių pabaigoje: 
tuomet atsiskyrimo nuo vyro atveju ji ne tik atgaudavo gali- 
mybę valdyti savo turtą, bet ir galėjo laisvai jį tvarkyti. XVII a. 
vyras turi tokią valdžią, kad žmona iš jo, nors ir koks jis būtų 
neišmanėlis, privalo būtinai gauti leidimą, jeigu pageidauja per- 
duoti kitam asmeniui ar parduoti savo nekilnojamąjį turtą“??. 
Deja, Prancūzijos teisė padarė netikusį poveikį net kitų šalių 
teisės sistemoms. Kaip pavyzdį galima paminėti Belgiją: Johnas 
Gilissenas nurodo, kad „Napoleono teisynas mūsų provincijose 
labai pablogino žmonos padėtį vyro atžvilgiu, t. y. padidino jos 
pavaldumą — priešingai toms idėjoms, kurios čia gana laisvai 
sklandė anksčiau““". Ta proga jis primena, kad dar pagal XIV a. 
papročius žmona, sudariusi sutartį, kažką kažkam padovanoju- 
si ar liudijusi teisme, neturėdama tiems veiksmams savo vyro 
sutikimo, tuo atveju, jeigu vyras vėliau nepritartų jos veiklai, 


rizikavo netekti daugių daugiausia savo verpsto ir kuodelio! 

Reikėtų ilgokai stabtelėti ir prie moterų paveldėjimo teisės: 
juk XIV a. pradžioje buvo remiamasi tam tikru „saliečių įsta- 
tymu“, kuris neva draudęs moteriai paveldėti feodą: tai buvo 
leidžiama tik vyrams. Iš tiesų, ankstyvojoje frankų teisėje toks 
paprotys gyvavo. Bet jeigu prisiminsime, kad nuo V7 a. vi- 
durio šis apribojimas taikomas tik paveldimam šeimos turtui 
(vėliau jis bus pavadintas pagrindiniu dvaru, pagrindine valda, 
svarbiausia būstine*); jeigu pridėsime, kad pradedant Chil- 
deriko I valdymo metais (561-584), Neustrijos edikto vardu 
žinomas potvarkis pakeičia šį teisumo apribojimą antrosios 
eilės paveldėjimu (t. y. jei šeimoje neliko sūnų, turtą gali pa- 
veldėti dukterys; jei nėra brolių, turtas gali atitekti seserims), o 
šeimos įgytas turtas, kad ir kaip būtų, išskyrus pagrindinę val- 
dą, lygiomis dalimis paskirstomas mergaitėms ir berniukams; 
ir jeigu turėsime galvoje, kad praktiškai jau nuo VII a. visos 
nekilmingos frankų, ripuariečių, vestgotų, burgundų, alema- 
nų, bavarų ir t. t. šeimos nebesitaiksto su paveldėjimo teisės 
pažeidimais, tai bus nesunku suprasti, kokia nepagrįsta buvo 
XIV a. įstatymų leidėjų argumentacija, kai jie iškilmingai rė- 
mėsi „saliečių įstatymu“, norėdami suteikti didesnės reikšmės 
ir svarbos pirmajai Pilypo Gražiojo nutarčiai, kuriai jis ryžosi 
savo mirties išvakarėsc uždrausdamas moterims paveldėti ba- 
jorų feodus! Mes dar turėsime progą grįžti prie šio klausimo, 
kai nagrinėsime politinę valdžią, kurią moteris vykdo visu fe- 
odalizmo laikotarpiu. 


* Toks apibrėžimas siejasi su majorato sąvoka: dvaras paveldėjimo keliu turėdavo 
atitekti vyriausiajam giminės asmeniui. (Vert. pastaba) 

"Tuo metu taip pat gyvuoja paprotys, kuris reikalauja, kad, 
jeigu moteris tekėdama atneša vyrui savo kraitį, tai ir vyras pri- 
valo jai išskirti ir palikti po savo mirties tam tikrą turtą; vidur- 
amžių tekstai leidžia mums teigti, kad karalienės, kurioms jų 
vyrai išskirdavo nemažą turtą, valdydavo jį pačios dar sutuokti- 


niui gyvam esant, o paskui jau po jo mirties. 


Buvo gana įdomu kiek plačiau apžvelgti įstatymus, kurių 
taikymo pasekmes kiekvieną akimirką aptinkame tos epochos 
ekonominiame gyvenime. Matome, kaip laisvai moterys par- 
duoda, perka, surašo sutartis, valdo domenus ir galiausiai suda- 
rinėja savo testamentą. Tokios laisvės tikrai neturės jų seserys, 
kurioms teks gyventi XVI a., o ką jau kalbėti apie XVII, XVIII 
ir XIX a. moteris. 

Norėdami baigti šį santuokai skirtą skyrių bent kiek linksmes- 
ne gaida, prisiminsime Kristiną iš Pizos — tą pačią Kristiną, apie 
kurią mes dar pakalbėsime tuomet, kai teks aptarti pirmąsias an- 
tifeministines kovas, ir kuri nepaprastai švelniai ir jaudinančiai 


rašė apie ryšį, siejusį ją su pernelyg, anksti mirusiu vyru: 


Ir mus, ir mūsų širdis taip surišo meilė, 
Kad buvom daug artimesni nei brolis ir sesuo; 
Mes buvom du, bet džiaugėmės arba kentėjom šiam pasauly, 


Lyg būtume viena valia, viena dalia ir viens asmuo“! 


Tačiau yra šis tas geresnio už Kristinos eiles: Hugo Vodemo- 


niečio ir jo žmonos Onos Lotaringietės antkapis, išlikęs Kor- 


224 


www.avatara.lt 


MOTERYS IR EKONOMINĖ VEIKLA: KAIMIETĖS IR MIESTIETĖS 


deljerų bažnyčioje Nansi. Jo puikią kopiją galima pamatyti Par- 
yžiuje, Prancūzijos paminklų muziejuje. Jis įamžino kryžeivio 
sugrįžimą: žmona pasitinka ir karštai apkabina išsekusį, skar- 
maluotą riterį, grįžusį iš kryžiaus žygio. Dalyvaudamas kryžiaus 
žygyje, Hugas pateko saracėnams į nelaisvę; šešiolika metų jis 
buvo laikomas mirusiu. Jo žmona, uoliai raginama antrąkart 
ištekėti, neklausė patarėjų ir atstumdavo visus pretendentus į 
jos ranką. Ir štai grįžo tas, kurio jau niekas nebelaukė: kaip tik 
tą akimirką ir įamžino skulptorius. 

Stovint priešais šį patetišką XII a. skulptūros šedevrą, į galvą 


vėl nejučia atklysta Villono eilutės: 


Jūs būsit man širdies dama rinktinė, 


kol atsivers kada mirties nasrai beribiai.* 


MOTERYS IR EKONOMINĖ VEIKLA: 
KAIMIETĖS IR MIESTIETĖS 


Istorikams gerai žinomi seniausi šaltiniai, kurie perteikia 
mums senovės kaimo vaizdą. Tarp jų verta paminėti garsųjį 
Sen Žermen de Prė abato Irminono poliptiką, t. y. vienuolyno 


valdų aprašą, kuris buvo sudarytas apie 800 metus ir kuriame 


* Vertė Sigitas Geda. 

buvo surašyti visi šios abatijos žemėse gyveną žemės nuominin- 
kai, laisvi valstiečiai ar baudžiauninkai. Čia mes aprinkame to- 
kių pastabų, kaip: „Valafredas, ūkio nuomininkas, jo žmona ir 
du jųdviejų vaikai turi du „mansus“ (mansas — maždaug, toks 
žemės sklypas, iš kurio gali prasimaitinti viena šeima. Žemės 
sklypo dydis galėjo būti įvairus — priklausomai nuo to krašto 
žemių derlingumo). Kasmet jie turi pristatyti: vieną jautį, vieną 
kiaulę, du miuidus* vyno, vieną avį, vieną ėriuką ir keturis den- 
jė grynaisiais“. Kartais tame pačiame manse gyvena kelios šei- 
mos: Lurpijus ir trys jo vaikai. Kitoje poliptiko vietoje minimas 
Ragenulfas su žmona ir vaikais — visi kartu jie užima vieną man- 
są. O kartais minima vieniša moteris, kaip antai Teutgarda: ji 
su savo vaiku įdirba vieno manso sklypą, kurio tikriausiai būta 
gana didelio, kadangi ji kasmet turėjo pristatyti vienuolynui du 
miuidus vyno ir du setjė** lauko garstyčių. 

Tačiau tokie dokumentai ne visai patenkina mūsų apetitą. 
Kai kurie istorikai nepagailėjo laiko ir preciziškai išnagrinėjo 
išlikusius iki mūsų dienų kartuliarijus***. Štai Jeanas Verdonas, 
išstudijavęs Puatu provincijos medžiagą, gebėjo pateikti statisti- 
kos duomenų apie moterų ir šeimos dalyvavimą pirkimo, par- 
davimo, mainų sandoriuose, taip pat apie gana dažnus atvejus, 


kai vyras, moteris ar visa šeima skirdavo bažnyčiai ar vienuoly- 


* Miuidas prilygo 268 litrams — beje, Paryžiuje; kitur galėjo būti didesnis - iki 
274 litrų. (Vert. pastaba) 
** Serjė - senovinis grūdų matas: nuo 150 iki 300 litrų. (Vert. pastaba) 
*** Kartuliarijus - Bažnyčios institucijų (dažniausiai vienuolynų) įvairių turtinių 
santykių (žemėvaldos, fundacijų bažnyčioms ir vienuolynams) dokumentų 
nuorašų rinkinys. (Vert. pastaba) 

nui kokią nors vertingą dovaną. Visi Jeano Verdono nagrinėti 
dokumentai susiję su kaimo gyvenimu. Susisteminęs 417 įrašų, 
datuojamų X amžiumi, J. Verdonas pamatė, kad 198 atvejais 
įvairius aktus pasirašė vien vyrai, bet du kartus iš tų 198 atvejų 
prie vyrų vardų buvo nurodyti jų vaikų vardai; o 53 aktus pasi- 
rašė moterys. Iš tų 53 moterų trylika sudarė įvairias sutartis ar 
sandorius kartu su savo vaikais, t. y. motina ir jos sūnūs ar/ir 
dukros veikė išvien. Dar 142 dokumentus pasirašė kartu vei- 
kusios sutuoktinių poros, iš jų prie 24 porų (vyro ir žmonos) 
vardų nurodyti ir jų vaikai; likusių 24 (iš 417) šeimos grupių 
sudėtis tiksliau nenurodyta. Robert'as Fossier sudarė tokių pat 
statistikos duomenų lentelę, išnagrinėjęs Pikardijos provincijos 
įrašus.“? Jis pažymi, kad 83% dokumentų minimos sutuoktinių 
poros arba pavieniai asmenys kartu su jų vaikais, o kartais ir be 
jų. Pierre'as Bonassie, domėjęsis tuo klausimu tų pačių laikų 
Katalonijoje, rado 88% panašių dokumentų. Vėliau, XI a., šei- 
mos grupės atrodo užimančios dar daugiau vietos: kiekvienoje 
iš trijų minėtų provincijų jų skaičius kone patrigubėja, lyginant 
su X amžiumi. Tad, priešingai kai kurių tyrinėtojų nuomonei, 
šeima plačiąja prasme įgijo didesnę reikšmę kaimiškos visuome- 
nės raidoje. Kaime iš tiesų daugiau tenka atsižvelgti ne į šeimą 
siauriausia to žodžio prasme, o į giminę, t. y. į giminaičių visu- 
mą. Taigi buvo sukaupti esminiai duomenys, išreikšti skaičiais, 
charakterizuoją šeimos grupės veiklą, jos aktyvumą kaimo vie- 
tovėse. Jeanas Verdonas išryškino moterų vaidmenį X a.; pama- 
tęs, kad vien tik moterų vardu sudarytų dokumentų XI a. yra 


mažiau, jis prieina išvadą, kad moters įtaka mažėja — ginčytinas 

faktas, jei turėsime omenyje, kad, kaip matėme, XI a. išauga 
plačios, gausios šeimos vaidmens reikšmė, o ne vien sutuokti- 
nio poros, ir tuo labiau ne individualaus poelgio reikšmė. 

Nėra reikalo pabrėžti, kokie svarbūs šie tyrinėjimai, suteikią 
mums tikslių duomenų apie tuometinę ekonomiką ir visuome- 
nės gyvenimą. Tokių tyrinėjimų pradininkai - Davidas Herlihy 
ir jo vadovaujama grupė, kurie atliko milžinišką darbą, nagri- 
nėdami Florencijos 1427 metų Catasto. Tai buvo visas Floren- 
cijos teritorijoje csančių turtų ir asmenų registras, sudarytas 
1427 metais, kad būtų lengviau imti mokesčius (kaip žinome, 
italai išrado viską, kas būtina finansų ir apskaitos sritims, o 
Florencija kadaise buvo vadinama „statistikos lopšiu“). Catasto 
buvo kruopščiai aprašyta apie šešiasdešimt tūkstančių šeimų. 
Tai leido smulkiai išnagrinėti sukauptą medžiagą — žinoma, pa- 
sitelkus skaičiuotuvą, ir nors tyrinėjimų erdvė ribota, o tyrinė- 
jamas laikotarpis gana vėlyvas (XV a.), toks puikių specialistų 
atliktas darbas, be abejo, yra pirmarūšis orientyras kurios nors 
vietovės gyventojų analizei. Tai pavyzdingas darbas, kurio nuo- 
rodos tokios pat patikimos kaip tos, kurios pateikiamos Whos 
who ar telefono abonentų knygoje.“? 

Deja, ne visada turime tokius išsamius dokumentus kaip 
minėtas Catasto — toli gražu! Net kartuliarijai ar dokumentų 
rinkiniai, kurie buvo kruopščiai kaupiami ir saugomi, ypač 
vienuolynuose, sudaro pagrindą tik labai fragmentiškiems ir 
neišvengiamai nepilniems tyrinėjimams. Be abejo, sėkmin- 
giausiai jais pasinaudojo Jacgues'as Boussard'as, atkūręs servo 


Konstanto Ručkio gyvenimą, remdamasis Ronserė Dievo Mo- 

tinos vienuolyno kartuliarijumi. Tai nuostabus darbas, kuriame 
J. Boussard'as, naudodamasis tiksliais duomenimis, atvaizduoja 
savo personažo gyvenimą žemės valdoje su dirbamais laukais ir 
vynuogynais. Konstantas Ručkis — paprastas valstietis, servas, 
t. y. baudžiauninkas, tačiau atkaklia valia ir įnirtingu darbu įgy- 
ja ne tik laisvę, bet ir nemažą turtą, kurio, beje, jiedu su žmona į 
gyvenimo pabaigą atsisako, įstodami į vienuolyną, o visą nuosa- 
vybę perleidžia sūnėnui ir dukterėčiai, tapdami pavyzdžiu savo 
amžininkams.“* 

Neabejotina, kad naudojantis tais dokumentų rinkiniais ir 
prisivertus atlikti tokios pat kokybės darbą, kokį nuveikė Jeanas 
Boussard'as, galima atkurti gyvų gyviausią mūsų kaimo gyve- 
nimo vaizdą viduramžiais: nors juose randame tik tuometinių 
žmonių gyvenimo nuotrupų, dažnai jos yra tokios iškalbingos! 
"Tuomet, žinoma, galima susidaryti konkrečią nuomonę apie 
moterų (ir vyrų) gyvenimą kaimo aplinkoje feodalizmo laikais. 

Apie kaimo gyvenimą liudija ir įvairūs sandoriai, pardavi- 
mai, dovanojimai: moterys dalyvauja šioje veikloje, reikšdamos 
savo valią kartu su sutuoktiniais. Taip yra nuo X a.: 982 metais 
Šv. Petro vienuolynui La Reolėje (pietvakarių Prancūzijoje) do- 
vanas skiria „Gijomas ir jo žmona Sansi“, „Rožė ir jo žmona 
Adelaisė“, „Amerijus, pritariant jo žmonai ir vaikams“. Lygiai 
taip pat 965 metais elgiasi Žiraras ir Žilberta, kažką dovano- 
dami Lione esančiai Šv. Petro vienuolyno bažnyčiai. Norėdami 
pasidairyti po kitas provincijas, aptinkame seniausius žinomus 
Anžu srities dokumentus, datuotus 974 metais ir bylojančius 


apie grafienės Adelės dovanas Šv. Obeno vienuolynui. Tokiuose 

raštuose minimi ne tik bajorijos atstovai: keleriais metais vėliau 
(1056-1059) surašytas aktas liudija, kad servė vardu Gerberga 
pardavė vienam Marmutjė vienuoliui už 4 livrų sumą 30 arpanų 
žemės sklypą, iš kurių 29 arpanai buvo apsodinti vynuogėmis. 

Šitaip peržvelgdami tekstus (nors, žinoma, visai nesirūpinda- 
mi statistikos duomenimis), visais laikais ir visose provincijose 
randame moterų, aktyviai dalyvaujančių ekonominiame gyve- 
nime. Šampanėje XIII a. pradžioje našlaujanti grafienė Blanša 
valdo savo domeną taip, kaip būtų daręs jos vyras, ir net įkuria 
naują miestą, veikdama išvien su Sovos abatu. 

Žirondos provincijoje būta mūsų jau minėto La Reolės uos- 
to. Už įvažiavimą ir išvažiavimą iš jo reikėjo mokėti atitinkamą 
mokestį, kuris buvo renkamas vieninteliame punkte. Teisė nau- 
dotis tuo punktu ir rinkti mokestį pirmoje XIV a. pusėje buvo 
parduota tris kartus. Pardavimo sandorį visus tris kartus sudarė 
moterys; dvi iš jų buvo ištekėjusios: Giljelma de Penon ir Bo- 
ducna Diupor. Beje, jos nemini savo vyrų sutikimo. 

Margarita Žirondietė, senjoro Ponso Kastiljoniečio motina ir 
globėja, 1318 metais sudaro keliolika sandorių su Sent Elenos 
ir Listrako gyventojais, iš viso su 87 šeimomis. Pilies ir aplinki- 
nių žemių savininkė konkrečiai nurodo, kad kiekvienas gyven- 
tojas atiduos jai kasmet po vištą, gabens gurguolėmis į Lamarką 
senjoro javus, vyną, šiaudus ir naminius paukščius; be to, tuo 
pat metu atiduos jam priklausančią duoklę avižomis, kviečiais, 
soromis, linais ir avimis, o už tai visi turės teisę naudotis miš- 
kais, landais ir ganyklomis. Paskutinė sąlyga: visi kartu turės 


išmokėti senjorui 130 livrų per metus, bet senjoras visiškai at- 

sisako teisės rinkti mokesčius už paveldėtą palikimą. Štai taip 
Margarita valdo savo sūnaus turtą. 

Moterys minimos ir karinio pobūdžio nutartyse: 1262 me- 
tais Orteso vikontas Garsijas Arno Navajietis pažada Anglijos 
karaliui nugriauti So pilies donžoną, t. y. svarbiausią gynybinį 
bokštą. Vikontą lydi jo žmona, Mari Bertranda, kuri taip pat 
prisiima šį įsipareigojimą. Prieš keletą metų Mabilė Kolombietė 
ir jos vyras Armandas Blankeforietis kartu nutaria suremontuo- 
ti Burgo ir Blankeforo pilis. 

Tačiau tekstai ne visada tokie šalti. Kai kurie pateikia mums 
tokių smagių detalių, kad jos mus bemat pralinksmina ir suža- 
vi. Kaip pavyzdį galime paminėti Prancūzijos karalienės Blanšos 
įsakymu 1251 m. rugpjūčio 9 ir 10 dienomis Suasono apylin- 
kėse atliktą teismo kvotą. Veikiantieji asmenys — dviejų mažy- 
čių kaimo komunų“, Kondė ir Selio, gyventojai, „susikirtę“ su 
Šv. Krepeno vienuolyno vienuoliais.“ 

Į Sermuazą prie Suasono duoti parodymų Šv. Jono Vynuo- 
gyno abatijos abatui ir karalienės paskirtam trečiųjų teismo tei- 
sėjui Žanui Matifarui šaukiami keturiasdešimt keturi komunos 
gyventojai. Keturiolika iš jų — moterys. Nurodyti visų jų vardai: 
Avuaza iš Kuvajo, Robero Menė žmona; Bliuoza iš Selio, „neno- 
rėjusi pasakyti nei savo pravardės, nei jos vyro pavardės“; Lius- 
jena iš Selio; Marija, Bernaro Morelio žmona; Avuaza iš Selio, 
Žano duktė; Aelisė iš Selio, Viaro žmona; Emelina iš Kondė; 
Izabelė iš Kondė; Erambūra iš Kondė, Rua žmona; Margarita 


* Komuna — mažiausias administracinis teritorinis vienetas Prancūzijoje. (Vert. 


pastaba) 

de la Fonten iš Kondė; Eloiza, Žeraro iš Kūro žmona; Margo 
iš Selio; Emelina iš Kondė, Robero žmona; Emelina iš Kondė, 
Pjero žmona. Apklausos metu paaiškėja, kad abiejų komunų 
merai, vadovaują konfliktui su vienuoliais, atitinkamai primo- 
kė gyventojus dar prieš jiems nuvykstant pas teisėjus. Byla kilo 
dėl „bernaičio“ — jauno tenykščio vaikino, kuris buvo įkalin- 
tas Šv. Krepeno vienuolyne. Jo draugai reikalauja, kad jį teistų 
(nepasakyta, už ką) čia pat, ne Suasone ir ne kur nors kitur. 
Norėdami sutrukdyti pergabenti jį kiton vieton, jie organizavo 
tikrą sargybą, arba, kaip mes pasakytume šiandien, nuolatinį 
budėjimą aplink Šv. Krepeno vienuolyną, ir pablogino reika- 
lą, iškirsdami vienuolyno gluosnius: juk naktį jiems reikėjo ir 
pasišildyti, ir pasišviesti; bet tai, žinoma, suteikė vienuoliams 
pagrindą dar vienam nusiskundimui. Taigi merai uoliausiai pri- 
mokė kaip tik moteris: „Ei, moteriškės! Tardytojai jus klausinės 
įvairių dalykų, o jūs pratusios laidyti liežuvius. Jeigu atsitiks 
taip, kad jie lieps jums prisiekti, žiūrėkit, kad visos atsakytu- 
mėt vienodai: „ničnieko nežinau“, ir baigta!“ Moterys ištikimai 
įvykdo merų priesaką, kuris, beje, įrašytas apklausos protokole, 
o štai vyrai — ir ne vienas! — išduoda bendrą reikalą: prisipažįs- 
ta, kad kirto gluosnius ir kelias naktis paeiliui „ėjo sargybą“. 
Nedidelis įvykis iš kaimo gyvenimo kronikos, suteikiąs mums 
smagią progą įsitikinti, kad kaimo moterys mokėjo tvirtai lai- 
kytis solidarumo! 

Teismo tardymo dokumentuose dažnai randame minint 
kaimo moteris, kurios stoja prieš teismą arba kaip liudytojos, 


arba kaip ieškovės. Atliekant karaliaus kvotą 1245-1247 me- 

tais Bokero apylinkėse, kažkokio Etjeno našlė išdėsto karaliaus 
komisarams savo kivirčus su senešalu Udaru iš Viljė, kuris ban- 
dė priversti ją ištekėti už vieno jo giminaičio. Ji atsisakė, nes 
buvo davusi įžadą našlauti „Dievo garbei“. Tada senešalas nu- 
kreipė savo užmačias kitur: užsimojo ištekinti našlės dukterį, 
motyvuodamas tuo, kad našlaitės esančios ypatingoje karaliaus 
globoje. Mergaitės motina tam pasipriešino. Tuomet Udaras, 
matyt, jokiu būdu nenorėdamas paleisti iš nagų savo grobio, 
pareikalauja iš našlės 1500 sū, kuriuos jos velionis vyras, mo- 
kesčių rinkėjas, buvo surinkęs Valabrege, o našlė atšauna pui- 
kiai prisimenanti, kaip pati nunešė tą sumą senešalui. 

Išliko nemaža skundų, kuriuos užregistravo Liudviko Švento- 
jo (Prancūzijos karaliaus Liudviko IX) laikais dirbę tardytojai. 
Antai vienos kvotos Normandijoje metu ima šiauštis kažkokia 
Oberedė: jai priklausantis pelnas iš Pont Odemero malūno ne- 
išmokamas nuo tos dienos, kai malūnas atiteko karaliui. Tokie 
skundai kartojasi gana dažnai; juos pateikia tiek vyrai, tiek mo- 
terys. Trys moterys reikalauja grąžinti joms pinigus, kuriuos jos 
sumokėjo darbininkams, dirbusiems karaliaus pilyje prie Anžė; 
visų trijų vardai tikrai išraiškingi: Skolastika Rėksnė, Oduarda 
Surūgėlė, Ozana Padegėja. Kitais atvejais našlės skundžiasi dėl 
joms padarytos žalos: antai Sibilė, Gijomo Kajolio našlė, skun- 
džiasi, kad iš jos išlupo keturiolika Tūro livrų ta dingstimi, kad 
jos vyras buvęs palūkininku, o ji tai neigia. 

Arba štai viena mergina skundžia teismui Martyną Kailiatri- 
nį, kad jis, anot jos, „paėmė ją per jėgą“ — ko gi norėti iš vyruko 


tokiu vardu! 

Kiras atvejis: karališkasis teisėjas įtaria kažkokią netoli Šino- 
no gyvenančią Ležartą apkerėjus jo žmoną; Ležarta tvirtina išsi- 
teisinusi priesaika, ir teisėjas niekuo negalėjęs įrodyti jos kaltės. 
Kadangi ją buvo įkalinę Fontevro, Ležarta reikalauja išmokėti 
jai 10 sū, atlyginant nuostolius. O štai Izabelė, Gijomo Stora- 
kelnio našlė, gyvenanti Anžu provincijoje, reikalauja teisingu- 
mo ir kaltina vietos teisėją tuo, kad jis atėmęs jos karves, nes jos 
nuklydusios į karaliui priklausantį mišką, kuriame uždrausta 
kirsti medžius ir ganyti. Viena karvė krito, ir Izabelė reikalauja 
išmokėti jai karvės kainą — 30 sū. Arba dar vienas atvejis: Sedilė 
iš Kiuzė ir jos sūnus Žofrua reikalauja grąžinti jiems dešimtinę 
(t. y. dešimtinės mokestį), kurią karaliaus pareigūnas pasiliko 
sau kaip mokestį už jos sūnaus globą. 

Kartais skundai užsimena apie įvykius karo metu. Antai mote- 
ris vardu Raimonda skundžia teismui Luką iš Kabarė (prie Kar- 
kasono), kuris karo metais (1240-aisiais) atėmė iš jos dvylika avių 
ir devynias ožkas. Be to, jis iš jos atėmė dvylika serjė kviečių, tris 
skrynias ir penketą indų, kurių ji smulkiai neišvardija. Raimonda 
pabrėžia, kad ją daug kartų apiplėšė kareiviai: vienas pagrobė dvi 
ožkas ir avį, kitas atėmė vilną, pieną, net patalynę: „Viso to aš 
netekau dėl meilės ir ištikimybės mūsų Valdovui, Jo Karališkajai 
Didenybei... Maldauju teisingai atlyginti man už tiek padarytų 
skriaudų“. O Mari, prekiaujanti druska, taip ir neatgavo iš ka- 
raliaus tarnų savo antklodžių ir pagalvių, kurias jie buvo iš jos 
rekvizavę karaliui, tuo metu karaviusiam su Markos grafu. 

Dažnai tardymų ir kvotų medžiaga supažindina mus su mo- 


terimis, kurios yra smulkios siuzerenės, turinčios menkavertį 

feodą, kaip antai dama Raimonda iš Poma ir jos duktė Flora, 
reikalaujančios vieno svaro vaško duoklės, kurios karaliaus pa- 
reigūnas nesąžiningai ir neteisingai joms nemoka jau šešeri me- 
tai. Arba kitas atvejis, kur kalbama apie daug svarbesnes teises: 
Bernarda iš Bomono paduoda skundą, nes iš jos buvo atimta 
teisė vykdyti teisingumą, t. y. teisti savo valdinius už įvairius 
nusikaltimus, įskaitant grobimą, vagystę ir žmogžudystę. Be to, 
jos valstiečiams buvo užkrautas lažas, kurio jie niekam nėjo ir 
„neprivalėjo eiti“. Kita dama, Tetburga, skundžiasi nemalonu- 
mais, kurių jai pridarė Bokero senešalas 1239 metais, nes, anot 
Terburgos, ji apsaugojusi Rusono damą nuo senešalo mergini- 
mosi. Atsikeršydamas jis sugriovė kelių Tetburgai priklausančių 
kaimų aptvarų sienas. 

Kai kurie karaliaus paskirti teisėjai demonstruoja savo uolu- 
mą visai nelaiku: antai Izabelė Rėksnė protestuoja prieš Žano 
de Galardono nuosprendį, nes šis nubaudė ją pinigine bauda už 
tai, kad įtarė Izabelę nedorovingai elgusis su dvasininkais. 

Visi tie smulkūs atsitikimai, kuriuos mes išvardijome, žino- 
ma, atspindi tik poelgius, pranokstančius kasdienybės banalybę. 
Beje, jie buvo užfiksuoti rašytiniuose šaltiniuose tik dėl to, kad 
atsirado ypatinga proga: tardymai, kvotos ir apklausos, kuriuos 
įsakė atlikti Liudvikas IX, norėdamas prižiūrėti ir kontroliuo- 
ti savo administraciją, savo įgaliotinius. Tačiau nepamirškime, 
kad kaime kur kas dažniau nei mieste užrašomi tik iš tiesų ne- 
eiliniai įvykiai. Vėliau, XVI, XVII ar XVIII a., t. y. tais laikais, 
kai nuosavybės forma vėl tampa absoliuti, kaip buvo Romoje, 


labai smulkūs ir išsamūs činšo sąrašai, sudaryti valdų savininkų 

įsakymu, parodys mums stabilaus kaimo gyvenimo vaizdą, bent 
jau ekonominiu požiūriu, su visomis prievolėmis ir mokesčiais, 
kuriais kiekvienas ūkio nuomininkas ar pusininkas turėjo atsi- 
skaityti su tikruoju žemės ir pastatų šeimininku. 

Feodalizmo epocha tokios išsamios medžiagos mums nepa- 
liko. Net papročiai pradedami užrašinėti tik XIII a. pabaigoje, 
o mes juos žinome dažniausiai tokius, kokie jie buvo užfiksuoti 
XVI a. Tad mes galime remtis kokiu nors dokumentu ne taip 
jau dažnai: mūsų jau matytais civilinių bylų, ginčų, skundų 
atvejais arba tomis progomis, kai vienokios ar kitokios sutartys 
buvo sudaromos su abatijomis, kurių kartuliarijai ištikimai at- 
spindėjo visus vietos sandorius, kad būtų užtikrinta sėkminga 
kolektyvinės institucijos veikla. 

Šiaip ar taip, galima tvirtai teigti, kad, nepaisant nepaprastos 
situacijų, sąlygų, aplinkybių įvairovės, egzistuojančios feodali- 
nės Prancūzijos provincijose — net jei tą įvairovę lemia daugybė 
miniatiūrinių „vietos klimato“ juostų, kurių ypač gausu Pran- 
cūzijos žemėje, kur skirtingi gyvenimo įpročiai suformavo skir- 
tingus vietos papročius, sandoriuose, kurie sudaromi pradedant 
X-XI a., moteriai tenka kur kas svarbesnis vaidmuo nei XIX a., 
kai Napoleono kodeksas užfiksuoja evoliuciją, kuri Prancūzijo- 
je ryškėja nuo XVI a. Kitur toji evoliucija prasideda anksčiau: 
germaniškuose kraštuose taip atsitiko dėl stiprios Romos teisės 
įtakos, kuri ten buvo jaučiama nuo XIII a. vidurio, Italijoje — 
dėl to, kad ji apskritai nebuvo nutolusi nuo Romos įstatymų ir 
principų, o Ispanijoje ir Portugalijoje — dėl islamo įtakos, kuri 


ten buvo gana ryški. 

Tuo metu didžiąją Prancūzijos gyventojų daugumą sudaro 
kaimiečiai. Beje, tuometiniai skirtumai tarp miesto ir kaimo 
visai nepanašūs į tuos, kuriuos mes įžvelgiame mūsų dienomis; 
didmiesčių dar nėra, o toks miestelėnas, kurio ničniekas — net 
jo arklys, kuris tais laikais yra vienintelė transporto priemonė — 
nesieja su laukais, su žeme, yra labai reta išimtis. 

Miestuose esama sodų; be to, miestelėnai augina naminius 
gyvulius: žinoma, ne tiek kiek kaimiečiai, bet arklidės viduram- 
žių mieste užima tiek pat vietos kiek mūsiškiuose — automobi- 
lių stovėjimo aikštelės ir garažai. „Buržua“, t. y. miestelėnai, ir 
valstiečiai nuolat bendrauja, nes tais laikais, kai centralizacija 
dar nežinoma, visas kraštas sėte nusėtas miesteliukų kaip pilių. 

Autentišką kasdienio gyvenimo mieste ir kaime vaizdą mums 
atkuria juridiniai dokumentai. Ką jau ką, o jų tikrai neįtarsi 
noru jį pagražinti ar pateikti tokį, koks labiau patiktų autoriui. 
Mes jau naudojomės tokiais dokumentais, kalbėdami apie kai- 
mo moteris: tai tardymų ir kvotų madžiaga, o juos atlikti buvo 
įsakęs Liudvikas IX prieš pirmąjį savo išvykimą į kryžiaus žygį, 
t. y. 1247 metais. 

Pasklaidę tą medžiagą, aptinkame istoriją, kurios veikėja 
vardu Raimonda dirba kirpėja ir turi kirpyklą Bokere. Susipa- 
žinti su ja mums suteikia progą ne visai įprastas įvykis: vieną 
vakarą karaliaus pareigūnai įsiveržia į jos kirpyklą, sučiumpa 
jos klientą, tokį Bonžorną, Žano sūnų, gyvenantį Marselyje, ir 
apkaltina jį svetimavus su Raimonda. Tačiau ši tik plovė jam 
galvą — kaip ir kitiems savo klientams; kirpykloje degė šviesa, 


durys buvo atviros, o prie jų laukė savo eilės vyriškis vardu Mi- 

šelis Piko. Vis dėlto karaliaus skirtas teisėjas nuteisė Raimon- 
dą sumokėti šimto sū baudą, o dar 16 sū ji turėjo sumokėti 
teismo pareigūnams. Tą lupikavimo atvejį užregistravo Liud- 
viko IX tardytojai, įpareigoti tikrinti piktnaudžiavimus šioje 
domeno dalyje, ir jų dėka kirpėja Raimonda buvo išteisinta.“ 
Tai tik nežymus atsitikimas: Liudviko Šventojo įsakymu at- 
liktų patikrinimų ir tardymo dokumentuose yra šimtai analo- 
giškų atvejų — beje, pateisinančių liaudies susikurtąjį karaliaus 
užtarėjo įvaizdį: vėliau pripažintas šventuoju, Liudvikas IX 
tikrai garsėjo kaip valdovas, besirūpinąs teisingumu ir savo 
valdiniais, visų pirma — paprastais žmonėmis. Nenuostabu, 
kad liaudies atmintyje jis išliko geruoju karaliumi, sėdinčiu 
po ąžuolu Venseno girioje netoli pilies; valdovu, į kurį galima 
kreiptis dėl iškentėtos neteisybės ir susilaukti teisingumo. Šie 
dokumentai iš tiesų yra neišsenkamas žinių šaltinis, turįs labai 
ryškų privalumą: jie mums rodo moterį, besiverčiančią mieste 
kokiu nors amatu. 

Taip pat tenka pripažinti, kad teisėjo apsirikimas Raimon- 
dos byloje turi šiokį tokį pagrindą: kirpėjos, kaip ir pirtininkės 
(pirčių savininkės), tais laikais turėjo nekokią reputaciją: buvo 
manoma, kad prisidengdamos savo amatu jos užsiima ne vi- 
sai padoria veikla, kurią viešoji moralė smerkė; o vietos valdžia 
daugmaž visur už tokią veiklą baudė. Marselyje prostitutės ga- 
lėjo eiti į pirtį tik pirmadieniais. Jei dori žmonės pasiskųsdavo 
valdžios atstovams dėl gyvenančios tame pačiame name ar kvar- 
tale prostitutės, ji būdavo iš ten iškraustoma. Bordo gyventojas, 


priėmęs į savo namus prostitutę (leidęs jai pernakvoti ar kurį 

laiką pagyventi), privalėjo už tai mokėti baudą: po 10 sū už 
naktį. Panašių pavyzdžių galima būtų paminėti ir daugiau. 

Nesileisdami į tolesnes kalbas apie šį „seniausią pasaulyje 
amatą“, kuris, beje, toks nėra, turime pripažinti, kad miestuose 
daug moterų vertėsi kirpėjos amatu. 1297 metų mokesčių regis- 
tre minimi kokie šimtas penkiasdešimt amatų, kuriais verčiasi 
moterys, tarp jų ir kažkokia „kirpėja Siuzana“. Nepamirškime, 
kad nebuvo įpročio vardyti visus amatus, kuriais besiverčiantys 
žmonės turėdavo mokėti mokestį, tad amatų galėjo būti ir kito- 
kių nei paminėti šioje registracijos knygoje. 

Po kirpėjų vardijamos „barzdaskutės“: dvi apmokestintos 
1297 metais, o dar viena — 1313 metais Paryžiuje. Barzdasku- 
čio amatas tuomet buvo svarbesnis nei mūsų laikais. Barz- 
daskutys, jis ar ji, nuleidžia kraują: tada tai buvo itin dažnai 
praktikuojama gydymo priemonė, kurios būdavo griebiama- 
si keičiantis metų laikams ir įvairiausių negalavimų atveju. 
Barzdaskutys sykiu yra ir chirurgas: gydo lūžius, siuva žaiz- 
das, tvarsto sužeistuosius. Tokia veikla mums atrodo nelabai 
„moteriška“, bent jau tais laikais; tačiau ji gausiai paliudyta 
net gana vėlyvu laikotarpiu: 1374 metais vienai barzdaskutei, 
gyvenančiai ir dirbančiai Paryžiuje, Šv. Marcelijaus parapijo- 
je, iškeliama byla, ir netgi norima ją pašalinti iš barzdaskučių 
cecho (kaip žinome, nuo XIII a. daug amatų Paryžiuje forma- 
vosi arba kaip cechas, arba kaip gildija“*). Moteriškė ginasi ir 
teisinasi sakydama, kad išmoko šio amato iš savo tėvo ir neturi 
kito pragyvenimo šaltinio. Įdomu, kad barzdaskutės profesija 


minima tarp kitų moterims prieinamų amarų (kepėjos, malū- 

nininkės, galanterininkės, užeigos šeimininkės, smuklininkės 
ir t. t.) italo Francesco de Barberino poemoje XIV a. viduryje. 
Gydytojas tuo metu vadinamas ne médecin kaip dabartinėje 
prancūzų kalboje, o mire: dievaž įdomu, kad XIII a. šis termi- 
nas turi moteriškosios giminės formą (miresse), o XX a. var- 
tojamas terminas — ne! Kalbant apie gydytoją moterį, turime 
apsieiti tuo pačiu vyriškosios giminės žodžiu médecin, nes mé- 
decine reiškia mediciną apskritai, mediciną kaip mokslą. Taigi 
tos „miresės“ minimos mokesčių registre: 1297 metais — pen- 
kios, 1313 metais — viena. Jų egzistavimą ir veiklą patvirtina 
byla, iškelta vienai iš jų: 1322 metais Paryžiaus medicinos fa- 
kultetas patraukė į teismą trisdešimtmetę Žakobą Feliciją. Ji 
kaltinama pažeidusi statutą, kuris leidžia dirbti gydytoju tik 
diplomuotiems universiteto absolventams; tačiau daug liudy- 
tojų duoda parodymus Žakobos naudai. 

Šiuo atveju mes susiduriame su faktu, prie kurio mums dar 
teks grįžti: su universiteto antifeminizmu. Nuo pat susikūrimo 
universitetas yra pasaulis, skirtas tik vyrams. Šis bruožas išti- 
sus šimtmečius darys poveikį visos mūsų istorijos raidai. Tačiau 
grįžkime prie mūsų Žakobos Felicijos: XIII a. ji turėjo dar daug 
varžovių. Žinome, kad Liudvikas IX ir jo žmona Margarita 
Provansietė, išsiruošę į kryžiaus žygį, pasiėmė su savimi daktarę 
vardu Hersenta. 

Tad moterims prieinamų profesijų skalė, bent jau feodaliz- 
mo siaurąja to žodžio prasme laikais, iki XIV a., o kartais ir vė- 
liau, kur kas platesnė, nei mes buvome linkę manyti: šiaip ar 


taip, daug platesnė nei XIX a. Vis dėlto turime pripažinti, kad 

feodalizmo epochos moterys verčiasi daugiausia tais amatais, 
kuriuos mes priskiriame prie „moteriškų“ — tačiau su keliomis 
išlygomis: kai kurie amatai, susiję su aprangos gamyba, laikomi 
vyriškais. Audimas yra vien vyrų darbas, siuvimas ir siuvinėji- 
mas — iš dalies. Amatų knygoje“? iš šimto amatų tik šeši minimi 
kaip vien moteriški: šilko verpėjų (verpiančių šilką verpstais ir 
verpstukais), šilkinių audinių audėjų, šilkinių galvos apdangalų 
audėjų, ir dar — „auksu siuvinėtų gobtuvų“ ir „saracėniškų kap- 
šelių“ (piniginių) gamintojų. Kaip matome, kalbama tik apie 
prabangos gaminius, t. y. apie amatus, kuriems reikalingi miklūs 
„fėjos piršteliai“ — auksinės rankos. Moterys, apdorojančios šil- 
ką”, gamina itin prabangius daiktus. Jų darbo įrankiai — len- 
gvos nešiojamosios stakliukės, spęstuvai, siuvinėjimo rėmeliai, 
kuriuos mes matome pavaizduotus garsiajame sieniniame kilime 
„Dama su vienaragiu“. Už darbą joms mokama priklausomai 
nuo jų gaminamų prekių kategorijos: kuo brangesnis gaminys, 
kuo daugiau specifinių žinių ir įgūdžių jis reikalauja, tuo dides- 
nis atlyginimas. Šitaip mokama už darbą „povininkėms“, t. y. 
moterims, kurios apdoroja povo plunksnas galvos dangalams 
puošti, ir „aukso verpėjoms“. Reikia pažymėti, kad Amatų kny- 
goje minimos „sumanios ir doros moterys“, t. y. ekspertės, pri- 
lygstančios kiekvienam amatui priskirtiems ekspertams vyrams. 
Ir vienų, ir kitų pareiga buvo kontroliuoti amatininkų įgūdžius 


ir gaminių kokybę, tad ekspertai turėjo juridinę galią. 


Tekstilės pramonė atstovauja stambiajai Vakarų industrijai 


feodalizmo laikais. Pagrindinė produkcija — vilnoniai audiniai, 

labiausiai reikalingi mainams su Rytais. Be to, tai — pagrindinis 
jūrų prekybos ir mugių Šampanėje bei II de Franse objektas. 
Vilnonių audinių gamyboje dirba maždaug po lygiai vyrų ir 
moterų, tačiau jie atlieka skirtingus darbus: labiausiai vargi- 
nantys tenka vyrams: jie audžia, paruošia vilną karšimui, ve- 
lia gelumbę — nors Florencijoje 1288 metais minima kažkokia 
Donata, kuri audžia vilnonius audinius ir iš to gyvena. Moterys 
dažniausiai kerpa vilną, ją šukuoja, karšia, valo, išrankiodamos 
pasitaikančius dagius, spyglius, šapelius ar mazgelius, ir verpia. 
Verpimas — beveik išimtinai moterų darbas. Verpėja yra tiesiog 
moteriškumo įsikūnijimas: „kai Adomas dirbo žemę, o Ieva ver- 
pė...“ Verpstai ir kuodelis užima nedaug vietos, jie lengvi, juos 
galima visada turėti po ranka, imtis jų ar atidėti į šalį priklau- 
somai nuo turimo laiko: verpti galima ir namie, žvilgčiojant į 
kunkuliuojantį ant ugnies katiliuką, ir lauke, ganant gyvulius 
ar prižiūrint žaidžiančius vaikus. Bet patogiausias laikas, žino- 
ma, vakarais. Verpimo ratelis, išrastas XIII a. pradžioje, prigijo 
labai negreitai: buvo sakoma, kad jo verpiami siūlai per stori. 
1288 metais Abevilyje ir truputį vėliau Provene jį iš viso už- 
draudė naudoti, o Spire buvo leidžiama juo verpti tik siūlus 
ataudams. Beje, ratelis su kojine pavara atsirado tik XIV a. 

Tad puikūs vilnoniai audiniai, vaizduojami miniatiūrose ar 
Van Eyck'o paveiksluose, buvo vyrų darbo vaisius: vyrai juos 
audė ir dažė. O moterys viešpatavo baltinių gamybos srityje, ir 
kanapinių ar lininių marškinių, skraisčių ar kepuraičių kokybę 
tikrino tik mūsų jau minėtos ekspertės. Paryžiuje baltinių ga- 


mintojų triūsą mena jų garbei pavadinta gatvė. Baltinių siuvėjų 

statutas, išleistas 1485 metais, aptarė jų priedermes. Čia nema- 
žai dėmesio buvo skiriama ne tik profesinei moterų kompeten- 
cijai, bet ir jų dorovei: sukėlusios kokį nors skandalą turėjo būti 
išbrauktos iš korporacijos, tačiau tokia bausmė nedraudė joms 
ir toliau verstis šiuo amatu: tik buvo nebeleidžiama turėti savo 
parduotuvėlės langais į gatvę. 

Moterims skirta daug kitų aprangos gamybos sričių, o jų 
uždarbis buvo toks nemažas, kad jos įtraukiamos į apmokesti- 
namųjų sąrašus. Čia minimos siuvinėtojos ir kailiadirbės (nors 
abu šie amatai buvo laikomi vyriškais. Žinoma, moterys kai- 
liadirbės turėjo reikalų ne su stambiųjų raguočių kailiais, o su 
švelniaplaukiais brangiųjų žvėrelių kailiukais), pirštinių dirbė- 
jos ir pardavėjos'!, skrybėlininkės ir kepurininkės, sagų dirbėjos 
(saga, išrasta XIII a. pradžioje, sukėlė mažytę, bet tikrą revoliu- 
ciją aprangos srityje). 

Kilimų audimo amatas moterims buvo uždraustas, arba bent 
jau joms buvo draudžiama austi staklėmis, kur metimo siūlai 
įtempiami vertikaliai: čia reikėjo dirbti nuolat ištiesus į priekį 
pakeltas rankas. Statutai dažnai kartoja šį draudimą, pabrėžda- 
mi pavojų, kurį tokia pernelyg varginanti poza sukelia „kūdikio 
besilaukiančioms“ moterims: matyt, kartais jos tam draudimui 
nusižengdavo. Beje, tai liudija tekstai: Arase 1313 metais viena 
moteris vardu Izabó Korė sakosi atsiskaičiusi už „penkis gelum- 
bės gabalus, išaustus apmetus statmenai“. O mokesčių regis- 
tras nurodo, kad „Emengiarta, kilimų audėja“ turi sumokėti 
stambią sumą: 60 sū. Čia pat paminėta dar viena „kilimų au- 


dėja“ — Ada, bet mokesčio dydis nenurodytas. Beje, galbūt jos 

abi audė horizontaliomis staklėmis, t. y. staklėmis, kur metimo 
siūlai įtrempiami horizontaliai. 

Bene labiausiai stebina moterų vardai, kuriuos mes aptin- 
kame metalinius dirbinius gaminančių amatininkų sąrašuose. 
Tenka pripažinti tai, kas akivaizdu: net jei pamirštume „gražiąją 
šalmininkę“, kurios apgailestavimus įamžino François Villonas 
(tarp kitko paminėkime, kad jis kreipiasi paeiliui į Žanetą kepu- 
rininkę, Katriną — piniginių siuvėją, Blanšą, taisančią padėvėtas 
kurpes, ir Gijemetę — kilimų audėją, nenurodydamas pirštinių 
mezgėjos ir dešrininkės vardų), vis tiek turime pažymėti, kad 
apmokestinamos adatų gamintojos, peilių dirbėjos, moterys, 
gaminusios nedidelius virtuvinius katilus. Mokesčių registre 
minima viena moteris, kuri kaustė arklius, ir viena amatininkė, 
gaminusi žirkles; be to, viena šaltkalvė, viena specialistė, gami- 
nusi šarvus, ir viena alavinių puodų gamintoja. Įspūdingas vi- 
sai nemoteriškų amatų sąrašas, tiesa? Tačiau tai dar ne viskas: 
mokesčių registras toliau vardija moteris, dirbusias, kur buvo 
reikalingi miklūs piršteliai, ir mini „auskarininkę“, gaminusią 
auskarus, juvelyrę, daugelį auksakalių ir „aukso šlifuotojų“. 

Žinoma, labai galimas dalykas, kad tai buvo našlės, stojusios 
mirusio vyro vieton; šiaip ar taip, jos yra „vienišos moterys“, gal- 
būt šeimos galvos, o gal ir ne, besiverčiančios individualiu verslu. 
Tai liudija mokesčių, kuriuos jos moka, dydis. Ir nepamirškime 
paryžietės Agnesės, spausdinusios ir pardavinėjusios knygas, ir 
knygrišės Margaritos, tarnavusios princui Jonui Orleaniečiui. 

Dar daugiau moterų susijusios su maisto produktų gamyba: 


mėsininkės, vėdarų gamintojos, duonos ir pyragų kepėjos, sū- 

rių spaudėjos, pienininkės, paukštienos pardavėjos ir, žinoma, 
smarkios moteriškės, prekiaujančios silkėmis ir žuvimi, iškal- 
bingos kaip reta. Trua mieste duonos ir pyragaičių kepėjos pri- 
klauso labiausiai apmokestinamų moterų kategorijai: jos turi 
sumokėti 25 sū (1406 metais). Taip pat matome, kad Anglijoje 
aludarystė buvo beveik visiškai moterų rankose. O Lilyje sen- 
daikčiais prekiavo kur kas daugiau moterų nei vyrų. 

Kitokie — dar labiau netikėti — moterų amatai nurodomi 
Trua: pasiuntinės, už tam tikrą kainą gabenusios vienų žmonių 
ar šeimų pranešimus kitiems. Taip pat čia išvardijama daug mo- 
terų, turėjusių įvairias parduotuves: vaflių ir pyragaičių, vaisių, 
žvakių, o ką jau kalbėti apie skalbėjas, skalbinių balintojas ir 
lygintojas, taip pat kambarines, t. y. tarnaites. 

Kai kuriais amatais besiverčiančios moterys uždirba mažai, 
kaip antai prekiaujančios daržovėmis ir smulkiais maisto pro- 
duktais, parduodamais mažmeninėmis kainomis. Prieskonių 
pardavėjos, priešingai, visada gauna stambų pelną iš savo pre- 
kybos. Vidurinę padėtį (tarp mažai ir daug uždirbančių) užima 
smulkių tavernų, viešbučių savininkės ir bufetininkės, pilstan- 
čios klientams vyną stovėdamos už prekystalio. 

Taigi moterys dalyvauja ir stambiojoje, ir smulkiojoje pre- 
kyboje. Galima paminėti ne vieną pavyzdį, liudijantį, kad mo- 
terys užima ir pirmaujančias, ir kuklesnes vietas visuomenės 
struktūroje. Marselyje Marija Valans notaro akivaizdoje suda- 
ro sutartį su Bernaru Ambiulė: abu ketina bendromis lėšomis 
steigti parduotuvę Marselio salose, kad jūrininkai galėtų nusi- 


pirkti mėsos, žuvies ir kitų maisto produktų. Pelną parduotuvės 

savininkai taip pat dalysis pusiau. Sutartis pasirašyta 1248 metų 
liepos 6-ą, t. y. kaip tik Liudviko Šventojo kryžiaus žygio metu. 
Dauguma didžiųjų laivų išplaukdavo ne iš paties uosto, o iš 
salų, esančių netoli Marselio: Ifo, Pomego, Ratono, tad ten tik- 
rai netrūko maldininkų ir jūrininkų, kurie lūkuriuodami, kol 
bus pasiruošta išplaukti, susigundydavo papildyti savo maisto 
atsargas Marijos Valans ir Bernaro Ambiulė parduotuvėje. 

Po kelerių metų Beatričė Raolin, taip pat Marselio gyventoja, 
išduoda pakviravimą gelumbininkui Gijomui Lafonui, patvir- 
tindama, kad jis grąžinęs jai 100 livrų iš 150, kuriuos ji jam buvo 
paskolinusi, kai jiedu pasirašė sutartį, tapdami bendros įmonės 
dalininkais (velionis Beatričės tėvas prekiavo gelumbe; matyt, ji 
paveldėjo jo verslą). O štai Marija Nasdevaka* (Marijos pravar- 
dė itališka, bet dokumente nurodoma, kad ji esanti „Marselio 
pilietė“) patiki Marenui Barnjė kuklesnę sumą: 100 sū. Marenas 
turįs paleisti Marijos pinigus apyvarton, o sutartu laiku grąžinti 
jai ne tik gautuosius 100 sū, ber dar ir „ketvirtį pelno“, kurį bus 
gavęs. Dar viena panaši sutartis: Sesilė Rū perduoda Žanui Ama- 
tui smulkių prekių už 25 sū, kad šis pelningai jas parduotų Sen 
Žan d'Akre, kryžininkų tvirtovėje, kur Marselio prekybininkai 
turėjo savo filialą, o pelną jiedu pasidalysią pusiau. 

Visais ką tik mūsų minėtais atvejais veikia „vienišos moterys“. 
XIII ir XIV a. notarų paliudytuose aktuose, kuriuos man teko 
nagrinėti ieškant duomenų, aš pati niekada neradau dokumen- 


te minimos moters vyro leidimo ar sutikimo. Užtat labai dažnai 


* Nasdevaka galima suprasti kaip „Karvianosė“. (Vert. pastaba) 

šalia vyrų, kartu su jais veikia jų žmonos, kaip antai Narbonos 
pirklio Žako Vitalio žmona Alamberta, kuriai 1383—1387 me- 
tais buvo mokamas nuomos mokestis už jos vyrui priklausančią 
žemę. Galima būtų pacituoti daug tokių dokumentų. 

Baigdami prisiminsime miniatiūrą, iliustruojančią vieną De- 
kamerono puslapį, kuriame matome dvi scenas paeiliui: pirmas 
paveikslėlis vaizduoja bankininką, pas kurį atvyksta du bajorai, 
atpažįstami iš dėvimų po drabužiais šarvų, ir jis paskolina jiems 
kažkokią sumą pinigų, kurią įrašo į savo apskaitos knygą; o an- 
trame paveikslėlyje matome tuos pačius bajorus, atėjusius grą- 
žinti paskolos ir skaičiuojančius ant stalo skambius auksinius 
ekiu; tik šįkart jie turi reikalą ne su pačiu bankininku, o su jo 
žmona. Beje, abiejuose 1292 ir 1313 metais Paryžiuje renkamo 
į karaliaus iždą mokesčio registruose nurodoma po vieną mote- 
rį, apmokestinamą kaip palūkininkė. 

Kai kurios moterys mums pasirodo tikrai netikėtu rakursu: 
kažkokia Bona iš Nijelio tekstuose minima kaip „kryžininkė“, 
t. y. kryžiaus žygio dalyvė. Ji pati šitaip save vadina, kai užginči- 
ja Puatjė teisėjo kaltinimą, iškeltą jai 1247 metais už neleistinus 
santykius su dvasininkais. Arba sportininkė Margo, garsi rutu- 
lio žaidėja iš Eno krašto: apie 1425 metus ji atvyko į Paryžių, 
„ir maža buvo vyrų, kurie nebūtų jai pralaimėję“, kaip pažymi 
Paryžiaus miestelėnas. 

O argi galima pamiršti aktyvų moterų vaidmenį Norman- 
dijos pasipriešinime anglams Šimtamečio karo metu, ypač po 
mūšio prie Azenkūro ir įsiveržimo į šalį? Moterys iš tiesų labai 


dažnai būdavo panaudojamos kaip šnipės ar slaptos agentės. 

Orleano apsiausties dienoraštis daugel kartų mini moteris, kurias 
Jonas Orleanietis Pavainikis, būsimasis grafas Diunua, įpareigo- 
tas ginti miestą, ar kiti įvairūs pareigūnai siuntė rinkti informa- 
cijos apie priešo pozicijas. Valonės mieste (Normandija) šnipei 
vardu Žaketa Posigó buvo išmokėti 60 sū. Kitos dvi moterys 
1435 metais „šnipinėjo ir rinko žinias apie karaliaus priešus, 
apgulusius Avranšą“. Privalu prisiminti ir Žaną Drąsuolę: kai ją 
demaskavo kaip prancūzų šnipę, ji buvo „aukštojo Anglijos ka- 
raliaus teismo nuosprendžiu gyva užkasta į žemę Falezo krašte“ 
1435 m. balandžio 26-ąją. 

Tai, ką mes pasakėme, leidžia padaryti vienintelę išvadą: visi 
tyrinėjimai, atlikti Lilyje, Perigė, Tulūzoje, Trua ir kitur, taip pat 
ir Paryžiuje, liudija, kad moterys nepaprastai aktyviai dalyvauja 
tiek kaimo, tiek miesto ekonominiame gyvenime. Su jomis ga- 
lima susidurti kiekviename žingsnyje, kiekviename gatvės kam- 
pe, ne tik krautuvėje ar dirbtuvėje, priklausančioje jų sutuokti- 
niui (ne visai tikslu taip sakyti, nes vyro ir žmonos partnerystė 
tokiais atvejais būdavo nepaprastai glaudi — nors pagrindinė at- 
sakomybė paprastai tekdavo vyrui): daugybė „vienišų moterų“, 
našlių ar netekėjusių, kad pragyventų, verčiasi kokiu nors pačių 
pasirinktu amatu. Frankfurte, kur pavyko sudaryti tarp 1320 ir 
1500 metų gyvavusių amatų sąrašą ir apskaičiuoti vyriškosios ir 
moteriškosios darbo jėgos pasiskirstymą, rasta, kad: 

1) 65 amatais vertėsi vien tik moterys, 

2) 81 amatu vertėsi daugiau vyrų nei moterų, 


3) dar buvo 38 amatai, kur dirbančių vyrų ir moterų būta 


po lygiai. 

"Tačiau peržvelgdami tekstus susiduriame su pribloškiančia 
kaimo ir miesto moterų nelygybe. Šiuo atveju mes kalbame jau 
nebe apie ekonomikos sritį, o apie valdžią — tiksliau būtų saky- 
ti „valdymą“. Kitame skyriuje pamatysime, kad moterys galėjo 
turėti plačią politinę valdžią, būdamos siuzerenėmis ar karalie- 
nėmis. Bet tyrinėdami moters padėtį kasdieniame gyvenime 
tiesiog negalime nepastebėti skirtingų kaimietės ir miestietės 
gyvenimo būdų. 

Pirmuoju atveju, t. y. gyvendama kaime, moteris aiškiai turi 
progą valdyti taip, kaip valdo senjoras. Kaimo pasaulyje nie- 
kas neginčija siuzerenių autoriteto ir valdžios; kai senjoro nėra 
namie arba kai moteris yra visateisė savo valdų savininkė, ir vi- 
sai nesvarbu, kokio jos dydžio: didžiuliai domenai ar smulkūs 
sklypeliai. Mūsų dienomis tyrinėjimams labai pasistūmėjus į 
priekį (būtina paminėti erudito Theodore'o Evergateso studiją 
apie Šampanėje esančią Trua teismo apygardą'?), išryškėjo tik- 
rai svarūs faktai: 1152—1284 metų laikotarpiu Evergatesas šio- 
je apygardoje suskaičiavo 279 feodų savininkus, iš kurių buvo 
104 senjorai, 48 damos, 10 panelių, o likusieji arba ginklane- 
šiai, arba žymesnių už kitas giminių atstovai. Minėtasis istorikas 
teigia, kad „baronų“* šeimose moterys turėjo tokią pat teisę į 
nuosavybę kaip ir vyrai; nuosavybę paveldėdavo ir vyrai, ir mo- 
terys — priklausomai nuo aplinkybių“. 

Šimtus, net tūkstančius tokių faktinės vyrų ir moterų lygy- 
bės valdant domenus atvejų galima būtų rasti visose Prancūzi- 


* T. y. kilmingųjų, bajorų, aristokratų. Viduramžiais, ypač ankstyvaisiais, šis 
žodis turėjo platesnę reikšmę nei bajorų hierarchijos titulas. (Vert. pastaba) 

jos srityse; pavyzdžiui, būta nemažai moterų, kurios atlikdavo 
feodalinės priesaikos senjorui ceremoniją, arba pačios tokią 
priesaiką duodamos, arba ją priimdamos. Antai Izabo iš Arkūro 
priima Rusijone savo vasalų priesaiką. Beje, Mondragono sen- 
joras Raimondas pasirenka savo antspaudui sceną, kuri vaiz- 
duoja priesaikos ceremoniją, kada riteris prisiekia klūpodamas 
prieš damą. O kažkokia Indija, Gijomo Gombo duktė, duoda 
priesaiką Bordo arkivyskupui; šis leidžia jai nenusiimti galvos 
apdangalo, kaip privalėjo padaryti vyrai. Beje, nepamirškime, 
kad jeigu žodis senjoras kilęs iš senior (vyresnis amžiumi), tai 
moteriškasis jo atitikmuo dama kilęs iš domina: šeimininkė, po- 
nia, toji, kuri „dominuoja“! 

"Tačiau mieste retai rasime merę, seniūnę, konsulę arba rek- 
torę. Beje, prancūzų kalboje nėra moteriškosios formos atitik- 
menų žodžiams maire (meras), échevin (seniūnas, miesto tary- 
bos narys), consul, recteur: atrodo, kad municipalinės pareigas 
visada eidavo vyrai, net ten, kur, kaip tikrai žinome, moterys 
balsuodavo susirinkimuose. Tasai moterų balsavimas egzistavo 
labai daug kur, ir labai skirtingose vietovėse: Bearno miestuose, 
Pont a Musone (Lotaringija), Garši (Šampanė). Moterų bal- 
savimas paliudytas Turenėje, kai 1308 metais buvo šaukiami 
Generaliniai luomai. Kitame savo darbe aš minėjau atvejį, kada 
1316 metais Šv. Soveno vienuolyno abatas sudarė su Kotrė gy- 
ventojais nuomos sutartį, dėl kurios šios bendruomenės „kai- 
mynai ir kaimynės“ buvo pakviesti balsuoti, kad pareikštų savo 
pritarimą ar nepritarimą. Paaiškėjo, kad visi Kotrė gyventojai 


pritarė abato siūlomai sutarčiai, „išskyrus Gajardiną iš Frešū“; 

toji Gajardina, matyt, iš tiesų buvo verta savo vardo*, nes ji vie- 
nintelė gebėjo energingai pasakyti „ne“, palyginus su 60 ar 70 
vietos sodybų atstovų.” 

Jau matėme, kad šalia amatų ekspertų buvo ir ekspertės, taip 
pat turėjusios juridinę galią, tad šiuo atveju mes susiduriame ne 
tiek su ekonomine, kiek su socialine problema. Kaimo vietovė- 
se valdžia priklauso bajorams, kilmingiesiems; bet siuzerenai ir 
siuzerenės yra kaimiečiai, žemvaldžiai. Tad kodėl gi miestų gy- 
ventojai, išgavę privilegijų savo mugėms ir turgavietėms, išsirei- 
kalavę teisę patys save ginti ir valdyti, neįsileido moterų į pačių 
susikurtas institucijas? Juk jie turėjo prieš akis pilies ir domeno 
savininkės pavyzdį, tad kodėl gi nepasinaudojo tuo modeliu? 
Kodėl miestuose nebuvo moters merės, moters seniūnės? 

Šį faktą galima aiškinti įvairiai, tačiau anaiptol ne visi aiškini- 
mai gali mums pasirodyti visiškai patenkinami. 

Gyvenant kaime, vyro ir moters darbai labiau susiję; kad ir 
ką veiktų, vyras ir moteris yra netoli vienas kito. Tačiau mieste 
amatininkų šeimose praktiškai yra tas pats: dirbtuvė ar krau- 
tuvė dažniausiai yra po tuo pačiu stogu kaip ir gyvenamosios 
patalpos. Tais laikais retas kuris amatininkas turi vaikščioti iš 
namų į darbą ir atgal: tai ne XIX a. darbininkas ar tarnautojas, 
kurio gyvenime kelionė į darbą ir namo suryja begales laiko, 
o ką jau kalbėti apie kaštus ir nuovargį. Tad skirtingą vyro ir 
moters statusą feodalizmo epochoje nulemia ne gyvenimo bū- 


das — bent jau ne amatininkų šeimų atveju. 


* Gaillard - šaunus, stiprus (pranc.). 

Galbūt turėjo reikšmės pati šeimos sudėtis? Juk, priešingai 
galimai nuomonei, didelė šeima sudaro moteriai palankesnes 
sąlygas nei mažytė šeimos ląstelė, apsiribojanti tėvu-motina- 
vaiku. Visi tuometinės visuomenės tyrinėtojai priėjo tą pa- 
čią išvadą: didelė šeima dažniau pasitaiko kaime negu mieste. 
Kad ir kaip keista, gyvenimas kaime, kur žmonėms tikrai už- 
tenka vietos ir jie gyvena išsisklaidę dideliuose plotuose, verčia 
juos burtis į krūvą, jungtis, grupuotis; o mieste, kur žmonių 
tiršta, jiems visai nesunku atsiskirti ir gyventi po vieną arba 
dviese. Šiuo atžvilgiu labai įtikinami Davido Herlihy ir jo 
vadovaujamos grupės atlikti tyrinėjimai: Florencijoje XV a. 
pradžioje šeima susideda vidutiniškai iš 3,8 asmenų, o kai- 
mc — iš 4,74. Šie vidurkiai, žinoma, šiek tiek abstraktūs, bet 
jie teigia, kad vienišų žmonių ar šeimų, susidedančių iš dviejų 
asmenų, mieste yra daugiau. Autorius daro išvadą: „Daugia- 
narių kaimo sodybų procentas prilygsta mietuose gyvenančių 
apkarpytų šeimų ir vienišų žmonių procentui“. Kaimuose 
aplink Florenciją mažiausiai vienoje šeimoje iš šešių glaudžiasi 
„artimas giminaitis, kuris nėra tiesioginis šeimos galvos pa- 
likuonis“. Vadinasi, kasdieniame gyvenime, net jei motina 
ar tėvas paskendę laukų darbuose, didelės šeimos grupės su- 
dėtyje visada atsiranda kas nors galintis pasirūpinti mažiau- 
siais vaikais; šitaip jie ir patys labai greit įsitraukia į naudingą 
veiklą ir išmoksta dirbti smulkius kasdienybės darbus. Beje, 
įdomu, kad auklėjimo problemos, kaip atrodo, nelabai iškyla 
tokiose didelėse šeimose, kur gyvenimo aplinka palanki vaiko 


vystymuisi; kaip pripažįsta nūdienos psichologai, jį supantis 

„žmogiškasis klimatas“ labai skiriasi nuo gyvenimo kolektyve, 
lopšelyje, darželyje ar mokykloje. 

Mieste valdžią ir valdymą paima į savo rankas (o netrukus 
ir pasiglemžia) daugiausia prekybininkai, t. y. tie, kurie perka 
perpardavimui. Jų profesija verčia juos keliauti, nes didžiausią 


pelną galima gauti iš prekių, parsivežtų iš užjūrio: 


Keliauja per žemes ir jūras 

Į daugel svetimų kraštų 

Jr ieško, kur nupirkus vilnų, 
Glotnių kailiukų voverių; 
Kiti už jūrų marių plaukia: 
Jiems rūpi prieskoniai reti. 
Pipirų, imbiero, cinamono 
Laivai štai gausiai prikrauti: 


Te Dievas sergsti juos kely... 
Arba štai kitas gyvenimo aprašymas: 


Pirkliai keliauja po pasaulį 
Ir perka prekių įvairių, 

O grįžę iš ilgų kelionių 

Jie ima ręsti sau namus. 
Pasikviečia šaunių vyrukų: 
Tinkuotojų, mūrininkų, 
Miklių dailidžių, stogdengių, 


Ir dygsta namas su rūsiu. 

Kai darbas baigtas, ūžia šventė: 
Naujakuriui linksmai gyventi 
Kaimynai linki sukviesti. 
Dėkodami už šią malonę, 
Pirkliai štai leidžias į kelionę: 
Kaip maldininkai į šventas, 

Į tolimas keliaus vietas: 
Jokūbą šventąjį lankyti, 

Kitų stebuklų pamatyti. 

O kai sugrįžta į namus, 

Jų žmonos netveria džiaugsmu: 
Skubiai pakviečia menestrelius, 
Ir aidi būgnas ir vijelė“, 

Ir skamba dainos negirdėtos, 
Visai dar neseniai sudėtos. 

O kai linksmoji šventė baigias, 
Pirkliai ir vėl kelionėn rengias, 
Kur grės įvairūs jiems pavojai... 
Užtat jie Dievo prašo uoliai 
Globot ir saugoti nuo pikto, 
Kad ir kas jiems kely nutiktų. 


Kaip matome, pirklys ir senjoras išvyksta iš namų dėl skirtin- 
gų priežasčių ir nevienodam laikui: senjoro nebūna namie, kai 


iškyla būtinybė ginti savo feodą arba kai jis sumano nukeliauti 


* Vijelė - senovinis styginis instrumentas. (Vert. pastaba) 

į Šventąją žemę ir išsiruošia į kryžiaus žygį — kuriame, beje, jį 
dažniausiai lydi žmona; o pirklys dėl nuolatinių kelionių savo 
namuose yra daugiau svečias nei nuolatinis gyventojas. Užtat 
iš tų kelionių jis greit praturtėja, o susikrauti turtai leidžia jam 
ne tik prabangiai gyventi, bet ir įsigyti dalį miestui priklausan- 
čios žemės. Nuo XII a. pabaigos miestelėnas dažniausiai api- 
būdinamas kaip turtuolis arba bent jau kaip turtingas žmogus; 
abu žodžiai tampa kone sinonimais: jei miestelėnas, vadinasi, 
turtuolis! Mieste, kur jis praleidžia žiemą, pirklys yra svarbus 
ir gerbiamas žmogus. Neilgai trukus jo rankose atsiduria ir 
miesto finansai, ir administracija, ir teisingumas. Kraštutiniais 
atvejais jis gali tapti aršiausio, pavojingiausio kapitalisto proto- 
tipu — kaip Jeanas Boinebroke'as iš Duė, nedidelio miesto Šiau- 
rès Rytų Prancūzijoje. 

Kaip tik šios aukštosios miestų buržuazijos viduje labiausiai 
išryškėja vyro ir moters statusų skirtumas. Netrukus tą skirtu- 
mą, tą atotrūkį dar labiau padidins iš naujo atrasta Romos teisė, 
daug palankesnė (ir patogesnė!) prekybininkams negu feodali- 
niai papročiai, susiformavę ne miesto, o kaimo terpėje. 

Mums atrodė svarbu pabrėžti, nors ir greitomis, kad skir- 
tumas tarp vyrui ir moteriai atitenkančios valdžios formavosi 
veikiant ir miesto, ir kaimo aplinkai ir kad laikui bėgant tasai 


skirtumas vis labiau ryškėjo. 

8 
MOTERYS IR POLITINĖ VALDŽIA 


Šiame veikale jau buvo šen bei ten kalbėta apie karalienes ir 
siuzerenes, tačiau reikia plačiau aptarti valdžią, kurią jos tikrai 
turėjo ir vykdė. 

Tai reikalinga pirmiausia dėl to, kad toji valdžia vėliau, ir ypač 
Prancūzijoje, išsprūs joms iš rankų. XVIII a. Europoje garsėjo 
Rusijos valdovė Jekaterina II ir Austrijos imperatorė Marija Te- 
resė, tačiau ką galima pasakyti apic Prancūzijos karalienės galią 
Liudviko XV ar Liudviko XVI dvare? Jeigu jinai ją ir turėjo, tai 
nebent alkovoje ar užkulisiuose. Tiesa ir tai, kad Kotryna Me- 
diči, tobulas itališkojo renesanso tipas ir paskutinioji karalienė, 
vaidinusi Prancūzijos istorijoje ryškų politinį vaidmenį, paliko 
prisiminimą, menkai skatinusį sekti jos pavyzdžiu! Kas gi būtų 
sutikęs 1715 metais, belaukiant dofino pilnametystės, patikėti 
Prancūzijos valdymą regentei, o ne regentui? O juk XIII a. at- 
rodė visai normalu panašiomis aplinkybėmis perduoti valdžią 
moteriai, ir jei mes užsimotume išvardyti moteris, kurios feoda- 
lizmo laikais ir viduramžiais valdė kartais net labai didelius do- 
menus, tam sąrašui tikrai nebūtų galo. Johnas Gilissenas pažy- 
mėjo: „Beveik visas pasaulietinės Belgijos kunigaikštystes vienu 
ar kitu jų istorijos laikotarpiu valdė moterys: galime paminėti 
grafienes Žaną (1244-1280) ir Margaritą Konstantinopolietę 
(1244-1280), valdžiusias Flandriją ir Eno; Brabantą valdžiusią 
kunigaikštienę Žaną (1355-1406); Eno valdžiusią Margaritą 

Bavarę (1345-1356); o Marija Burgundė valdė visas kunigaikš- 
tystes kartu paėmus (1477-1482)“"“. Lygiai tą patį galima būtų 
pasakyti apie daugybę feodų Prancūzijoje, ir čia mes būtinai 
turime stabtelėti: galbūt mums bus ko pasimokyti iš tų politinę 
valdžią turėjusių moterų. 

Šiaip ar taip, aukščiausia valdžia, atsidūrusi jų rankose, nė 
kiek netrukdo joms būti tikromis moterimis. Jos visai nesisten- 
gia mėgdžioti vyrus. Net veikdamos politinėje ar karinėje srity- 
je, jos elgiasi kaip moterys. Jos neturi nieko prieš, kai jomis ža- 
visi ir jas myli; maža to: net ir labiausiai pasinėrusios į veiklą, jos 
geba neišleisti iš akių žmogaus, parodyti kiekvienam ir kiekvie- 
nai tam tikrą dėmesį (šiandieną mes pasakytume: nepamiršta 
žmogiškojo faktoriaus). Be to, moterys labai dažnai moka rasti 
vien moteriškus įvairių problemų sprendimus, kurie kokiam 
nors senjorui ar karvedžiui net neateitų į galvą. Prisiminkime 
du iš tiesų ryškius pavyzdžius: karalienės Blanšos Kastilietės ir 
Žanos d'Ark. Karalienė Blanša, 1229 metais atvykusi prie ap- 
gultos Belemo pilies, įsitikina, kad armiją tiesiogine to žodžio 
prasme paralyžiavęs šaltis. Ji tučtuojau įsako prikapoti aplinki- 
niuose miškuose malkų. Sušilę prie ugniakurų, kariai atgauna 
drąsą ir bematant paima pilį, kurios apsiaustis truko ne vieną ir 
ne dvi savaites. Ir Žana d'Ark pasižymėjo ne tik kovos įkarščiu: 
ji geba moteriškai švelniai pasilenkti prie sužeisto anglo, t. y. 
priešo, ir motiniškai pasirūpinti nuo apyaušrio besikaunančiais 
kareiviais: „Pailsėkite, užvalgykit ir atsigerkit!“ To pakanka, kad 
1429 m. gegužės 7-ąją jos bendražygiai paimtų daugybę puoli- 


mų atlaikusią Turelio tvirtovę. 

Tas grafienes, tas karalienes, kurių politinė veikla buvo tokia 
apdairi, o kartais tokia atkakli, gaubė subtili kurtuazinio gy- 
venimo atmosfera. Jos neišsižada nieko, kas suteikia moteriai 
originalumo. Geriausias ir visiškai pakankamas šio teiginio įro- 
dymas — Alienoros Akvitanietės asmenybė, tačiau, kadangi pa- 


vyzdžių čia tikrai netrūksta, galime paminėti kai kuriuos kitus. 
Siuzerenė: Adelė 


Visų dorybių veidrodis, tėvynės rožė... 
Puikiausios giminės šaunioji palikuonė, 


Šlovingai pagarsėjusi visuos kraštuos... 


Šitaip — ir dar įvairiais kitais būdais — liaupsinama Blua gra- 
fienė Adelė, Vilhelmo Užkariautojo duktė. Nors ji buvo tikrai 
ypatinga asmenybė, apie ją neparašyta nė vienos monografijos. 
O juk iš visų Vilhelmo Užkariautojo ir jo žmonos Matildos vai- 
kų Adelė galbūt labiausiai panėšėjo į savo tėvą. Beje, Vilhelmui 
iš savo palikuonių buvo ne daug garbės ir džiaugsmo: Robertas 
"lrumpakelnis, nerūpestingas lengvabūdis, gyveno kaip didžiau- 
sias pasileidėlis; Ričardas dar visai jaunas žuvo medžiodamas; 
Vilhelmas Rudasis buvo žmogus be skrupulų, net nenutuokiąs 
apie kilniadvasiškumą, ir tik jauniausias sūnus, Henrikas I, kurį 
baronai pasodino į sostą vietoj vyresniųjų jo brolių, ir duktė 
Adelė teikė tėvui vilčių. 

1081 metais, kai buvo siuvinėjamas garsusis Bajė sieninis ki- 


limas, bylojąs apie jos tėvo žygdarbius, Adelė ištekėjo už Blua 

ir Šartro grafo Stepono, kuris aktyviai dalyvavo pirmajame kry- 
žiaus žygyje ir baronų buvo išrinktas ekspedicijos vadu. Mums 
išliko vienas jo laiškų, adresuotas žmonai Adelei: „Galite būti 
visiškai tikra, mieloji, kad pasiuntinys, kurį aš siunčiu jums 
nuraminti, paliko mane prie Antiochijos gyvą ir sveiką. Dievo 
malone man einasi kuo puikiausiai. Šiuo metu visa Kristaus iš- 
rinktųjų armija, kuriai Jis įkvėpė didžiausią narsą, jau dvidešimt 
tris savaites žygiuoja link mūsų Viešpaties Jėzaus namų. Galite 
būti tikra, mylimoji, kad dabar aš turiu sidabro, aukso ir kito- 
kių turtų antra tiek nei su jumis atsisveikindamas, kada jūsų 
meilė mane jais aprūpino kelionei, nes visi mūsų kunigaikščiai, 
pritariant visai armijai, prieš mano norą paskyrė mane mūsų 
žygio galva, vadu ir vadovu."?“ 

Šis laiškas datuotas 1098 m. kovo 29 d. ir baigiamas keliais 
išmintingais patarimais: „Mano brangioji, aš jums parašiau apie 
labai nedaugelį dalykų, kuriuos mes jau spėjome nuveikti; o ka- 
dangi aš nepajėgiu išsakyti jums visko, apie ką galvoju, patariu 
sėkmingai veikti, rūpestingai prižiūrėti mano žemes ir deramai 
atlikti savo parcigą jūsų vaikų ir vasalų atžvilgiu. Kai tik aš galė- 
siu pas jus grįžti, mes vėl pasimatysime. Sudie“. 

Tačiau pasirodė, kad jam pačiam labai trūko tos tvirtybės, 
kurios laikytis jis taip patarė savo žmonai. Kryžininkai atžygia- 
vo prie Antiochijos 1097 m. spalio 21-ąją. Buvo sakoma, kad 
šio miesto neįmanoma paimti. Jo apgulčiai prireikė didžiausių 
pastangų, ir nedaug tetrūko, kad kryžiaus žygis prie Antiochijos 
taip ir būtų baigęsis. Jos įtvirtinimai siekė dvylika kilometrų 
ilgio. Tvirtovė turėjo 360 bokštų. Daug puolėjų čia prarado 

gyvybę, o grafas Steponas drąsą. „Tas beprotis Šartro grafas, 
kurį mūsų didikai buvo išrinkę vyriausiuoju vadu, dar prieš 
Antiochijos paėmimą apsimetė susirgęs ir gėdingai pasitraukė į 
kitą įtvirtintą miestą, kuris vadinamas Aleksandrete, — pasakoja 
pirmojo kryžiaus žygio istorikas anonimas, — o mes, uždaryti 
mieste be jokios išganingos pagalbos, kasdien laukėme, kad jis 
ateis mūsų išvaduoti“. Steponas išvyko į Aleksandretę birželio 
2-4; po poros dienų normandų vado Bohemondo sumanumu 
kryžininkai įveikė tvirtovės sienas, ir Antiochija tikrai buvo pa- 
imta šturmu, bet puolėjai beveik tuojau pat virto apgultaisiais: 
prie kryžininkų paimtos Antiochijos sienų pasirodė milžiniška 
turkų kariuomenė, kuriai vadovavo sultonas Kerboga. Bevardis 
metraštininkas rašo toliau: „Sužinojęs, kad turkų armija mus 
apsupo ir apgulė, Steponas slapta užkopė į netoli Antiochijos 
stūksantį kalną ir pamatė nesuskaitomas turkų armijos, įsiren- 
gusios aplink miestą savo stovyklą, palapines. Apimtas didelės 
baimės, jis pasitraukė ir skubiai pabėgo su visu savo būriu. Grį- 
žęs į stovyklą, jis įsakė perkelti ją kitur ir sparčiai atsitraukė“. 

Tačiau, nepaisant Antiochijoje siautusio baisaus bado ir ap- 
gultųjų bei apgulėjų pajėgų disproporcijos, kryžininkai paban- 
dė išsiveržti iš miesto, ir tai jiems puikiai pavyko, nes jų dvasią 
sustiprino ypatingas įvykis: vienoje Antiochijos bažnyčioje kry- 
žiaus žygio dalyviai radę Šventąją Ierį — bent jau taip pasakoja 
įvykių liudytojai. 

O grafas Steponas su savo kariais tuo metu grįžo Prancūzi- 
jon. Dar blogiau: įsitikinęs nesėkminga Antiochijos apgulties 
pabaiga, atvykęs į Konstantinopolį jis patarė imperatoriui Alek- 

sijui Komnenui palikti jo buvusius bendražygius likimo valiai, 
nes, anot Stepono, jie buvo pasmerkti neišvengiamai pralaimė- 
ti. Nesunku suvokti, kad jo aplinkiniai griežtai pasmerkė tokį 
grafo elgesį, ir viena iš labiausiai priekaištavusių Steponui buvo 
jo pati Adelė. „Daug kas priekaištavo Steponui, ir jis buvo pri- 
verstas grįžti į Šventąją žemę ir vėl prisidėti prie Kristaus ka- 
riuomenės: ir dėl to, kad baiminosi priekaištų, ir dėl to, kad 
gėdijosi. Taip pasielgti jį dažnai skatino jo žmona Adelė. Ne- 
šykštėdama vyrui švelnumo ir santuokinių glamonių, ji jam 
sakydavo: „Neduok Dieve, mano pone, kad tu turėtum kęsti 
gėdą ir tiekos žmonių priekaištus. Prisimink tą įkarštį, kuriuo 
garsėjai jaunystėje, imkis šlovingosios riterystės ginklų, idant 
visam pasauliui sušvistų Kristaus garbintojų džiūgavimas, o ne- 
tikėliai nugrimztų siauban ir neviltin, ir niekšiškas jų tikėjimas 
būrų visų atmestas ir pasmerktas“. Šitai ir dar daug kitų panašių 
dalykų toji išmintinga moteris įsikarščiavusi kartojo savo vyrui, 
tačiau jis baiminosi vėl leistis į kelionę, kur jo laukė tokie skau- 
dūs išbandymai ir kančios, nes jau žinojo, kokie pavojai ir sun- 
kumai jam gresia. Pagaliau jis atgavo jėgas ir drąsą ir iškeliavo 
su daugeliu tūkstančių frankų“, ir nepaisant didžiausių kliūčių 
atvyko pric Kristaus kapo“ (Ordericas Vitalis). 

Lyginant su narsuoliais, atkariavusiais Palestiną ir pasieku- 
siais savo tikslą — išvaduoti Kristaus kapą, tai buvo acsilikė- 


lių kryžiaus žygis. Beje, iškeliavusių 1101 metais buvo daug: 


* Tuo metu, kai Ordericas Vitalis rašo savo metraštį, Prancūzijos gyventojai 
dar nevadinami prancūzais. Prancūzija (Francia) gavo savo vardą nuo frankų. 


(Vert. pastaba) 

Steponą, kuriam jo pirmojo nesėkmingo žygio patirtis teikė 
nemaža pranašumų, lydėjo Trubadūras — Gijomas IX iš Pua- 
tu; Hugas iš Vermandua, karaliaus brolis; Burgundijos grafas 
Steponas. Kartu su jais vyko kelios moterys, tarp jų garsi gra- 
žuolė markgrafienė Ida iš Austrijos, prisidėjusi prie Bavarijos 
kunigaikščio Velfo armijos. Per pražūtingas kautynes prie He- 
raklėjos, kur antrasis kryžiaus žygis buvo kone sužlugdytas, 
ji dingo. Dėl šio įvykio kilo daugybė romantiškų spėlionių: 
kalbėta, kad ji paimta į nelaisvę ir tolimame hareme pagimdė 
būsimąjį musulmonų didvyrį Zengi. 

Blua grafas Steponas žuvo kaip didvyris tame pačiame mūšy- 
je — tai išpirko jo kaltę amžininkų, o ypač žmonos akyse. Adelę 
lygino su Chrėtieno de Troyes romano veikėja Enide: būdama 
visiškai laiminga šalia savo vyro Ereko, Enidė būgštauja, kad 
šis, atsidavęs meilei, praras riterio „šaunumą“, ir neduoda jam 
ramybės, kol Erekas vėl išsiruošia į žygius, kuriuos buvo per- 
traukusios jųdviejų vedybos. Tad Erekas išvyksta, bet pasiima 
su savimi ir Enidę. Kartu jiedu įveikia visus pavojus, kuriuos 
privalo įveikti tikras riteris. Ir tik tada, kai Erekas, galutinai su- 
triuškinęs karaliaus priešus, sukelia „dvarui džiaugsmą“, jiedu 
užima tame dvare savo vietas, tapdami Riteriu ir Dama. Kalbant 
apie Adelę, būdavo prisimenama ir Giburga, herojinių poemų 
personažo Vilhelmo Oraniečio žmona, atsisakiusi atverti pilies 
duris savo nugalėtam vyrui, „pavargusiam didvyriui“. Kad ir 
kokios skirtingos būtų tos situacijos, neabejotina, kad ši moters 
vizija atitinka ne tik tuometinę mąstyseną, bet ir tikrovę. Gra- 


fienci Adelei mirus, laidotuvių kalboje buvo pagrįstai pasaky- 

ta, kad ji „pergalėjo savyje moterį“, t. y. poeto žodžiais tariant, 
„moterišką tuštybę, kurios joje visiškai neliko“. 

Mirus vyrui, Adelė toliau valdo savo Blua ir Šartro dome- 
ną. Ji atsiduoda savo vaikų auklėjimui — juk auga penki sūnūs: 
Vilhelmas, Steponas, Henrikas, Edas ir Tibo, kuris vėliau tapo 
Blua grafu Tibo IV, o paskui ir Šampanės grafu, kai po dėdės 
mirties 1125 metais paveldėjo šią provinciją. Vyriausias Ade- 
lės sūnus, Vilhelmas, luošys ir mikčius, aiškiai stokojo gabumų 
valdyti domeną, ir pati motina nušalino jį nuo paveldėjimo. 
Steponas, Morteno grafas, kaip matėme anksčiau, pretendavo 
į Anglijos karūną. Henrikas, įstojęs į Kliuni abatiją, tapo Glas- 
tonberio vienuolyno abatu, o paskui Vinčesterio vyskupu. Edas 
mirė jaunas; taigi jaunėlis Tibo paveldėjo motinos valdytus do- 
menus žemyninėje Prancūzijoje. Adelė dar turėjo dvi dukteris: 
Marildą, ištekėjusią už Česterio grafo Ričardo, ir Lithuizą, ku- 
rią išleido už Monleri senjoro Milono iš Brė. 

Tačiau būtų visiškai neteisinga įsivaizduoti Adelę buvus tik 
„griežtų pareigų“ sukaustyta matrona, motina ir siuzerene. Pui- 
kiai gebėdama atlikti visus šiuos vaidmenis, ji sykiu buvo, kaip 
parodė R. Bezzola, maloni ir išsilavinusi moteris, pažadinusi Blua 
kultūriniam gyvenimui: pirmieji Blua ir Šartro grafai, kurių pro- 
tėvis, pasak gandų, buvęs arklininkas, tuo nė kick nesirūpino. 

Vilhelmo Užkariautojo duktė nenorėjo tenkintis vien savo 
politiniu vaidmeniu. Ji garsėjo kaip moteris, mėgstanti poeziją 
ir literatūrą. Jos aplinkai priklausė labai įžymus Šartro vyskupas 
Ivas, buvęs Adelės patarėju nuo pat jos jungtuvių su Steponu. 


Hildebertas Lavardinietis, Mano vyskupas, susirašinėjęs, kaip 

matėme, su visomis įžymiomis jo laikų moterimis, ne kartą 
gyrė Adelę už apdairų domeno valdymą. Be to, poetas Bodri 
Burgeilietis siunčia jai vieną poemą po kitos. Iš jų mes galime 
įsivaizduoti Adelės dvarą: Bodri pareiškia, kad nė vienas poetas 
neišeina iš Čia tuščiomis rankomis; grafienė Adelė esanti jų glo- 
bėja, dar geriau — ji yra kompetentingiausia jų kūrinių vertinto- 
ja: juk pati rašo ciles! 

Pirmajame savo laiške Burgeilio abatas, būsimasis Dolio ar- 
kivyskupas, pagarbiai sveikina Adelę, atsiprašinėdamas už savo 
kaimišką paprastumą: jis niekada nebūtų išdrįsęs pasveikinti tą, 
kurią šlovina visas pasaulis, jeigu ji pati nebūtų iš jo paprašiusi 
poemos. Ji sutaurinanti jo giesmę — jis pats tikrai negebėtų to 
padaryti. Ir Bodri rašo toliau: 

„Daugelis tų, kuriems ji savo grožiu, elgsena, dora širdi- 
mi kur kas mielesnė už visas merginas, norėtų pabandyti ją 
sugundyti. Bet kas iš to naudos? Jos ištikimybė vedybiniam 
guoliui nepalaužiama. Visi jie žavisi neprilygstamu josios gro- 
žiu, ypatingu patrauklumu, gebėjimu užburti pašnekovą. Bet 
kas gi galėtų suminkštinti kiečiausią titnagą? Jie gėrisi ja, ne- 
turėdami jokios vilties, bet vien jau tas gėrėjimasis teikia jiems 
džiaugsmo. Svaigindamiesi tuščiomis viltimis, jie įsivaizduoja 
neapsakomus malonumus ir kankinasi rydami ją akimis. Nie- 
ko nuostabaus: jos grožis spinduliuoja taip, kad ji užtemdo 
bet kurią merginą. Ir aš į ją va taip spoksočiau, jei nerausčiau 
būdamas stuobrys — juk aš raustu vien tik sakydamas, kad į ją 
žiūrėčiau. Jei nenukreipčiau savo sutrikusio žvilgsnio, tai man 


bemat užgniaužtų kvapą...“ 7? 

Štai taip Bodri kreipiasi į grafienę Adelę pirmojoje jai skirto- 
je poemoje, grafui Steponui dar esant gyvam. Vėliau jis dažnai 
reikš jai savo pagarbą ir susižavėjimą lotyniškose eilėse, kurios 
rodo jį buvus tiesioginiu trubadūrų pirmtaku: meilė, kurią jis 
išreiškia, yra jau kurtuazinė, o jį apėmęs jausmas jau yra tasai 
džiaugsmas, kurį gali pavadinti ir laime, ir kančia. 

Bodri atgaivina mums šios aukštuomenės damos aplinką, 
damos, kurią jis glamonėja tik akimis. Jis aprašo Blua pilies 
sales, o ypač — Adelės miegamąjį. Tai paradinis kambarys, 
pilnas meno dirbinių, kurie, kaip pažymėjo Bezzola, galėtų 
pasirodyti išgalvoti, jei mums nebūtų išlikęs konkretus ir tiks- 
lus entuziastingų Bodri pasakojimų liudijimas: Bajė sieninis 
kilimas. Kaip šis epizodas po epizodo atpasakoja Anglijos už- 
kariavimą (o Angliją užkariavo Adelės tėvas su savo bendražy- 
giais), taip ir Adelės miegamojo sienų apmušalai atvaizduoja 
pasaulio sukūrimą, žemiškąjąjį rojų, tvaną ir daugybę Biblijos 
scenų nuo Nojaus iki Saliamono. Šitaip išpuoštos dvi sienos; 
trečiosios apmušalai primena žiūrovui mitologijos scenas, o 
lovos baldakimas šilko, sidabro ir aukso siūlais kartoja to pa- 
ties garsaus užkariavimo istoriją. Lubose ištapytos žvaigždės ir 
Zodiako ženklai; grindyse marmuro inkrustacijos vaizduoja 
gėles, kalnus, žinomus ir pasakiškus gyvūnus. Lovos kojytės 
iš dramblio kaulo, o galvūgalyje išdrožinėtos laisvųjų menų 
figūros su pačios Adelės sugalvotais užrašais. 

Tad Blua pilies vidaus puošyba atrodo net labai prabangiai, 
maža to: ji liudija, kad čia gyvena mokyti žmonės. Šios išsila- 


vinusios moters, kuriai puikiai žinomos Marciano Kapelos ka- 

tegorijos, Ovidijaus poemos ir Biblijos knygos, polinkiai yra 
intelektualiniai ir sykiu meniniai. Tokia aplinka būtų patikusi 
Adelės amžininkei Eloizai. Matome, kad grafienė Adelė taip pat 
domėjosi istorija, į kurią jos tėvas įrašė vieną labiausiai garsėjan- 
čių Vakaruose skyrių. 

Bodri Burgeilietis pateikia mums tikrai nepaprastai patrauk- 
lų Adelės portretą: anot jo, tai moteris, kurios išsilavinimas 
prilygsta jos grožiui. Ne jis vienas šitaip liaupsina Blua grafie- 
nę: vienuolis Hugas iš Fleri prie Luaros 1109 metais paskiria 
jai savo istorinį veikalą Historia ecclesiastica. Tai suteikia jam 
progą tarti karštą pagiriamąjį žodį ne tik Adelei, bet moters 
protui, išminčiai ir nuovokai. Jis rašo: „Moceriškoji lytis tikrai 
nestokoja gebėjimo suvokti gilias mintis ir reikšmingus daly- 
kus; moterų mąstymas dažniausiai labai lankstus ir išradingas, 
o manieros — ypatingai elegantiškos“. Savo veikale jis dukart 
šlovina grafienės proto ir asmens savybes, iš pradžių prologe: 
„Garbioji ir įžymioji Dama, man atrodo garbinga ir verta skirti 
šį veikalą kaip dovaną jums, maldaujant jūsų atlaidumo, nes 
jūs pranokstate daugelį žymių mūsų laikų asmenų: juk jūs 
nuostabiai dosni, pasigėrėtinai teisinga, taip pat mokyta ir išsi- 
lavinusi, o pastarosios dvi dorybės kilniam ir mandagiam žmo- 
gui yra pagrindinės...“ Epiloge Hugas grįžta prie šios minties 
pabrėždamas, kad grafienės Adelės tėvas Vilhelmas paliko savo 
sūnums ir broliams žemes, o jai perdavė tai, kas sudarė vertin- 
gesnę jo palikimo dalį: „Juk jūs kur kas dosnesnė ir tauresnio 
elgesio nei jūsų broliai; visa Galija, šiandien besinaudojanti 


jūsų dosnumu, gali tai paliudyti“. 

Kitas poetas, Žofrua Reimsietis, buvęs Bodri mokytojas, aukš- 
tina grafienę eiliuotame laiške, parašytame savo draugui Angera- 
nui, kuris sukūrė poemą apie Vilhelmo Užkariautojo žygdarbius 
ir paskyrė ją jo dukteriai. Liaupsindamas Adelę, Žofrua pranoksta 
savo bičiulį ir kolegą. Štai kaip jis samprotauja: kodėl Vilhelmas 
perplaukė jūrą ir užkariavo Angliją? — Kad taptų karaliumi. — O 
kodėl jis tapo karaliumi? — Nes likimas panoro, kad Adelė gimtų 
karaliaus dukra. Poetas tvirtina, kad bet koks noras tarti apie Ade- 
lę pagiriamąjį žodį yra bergždžias: „Norint apsakyti, kokia ji yra, 
liežuvis ir ranka atsisako jums tarnauti. Priminti, kokiu grožiu 
ji spindi, kokia garbe dvelkia, kokiais saulės atšvaitais tviska jos 
veidas, būtų tas pats kaip aprašinėti Amazonių karalienę, mergelę 
Lacoeną, ar Veneros grožį — tokį, kokį jį išvydo frigietis Paris“. 

Tad aplink Blua grafienę Adelę sukasi visas spiečius poetų, 
mokslininkų, istorikų, kurie čia gieda jai ditirambus, čia randa 
paprastesnių žodžių savo pagarbai ir susižavėjimui išreikšti. Hil- 
debertas L avardinietis vienoje savo poemų primena Adelei, kad 
ji pažadėjusi jam arnotą Mišioms aukoti, ir jis labai džiaugtųsi jį 
gavęs. Tokiu pat tonu, beveik juokais, Bodri Burgeilietis reika- 
lauja iš grafienės Adelės kunigo mantijos: ji tviskėsianti auksu ir 
brangakmeniais, „ir kaip tu esi aukščiau karalienių ir grafienių, 
taip ir tas drabužis pranoks visų karalienių ir grafienių manti- 
jas... Man dera prašyti, tau — duoti; atsakyk man taip, kad mes 
abu įvykdytume savo priedermę, ir nepamiršk apsiūti mano 
mantijos apačios apvadu“. 

Visos grafienės dvaro damos — kilmingos moterys, dažnai la- 


bai išsilavinusios: kaip ji pati ir kaip jos sesuo Cecilija, kuri tapo 

Švč. Trejybės vienuolyno, esančio Kane, abate ir kuriai prelatai 
skyrė savo ciles ir prozą. Bodri iš Burgeilio, lyg naujasis Fortū- 
natas, laido epigramas kažkokios jaunutės Beatričės adresu: be 
abejo, jinai jo varžosi, todėl ir neprataria nė žodžio jo akivaizdo- 
je. Jis maldauja abatę Ėmą pasakyti savo nuomonę apie jo eiles 
ir ragina — vėlgi eilėmis — kažkokią Konstanciją, kuri taip pat 
yra poetė, naujoji Sibilė, atkakliai laikytis savo pašaukimo arba 
liepia jaunajai Miurielei — gražiai, turtingai ir kilmingai — at- 
siųsti jam savo eilėraštį mainais už tą, kurį jis jai parašysiąs. 

Šis poetiškas ir kartu pamaldus dvaras vienu balsu šlovins pa- 
skutinį įvykį Adelės gyvenime: 1122 metais, kadangi jos sūnus 
Tibo jau pajėgė paimti Blua ir Šartro domeno valdymą į savo 
rankas, Adelė įstos į vienuolyną. Ji pasirinks ne kokį nors len- 
gvesnės regulos ordiną, o cistersių abatiją Marsinji, netoli Lu- 
aros. Hildebertas Lavardinietis ir Bodri Burgeilietis žavėsis jos 
gebėjimu atsisakyti pasaulietinio gyvenimo, tiek metų praleidus 
prabangiame ir prašmatniame Blua dvare. Žinoma, jie išreikš 
savo susižavėjimą Adelei. O jai mirus — 1137 metais - Mano 
vyskupas atiduos grafienci Adelei paskutinę poetišką pagarbos 
duoklę - eiliuotą epitafiją: 


Žydintis džiaugsmu, švytintis veidas... 


Ją sukūrė dosni gamta, taip gausiai apdovanojus, 


Kad nei josios kūnas, nei siela neturėjo nė menkiausios ydos. 

Karalienė: Ona 


Norint pamatyti seniausią Prancūzijos karalienės portretą, 
reikia nuvykti Ukrainon, į Kijevo katedrą. Ten labai gražioje 
freskoje pavaizduotos keturios moterys: dvi pirmosios laiko 
po žvakę, dvi stovinčios už jų, aiškiai jaunesnės ir mažesnio 
ūgio, kilstelėjusios rankas, lyg šauktųsi dangaus malonės. Jų 
grupė truputį primena garsiąją Ravenos mozaiką, kurioje 
matome šventųjų moterų procesiją. Antroji iš dešinės ir yra 
kunigaikštytė Ona, kuriai lemta tapti Prancūzijos karaliene. 
Freska vaizduoja ją dar tik kaip Kijevo didžiojo kunigaikščio 
Jaroslavo dukrą. Priešais keturias kunigaikščio šeimos moteris 
freskoje nutapyti keturi berniukai (iš viso šeimoje jų buvo de- 
šimt). Dar ir dabar spėliojama dėl tikslios šių personažų iden- 
tifikacijos. Manoma, kad keturios moterys — tai trys Jaroslavo 
dukterys ir jų motina, o vaikinai — keturi to paties Jaroslavo 
sūnūs. Visos moterys vilki ilgus apdarus, kurių apačia gausiai 
siuvinėta, o ant jų užsimetusios apsiaustus. Pirmosios moters 
apsiausto pakraščiai taip pat siuvinėti, ir jis praskleistas prie- 
kyje kaip pelerina. Antroji ant savo drabužio apsivilkusi dar 
kažką panašaus į tuniką su rankovėmis. Dviejų užpakalyje 
stovinčių apsiaustai dengia kairį petį, o ant dešiniojo peties 
juos tikriausiai prilaiko sagės, bet jos menkai matosi. Visų 
keturių galvas dengia kepuraitės, visiškai slepiančios plaukus. 
Toji, kurią, kaip manoma, galima atpažinti kaip kunigaikštytę 
Oną — viena iš dviejų žvakes laikančių moterų, labai graži — 


atrodo užsidėjusi ant galvos ne kepuraitę, o veikiau skraistę: 

jos klostės krenta nuo galvos ant pečių, kuriuos gaubia ap- 
siaustas, prašmatniai siuvinėtas rozetėmis. Freska datuojama 
greičiausiai XI a. viduriu, maždaug 1040-1050 metais. 

Apie 1050-uosius"', kai freska buvo arba jau nutapyta, arba 
baigiama tapyti, į Kijevą atvyko pasiuntiniai, prašantys Jarosla- 
vo dukters rankos Hugo Kapeto anūkui. 

Istorija tada dar tik tik susipažino su rusais, veikiau ukrai- 
niečiais. Tarp jų didžiųjų protėvių buvo Riurikas, kurio vardas 
daugiau minimas padavimuose, ir labai garsi moteris — Olga. 
Ji tikrai yra autentiškas istorinis personažas. Olga buvo Riuri- 
ko sūnaus Igorio žmona. Kai šis 945 metais išsiruošė malšinti 
vienas maištaujančios genties ir buvo nužudytas“, ji perėmė val- 
džią ir energingai stengėsi išsaugoti ją savo sūnui, kuriam tada 
buvo tik devyneri metai. Būdama drąsi moteris, Olga tučtuojau 
surengė žygį prieš drevlianus, kurie nukankino jos vyrą. Be to, ji 
buvo nuovoki ir išmintinga: juk ji pirmoji gebėjo sutelkti Nov- 
gorodą ir aplinkines žemes. Pagaliau, ji buvo krikščionė. Olga 
gimė maždaug 887-iais, o dvidešimčia metų anksčiau du bro- 
liai, Kirilas ir Metodijus, jau buvo supažindinę slavus su Evan- 
gelija ir sykiu atnešę jiems rašytinę kultūrą, nes kaip tik jiedu 
sugalvojo ir sudarė kirilicą — vieną iš seniausių slavų abėcėlių, 
kuri buvo panaudota senajai slavų kalbai užrašyti. Senoji sla- 


vų kalba dar šiandien stačiatikių rusų vartojama kaip liturginė 


* Drevlianų gentis pasipiktino, kad Igoris, jau gavęs iš jų duoklę, pareikalavo 
mokėti papildomai. Drevlianai prilenkė vieną prie kito du medžius, pririšo 
pric jų Igorį ir leido medžiams atsitiesti. Jie perplėšė Igorį pusiau. (Vert. 


pastaba) 

kalba. Be to, ji davė pradžią rusiškajam alfabetui ir rusų kalbai, 
kuriais ligi šiol naudojasi visa Rusija. 

954-aisiais, dvylikai metų praėjus po Igorio mirties, kada Ol- 
gos sūnus jau gana suaugęs, kad galėtų valdyti pats, ji susipažįs- 
ta su Evangelija ir apsikrikštija Kontantinopolyje. Olga bando 
pati skleisti Kristaus tikėjimą ir prašo atsiųsti į jos žemes misio- 
nierių. Beveik visi jie bus išžudyti, išskyrus vieną, Adalberrą, 
bet ir tas netrukus turės sprukti į germanų kraštus. Olga buvo 
pirmoji krikščionė savo šalyje. Rusijoje, kaip ir beveik visur Va- 
karuose, pirmoji Gerąją Žinią skelbia moteris, drauge atnešda- 
ma savo šaliai rašytinę ir žodinę kultūrą. Olga buvo išskirtinė 
moteris: ji vienintelė valdė savo šalį — iki pat Jekaterinos“, atėju- 
sios Rusijoje į valdžią XVIII a. Olga mirė 969-aisiais, būdama 
82 metų amžiaus. Po mirties ji buvo vienu balsu paskelbta šven- 
tąja. Liepos I 1-oji visuotinės Bažnyčios kataloge nurodyta kaip 
šv. Olgos šventė. 

Tačiau iš tikrųjų krikščionybė ima plisti tarp slavų tik Olgos 
anūko Vladimiro Didžiojo (Vladimiro Šventojo) laikais. Vladi- 
miras buvo Sviatoslavo ir Olgos tarnaitės Malušos nesantuoki- 
nis sūnus. Kurį laiką praleidęs savo protėvių iš tėvo pusės šalyje, 
tuose šiaurės kraštuose, iš kur į Novgorodą atėjo Riurikas, jis 


grįžo į Kijevą. Tapęs kunigaikščiu, jis dėjo visas pastangas, kad 


* Nežinia, kurią XVIII a. valdžiusią Rusijoje Jekateriną autorė turi galvoje: 
greičiausiai Jekateriną II, nes ji buvo tikrai garsi valdovė ir išbuvo soste 30 
metų (nuo 1762, kada ji tapo Rusijos imperatore, iki 1796). Jekaterina I 
valdė trumpai, vos porą metų (1725-1727), po savo vyro Petro I mirties. 


(Vert. pastaba) 

gautų Bizantijos imperatoriaus sesers, princesės Onos, ranką, 
ir savo tikslą pasiekė. Vladimiras apsikrikštijo ir globojo misio- 
nierius, Bizantijos imperatoriaus atsiųstus į Kijevo Rusią. Parsi- 
kvietęs iš Bizantijos architektus, Vladimiras pastatydino Kijeve 
pirmą akmeninę cerkvę. Vladimiro krikštas ir jungtuvės įvyko 
989 metais. Prancūzijoje prieš dvejus metus perai buvo išrinkę 
karaliumi Hugą Kapetą, didiką, kurio valdos buvo Senos ir Lua- 
ros tarpupyje. 

Vladimiro Šventojo kapo paminklas iškilęs ant kalvos virš 
tekančio per Kijevą Dnepro. Kad ir koks būtų jo šventumas, 
visiškai aišku, jog slavams Vladimiras buvo tas pat, kas pran- 
cūzams — Karolis Didysis. Vladimiro valdžia pripažįstama nuo 
Novgorodo iki Juodosios jūros; jis yra „rusų tautos tėvas“, ir jai 
jo valdymas padovanoja trisdešimt metų taikos, t. y. ramaus gy- 
venimo. Vladimiras gyvena kitais siekiais nei eilinis jūrų bastū- 
nas ar gaujos vadas: jis verčia savo valdinius gerbti teisingumą, 
o tapęs krikščioniu, pasižymi dėmesiu vargšams, paliegėliams, 
ligoniams. Maža to: jis panaikina mirties bausmę, ir čia pasireiš- 
kia kaip tikras pionierius — kurio pavyzdžiu neskubama sekti. 

Vladimiras Didysis turėjo dvidešimt penkis vaikus: dvylika 
sūnų ir trylika dukterų. Du broliai, Borisas ir Glebas, buvo pa- 
skelbti šventaisiais. Apie juos rungčiomis rašė slavų metraščiai, 
jie buvo atvaizduoti (ir cebevaizduojami) daugybėje ikonų, kur 
juos galima pamatyti ir šiandien. Borisą ir Glebą nužudė vienas 
iš jų brolių, Sviatopolkas, tuoj po to pramintas Prakeiktuoju: 
jis bandė pasisavinti visą tėvo paveldą; o atkeršijo už juos kitas 


brolis, Jaroslavas, krikščioniškai palaidojęs abu nužudytuosius. 

Galiausiai Vladimiro Didžiojo ir kunigaikštienės Olgos paliki- 
mas atiteko Jaroslavui Išmintingajam. Jis buvo apkrikštytas kar- 
tu su tėvu. Jaunuoliui davė krikščionišką Georgijaus (Jurijaus) 
vardą, bet istorijoje jis daugiau žinomas savo pagoniškuoju var- 
du. Jaroslavas buvo apsišvietęs ir išsilavinęs valdovas: jo surinkta 
biblioteka Kijeve buvo pirmoji. Jis padėjo didžiojo Kijevo so- 
boro, skirto šv. Sofijai, pamatus. Jaroslavas vedė švedų karalaitę 
Ingegerdą, pakrikštytą Irinos vardu. Ji padovanojo vyrui septy- 
nis sūnus ir tris dukteris. Antroji, t. y. vidurinioji duktė, Ona 
Kijevietė, ir tapo Prancūzijos karaliene. 

Vyriausioji sesuo, Elžbieta, ištekėjo už pasakiško nuotykių ieš- 
kotojo — norvego Haraldo, praminto Gražiaplaukiu. 1058 me- 
tais jis įkūrė Oslą. Tapusi našle, Elžbieta antrąkart ištekėjo už 
Danijos karaliaus Sveno. Jauniausia Onos sesuo, Anastazija, 
apie 1050 metus ištekėjo už Vengrijos karaliaus Andriejaus I. 
Gali būti, kad jų motina Ingegerda-Irina baigė savo amžių vic- 
nuolyne, kur ji pasivadino Ona — be abejo, dukters, kuri buvo 
nuo jos atskirta prieš daug metų, prisiminimui. 

Šiandien, kada per porą valandų lėktuvu galima įveikti tuos du 
tūkstančius kilometrų, kurie paukščio skrydžio tiesumu skiria 
Paryžių nuo Kijevo, mums nelengva įsisvaizduoti, kokiu marš- 
rutu keliavo pasiuntiniai, kuriuos Prancūzijos karalius Henri- 
kas I išsiuntė į Ukrainą 1049 metų pabaigoje ar 1050 metų 
pradžioje. Kokios derybos vyko prieš oficialias piršlybas? Kas 
pastūmėjo Prancūzijos karalių pasirinkti žmona „rutėnų kara- 
liaus“ dukterį? Laikui bėgant šis Henriko I apsisprendimas ėmė 


atrodyti toks paslaptingas, kad 1808 metais rašytojas Dreux du 

Radier savo Prisiminimuose ir anekdotuose apie Prancūzijos kara- 
lienes ir regentes pareiškė nuomonę, kad Ona galbūt buvo visai 
ne „iš Rusijos“, o „iš Rusi“ (Roucy ne Russie): Rusi grafas Eblas 
buvęs galingas senjoras, kurio žemės, išsidėsčiusios į pietus nuo 
Lano miesto, ribojosi su karaliaus domenu. Nėra ko nė sakyti, 
kad ši hipotezė visiškai nepagrįsta, nes jai prieštarauja ne tik 
visi XI a. dokumentai, bet ir vėlesnieji. Tačiau pats faktas iškal- 
bingai byloja apie tuometinį laikotarpį: XVIII a. ir XIX a. pra- 
džioje tokių prielaidų knibždėte knibžda, o dėkoti už jas reikia 
lakiai vaizduotei tų asmenų, kurie stengėsi ištaisyti istoriją taip, 
kad ji atrodytų įtikėtina — žiūrint jų akimis. Argi ne tuo metu 
kitas išradingas gudruolis pakišo mintį, kad Žana d'Ark buvusi 
nesantuokinė princo Liudviko Orleaniečio duktė, ir tą prielaidą 
šiandien, kaip žinome, kartoja rašytojai, kurie, kad ir nebaigę 
istorijos mokslų, geba bent jau nuosekliai mąstyti! 

Bet grįžkime prie šaltinių, bylojančių apie karalienę Oną: 
Sen Deni abatas Suger, rašydamas apie savo abatijos iždą, mini 
brangų hiacintą, kurį jam padovanojusi „Ona, rutėnų karaliaus 
duktė“. Brangakmenis buvo įsodintas į relikvinę, kurioje buvo 
saugomas erškėčių vainiko gabalėlis. Be abejo, tą hiacintą kar- 
tu su kitomis dovanomis Ona atgabeno savo vyrui Henrikui I, 
kuris atvyko pasitikti būsimosios žmonos po jos ilgos kelionės 
per centrinę Europą. 

Henriko vaikystė buvo nelengva: jo motina buvo trečioji jo 
tėvo Roberto žmona, valdinga gražuolė Konstancija iš Arlio, Tu- 
lūzos grafo Gijomo Tajfero duktė. Henriko ji nemylėjo: jai buvo 


mielesni jaunesnieji sūnūs. Karūnuotas Reimse 1027 m. gegužės 

14-ąją, Henrikas atėjo į valdžią po ketverių metų, kai mirė jo 
tėvas, Robertas Pamaldusis. Konstancija pasinaudojo šia proga ir 
ėmė kelti Henrikui įvairiausių sunkumų, net sukurstydama du 
savo jaunesniuosius sūnus, Robertą ir Edą, maištauti prieš brolį 
karalių. Henrikas pasiekė taiką tik po atkaklių kovų, užleidęs Ro- 
bertui Burgundijos kunigaikštystę, uždaręs Edą Orleane ir suda- 
ręs sąjungą su Normandijos kunigaikščiu Robertu Velniu. Savo 
laimei, Henrikas pasižymėjo Kapetingams būdingu atkaklumu. 
Ber tik po motinos mirties (Konstancija mirė 1032 m. liepą Me- 
lene, kur Henrikas buvo nuvykęs susitikti su motina prieš pat jos 
mirtį ir pasakyti, kad jai atleidžia) jis gali galvoti apie tai, kad lai- 
kas sukurti savo šeimą, nepaisant ankstesnės skaudžios patirties. 
Iš pradžių jis pasiperša Germanijos karaliaus Konrado II dukte- 
riai Matildai, bet prieš vestuves ji miršta. Tada Henriko žvilgsnis 
nukrypsta į kitą Matildą, Vokietijos imperatoriaus Henriko III 
dukterėčią, kurią jis veda 1043-aisiais; bet po metų ir ji miršta, 
o Henrikas lieka bevaikiu našliu. Jam jau trisdešimt šešeri, ir jį 
slegia rūpestis perduoti karalystę teisėtam įpėdiniui, tačiau tas 
keistas noras ieškoti žmonos Dnepro pakrantėse išryškėja tik po 
kelerių merų. Galima numanyti, kad, prisimindamas tokią šališ- 
ką, kerštingą ir neteisingą motiną, kokia jo atžvilgiu buvo Kons- 
tancija, jis visiems laikams atsisakė minties vesti pietietę. Kad ir 
kaip ten buvo, ieškoti tos, kurią jis ketino pasodinti į Prancūzijos 
sostą, Henrikas pasiryžo toli Rytuose. 

Galbūt jį paveikė viena aplinkybė: prieš kelerius metus Kliu- 
ni abatijoje nuo duotų įžadų buvo atleistas vienas vienuolis. Jis 


buvo lenkas, ir tautiečiai išrinko jį Lenkijos karaliumi. Ėmęs 

valdyti šalį, jis pasirinko Kazimiero I vardą ir vedė Jaroslavo se- 
serį Dobrognevą (t. y. gerabūdę), pakrikštytą Marija. Visai gali 
būti, kad, palaikydamas ryšius su didžiąja Burgundijos abatija, 
karalius Henrikas sužinojo apie Jaroslavo šeimą. Lenko ir rusės 
santuoka įvyko 1043-aisiais. Be abejo, apie tai buvo kalbama 
Sanliso pilyje, mėgstamoje Henriko I rezidencijoje. 

Be spėlionių, mes vis dėlto turime ir šį tą tikro: mums ži- 
noma delegacijos, turėjusios prašyti Onos rankos ir atlydėti 
kunigaikštytę Prancūzijon, sudėtis. Henrikas I pasirinko pa- 
siuntiniais Šalono vyskupą Rožė II, Mo vyskupą Gorjė ir Gos- 
leną iš Šoni. 

Tačiau mes visiškai nežinome, kokiu maršrutu jie keliavo į 
Kijevą ir atgalios. Galbūt tai buvo kelionė jūromis, palei šiau- 
rines Europos pakrantes: jau seniai įrodyta, kad Juodąją jūrą su 
Ladogos ežeru jungė tikras kelias upėmis, Dnepru ir Volchovu; 
iš Ladogos plaukdami Neva keliautojai ir pirkliai galėjo pasiek- 
ti Suomijos įlanką ir leistis toliau palei Baltijos jūros krantus 
(tais laikais Baltija buvo vadinama Variagų jūra — variagais va- 
dinti rytiniai vikingai). Paskui, apiplaukus Daniją, buvo gali- 
ma Šiaurės jūra pasiekti Esko žiotis — taip po kokių trijų šimtų 
metų plauks sunkūs Hanzos miestų kogai. Tačiau galėjo būti 
ir taip, kad Ona iš Rusios keliavo per Lenkiją: juk tai buvo jai 
draugiška šalis, su kuria siejo net giminiški ryšiai, nes jaunoji 
Lenkijos karalienė Marija buvo Onos teta. Galbūt paskui bū- 
simoji Prancūzijos valdovo žmona keliavo per Bohemiją; netgi 
galima spėti, kad netoli Prahos esančioje Sazavos abatijoje buvo 


perrašyta knyga, susidedanti iš senąja slavų kalba skaitomų ar 

giedamų per Mišias Evangelijos ištraukų, kurią Ona kartu su 
kitomis dovanomis vežė savo vyrui. 

Ši ištraukų iš Evangelijos knyga yra antras suvenyras, kurį 
mums paliko gražioji kijevietė. Šiandien jis saugomas Reimso 
bibliotekoje ir pažymėtas jos rankraščių kataloge numeriu 255 
(A29). Eruditams tai yra seniausias ukrainiečių kalbos pamin- 
klas. Gali būti, kad po Onos atvykimo Reimse vainikuojami 
Prancūzijos karaliai duodavo priesaiką, uždėję ranką ant šitos 
knygos. Šiaip ar taip, 1051 m. gegužės 19 d. Reimse įvyksta 
jungtuvės ir naujosios karalienės vainikavimo ceremonija, nes 
tais laikais karalienės taip pat gaudavo šventą patepimą, kaip 
ir karaliai, ir joms taip pat iškilmingai būdavo uždedama ka- 
rūna — kitaip nei per vėlesnes XVIII a. ceremonijas. Tą pačią 
dieną įvyko trečioji ceremonija, apie kurią kalba metraščiai: 
Reimse buvo įšventintas Kambrė vyskupas Lijeberas. Šis faktas 
minimas Šv. Lijebero gyvenime, nes Kambrė vyskupas nusipelnė 
šventojo aureolės ir buvo užkeltas ant altorių. Šiandien sunku 
kalbėti apie buvusią tos ceremonijos prabangą ir puošnumą: 
kaip žinome, po poros šimtmečių Reimso katedra buvo visiš- 
kai rekonstruota. Užtat labai lengva įsivaizduoti, kaip smalsiai 
turėjo prastuomenė žvalgytis į tą jaunutę karalienę, kuri atvyko 
iš taip toli. 

Atrodo, Ona Kijevietė gana greit aklimatizavosi Prancūzijo- 
je. Kartu su vyru ji amžinai keliauja iš vienos rezidencijos į kitą: 
tais laikais joks karalius ar didikas negyveno nuolatos kurioje 
nors vienoje pilyje; bet, regis, Onai labiausiai patinka Sanlise. 


1052 metais gimsta sūnus, kurį pakrikštija Pilypu: tai pirmas 

atvejis Prancūzijos monarchijos istorijoje. Kai kas mano, kad 
toks berniuko vardas turėjo priminti bizantišką Onos kilmę. 
Labiau tikėtina, kad taip buvo pasielgta iš pagarbos apaštalui 
Pilypui, kuris esą skelbęs Evangeliją skitų kraštuose, t. y. Ukrai- 
noje. Buvo pasakojama, kad mažulytis apaštalo palaikų gabaliu- 
kas buvo įdėtas į Reimso Evangelijos ištraukų knygos aptaisą. 
Tai liudija, kad karalienė ypatingai gerbė šį šventąjį. 

Henrikas ir Ona susilauks dar dviejų sūnų: Roberto, kuris 
mirs dešimties metų amžiaus, ir Hugo, būsimojo Vermandua 
grafo. Hugas gimė 1057 metais. Jis dalyvavo pirmame kryžiaus 
žygyje. Be to, karališkoji pora turėjo dukterį Emą, bet ji mirė 
visai jauna, nespėjusi ištekėti. 

Išlikusiuose dokumentuose mes retkarčiais aptinkame kai 
kuriuos Onos gyvenimo Prancūzijoje faktus. Seniausias iš to- 
kių dokumentų — oficialus raštas, išduotas 1058 m. liepos 12-ąją 
Melene Šv. Mauro Fosiečio (Saint-Maur-des-Fossės) abatijai, 
kuriuo ji nuo tos dienos atleidžiama nuo pernelyg didelių re- 
kvizicijų karaliaus stalui (abatija turėjo tiekti karaliaus virtu- 
vei naminius gyvulius; matyt, tuo buvo piktnaudžiaujama). 
Jeigu mus stebina tai, kad šį oficialų dokumentą pasirašė ne 
tik Ona, bet ir trys jos sūnūs: Pilypas, Robertas ir Hugas (beje, 
visi trys dar labai jauni, nes vyriausiam, Pilypui, tuo metu 
tebuvo šešeri), vadinasi, mes dar ir šiandien persiėmę Romos 
teise. Pagal papročių teisę, kaip žinome, šeima yra labai vie- 
ninga struktūra, kur tėvas valdo ir tvarko visų artimųjų vardu, 
o jie pasitaikius progai pakviečiami patvirtinti jo potvarkių. 


Taip atsitiko ir šiuo atveju. 

Tų pačių metų rugpjūčio 5-ąją Kambrė surašyto Anono aba- 
tijai dovanojimo akto apačioje taip par yra karalienės parašas, 
reiškiąs jos pritarimą. 

Kituose trijuose dovanojimo aktuose, kurie datuoti 1059 
bei 1060 metais ir kalba apie dovanas Šartro Šv. Petro ir Šv. 
Martyno Laukuose vienuolynams, matome tą patį parašą: Anna 
Regina. Juo patvirtinta ir Turniu abarijai suteikta privilegija. Šis 
dokumentas pasirašytas Reimse itin iškilmingą dieną: 1059 m. 
gegužės 29-ąją, per Sekmines: kaip tik tądien vyriausią Onos 
ir Henriko sūnų, Pilypą, Reimso arkivyskupas Žervė vainikavo 
karaliumi. Berniukui buvo tik septyneri, kai jis buvo štai šitaip 
susietas su sostu ir karūna. Dažnai manoma, kad feodalizmo 
laikais karaliai dar gyvi iškilmingai vainikuodavo vyriausią sūnų 
vien iš atsargumo, norėdami užtikrinti sostą savo dinastijai. Ta- 
čiau šitaip galvodami išleistume iš akių kur kas svarbesnį pa- 
pročių teisės principą: vainikuodamas įpėdinį, tėvas perduoda 
jam dalį savo valdžios arba veikiau iš pat jaunumės patiki jam 
būsimo paveldo dalies valdymą. Tais laikais, kai įpėdinis buvo 
skiriamas ne tėvo valia, o pagal kraują ir šeimoje užimamą vie- 
tą, buvo visiškai normalu, kad šis valdžios nenutrūksramumas, 
kurį karališkose šeimose ženklino vainikavimas, taptų viešos ce- 
remonijos objektu, ceremonijos, kurios metu įpėdiniui būdavo 
suteikiamas patepimas. Įžvelgti čia paprastą karūnos išsaugoji- 
mo garantiją reikštų smarkiai sumažinti jos reikšmę. 

Kai 1060 metais Henrikas miršta Vitri o Lože, Orleano girioje 
netoli Sen Benua prie Luaros, Ona ima valdyti karalystę: tuomet 


tai yra normalu. O jaunajam karaliui Pilypui, kuriam tada de- 

vyneri, skiriamas globėjas: Flandrijos grafas Boduenas. Tai taip 
pat yra visiškai normalu. Nuo šiol raštuose Pilypas ir Ona mi- 
nimi kaip „Philippus rex cum matre sua regina“ (karalius Pily- 
pas su savo motina karaliene). Viename tokių raštų, surašytame 
1060 m. lapkričio 25-ąją Etampe, kalbama netgi apie „mūsų di- 
džiai pamaldžių karalių, t. y. Pilypo ir jo motinos Onos,“ valią. 

O vieno teksto apačioje randame šį tą geresnio nei paprastas 
karalienės paminėjimas: visą Onos parašą slaviškomis raidėmis. 
Šitaip ji 1063 merais Suasone pasirašė istorikams puikiai žino- 
mą oficialų dokumentą, kuriuo Suasone esančiai Šv. Krepeno 
abatijai suteikiama privilegija visiškai laisvai rinkti dviejų baž- 
nyčių, Pernano ir Kolombo, klebonus. Beje, pats dokumento 
turinys ne tiek jau svarbus; iš tiesų keista šalia karaliaus ir Onos 
monogramos matyti tikrų tikriausią autografą: ANA PbHNA 
(Ana reina). 

Galima spėti — ir tokia prielaida neatrodo visiškai neįtikė- 
tina — kad motyvas, paskatinęs karalienę Oną taip neįprastai 
pasirašyti, buvo naujoji jos padėtis. Tuo metu Ona antrąkart 
ištekėjo: už Krepi grafo Raulio II Peroniečio. Jis buvo vienas iš 
Prancūzijos karaliaus vasalų. Jungtuvės įvyko praėjus dvejiems 
metams po Henriko I mirties ir gana keistomis aplinkybėmis, 
nes Raulis Krepietis, mirus jo pirmajai žmonai, 1053 metais 
vedė kažkokią Aknczę, Šampanės grafo giminaitę, o paskui su 
ja išsiskyrė, kad galėtų vesti našlaujančią karalienę Oną. Įdomu, 
kad mūsų minėtame 1063 metų dokumente išvardijama dau- 
gybė liudytojų (tarp jų, beje, ir Raulis), bet net neužsimenama 


apie Oną. Galima manyti, kaip R. Hallu, jog ši buvo nepaten- 

kinta, kad ją pamiršo, ir norėjo pabrėžti savo rangą, todėl šalia 
monogramos ir įrašė savo vardą bei karališkąjį titulą. O tą faktą, 
kad ji tai padarė slaviškais rašmenimis, galima laikyti papildo- 
mu iššūkio įrodymu. 

Galimas daiktas, kad taip ir buvo; toks poelgis būtų tik pabrė- 
žęs Onos charakterio bruožą, kurį patvirtina įvykiai. Popiežiaus 
Mikalojaus I laiške, kurio tekstą, be abejo, sukūrė šv. Petras Da- 
mijonas, atsiųstame Onai 1059 ar 1060 metais — šiaip ar taip, 
dar prieš Henriko I mirtį, - daugybė pamokymų apie žmonos 
ir motinos pareigas. Prikalbėjęs karalienei begalę komplimen- 
tų dėl jos dosnumo, geranoriškumo vargšų atžvilgiu ir gausių 
dovanų, kurių jinai jiems nešykšti, popiežius pataria Onai likti 
nuolankiai Bažnyčiai, raginti tam karalių ir auklėti savo sūnus 
sveiko teisingumo dvasia. Atrodytų, nieko nuostabaus. Bet po 
tos skubotos santuokos, sudarytos tokiomis aplinkybėmis, ku- 
rios Bažnyčiai atrodo ginčytinos, kyla klausimas, ar šiame laiške 
nebuvo kokio nors perspėjimo karalienei dėl jos elgesio. Reim- 
so arkivyskupas Žervė susirašinėjo su popiežiumi Aleksandru II 
dėl antrųjų Onos jungtuvių ir minėjo, kad „jos sukėlė karalys- 
tėje didelį nerimą... mūsų karalius Pilypas ir jo patarėjai dėl to 
labai liūdi, ir aš pats dėl to labai sielojuosi...“ Tuo tarpu po- 
piežius gavo atstumtosios grafo Raulio žmonos skundą ir liepė 
arkivyskupui su juo susitikti, o „jeigu reikalas iš tiesų toks, kaip 
sako ši moteris“, arkivyskupas turįs veikti atitinkamai, t. y. be 
abejo, atskirti Raulį Krepietį nuo Bažnyčios. 

Tačiau atrodo, kad viskas pamažu nurimo. Ona liko grafo 


Raulio žmona. Jis mirė 1074-aisiais. Kitais metais, 1075-aisiais, 

apie ją dar kartą kalbama viename dokumente, paskui jos vardo 
jau niekas ir niekur nebemini. Po ketverių metų Kliuni abatijai 
suteiktoje privilegijoje, kurią pasirašo Sen Benua prie Luaros, 
karalius Pilypas I patikslina: „Aš tai darau dėl savo paties, savo 
tėvo ir motinos, taip pat visų savo protėvių nuodėmių atlei- 
dimo“. Tad karalienė Ona, jo motina, tikriausiai mirė kuriais 
nors metais tarp 1076 ir 1079-ųjų. 

1069 metais jos sūnaus Pilypo Sanlise esančiai Šv. Vincento 
katedrai suteiktos privilegijos raštas liudija kanauninkų dėkin- 
gumą už karalienės Onos dosnumą. Dokumento, prie kurio ji 
prisidėjo, žodžiai aiškiai rodo ypatingus karalienės ketinimus: 
„Aš, Ona, širdimi suprasdama, mintyse svarstydama tokį didelį 
grožį, tokią didelę garbę tų, apie kuriuos parašyta: „Palaiminti 
pakviestieji į Avinėlio vestuves...“, susimąsčiau, kaip aš galėčiau 
kaip nors dalyvauti šiose vestuvėse... Ir nusprendžiau pastaty- 
dinti Kristui bažnyčią... ir jai atiduoti dalį to, ką aš turiu, ir 
dalį to, ką mano vyras karalius Henrikas buvo man suteikęs po 
mūsų vestuvių“. Toliau ji vardija bažnyčiai perduodamą turtą: 
žemės sklypą šalia bažnyčios („tą, kuris priklausė teisėjui Ivui“); 
duonkepę krosnį; pajamas, gaunamas iš tos žemės; devynis ten 
gyvenančius laisvus valstiečius; trijų livrų činšą, renkamą mies- 
te; malūną, esantį Guvjė; ūkį, vadinamą Blan Meniliu; galiau- 
siai — Lano krašte esantį Krepi miestelį. 

Kasmet rugsėjo 5-ąją Sanlise Šv. Vincento bažnyčios kanau- 
ninkai laikydavo iškilmingas pamaldas karalienei Onai atminti, 
o paskui suruošdavo pietus trylikai aplinkinių našlių (ne vyrų, o 


moterų). Ši tradicija gyvavo ligi 1789 metų revoliucijos. 

Agnietė ir Matilda, 


arba popiežius ir imperatorius 


Tyrinėdamas XIX a. ir XX a. pradžios istorikų (net ir pačių 
geriausių!) veikalus, visada nepaprastai stebėdamasis suvoki, ko- 
kie jie, jei taip galima pasakyti, naiviai vyriški. Nenoromis imi 
svarstyti, kad ir nagrinėjant feodalinį laikotarpį, ko gero, privalu 
peržiūrėti veikalus ir atitinkamai juos patikslinti, atsižvelgiant į 
moterų veiklą tiek pat kiek į vyrų. Beje, šitaip pasielgti verčia 
ir naudojami šaltiniai, nes tais laikais gyvenę žmonės natūraliai 
priskiria moterims tą vietą, kurią jos tuomet užima. 

Štai kad ir garsusis epizodas, susijęs su Kanosa. Posakis „ke- 
liauti į Kanosą“ ir šiandien reiškia pačiam eiti ten, kur laukia 
pažeminimas ir atgaila; būti pasiruošusiam priimti pažeminimą 
ir atlikti atgailą. Kaip žinome, Kanosoje germanų imperatorius 
atgailavo ir tris dienas, stovėdamas sniege po popiežiaus langais, 
laukė, kol šis jam atleis. Scena, kuriai netrūko dramatiško di- 
dingumo. Apie ją daugybę kartų pasakota ir eilėmis, ir proza. Ši 
„dviejų Dievo pusių — popiežiaus ir imperatoriaus“ kova sutei- 
kia progą įvertinti dvi valdžias: dvasinę ir pasaulietiškąją. 

Senuosiuose mokykliniuose vadovėliuose ši kova buvo išdės- 
tyta bendrais bruožais ir gana mįslingai vadinama „kivirču dėl 
investitūrų “. 

Ką tai iš tikrųjų reiškė? Ogi abipuses Bažnyčios ir valstybės 
teises, dvasinės ir pasaulietinės valdžios santykius, taip aiškiai 
apibrėžtus Evangelijoje garsiuoju posakiu: „Atiduokite tad, kas 


ciesoriaus, ciesoriui“, kurį taip nelengva pritaikyti praktikoje. 

Europai išgyvenant imperijų formavimosi, klestėjimo ir net 
jų irimo epochą, t. y. laikotarpį nuo VIII a. pabaigos iki X a. 
galo, Karolis Martelis, o vėliau Karolis Didysis ir jų palikuonys 
įprato skirti vyskupus ir abatus ta pačia tvarka kaip savo gra- 
fus ar baronus. Kadangi tais laikais viskas būdavo išreiškiama 
tradiciniais gestais, jie įgaliodavo valdyti dioceziją tą asmenį, 
kurį būdavo pasirinkę, įreikdami jam valdžios ženklus: vyskupo 
lazdą ir žiedą. Taigi pasauliečiai pradėjo tvarkyti Bažnyčios pa- 
skyrimus, ir net šventojo Petro sostas nebuvo išimtis: netrukus 
kandidatus jam užimti ėmė nuolat tiekti turtingos romiečių šei- 
mos, kaip antai imperatoriaus valdininko Teofilakto, kuris tapo 
Romoje visagaliu, o vėliau šią „privilegiją“ perėmė Tuskulo grafų 
šeima. Pasekmių ilgai laukti neteko: X a. pontifikato nuosmukį 
galima lyginti su XVI a. popiežystės dekadensu. Sekdami šiuo 
pavyzdžiu, senjorai dalydavo parapijas savo favoritams — beje, 
dažniausiai už pinigus. 

Reforma, ryškėjanti XI a., iš esmės siekia atimti iš visų lygių 
pasaulietinės valdžios galimybę skirti klebonus, vyskupus ir patį 
popiežių. Kanosa yra ryškiausias šios reformos epizodas, o dirvą 
jam paruošia moterys — tos pačios moterys, kurios pasirodys ge- 
bančios kaip reta energingai ir sėkmingai veikti susidūrimo, nuo 
kurio priklausys daugybės krikščionių ateitis, aplinkybėmis. 

Negaliu susilaikyti nepriminusi tos nepaprastai gražios ir 
simboliškos miniatiūros, kuri dabina rankraštį, dabar saugo- 
mą Vatikano bibliotekoje. Joje pavaizduotas ant vieno kelio 
priklaupęs karūnuotas imperatorius; jis laiko rankoje rutulį su 


kryžiumi viršuje — savo valdžios simbolį, tačiau visa jo poza iš- 

reiškia didelį prašymą, tarsi imperatorius kažko maldautų. An- 
trame vaizduojamos scenos plane — Kliuni abatas Hugas, vilkįs 
ilgą abitą su gobtuvu ir laikąs lazdą puošniu lenktu galu, kuri 
rodo jo rangą, prilygstantį vyskupo rangui. Pakeltu dešiniosios 
rankos smiliumi jis rodo trečią personažą: grafienę Matildą. Ji 
sėdi aukštame soste, virš kurio didingai iškilęs baldakimas. At- 
verstas dešiniosios rankos delnas truputį atkištas į priekį: gra- 
fienė tarsi sveikina atvykusįjį; kairioji ranka, pusiau sugniaužra, 
lyg perspėja ar grasina. Piešinio apačioje — užrašas: Rex rogat 
abbatem, Matbildim supplicat“. 

Šitaip kiekvienas personažas pastatomas į savo vietą, bet visą 
sceną galima teisingai suprasti tik tada, kai žinai apie ją viską 
ligi nago juodymo. 

Garsioji scena Kanosoje įvyko 1077 m. sausio 28-ąją: tą die- 
ną grafienės Matildos, kuri jai priklausančioje Kanosos pilyje 
priėmė popiežių Grigalių VII, užtarimu buvo atšaukta eksko- 
munika, anksčiau popiežiaus paskelbta imperatoriui Henri- 
kui IV. Tačiau 1077 metai yra ir to paties Henriko IV motinos, 
imperatorienės Agnietės, mirties metai. Imperatorienė Agnie- 
tė — nepaprastai įdomus ir patrauklus personažas. Jos gyvenimas 
buvo audringas kaip reta, ir kai kurie jo epizodai mums tikrai 
pravers, nes jie rodo, kad moterims toji imperatoriška valdžia, 
kurią, mūsų akimis žiūrint, įkūnija Karolis Didysis ar Erydri- 
chas II, anaiptol nebuvo svetima: priešingai, jos gana aktyviai 


dalyvavo ją vykdant. 


* Karalius prašo abatą, maldauja Matildą (/o.). 

Imperatorienė Agnietė buvo Agnictės Burgundės ir Gijomo 
Didžiojo (Gijomo V, Puatu grafo ir Akvitanijos kunigaikščio, 
kurį jau minėjome kalbėdami apie Alienorą) duktė. Mažajai 
Agnietei neužteko laiko geriau pažinti savo tėvą: kai jis mirė 
1030 metais, jai tebuvo penkeri ar šešeri. Po poros metų jos mo- 
tina, Agnietė Burgundė, antrąkart ištekėjo: jos vyru tapo Anžu 
grafas Žofrua Martelis. Ber mažoji Agnietė liko pas savo vyres- 
nįjį brolį (veikiau netikrą brolį: Gijomas Didysis buvo triskart 
vedęs), o paskui ją augino dėdė, jos motinos brolis, Burgundijos 
grafas Reno. Jo dvare Agnietę ir pamatė Bezansone viešėjęs im- 
peratorius Henrikas III. 1043-aisiais ji už jo ištekėjo. Vestuvės 
buvo atšvęstos Ingelheime. Jos labai nustebino amžininkus, nes, 
priešingai nei buvo tokia proga įprasta, svečius linksmino ne 
„begalės juokdarių, aktorių ir žonglierių“, o vos vienas kitas. 
Henrikas III buvo labai išsilavinęs ir didžiai pamaldus valdo- 
vas. Imperatoriaus ketinimas vesti kunigaikštytę iš Prancūzijos 
kai kuriems jam artimiems dvasininkams sukėlė didelį nerimą: 
visa, kas ėjo iš Vakarų, jiems atrodė nenatūralu, nesuderinama 
su griežtomis germaniškosios imperijos tradicijomis. Abatas 
Zygfrydas iš Gorcės rašė vienam savo draugui: „Vienas dalykas 
mus ypatingai neramina: šiandien mūsų karalystėje visai už- 
mirštas padorumas, kuris senųjų imperatorių laikais puošdavo 
ir apdarus, ir elgseną, ir kariaujant, ir kavalerijai lekiant į ataką. 
Gėdinga ir kvaila prancūzų mada skverbiasi visur: ji diktuoja, 
kaip skustis barzdą; per ją drabužiai nepakenčiamai trumpina- 
mi ir darkomi taip, kad tampa tikru iššūkiu drovumui; ji skatina 


griebtis dar kitokių naujovių — per ilgai būtų jas vardyti... Visi 


286 


www.avatara.lt 


MOTERYS IR POLITINĖ VALDŽIA 


stengiasi mėgdžioti užsienio madas ir iškrypimus, kad tik pasi- 
rodytų esą jam lygūs...“ Be abejo, abatas turėjo didžiai džiaugtis 
matydamas, kad imperatorius ir jo žmona savo vestuvėse atsisa- 
kė minios tradicinių linksmintojų: mimų, žonglierių ir fokusi- 
ninkų, „visiems duodami naudingą pavyzdį“, kaip pridūrė savo 
kronikoje kitas metraštininkas, patenkintas tuo, kad imperato- 
riškoji pora atsispyrė prancūziškos mados užkratui... 

Agnietės, kuri ir pati buvo išsilavinusi bei pamaldi, vardas 
nuolat minimas šalia jos vyro visose jam skirtose pagyrose. 
Buvo sakoma, kad jis gebėjo sėkmingai sujungti vakarietišką, 
t. y. Prancūzijos ir Italijos, kultūrą ir germanišką, t. y. saksų, įta- 
ką, išlaikydamas jų pusiausvyrą: juk jis buvo ir Karolio Didžio- 
jo, ir Otono Didžiojo palikuonis. Henrikas III buvo ištikimas 
iš mažens jį auklėjusio Wipono mokinys, vertas savo mokytojo. 
Wiponas jam sakydavo: Notitia litterarum, lux est animarum". 
Norint pabrėžti, ko buvo vertas Wiponas kaip poetas, pakaks 
paminėti, kad jis yra puikiosios velykinės sekvencijos Victimes 
pascali laudes autorius. O Agnietė buvo persiėmusi Kliuni mo- 
kymu, kurio įtaka tuomet buvo pasiekusi savo apogėjų. Kaip 
tik tuo laiku buvo pastatyta nuostabioji abatijos bažnyčia, o 
Kliuni vienuoliams pavyko visur įskiepyti taikos institucijas: 
Dievo taiką, kuri pirmoji istorijoje įvedė skirtumą tarp kariškių 
ir civilių gyventojų, t. y. dvasininkų, valstiečių, moterų, kuriuos 
privalu buvo gerbti, ir Dievo paliaubas, uždraudusias kautis 


nuo trečiadienio vakaro iki pirmadienio ryto. 


* Literatūros žinojimas yra sielos šviesa (/ot.). 

Iš tų laikų išliko nepaprastai išraiškinga miniatiūra: ji vaiz- 
duoja auksiniame fone sėdinčią soste Švč. Mergelę. Dešine ran- 
ka ji ima knygą, kurią jai duoda imperatorius, o kairiąja laimina 
imperatorienę Agnierę. Tai buvo didžiausio imperijos spindesio 
epocha, kai klestėjo meno ir literatūros gyvenimas, kai buvo 
baigti nuostabūs pastatai: katedra Špejeryje, Šv. Mykolo bažny- 
čia Hildesheime ir imperatoriaus rūmai Goslare. 

Visomis išgalėmis Henrikas III rėmė Bažnyčios reformą, 
prasidėjusią įžengus į šv. Petro vietininko sostą buvusiam Tulio 
vyskupui Brunui, kuris tapo popiežiumi Leonu IX ir kurį šiame 
poste pakeitė Viktoras II. Abu buvo garbūs ir pamaldūs prela- 
tai. Šv. Petras Damijonas, ugningasis Fontė Aveljanos atsiskyrė- 
lis, didysis Bažnyčios reformos apaštalas tais kaip reta neramiais 
laikais, vadino imperatorių „naujuoju Danieliumi“ ir jam rašė: 
„Dieviškosios dorybės kardu tu nukirtai daugybę hidros, kuri 
vardu simonija, galvų“. 

"Tačiau imperatorius mirė pernelyg anksti: 1056-aisiais, būda- 
mas trisdešimt devynerių metų amžiaus. Valdžią perėmė jo našlė 
Agnietė. Ji valdė itin apdairiai ir išmintingai: numalšino beprasi- 
dedančius Flandrijoje, Saksonijoje, Frankonijoje maištus, atkur- 
dama taiką ir ramybę. Tačiau už tai jai tenka atsisakyti valdžios 
kai kuriose imperijos dalyse: Švabijoje, Karintijoje, Bavarijoje. 
Tai neišvengiamos nuolaidos siekiant palaikyti tvarką, kuri, kaip 
kužda Agnietei nuojauta, yra nepatvari. Agnietė priima Vengri- 
jos karaliaus sūnų Saliamoną, kurį buvo nušalinęs nuo sosto jo 
dėdė, ir priverčia grąžinti jam karalystę. Taigi jos politinė veik- 


la yra tvirta ir išmintinga, kol ją nutraukia sensacingas įvykis: 

1062 metų balandį, kai Agnietė su sūnumi gyvena Kaizersverte, 
akiplėšiško užpuolimo metu berniukas pagrobiamas iš motinos. 
Šis pagrobimas kartu yra valstybinis perversmas, kurį parengė 
naujasis Bavarijos kunigaikštis Otonas ir Kelno arkivyskupas 
Anonas. Beje, netrukus jį iš politikos išstumia kitas smarkų neri- 
mą keliąs personažas: Bremeno vyskupas Adalbertas. Jis paima į 
savo rankas ir jaunojo princo (Henrikui IV tuo metu tik dešimt 
metų) auklėjimą, ir rūpinimąsi šalies reikalais. 

Netekusi politinės veiklos ir motinos rūpesčių, suvokdama, 
kad atsikovoti išsprūdusią iš jos rankų valdžią bus neįmanoma, 
Agnietė atvyksta į Frutuarijos vienuolyną Pjemonte ir duoda 
vienuolės įžadus. Iš čia ji kreipiasi į šv. Petrą Damijoną; ji nuolat 
graužiasi dėl to, kad nesugebėjo užkirsti kelio šiurkščiai išda- 
vystei, kuri kenkė ne tik imperijos likimui, bet ir Bažnyčios re- 
formai, atsidūrusiai pavojuje dėl prelatų, į kurių rankas pateko 
jaunasis Henrikas IV. Agnietė neklydo: Adalbertas Bremenietis 
mielai pataikavo aistroms, kurioms jaunasis princas pasidavė la- 
bai anksti, ir apsupo jį įtartinais tipais; tad Henrikas IV netru- 
kus ima demonstruoti potraukius, kurie smarkiai skiriasi nuo 
jo tėvų polinkių. 

Agnietė nuvyksta į Romą, kur prie jos prisideda jos brolienė 
Hermansanta, Puatu grafo Gijomo VII našlė. Su šv. Petru Da- 
mijonu Agnietė užmezga dvasinę draugystę, kuri kiek primena 
vyskupo Fortūnato ir karalienės Radegundos draugystę, gyvavu- 
sią Puatjė prieš kokius penkis šimtus metų. Tiesiog neįtikimas 
kontrastas tarp pilietinio karo, sukilimų, anarchijos, atgimstan- 


čios imperijoje dėl jaunojo imperatoriaus aistrų ir ambicijų, ir 

tos mistinės giedros ramybės, sušvintančios Romoje (kurią im- 
peratorius netveria noru užimti). Ją liudija laiškai, kuriais kei- 
čiasi imperatorienė ir Petras Damijonas: „Tejeina į tavo įsčias ši 
dieviškosios meilės sėkla, teįsiskverbia į tavo širdį slapta vidinio 
švelnumo liepsna — toji liepsna, kurios nepažįsta nelaimingas 
pasaulis ir kūniškas protas“. Kitos ištraukos tonas būdingas jau 
kurtuazinei meilei: „Kur mano lobis, ten ir mano širdis; pavojaus 
akimirką mano lobis, žinoma, yra Kristus, o kadangi aš žinau, 
kad jis glūdi tavo širdyje it relikvinėje, aš žiūriu į tave kaip į dan- 
giško lobio buveinę; štai kodėl, nesvarbu, kur būtum ar eitum, 
aš su tavimi nesiskiriu“. Arba: „Kai kasdien liūdžiu ir sielojuosi, 
nes tavęs nėra, aš iš tikrųjų nesu vienas; mane verčia dūsauti ki- 
tas liūdesys: jaučiu, kad mano širdis nuo manęs toli“. 

Agnietė įkvepia draugiškus jausmus ne tik Petrui Damijo- 
nui: italų mistikas Jonas Fekanietis paskiria jai traktatą Apie 
Dievo kontempliaciją. Agnietė yra pakilaus dvasinio gyvenimo 
centras. Tame gyvenime uoliai dalyvauja Matilda Toskanietė 
ir jos motina Beatričė, su kuriomis imperatorius Henrikas III 
kadaise elgėsi kaip su savo priešėmis, o pakui paleido į laisvę. 
Henrikas III privalėjo imtis griežtų priemonių prieš antrąjį Be- 
atričės vyrą, Žemutinės Lotaringijos kunigaikštį Godfrua: tai 
buvo nenustygstąs vietoje personažas, pradėjęs atvirai maištau- 
ti prieš imperatorių, nes pasijuto labai sustiprinęs savo galybę 
toskaniškąja santuoka. Imperatorius atvedė jį į protą per keletą 
mėnesių, paėmęs į nelaisvę Beatričę ir Matildą, kuriai tada buvo 
tik devyneri (ji buvo Beatričės duktė iš pirmos santuokos). Beje, 
prieš pat mirtį Henrikas III paleido abi damas į laisvę ir atleido 


kunigaikščiui jo kaltes. 

Jaudinąs popiežiaus Grigaliaus VII laiškas imperatorienei 
Agnietei susieja jos pastangas su Matildos ir jos motinos pa- 
stangomis. Popiežiams iš tiesų niekas ir niekur nesuteikia to- 
kios ištikimos, tokios uolios paramos kaip tos trys moterys. 
„Mes žinome, kaip daug jūs nuveikėte taikos ir visuotinės Baž- 
nyčios santarvės labui... Tebūnie Jūsų Aukštybei žinoma, kad 
šiais laikais, išgyvendami didžiules kančias dėl šventojo Petro, 
pirmojo iš apaštalų, reikalo, mes sulaukėme veiksmingos pa- 
galbos iš Beatričės ir mūsų dukters Matildos, kurios dieną ir 
naktį teikė mums pagalbą, sekdamos jūsų pavyzdžiu, mėgdžio- 
damos jus kaip ištikimos mokinės, nes jūs buvote jų valdovė ir 
mokytoja“. Popiežius lygina visas tris su šventosiomis, kurios 
„pirma visų mokinių nuėjo prie Viešpaties kapo, degdamos 
nuostabia meile; lygiai taip pat jūs pirma daugelio, netgi pirma 
beveik iš visų žemiškųjų valdovų, pamaldžia meile aplankėte 
Kristaus Bažnyčią, gulinčią širdgėlos ir sielvarto kape. Norėda- 
mos ją prikelti ir išlaisvinti, it angelo tiesiogiai pamokytos, jūs 
parodėte begalinį uolumą ir paskatinote kitus ateiti kenčian- 


čiai Bažnyčiai į pagalbą“. 


Įveikiant Bažnyčiai iškilusius sunkumus, Marildai Toskanietei 
iš tikrųjų atiteks vienas svarbiausių vaidmenų. Susirašinėjęs su 
ja Grigalius VII vadina Marildą ir jos motiną Beatričę „šventojo 
Petro seserimis ir dukromis“. Jos asmeniškai dalyvaus Romoje 
1074 ir 1075 metais vyksiančiuose sinoduose, kurie su užsidegi- 
mu rengė Bažnyčios reformą. Beatričė užgeso 1076G-aisiais; tais 
pačiais metais mirė Marildos vyras.” Nuo tol ji ėmė rūpintis 


savo itališkomis valdomis, kurios įgavo ypatingą reikšmę popie- 

žiaus ir imperatoriaus kovoje, nes buvo išsidėsčiusios prie kelio 
į Germaniją. Marildos valdas sudarė Spoleto, Parmos, Modenos 
kunigaikštystės, dalis Lombardijos, Redžo, Ferara ir t. t. 

Vormso sinodo metu maištingi prelatai kaltina Grigalių VII 
palaikant su Matilda „nepadorius ryšius“; anot jų, Bažnyčia at- 
sidūrė „moterų senato“ rankose! 

Trumpai apibendrindami tai, kas dėjosi prieš įvykį Ka- 
nosoje, priminkime, kad reformos dekretai, kuriuos priėmė 
Grigalius VII, sukėlė smarkų nepasitenkinimą ir netgi maištą 
prieš popiežių; o juk tie dekretai iš tikrųjų tik atkartojo dar 
1059 metais Mikalojaus II paskelbtus dekretus, kuriuose buvo 
numatyta, kad popiežių rinks vien kardinolai. Be to, šie dekre- 
tai smerkė simoniją ir jos užtraukiamas blogybes: „Nė vienas 
dvasininkas ar kunigas jokiu būdu tenepriima bažnyčios iš pa- 
sauliečių rankų — nei dykai, nei už pinigus“. To pakako, kad 
tam tikras skaičius žmonių būtų ekskomunikuoti; aistros įkaito 
tiek, kad 1075 metų Kalėdų dieną prieš popiežių įvyko pasi- 
kėsinimas, kurį sukurstė garsusis Cenci, „tobulas viduramžių 
Romos kilmingo avantiūristo ir plėšiko tipas“, kaip apie jį buvo 
rašoma. Popiežiui aukojant Didžiojoje Šv. Marijos bažnyčioje, 
per pačią konsekracijos akimirką jį apsupo gauja kareivių, su- 
čiupo ir už plaukų nutempė į Cenci'ų rūmus. Tačiau vos tik 
mieste pasklido gandas apie pasikėsinimą į popiežių, juos už- 
plūdo minios žmonių. Belaisvis buvo išvaduotas ir sugrąžintas 
į Lateraną. Šis epizodas akivaizdžiai rodo, kokio masto smurtas 
buvo įmanomas tuometinėje Romoje. 

Netrukus neramumai bei vidaus kivirčai atsinaujino, ir Gri- 


galius VII atskyrė nuo Bažnyčios imperatorių Henriką IV. Kai 

šis įžengė Italijon, Matilda Toskanietė patarė popiežiui pasi- 
traukti į jai priklausančią Kanosos tvirtovę. Tada ir įvyko toji 
scena, kuri pavaizduota mūsų jau minėtoje miniatiūroje. Neri- 
maudamas dėl pratrūkstančių ir Saksonijoje, ir Italijoje maištų 
bei sukilimų, Henrikas IV prašo Marildą ir Kliuni abatą Hugą 
užtarti jį prieš popiežių; po trijų dienų popiežius atleidžia jam 
kaltes ir atšaukia ekskomuniką. Bet — ir tai gana reikšminga — 
Henrikas IV neišdrįsta priimti Komunijos ir atsisako Ostijos 
gabalėlio, kurį jam duoda Grigalius VII, pats ką tik priėmęs 
Komuniją ir raginęs Henriką ją priimti, jei jo širdis tyra ir joje 
nėra jokių piktų sumanymų nei kėslų. 

Matilda ir toliau lieka nuolatinė ištikima popiežiaus rėmėja ir 
pagalbininkė. Pirmiausia ji su savo armija nulydi jį į Mantują; 
paskui, nugirdusi apie Ravenos arkivyskupo Gibero suruoštą 
pasalą, parlydi Grigalių atgal į Kanosą. Matilda nenuilstamai 
kovoja, nevengdama pati vadovauti savo kariuomenei. Nors 
imperatorius po kelerių metų (1082) nusiaubia Toskaną, Matil- 
da nepasiduoda ir atkakliai tęsia kovą, kurios nebeatlaiko patys 
popiežiai. Henrikas IV pasodina Romoje antipopiežių; Matilda 
pasitelkia Šiaurės Italiją ir tampa „pagrindine popiežiaus reika- 
lo gynėja“"?. Vienuolis Donizonas, palikęs mums eiliuotą, kaip 
tais laikais buvo įprasta, Matildos gyvenimo aprašymą, apibend- 


k 


rina jį taip: „Sola resistit ei Mathildis filia Petri“*. Daugybę kar- 


tų jis taiko jai epitetą: flia digna Petri**. 


* Nepasidavė jam tik Matilda, Petro duktė (/ot.). 
** Duktė, verta Petro — t. y. Šv. Petro (lot.). 

Toji moteris buvo ypatinga asmenybė. Beje, ji buvo nepapras- 
tai išsilavinusi, o jos rankos siekė Bizantijos imperatorius Aleksi- 
jus. Donizonas rašo: „Apie ją kalbama turkų stovykloje, o graikų 
karalius Aleksijus... siunčia jai dovanų brangakmeniais išdabin- 
tas šerpes. Vokiečių karalius čia myli ją, čia jos nekenčia, bet 
vokiečių tauta visur tarnauja jai su meile. Rusai, gaskonai, sak- 
sai, frizai, Overnės, Prancūzijos, Lotaringijos, Bretanės žmonės 
pažįsta ją taip puikiai, kad siunčia jai vieną prašymą po kito... 
Jos veidas visad giedras, o siela rami. Ji diktuoja laiškus; ji moka 
vokiškai, taip pat kalba maloniąja prancūzų kalba“. Beje, iškal- 
bingas jos antspaudo užrašas: Mathilda Dei gratia si quid est". 

Tad Kanosa dukart buvo moters pasipriešinimo simbolis — mo- 
ters, kuri privertė ją pripažinti patį imperatorių, krikščioniškoje 
visuomenėje turintį savo rankose didžiausią valdžią. Donizonas 
liaupsina atsirėmusios į Apeninų šlaitus tvirtovės sienų stiprumą. 
Išdidi tvirtovė duoda atkirtį tam, kuris ketina valdyti pasaulį. 
Anot poeto, ji byloja: „Aš esu ne medis, o akmuo... Tu tikrai spėsi 
pirma numirti nei pajėgsi išardyti mane sudarančią masę“. 

Kai Kanosa pirmąkart suteikė prieglobstį kovojančiam su 
imperatoriumi popiežiui, Matilda buvo dar jauna moteris — tik 
trisdešimt vienerių. 1089 metais, sulaukusi keturiasdešimt šeše- 
rių, ji išteka už jaunojo Velfo Bavaro, kuriam vos septyniolika. 
Ši santuoka yra ne kas kita kaip iššūkis, provokacija. Bavarijos 
kunigaikštystė taip pat maištauja prieš imperatorių. Kaip tik 


taip Henrikas IV ją ir supranta. Jis vėl užpuola Toskaną ir kaip 


* Matilda Dievo malone, jeigu ji yra kas nors, t. y. jeigu ji ko nors verta (lot.). 

įmanydamas ją niokoja. Įnirtingai besipriešinanti Matilda turi 
sprukti iš Mantujos. Ją imperatorius užima 1091 m. balandžio 
10-11 dienomis, t. y. naktį iš Didžiojo ketvirtadienio į Didįjį 
penktadienį. Ji įsitvirtina iš pradžių Modenoje, paskui Redže, 
patiria dar vieną pralaimėjimą Adidžo pakrantėse ir nusigauna į 
ištikimąją Kanosos tvirtovę. Henrikas IV siūlo jai derybas; Ma- 
tilda atsisako — ir paima viršų! Tai jai pavyksta karine gudrybe: 
ji išeina už Kanosos sienų su keliais kariuomenės būriais. Ly- 
gumoje jie vengia kautynių, kurias nori pradėti imperatorius, 
bet tik ligi tos akimirkos, kai, gavę sutartą ženklą, tvirtovės 
gynėjai masiškai puola pro jos vartus Henriko IV armiją, su- 
teikdami Matildai galimybę pereiti į ataką. Tad imperatoriaus 
armija atakuojama dviem frontais ir visiškai išsklaidoma. „Di- 
džioji grafienė“ pergalingai atsiima savo pilis — vieną po kitos, 
o Henrikui IV belieka trauktis į Paviją. Ten jis sužino apie savo 
sūnaus Konrado maištą: Milane Konradas vainikuojasi Italijos 
karaliumi — žinoma, Matildai ir Velfui padedant. 

Kaip matome, tai ištisa epopėja, kur veikia moteris, visą savo 
gyvenimą paskyrusi kovai, nuo kurios baigties priklausė krikščio- 
nijos likimas. Ši kova dar kurį laiką tęsis, nes imperatoriai atsisa- 
kys investitūros vyskupo lazda ir žiedu, suteikiančios jiems gali- 
mybę skirti ir šalinti vyskupus priklausomai nuo savo interesų, 
tik pagal 1122 metais pasirašytą Vormso konkordatą, t. y. pračjus 
septyneriems metams po Matildos mirties (ji mirė 1115 m.).80 
Jos istorijos pabaiga siekia popiežiaus Urbono II laikus. 

Vis dėlto Matilda spėjo išvysti ne tik Šventųjų vietų atkaria- 


vimą (1099 metais), bet ir nepaprasto krikščioniško uolumo 

atsinaujinimą, XI a. pabaigoje ir XII a. būdingą Vakarų Baž- 
nyčiai, išvaduotai nuo pasaulietinės valdžios per ilgametę kovą, 


kurioje Matilda buvo visų krikščionių arbitrė ir garantas. 
Mieloji karalienė 


Šimtai, tūkstančiai prancūzų turėjo ir turės progą Londone 
sėsti į traukinį Caring Kroso stotyje. Keli iš jų žino, kad tos ge- 
ležinkelio stoties pavadinimas yra prancūziškos kilmės — maža 
to, primena subtilų meilės romaną, kurį išgyveno prancūzė, be 
galo simpatinga karalienė? Charing Cross iš tikrųjų reiškia „mie- 
losios karalienės kryžius“; „chère reine“ — pranc. „mieloji kara- 
lienė“ — buvo iškreipta ir sutraukta į charing. Prisiminimas apie 
tą karalienę liko gyvuoti Didžiojoje Britanijoje, nors karalienė 
buvo gimusi ne britų saloje, o Europos žemyne, Ši „mieloji ka- 
ralienė“ — beveik idealus personažas, su kuriuo verta susipažinti 
arčiau. Tai Anglijos karalienė Alienora Kasrilietė. 

Jos vardas rodo, kad ji yra Alienoros Akvitanietės, tikros 
„Europos močiutės“, palikuonė. Alienora Akvitanietė išteki- 
no vieną savo dukterį į Saksoniją, kitą — į Siciliją, o Alienorą 
jaunesniąją — į Kastiliją. Kaip tik pas ją aštuoniasdešimtmetė 
Alienora Akvitanietė 1200 metais keliavo per Pirėnus. Alienora 
jaunesnioji ir jos vyras, Alfonsas VIII, sukviesdavo dvariškius 
tai į Burgosą, tai į Palensiją, tai į aplinkines pilis, bet kad ir kur 
jie gyveno, į jų rezidenciją traukė trubadūrai. Kastilijos dvaras 
XIII a. pradžioje yra tiesiog kurtuazinės aplinkos pavyzdys. 


Peire'as Vidalis, Peire'as Roger nesiliauja kėlę į padanges valdo- 

vų dosnumą: mat jie tokie vaišingi, kad pric jų stalo visada atsi- 
randa vietos poetams. Raimonas Vidalis iš Bezalu netgi rašė apie 
literatų dvarą, kuriam vadovaujanti jaunoji karalienė Alienora, 
apsupta skaisčių, linksmų „ponaičių ir panelių“, ištroškusių poe- 
zijos ir besimokančių atmintinai dvare improvizuojamų dainų. 

Kaip jau matėme, Alienora jaunesnioji turėjo tris dukteris: 
Uraką, Blanką (kurią močiutė išrinko į žmonas Prancūzijos ka- 
raliui) ir Berengariją, kurią vedė Leono karalius Alfonsas IX. 
Blanka pagimdė Liudviką IX — Liudviką Šventąjį; Berangari- 
ja — Ferdinandą III, būsimąjį Kastilijos ir Leono karalių, kuris, 
kaip ir pusbrolis, taip pat bus pagerbtas ir pripažintas šventuo- 
ju*. Atsiėmęs iš maurų gerą pietų Ispanijos gabalą: Kordovą, Se- 
viliją, Kadisą, jis gebėjo tapti kaip reta tolerantišku savo žemių 
valdovu ir kiek įmanydamas stengėsi sudaryti palankias sąlygas 
taikiam sambūviui, laikydamas krikščionis, žydus ir musulmo- 
nus lygiateisiais savo valdiniais. Nepamirškime, kad jis įkuria 
Salamankos universitetą, ir tuomet bus nesunku pripažinti, 
kad šis karalius tikrai nusipelno simpatijos. Jis mirė per anksti 
(1252 m.), būdamas tik penkiasdešimt dvejų metų. Kartu su 
savo pusbroliu Liudviku IX jis sukuria iš tiesų didingą tų laikų, 
kai Vakarų Europą valdė du karaliai riteriai, įvaizdį. 


Ferdinandas III turėjo keletą vaikų. Iš savo žmonos grafienės 
Žanos iš Pontjė jis susilaukė dviejų: dukters, Alienoros Kasti- 


lietės, ir jos brolio, Alfonso X, kuris buvo pramintas Išminčiu- 


* Ferdinandas III buvo kanonizuotas 1671 metais. (Vert. pastaba) 

mi arba Astronomu ir paveldėjo iš tėvo dvigubą Kastilijos ir 
Leono karalystę. Jis įamžino kultūrines savo dvaro tradicijas, 
o pravardė netiesiogiai primena mokslinius karaliaus darbus: 
jis buvo vadinamųjų Alfonso lentelių, apibendrinančių tuometi- 
nius astronomijos duomenis, autorius. Jis įsakė užrašyti Ispani- 
jos papročius, taip pat sukūrė poemų ir įvairių kitų veikalų, už 
kuriuos laikui bėgant nusipelnė alchemiko reputacijos. O dėl 
Alienoros, tai Anglijos karalius Henrikas III paprašė jos rankos 
savo sūnui Edvardui, kuriam tuo metu buvo penkiolika. Tada 
Anglijoje karaliavo kita Alienora — Provansietė, visai ne gimi- 
nė Kastilijos princesei. Ji buvo karaliaus Henriko III žmona; 
jam mirus (1272 m.), našlė pasitraukė į Eimsberio abatiją, davė 
vienuolės įžadus ir mirė po dvidešimties metų (1292 m.), nusi- 
pelniusi visų pagarbos ir laikoma kone šventąja. Alienora Kas- 
tilietė, dviejų didžiai gerbiamų Alienorų bendravardė, susilaukė 
visuotinės simpatijos. Metraštininkai vadino ją „gražia ir ma- 
lonia dama“. "Tai, žinoma, būtų dar nepakankamas jos grožio 
įrodymas, bet Alienoros Kastilietės grožis paliudytas daugybę 
kartų kituose šaltiniuose. Be to, nemirtingą jo pėdsaką mums 
paliko antkapis su Alienoros Kastilietės atvaizdu, išsaugotas 
Vestminsterio abatijoje. Tai nuostabus anglų auksakalio Wil- 
liamo Torelio darbas ir pirmasis skulptūros pavyzdys, pavydėti- 
nai meniškai įamžinęs bronzoje du kitados gyvenusius žmones: 


Henriką III ir Alienorą Kastilierę. 


"Taigi jaunasis Edvardas su didžiule palyda išvyksta iš Angli- 


jos į Kastiliją parsivežti savo nuotakos. Tėvas dosniai aprūpino 

jaunikį, skyręs jam kraičio Gaskonę, Airiją bei Velsą ir 15 000 
markų metinių pajamų. Edvardas randa Kastilijos dvarą Las 
Huclgaso abatijoje, kuri Ispanijos valdovams reiškė maždaug 
tą patį, ką Šv. Dionyzo (Sen Deni) abatija — Prancūzijos ka- 
raliams. Čia, šiame nuostabiame vienuolyne“, kuris tebestovi 
ir mūsų dienomis, Edvardo I svainis Alfonsas pakėlė jį riteriu. 
Vestuvės buvo švenčiamos šešias savaites, o paskui Edvardas su 
jauna žmona — per abu jiems vos trisdešimt — vyksta į Gaskonę, 
kur, kaip rašo metraštininkas Matthieu Paris, Henrikas III pa- 
sitinka sūnų „kaip Dievo angelą, neapsakomai džiūgaudamas“. 
Sąskaitos rodo mums jaunavedžių maršrutą: 1254 m. lapkričio 
11-ąją — Vitorija, 21-ąją — Bajona, 26-ąją — Daksas; gruodžio 
1 dieną jie jau pasiekia Sen Severą, o 15-ąją pagaliau atvyksta į 
Bordo, kur, anot tuometinio metraštininko, gatvių sankryžose 
buvo sudeginta tiek smilkalų, kad „visur kvepėjo kaip Monpeljė, 
kai bakalėjos pardavėjai prieš Kalėdas grūda savo prieskonius“. 
Jaunieji valdovai tęsia savo vestuvių kelionę iki Paryžiaus, kur 
Liudvikas IX taip pat suruošia jiems prašmatnias sutiktuves, 
aprašytas tų laikų metraščiuose. Dar ilgai buvo kalbama apie tą 
„karalių puotą“. Henrikas III ir jo žmona paprašė Prancūzijos 
karaliaus leidimo perkirsti jo karalystės teritoriją, grįžtant iš 
Fontevro: Henrikas norėjo pastatydinti padorų antkapį savo 
motinai“? garsiojoje abatijoje, kur jau buvo palaidoti jo sene- 
liai, Henrikas II Plantagenetas ir Alienora Akvitanietė, taip pat 
jo dėdė, Ričardas Liūtaširdis. Anglijos karalius dar pageidavo 
nukeliauti kaip maldininkas prie šv. Edmundo Kenterberiečio, 


besiilsinčio amžinu miegu Pontinji abatijoje (Žemutinė Bur- 

gundija, Prancūzija), kapo. Karališkasis Henriko III pusbrolis 
Liudvikas IX mielai pasinaudojo šia proga atnaujinti artimes- 
nius ir taikesnius santykius su Anglijos valdovu: juk pasku- 
tinįkart jie buvo susitikę mūšio lauke, Tajburge ir Sente. Tai 
buvo ir proga šeimos susitikimui: galimybe pasimatyti džiugiai 
pasinaudojo keturios Provanso grafo Raimondo Beranžė duk- 
terys ir jo žmona Beatričė Savojietė (tuo metu ji neseniai buvo 
tapusi našle, bet vis dėlto dalyvavo susitikimo šventėse). Visos 
keturios seserys jau buvo karalienės: Margarita, ištekėjusi už 
Liudviko IX, tapo Prancūzijos karaliene; Alienora — Anglijos; 
Sanča buvo Romos karaliaus Ričardo Kornveliečio žmona, o 
Beatričė — Karolio Anžujiečio, būsimojo Sicilijos karaliaus. 
Nieko negailėta, kad šis įvykis įgautų šeimos šventės šilumos 
ir spindesio. Liudvikas pats vyksta į Orleaną ir Šartrą pasitikti 
Anglijos karalių kortežo ir lydi jį iki Paryžiaus, kur pademons- 
truojamas visas įmanomas prašmatnumas. Rūmuose (šiandien 
tai Teisingumo rūmai) surengiamas pokylis, o paskui Henrikas 
ir jo palyda priima Prancūzijos karalių Tamplyje, kuris buvo 
atiduotas jų žinion. 

Be abejo, tie pokyliai buvo tokie, kokį piešia aštrialiežuvis 
Velso rašytojas: „Būta šešiolikos, o gal ir daugiau, brangiausių 
patiekalų [...]. Taip pat atnešė daržovių, bet mažai kas jų para- 
gavo. Kad jūs būtumėt matę tą įvairovę keptų, virtų ar įdarytų 
žuvų, tą daugybę patiekalų, kuriuos išradingi ir miklūs virė- 
jai gebėjo pagaminti iš kiaušinių ir pipirų, tą gausybę kvapų 
ir prieskonių, atseikėtų taip sumaniai, kad kutentų gomurį ir 


žadintų apetitą; dar įsivaizduokite tą perteklių vynų ir svaigalų: 

šviesųjį midų, saldžiuosius vynus, stiprųjį midų ir gervuogių 
vyną — trumpai tariant, visų rūšių gėrimus, tinkamus apsvaigti, 
šalia kurių tokie puikūs gėrimai, kaip alus — netgi pats geriau- 
sias, angliškas — praranda bet kokią vertę, nes alus tarp kitų 
gėrimų prilygsta daržovėms, patiektoms su kitais patiekalais!“ 

Ne mažiau įspūdingos dovanos, kuriomis apsikeičia karaliai. 
Liudvikas parsigabeno iš Šventosios žemės dramblį, kurį jam 
padovanojo Egipto sultonas; jis dovanoja tą dramblį Henrikui. 
Kitų, 1255, metų vasarį dramblys pervežamas į Angliją ir ap- 
gyvendinamas Londone, Taueryje, kur jau buvo trys leopardai, 
padovanoti imperatoriaus Frydricho II, kupranugaris ir kele- 
tas buivolų, liudijančių karaliaus brolio Ričardo Kornveliečio 
dosnumą. Taigi susidarė lyg ir privatus zoologijos sodas, kokius 
mėgstama turėti visais laikais. Deja, didžiulis gyvūnas neilgai 
ištvėrė atšiaurų Anglijos klimatą. 

Šiaip ar taip, pokyliai, kuriuos karaliai rengė vieni kitiems 
Paryžiuje 1254 metų gale, liko garsėti istorijoje. „Niekada ne- 
buvo tokio nuostabaus pokylio nei Ahasvero, nei Artūro, nei 
Karolio Didžiojo laikais“, — rašė metraštininkas Matthieu Paris 
Šv. Olbenso vienuolyne, kur netrukus, kai grįžo į Angliją, nu- 
vyko karalius Henrikas. Matyt, valdovas smulkiai papasakojo 
jam apic savo viešnagę Prancūzijoje. Henrikas III kiekvienam 
sutiktajam buvo pasiruošęs pareikšti, kad, jei tik būtų pajėgęs, 


tai būtų mielai pakrovęs į vežimaitį ir išsigabenęs Sent Šapelę“, 


* Sventoji Koplyčia - stulbinančio grožio gotikinis pastatas su pasakiškais an- 
tro aukšto langų vitražais šalia karalių rūmų Paryžiaus Sitė saloje. (Vert. 


pastaba) 

kurios grožis jį pakerėjo. Ypatingai jį nustebino architektūrinė 
nuostabaus pastato konstrukcija: šviesa srūvančios sienos, tik 
vos vos įrėmintos akmeniu: abu pusbroliai vienodai mėgo pui- 
kius statinius. Henrikas taip pat gėrėjosi Paryžiaus gatvėmis, jų 
elegantiška architektūra, šviesia paryžietiško tinko spalva, kurią 
dar labiau ryškino tamsus atraminių sijų karkasas, o ką jau kal- 
bėti apie gausybę drapiruočių ir girliandų, kuriomis buvo išda- 
binti namai karališkosios šventės proga. 

Šis giminės susitikimas po šešerių metų, kuriuos Liudvikas 
ir Margarita praleido Šventojoje žemėje, neišvengiamai turėjo 
susilaukti politinių pasekmių. 

Buvo praskintas kelias ilgalaikei taikai, kurią truputį vėliau 
įtvirtino 1259 metų Paryžiaus sutartis, pagal kurią Liudvikas, 
žengdamas itin geranorišką žingsnį taikos labui, grąžino Hen- 
rikui kai kurias žemes, kurias buvo iš jo iškovojęs garbingame 
mūšyje. Sutarties rezultatas — beveik pusę šimtmečio trukusi 
niekuo nedrumsčiama ramybė virš Lamanšo, su kuriuo kita- 
dos buvo susiję tiek audrų, ir tik Pilypo Gražiojo bandymas 
jėga išplėšti iš Anglijos karalių Gijenę, dėl kurios jie, beje, be 
jokių problemų prisiekdavo ištikimybę savo prancūziškie- 
siems siuzerenams, vėl įžiebs priešiškumą ir karo veiksmus, 
po tiek nereikalingų kautynių perėjusius į Šimtamečio karo 
žvėriškumus. 

Tačiau, neužbėgant istorijos įvykiams už akių ir paliekant 
nuošalyje nukrypimus nuo taikios Liudviko Šventojo politikos, 
grįžkime prie sutarčių, kurias abu pusbroliai ketina pasirašyti. 


Šiuo atveju būtinai reikia pažymėti moterų įtaką: abi seserys, 

Margarita ir Alienora, labai mylėjusios viena kitą, iš tiesų daug 
prisidėjo prie taikos sudarymo. Praėjus keleriems metams po 
sutarties pasirašymo, kada Henriką norės nušalinti nuo valdžios 
jo paties valdiniai, jis kreipsis į Liudviką, prašydamas jį išspręsti 
šį ginčą trečiųjų teisme, o savo svainei Margaritai patikės saugo- 
ti asmenines brangenybes. 

Kol karalius Henrikas III keliauja į Angliją, Edvardas ir jo 
žmona įsikuria savajame Bordo feode, kuris Alienorai Kasrilie- 
tei, vyro mylimai „mielajai karalienei“, visada liks mėgstamiau- 
sia rezidencija. Jaunieji sutuoktiniai ne tik kartu medžioja ir 
eiliuoja, bet ir užsiima praktiškesniais dalykais: savo gražiojo 
Gijenės domeno valdymu. 

Tačiau tolesnį jų gyvenimą paženklins tragiški įvykiai: 
1260 metais Edvardą paima įkaitu Simono Monforiečio (jis 
sūnus to Simono Monforiečio, kuris prieš pusšimtį metų ka- 
riavo Albi krašte) šalininkai, nes Simonas kursto anglų baro- 
nų sukilimą prieš jų valdovus. Tai bus sunkūs metai ir Angli- 
jos karaliui, ir jaunajai porai. Edvardas perima iš Simono jo 
valdas Gijenėje, nes gyventojai nebepakenčia Simono dėl jo 
žiaurumo; beje, dėl šitos nemalonės Simonas, buvęs karaliaus 
vietininku Akvitanijoje, ima telkti Anglijoje didžiūnų opozi- 
ciją ir tampa nepatenkintųjų vadu, norėdamas atsikeršyti. Tų 
laikų metraščiuose apstu Gijenės vyno pirklių skundų atgar- 
sių: pirkliai dejuoja dėl pernelyg didelio karališkojo mokesčio. 
Naudodamiesi Edvardo atvykimo proga, jie prašo tą mokestį 
panaikinti: „Mes, pirkliai, turime daugiau laisvių ir mažiau 


kaštų, prekiaudami su saracėnais; mes galime ten iškrauti savo 

prekes ir gauti už jas priimtiną kainą su kur kas mažesniais 
sunkumais“ ir t. t. Beje, šiuo klausimu kyla šiokie tokie ne- 
sutarimai tarp Henriko ir Edvardo, nes pastarasis gina savo 
domeno pirklius. 

Kiti sunkumai kyla iš velsiečių. Edvardas, kaip rodo jam 
suteiktas titulas, yra jų princas. Tačiau tradiciškai nepaklusnūs 
Velso gyventojai 1257 metais atvirai sukyla ir užima anglų 
tvirtoves Velso pakrantėse. Tolesnių riaušių pasekmė — mūšis 
prie Ljuiso (Lewes), kur karalius patenka į nelaisvę. Po kele- 
rių metų įvyksta mūšis prie Ivešemo (Evesham). Ateina Si- 
mono eilė pralaimėti. Beje, šitame mūšyje jis ir žūva, tad po 
truputį nusistovi taika: nors baronams teko atsisakyti 1258 
metais Henriko III Oksforde pasirašytų nuolaidų, ribojančių 
karaliaus valdžią, dėl kurių Anglijoje baronų naudai buvo įsi- 
galėjęs kažkas panašaus į parlamentinį režimą, tai jie vis dėlto 
pasiekė tam tikrų garantijų nuo karaliaus savivalės. Po 1266- 
ųjų Anglijon grįžo ramybė. 

Ji grįžo taip patikimai, kad Edvardas ir Alienora, tęsdami Va- 
karuose įsikerojusią tradiciją, nutarė pamėginti atkariauti Jeru- 
zalę. Kai Prancūzijos karalius 1270 metais antrąkart išsiruošia 
į Šventąją žemę, jiedu nusprendžia jį lydėti. Kaip jos prosenelė 
Alienora Akvitanietė prieš pusantro šimto metų, jaunoji Alie- 
nora pati rūpinasi kariuomenės susodinimu į laivus ir visų rei- 
kalingų atsargų pakrovimu į jų triumus Bajonoje, vadovaujant 
jos gijeniškiams vasalams, o paskui kartu su vyru sėda į laivą Eg 
Morte tuo pačiu metu kaip Liudvikas Šventasis. Priešingai nei 


Prancūzijos karalius, sutuoktiniai ir jų armija išvengia pražūtin- 

gos dizenterijos* epidemijos, kuri nusiaubia prancūzų stovyklą 
prie Tuniso, bet jiems tenka susidurti su daugybe pavojų Akros 
apsiausties metu, o pakeliui į namus, plaukiant tarp Afrikos ir 
Sicilijos, jų laivas sudužo per baisią audrą. 

Kurį laiką, norėdami atgauti jėgas, jiedu užtruko Sicilijoje. 
Čia jie sužinojo apie Anglijos karaliaus Henriko III mirtį. Tad 
Edvardas su Alienora kartu iškeliauja į Bordo, o iš ten leidžiasi 
į Londoną, kur 1272 metais Vestminsteryje jie vainikuojami 


karaliumi ir karaliene. 


„Arkivyskupas Robertas iš Kilvardbi 
Karūnavo karalių Edvardą Vestminstery, 
Tai liudijo baronai ir dvasininkai visi; 

Ir karalienė Eleonora, draugė jo meili, 

T4 dieną buvo karūnuota; niekad Sen Deni 


Nebuvo tokio džiaugsmo šventės sūkury. 


Alienora plačiai dalyvavo Edvardo I veikloje. Jis tiek daug 
nuveikė teisėtvarkos ir įstatymleidystės srityse, kad buvo pra- 
mintas angliškuoju Justinianu. 

"Tuo metu Anglija išgyvena visuotinį pakilimą. Klesti ir in- 
telektualinė sfera. Nuo 1258 metų anglų kalba gauna oficia- 
lios kalbos statusą (tačiau turės praeiti dar visas šimtmetis, 


kol parlamentas paskelbs ją vienintele oficialia kalba). Edvar- 


* Kiti šaltiniai (P. Miguel. Histoire de la France de Vercingétorix à Charles de 
Gaulle, Fayard, 1976, 1991, p. 102) rašo apie Tuniso apgulties metu kilusią 
maro epidemiją. (Vert. pastaba) 

do I įsakymu atliekamas pirmasis geografinis šalies aprašy- 
mas; išlikusi kopija šiandien saugoma Oksfordo universiteto 
bibliotekoje. 

Tačiau Edvardo viešpatavimo ramybę ir sėkmę trikdo karo 
rūpesčiai: vėl sukyla velsiečiai. Levelynas Didysis, vedęs Simono 
Monforiečio dukterį, ima mėgdžioti karingąjį uošvį ir atsisa- 
ko duoti vasalo ištikimybės priesaiką. Jam ir jo kurstomiems 
neramumams numalšinti prireikia ne vienos karinės kampani- 
jos. Kita vertus, Anglijos karališkajai porai kelia nerimą naujo 
Prancūzijos karaliaus Pilypo Drąsiojo ambicijos ir užmačios dėl 
Aragono. Alienoros veiklą čia galima atsekti iš jos sąskaitų“, 
kur užfiksuotos stambios sumos, kurias ji dalija pasiuntiniams, 
tvarkiusiems reikalus Ispanijoje, nes tuos reikalus ji puikiai iš- 
manė, — prisiminkime jos šeimos ryšius. 

Tačiau aplinkiniai ir artimieji susirūpinę jos sveikata. Ji pati 
jaučiasi serganti ir pageidauja kuriam laikui grįžti į savo mie- 
ląją Gijenę: galbūt tikisi ten pasveikti, o galbūt nori paskutinį 
kartą išvysti vietas, susijusias su jos jaunyste, linksmomis ves- 
tuvėmis ir pirmųjų vedybinio gyvenimo metų laime. 1286 m. 
gegužės 13-ąją Edvardas ir Alienora išplaukia į Prancūziją. Jų 
maršrutą žymi šventės ir turnyrai, suruošti jų garbei Kreilyje, 
Sanlise, Marėjuje; birželio 27-ąją jiedu įžengia Paryžiun, ir čia 
Alienora dar kartą priima pasiuntinius, atvykusius iš Aragono, 
o Edvardas duoda ištikimybės priesaiką Pilypui Gražiajam už 
visas savo prancūziškąsias valdas. Taika tarp abiejų valstybių, 
užtikrinta Liudviko Šventojo ir Henriko HI užmegztų santykių, 


dar tebetvėrė. 

Tiksli visų kelionės išlaidų apskaita nesunkiai leidžia atsekti 
karaliaus ir karalienės kelią: jie atvyksta į Meleną, o paskui į 
Žijeną, kur vienas jų artimųjų, Gijomas Montravelietis, pasirū- 
pina viskuo, ko reikia plaukti Luara. Alienora sustoja Somiūre, 
nes būtinai nori aplankyti Anglijos karalių kapą Fontevro abati- 
joje; ten ją iškilmingai pasitinka abatė Margarita Posietė““. 

Apskaita — šaltas dalykas, bet net sąskaitos liudija, kad tarp 
Alienoros aplinkinių viešpatavo liūdesys ir nuovargis: dvi kara- 
lienės kameristės susirgo, jas teko atskirti nuo palydos ir gabenti 
vežimu. Daug kitų Alienoros palydovų, tarp jų ir riteris Rober- 
tas iš Leiberno, buvo paguldyti į ligoninę Vilnev la Gajarde. 
Visais rūpinosi karalienės chirurgas Pjeras. 

Karališkasis kortežas pasuka Nijoro, paskui La Rošelės link; 
iš čia rugsėjo 28-ąją visi išplaukia į Olerono salą. Istorikas Mar- 
celis Gouronas, nagrinėjęs Alienoros Kastilietės kelionę, rem- 
damasis sąskaitomis, nustatė, kad karališkoji flocilija šia proga 
buvo sudaryta iš vienuolikos valčių: pirmoji skirta karalienei, 
antroji — iždui, trečioji — kortežą lydintiems kapelionams ir ki- 
tiems dvasininkams, ketvirtoji — spalvoram vaškui, kurio nc- 
mažą atsargą kasdieniam apšvietimui karalienė įsakė nupirkti 
Nijore; į penktąją valtį sukrovė patalynę, į šeštą — bagažą, dra- 
bužius ir pan., į septintą — duonos atsargas; aštuntąja plaukė se- 
nešalas ir jo palyda; į tris paskutines valtis buvo sukrauti maisto 
produktai ir gėrimai. 

Alienora kurį laiką pagyveno Olerone, kur kadaise, kaip sa- 
koma, Alienora Akvitanictė parengė garsiuosius Olerono sąra- 


šus — Atlanto pakrančių jūrininkų papročių rinkinį. Paskui ji 

persikelia į rezidenciją, kurią visada mėgo Anžu dinastijos kara- 
liai ir kur mėgo medžioti Ričardas Liūtaširdis. Vėliau ji atvyksta 
į Bordo ir pagaliau per Sent Emilioną ir Liburną nusigauna į 
savo mėgstamiausią Kondato valdą pusiasalyje, kurį skalauja 
Dordonė, visai netoli Liburno miesto. Upės krantai ten apso- 
dinti vaismedžių sodais, todėl toji vietovė tiesiog idealiai tinka 
maloniam, nerūpestingam poilsiui. Alienora mielai lanko savo 
nedidelį zooparką, nes ji turi gepardų ir tigrų; o kitame parko 
pakraštyje ji augina margaspalves papūgas, kurias jai padovano- 
jo Salerno kunigaikštienė. 

Vis tos pačios sąskaitos mums leidžia nustatyti kone kiekvieną 
karalienės žingsnį tos paskutinės viešnagės Akvitanijoje metu: ji 
be ceremonijų eina apsipirkti į Žydų garvę Bordo; liepia pri- 
statyti pirkinius į brolių dominikonų namus Londono gatvėje, 
kur ji gyvena, o ne į senuosius Ombrijerės rūmus, kurie ne jos 
skonio; ji užsako šilkines paklodes, išaustas Florencijoje arte di 
Calimala amatininkų. Taip pat žinome, kokiomis dovanomis ji 
apipila savo aplinkinius: kastiliečiui sūnėnui Martynui Alfonsui, 
išvykstančiam studijuoti į Orleano universitetą, duoda taurių ir 
pinigų; savo kameristei Izoldai tamsiaplaukei ir dvaro damoms 
ji padovanoja aukso ar gagato rožinius, brangių audinių arba 
kailinius apsiaustus; apdalija bažnyčias liturginiais arnotais; 
dosniai atsilygina menestreliams, kaip antai Gilot de Picguigny, 
atvykusiam iš jos motinos gimtinės — Pontjė grafystės. Tačiau 
karalienė Alienora turi ir rimtesnių darbų bei rūpesčių: Žanui 
iš Pentamo ji užsako traktato De Hierarchia vertimą į prancūzų 


kalbą (jis tebesaugomas Paryžiuje, Šventosios Genovaitės biblio- 

tekoje); ji liepia savo iliustruotojui Albertui nutapyti puošnias 
pirmąsias raides raštuose, kurie jos įsakymu rašomi ant perga- 
mento; kas dar svarbiau — ir už tai ji bus praminta „ištikimą- 
ja“ — karalienė be atvangos stengiasi numaldyti vaidus, taikiai 
išspręsti ginčus, dalyvauti visur, kur ją šaukia teisingumas, ir 
visai nesvarbu, koks tai atvejis: ar privatus kivirčas, kilęs tarp 
dviejų senjorų, Amanjė iš Fos4 ir Raimondo iš Peno, ar dviejų 
religinių ordinų konfliktas, supriešinęs pranciškonus, kuriems 
ji ypač palanki, ir Sen Severo benediktinus. Karalienė taip pat 
nenuilstamai rūpinasi ilgomis ir kebliomis Aragono ir Sicilijos 
karalių derybomis: ji ne kartą geranoriškai kreipiasi į juos, siū- 
lydama paliaubas, ir pati pasirūpina, kad būtų pristatyta išpirka 
už Sicilijos princą Karolį Salernietį, kol galų gale valdovai susi- 
taiko ir sutvirtina taiką infanto Pedro Aragoniečio ir princesės, 
Edvardo ir Alienoros dukters, vedybomis. Ši santuoka suteikė 
progą puikioms šventėms, trukusioms visą mėnesį. 

Pagaliau 1289 metais karalius ir karalienė išvyko iš Gaskonės, 
kurios Alienorai nebebuvo lemta pamatyti dar kartą. Edvardas 
trumpam palieka žmoną ir nusiskubina į priekį, ketindamas 
nuslopinti eilinį škotų sukilimą, bet netrukus jį kuo skubiausiai 
šaukia atgal: vis sunkiau serganti karalienė merdi. Ji miršta ant 
Edvardo rankų Herderbyje 1290 m. gruodžio 4 dieną. Metraš- 
tininkas Walsinghamas rašo: „Karalius atsisakė savo žygio (prieš 
sukilusius škotus) ir didžiai sielvartaudamas grįžo gedėti į Lon- 
doną [...]. Karalienė visada buvo pamaldi, kukli, gailestinga; 
visi anglai ją mylėjo. Ji buvo tarsi atrama visai karalystei [...]. 


Jos palaikus nugabeno į Londoną, ten juos pasitiko karalius su 

visa karalystės bajorija ir prelatais; karalienės kūnas buvo bal- 
zamuotas ir su didžiausiomis iškilmėmis palaidotas Vestmins- 
terio abatijoje. Visose vietose, kur gedulinga procesija pakeliui 
į Londoną sustodavo, karalius įsakė pastatyti po didelį kryžių 
karalienci atminti ir nutapyti jame jos atvaizdą“. 

Tokia tad yra „mielosios karalienės kryžių“ — Charing Cross — 
kilmė. Jie byloja apie moterį, kuri tobulai atliko savo vaidmenį, 
palikusi prisiminimą apie moterišką švelnumą ir grožį. XIV a. 
netoli miesto, kur ji pasimirė, esančios Linkolno katedros fasadą 
papuoš dvi statulos — karalienės Alienoros ir karaliaus Edvardo: 
1280-aisiais jiedu dalyvavo šventinant šio nuostabaus pastato 
apsidę. Skulptorius atvaizdavo ją grakščią, šypsančią — ir laikan- 
čią rankose skeptrą: juk ji buvo „mieloji karalienė“, vykdžiusi, 
kaip kiekviena jos epochos valdovė, karaliaus valdžią kartu su 


savo vyru. 

Keistas sutapimas, bet kaip tik dviejuose Orleano srities kai- 
muose, Lori ir Mene prie Luaros, XII a. gimė du žmonės, kurių 
kūryba puikiai atspindi pačią svarbiausią mąstysenos permainą, 
kokią tik mes galime konstatuoti tų laikų Prancūzijoje ir aps- 
kritai Vakaruose. Tai Gijomas iš Lori (Guillaume de Lorris) ir 
Žanas iš Meno (Jean de Meung), Rožės romano autoriai.8? Retai 
kada literatūros veikalas taip išsamiai atspindi du vienas po kito 
einančius bendros mąstysenos aspektus ir taip vykusiai išreiškia 
evoliuciją, kuri tikrovėje, žinoma, vyksta labai lėtai, bet jos išei- 
ties taškas čia ryškiai užfiksuotas. Galima pasakyti, kad praėjus 
penkiasdešimčiai metų po Gijomo Loriečio, Žanas Menietis 
vaidina literatūroje panašų vaidmenį kaip Venancijus Fortūna- 
tas, kurtuazinės tradicijos pradininkas. Tačiau Žano Meniečio 
vaidmuo visai priešingas: poezija, kurios pradininku jis tam- 
pa, siekia panaikinti bet kokią kurtuaziją. Ji naujos mąstymo, 
papročių, jausenos ir net meninės išraiškos srovės pradininkė; 


tačiau jai įsitvirtinti prireiks ne vieno šimtmečio. 

Dvidešimtaisiais savo amžiaus metais, 
Kai Meilė mokestį sau iš jaunuolių 
Renka, priversdama jai lenktis uoliai, 
Miegodamas vegėjau vieną sapną, 

Kurs grožiu nuostabiu man taip patiko 
Ir tokį gilų įspūdį paliko, 

Kad noriu savo sapną surimuoti 

lr jūsų širdžiai daugel džiaugsmo duoti: 
Suteiksiu jo daugiau, nei duotų Meilė. 
O jei kuris arba kuri paklaustų meiliai, 
Kaip noriu savąjį romaną pavadinti, 
Neketinu smalsaus ilgai kankinti — 
Tuoj pasakysiu: Rožės tai romanas, 


Kur telpa visutėliai visas Meilės menas. 


Gijomas Lorietis rašė maždaug 1238-aisiais. Viduramžių is- 
torikė Rita Lejeune padarė prielaidą, kad jo poema buvo garbės 
duoklė Prancūzijos karalienei, jaunutei Margaritai Provansietei, 
prieš porą metų (1234 m.) ištekėjusiai už karaliaus Liudviko IX, 
kai jai tebuvo trylika. Ši gėlės vardą“ turinti valdovė dažnai gy- 
veno mažame Lori kaimelyje, kur buvo viena iš Gatinė srities 
karališkųjų rezidencijų. 

Šiaip ar taip, pirmoji jaunatviškai gaivi Rožės romano dalis atro- 


do apibendrinanti kurtuazinę tradiciją; svajingo sapno atmosfe- 


* Žodis marguerite prancūziškai reiškia „ramunė“. (Vert. pastaba) 

roje vaizduojama, kaip jaunuolio širdyje prabunda meilė; priden- 
giant alegorijomis, nepaprastai subtiliai įasmeninami jausmai, 
kuriuos veikėjas patiria, kliūtys, su kuriomis jis susiduria, viltys ir 
nerimas, kurie jį jaudina ieškant Rožės, t. y. mylimos Moters. 


Jau pačioje pradžioje įsimylėjėlis mums pasako, kas jį įkvepia: 


Duok, Dieve, kad romaną šį mielai priimtų 
Ta, dėl kurios aš jo panorau imtis: 

Ji tiek visų dorybių kupina, 

Taip nusipelno būti mylima, 


Kad iš tiesų verta puikiosios rožės vardo. 
Sapnas, kurį įsimylėjėlis pasakoja, aplankė jį gegužės mėnesį: 


Tai buvo tuo džiugiu, meiliu metu, 
Kada linksmybių kiekvienam apstu, 
Kada gyvatvorės ir krūmai, ir medeliai 
Rungčiom dabinasi naujais lapeliais, 


Ir žaluma gegužio glosto akį. 


Įsimylėjėlis atsikelia ir eina pasivaikščioti prie vaismedžių 
sodo. Jis aptvertas sienomis, ant kurių nupiešti simboliniai at- 
vaizdai: Neapykanta, Išdavystė, Geismas, Šykštumas, Pavydas, 
Senatvė — tai kliūtys Meilei, kurias praeitame (t. y. XII) am- 
žiuje išvardijo Andrė le Chapelainas. Iš čia, nuo šios vietos, įsi- 
mylėjėlis pradeda ieškoti Rožės, t. y. Mylimosios. Toji paieška 


ne mažiau simbolinė nei aprašytoji riterių romanuose, tik šiuo 

atveju nebėra dramos elemento. Už aukštų sienų — vaismedžių 
sodas; įsimylėjėlį apima „nerimastingas“ noras ten patekti. Ilgai 
ieškojęs, neprarasdamas vilties, jis pagaliau suranda vartelius, 
juos jam atveria „kilminga mergelė“, „kuri buvo labai miela ir 
graži“. Ji vardu Dykinėtoja, o sodas, anot jos, vadinasi Malo- 
numo sodu. Abu vardai susiję su laisvalaikiu ir pasimėgavimu, 
nepamirštant to švelnaus rafinuotumo, kurį kurtuaziniai amžiai 
suteikė „Meilės tarnybai“. Vos įžengęs pro vartus, Įsimylėjėlis 


nustebintas ir sužavėtas: 


Žinokite, kad aš maniau esąs 
Tikrajam žemės rojuj stebuklingam: 


Tokia tad buvo ši vieta žavinga. 


Jis gėrisi paukščių giedojimu, o paskui „krapų ir mėtų pri- 
žėlusiu“ takeliu pasuka link pievelės, kur šoka ir linksminasi 
personažai vardu Džiūgavimas, Malonumas ir Kurtuazija. Įsi- 
mylėjėlis „stoja ratelin“ ir ima šokti kartu su jais. Į juos žiūri 


Meilės dievas. Jis dėvi 


Prašmatnų drabužį iš smulkių, dailių gėlelių, 


Kurį nuaudė meilės nuotykių piršteliai. 


Šalia jo esantis „paauglys“, Švelnus Žvilgsnis, užsidėjęs strė- 
linę, pilną strėlių. 
Toliau poemoje plėtojama gerai pažįstama alegorija, kurią puo- 


selėjo trubadūrai ir meilės teismai. Penkios Svelniam Žvilgsniui 

priklausančios strėlės vadinasi: Grožis, Nuoširdumas, Atvirumas, 
Draugingumas, Patrauklumas, o kitos penkios sudaro joms kon- 
trastą: Puikybė, Niekšybė, Gėda, Neviltis ir Nauja Goda. Tos 
dešimt strėlių apibendrina visą meilės nuotykį. Paskutinė, dešim- 
toji strėlė — Nauja Goda — priverčia Mylintįjį nusigręžti nuo savo 
draugės. Tęsdamas pasakojimą apie savo susapnuotą pasivaikš- 
čiojimą Malonumo sode, Gijomas mini valandėlę, praleistą prie 
Narcizo šaltinio, „pavojingo veidrodžio“, kuris tapo Meilės šalti- 
niu. Žingsniuodamas toliau, jis prieina „rožių krūmą, apkibusį 
žiedais“. Vienas iš tų žiedų pasirodo jam „toks nuostabiai gražus“, 
taip patraukia jį savo spalva ir aromatu, kad visa likusi poemos 
dalis bus skirta pasakojimui, kaip šitos Rožės buvo siekiama ir 
kaip įsimylėjėliui trukdė priešai: Baimė, Gėda, Pavyduliavimas, o 
Meilė ir jos pagalbininkai Švelnus Žvilgsnis ir Švelnus Žodis vi- 
sokeriopai jam padėjo. Poema baigiasi skaitytojui (ar klausytojui) 
taip ir nesužinojus, ar Įsimylėjėliui pavyks, Maloniam Priėmimui 


bendrininkiškai talkininkaujant, nuskinti Rožę. 


Ištisas vidinis pasaulis išreiškiamas tais personažais, įkūnijan- 
čiais jausmus, impulsus, ketinimus, kuriais gyvena dvi būtybės, 
iš kurių vieną įkvepia žygiams ieškojimas, siekimas, o kita priima 
arba atstumia, pasitinka arba slepiasi. Visi meilės santykių niu- 
ansai čia vaizduojami nepaprastai subtiliai. Poemoje siekiama nc 
sukurti žmonių tipus kaip romane: tokį kaip Persevalis arba tokį 
kaip Lancelotas; Rožės romano autorius stengiasi iškelti į pavir- 
šių veikėjų jausmus, parodyti juos akivaizdžiai, įkūnyti juos tam 


tikru — Gėdos, Niekšybės, Atvirumo ar Švelnaus Žvilgsnio — pa- 

vidalu. Žaidžiant tokį, sakytume, sekinančiai delikatų žaidimą, 
pats veiksmas, kartu ir veikėjas, tolsta ir sklaidosi it tirpdamas 
ūkanose: įsimylėjėlis tėra sapnas, dama — tik rožė. Šitaip tarnau- 
jant Meilei, pasiekiama kraštutinė rafinuotumo riba; o truba- 
dūrai ir truverai kalbėjo apie tarnavimą Meilei, be abejo, labai 
išraiškingai, bet dažnai su nemaža doze tiesmukiško šiurkštumo. 
Rožės romano autorius gyvena pasaulyje, kur vienas įvaizdis yra 
aliuzija į kitą įvaizdį. Tai alegorijos sfera, pritaikyta jausmams. 

Gijomas Lorietis yra paskutinis kurtuazinės tradicijos atsto- 
vas, kaip jo amžininkas Guiraut Riquier — paskutinis trubadūras, 
vertas šio vardo. Ir vieno, ir kito kūryba pasirodė atspari laiko 
tėkmei, nes atsirado nesuskaičiuojama daugybė jųdviejų sekėjų. 
Beje, Rožės romanas susilaukė milžiniško pasisekimo: XIII a. būta 
daugiau nei 250 jo rankraštinių kopijų. Jis išliko labai populiarus 
ir vėliau, net gerokai įžengus į XVI a.: yra Rožės romano inkuna- 
bulų ar bent jau labai ankstyvų spausdintų jo leidinių. 

Tačiau mums rūpi ne tik Gijomo Loriečio veikalas, kuriame 
yra tik apie 4 000 eilučių ir kuris liko nebaigtas. Po keturiasde- 
šimties metų, antroje XIII a. pusėje, kitas poetas, Jeanas Chopi- 
nelis, kilęs iš Meno prie Luaros, sumanė jį pratęsti ir sukūrė apie 
18 000 eilučių, tad visą poemos apimtį sudaro 21 781 eilutė. 

Kažin ar Jeanas Chopinelis (o gal Clopinelis — Clopinel?) 
rimtai ketino tęsti savo pirmtako kūrinį? Klausimas kyla dėl to, 
kad retai kada buvo sukurti du lyg vienas kitą pratęsiantys, bet 
savo dvasia tokie skirtingi veikalai. Gijomo Loriečio poema nu- 
trūko ties įsimylėjėlio prašymu, su kuriuo jis kreipėsi į Malonų 


Priėmimą, visiškai juo pasitikėdamas ir pasikliaudamas, o viena 

pirmųjų Žano Meniečio eilučių skamba taip: „Bet su šituo man 
nėr kas veikti“. Vos keli žodžiai, bet jie puikiai perteikia tai, 
ką Žanas Menietis nori pasakyti: kurtuazija jam nerūpi nė per 
nago juodymą; nebelieka nei sapno, nei įsimylėjėlio, nei rožės. 
Prieš mūsų akis — didaktinio ir mokslinio pobūdžio veikalas, 
įspūdinga disertacija, parašyta didžiai mokyto žmogaus, univer- 
siteto dėstytojo. Baigiantis XII amžiui, Žanas Menietis pradeda 
dėstytojų, profesorių epochą — tą patį padarys ir jo amžininkai 
legistai, t. y. teisės mokslo žinovai. Jo poemoje liete liejasi bega- 
liniai Proto samprotavimai: Protas moko įsimylėjėlį ir iš karto 


jam įrodo, kad jis tarnaująs prastam šeimininkui: 


Juk Meilė — tai tik neapykantos pilna taika, 
Tai tik įsimylėjus neapykanta. 


Ir toliau tuo pačiu stiliumi — tiesa, kartais nuo jo pluksnos 


galiuko nurieda spindintys perlai: 
Meilė — tai juokas pro ašaras. 


Po Meilės meno seka ilgas pasisakymas, kuriame prie Proto 
prisideda dvi kitos esybės: Gamta ir Genijus, toji gera arba 
pikta dvasia globėja, vadovaujanti žmogaus veiksmams ir min- 
tims. Kaip matome, alegorija taikoma jau nebe jausmams, o 
abstrakcijoms. Visi trys personažai, remdamiesi daugybe pa- 
vyzdžių — mitu apie Fortūną, Pigmaliono istorija ir t. t. — sten- 


giasi įpiršti įsimylėjėliui smulkų elgesio su moterimis modelį, 

kurio jis turįs laikytis. Nei apie kurtuaziją, nei apie humorą 
nebėra nė kalbos: abu atrodo ūmai išgaravę iš mūsų literatūros, 
o kartu su jais ir ankstesnis vyro ir moters santykių įprasmini- 
mas, kada vyras ieškojo ir siekė moters, nepaisydamas kliūčių 
ir pavojų. Žanas Menietis nešykšti sarkazmo savo pirmtakui 
Gijomui Loriečiui, kadangi jis pats neįsivaizduoja kitokių mei- 
lės santykių kaip eržilo su kumele; jis nesuvokia, kad tarp vyro 
ir moters gali egzistuoti kitokie ryšiai nei tie, kurie sieja katiną 
su pele. Nuo siekimo ir ieškojimo pereinama prie konflikto: ši- 
tokios strategijos Gamta moko įsimylėjėlį, negailėdama žodžių 
perspėjimams apie moterų gudrybes. Ji nedviprasmiškai jam 
įrodinėja, kad nėra jokio skirtumo, kurią moterį turėti: visos 
jos vienodos; pasaulį valdo instinktas. Žanas Menietis, tasai 
ankstyvasis daugelio dabartinių seksologų pažiūrų šalininkas, 
kviečia įsimylėjėlį pasižvalgyti į karves ir jaučius, avis ir avinus 


ir daro išvadą: 


Visai toks pat, prisiekiu savo siela, 
Kiekvieno vyro ir kiekvienos moters 


Gamtos padovanotas apetitas. 


Kadangi, jo nuomone, Gamta vis dėlto yra per daug moteriš- 
ka, lemiamą žodį poetas suteikia Genijui, nes jis, anot naujau- 
sio Žano Meniečio kūrybos komentuotojo Danielio Poiriono, 
yra „dvasininkijos simbolis, taigi priklauso vyriškajai giminei“. 

Tuo metu, kai Žanas Menietis ketina prieštarauti tam, ku- 


rio veikalą jis sakosi tęsiąs, Paryžiaus universitetui (jo dėstyto- 

jų kolektyvui priklauso ir poetas) jau koks šimtas metų. Žano 
Meniečio eilėse nesunku aptikti „jo motinos“ — šitaip jis vadina 
šią garbiąją instituciją — kovų atgarsių, o kovoti Paryžiaus uni- 
versitetui teko ne kartą ir ne su vienu priešininku. Žano Menic- 
čio poezijoje mes randame užuominų apie garsųjį universiteto 
kivirčą su elgetaujančiais ordinais, kuriems paryžietis magistras 
Gijomas iš Sent Amūro (Guillaume de Saint-Amour) ir daugu- 
ma jo kolegų norėjo uždrausti mokyti jaunimą. 

Kaip žinome, Paryžiaus universitetas atsirado pareikalavus 
laisvės: susitelkę miesto studentai ir dėstytojai panoro išsiva- 
duoti iš Paryžiaus vyskupo globos ir įgyti autonomiją, kuri buvo 
jiems suteikta ir pripažinta tiek popiežiaus, tiek Prancūzijos 
karaliaus pačioje XII a. pradžioje. Tačiau labai greit Paryžiaus 
universitetas pasirodo ketinąs monopolizuoti tą laisvę, t. y. nau- 
dotis ja vienas pars ir kaip tinkamas. Čia dėstytojaują dvasinin- 
kai pasauliečiai“ nori skirti katedras tik sau ir neįsileisti naujai 
atvykstančių, kurių populiarumas juos erzina ir kelia nerimą: 
dominikonų ir pranciškonų. Tai buvo tas pats kaip uždrausti 
mokyti Tomui Akviniečiui ar Bonaventūrai... 

Savo poezijoje Žanas Menietis pasirodo besąs aršus šitokio 
priešiško paryžiečių dėstytojų nusistatymo šalininkas. Jis išsi- 
juosęs kritikuoja tuo metu garsėjantį vieno pranciškono veika- 


lą, kuris vadinasi Amžinoji Evangelija: 
Tikrai yra vertas pražūti liepsnoj, — 


= T. y. nedavę vienuolio įžadų ir gyveną ne vienuolynuose. (Vert. pastaba) 

sušunka poetas ir pasinaudoja proga dar kartą iškelti į padan- 


ges savosios alma mater nuopelnus: 


Jei nestovėtų ligi šiol sargyboj atkakliai 
Šaunusis universitetas, tas, kuris uoliai 
Ir pareigingai krikščionijos raktą sergsti, 


Tvarka pasaulyje labai trumpai tetvertų. 


Svarbi pastaba: vadinasi, Paryžiaus universitetas laiko savo 
rankose raktą — ne tik žinių, bet ir ortodoksijos, kiek tai susiję 
su religija. Dviguba pretenzija, prie kurios mes dar turėsime 
progą grįžti, tačiau tai, kad ji taip aiškiai suformuluota jau 


XIII a. pabaigoje, iš tiesų įspūdinga. 


Iš pradžių apsiribodama iš esmės intelektualine veikla, moks- 
leivių ir studentų mokymu, monopolistinė universiteto ten- 
dencija iškart pavertė tą sritį vyrišku pasauliu. Dvasininkijos 
sukurtas universitetas iš pat pradžių ketino išstumti vienuolynų 
mokyklas. Kaip liudija kivirčas su elgetaujančiais ordinais, uni- 
versitetas buvo priešiškas visa kam, kas nepriklausė dvasininki- 
jos struktūroms. Į vienuolius, nepriklausomus nuo vietos val- 
džios ir paklūstančius tik popiežiui, universitetas žiūrėjo kaip 
į įsibrovėlius, ir prireikė du šimtmečius trukusių diskusijų ir 
išvedžiojimų, kad jiems būtų iš tikrųjų leista mokyti, o ką jau 
kalbėti apie vienuoles! Jos galėjo pasinaudoti universiteto tei- 
kiamomis žiniomis dar mažiau nei vienuoliai, o juk tais laikais 


vis labiau manoma, kad universitetinis išsilavinimas yra vienin- 

telis vertas ir tinkamas. Tokia pažiūra, beje, pasireiškia mote- 
rų gydytojų persekiojimu XIV a. pradžioje: joms draudžiama 
užsiiminėti gydymu, neturint universitetinio diplomo — kurio 
jos negali gauti. Šiomis aplinkybėmis mokymo lygis moterų 
vienuolynuose gana greitai smunka. 

Gertrūda Helftietė dar gali XIII a. pasakoti, su kokiu džiaugs- 
mu ji, baigusi gramatikos studijas, ėmė studijuoti teologiją, kuri 
buvo tarsi antra aukštojo mokslo pakopa. Vėliau mes tokių pri- 
sipažinimų jau neišgirsime: jie pasidaro tiesiog nebeįmanomi — 
išskyrus gal vieną kitą nepaprastai retą išimtį. Beje, iškeroja įsi- 
tikinimas, kad universitetinis išsilavinimas moterims netinka. 
Atsiranda kitų reiškinių, kurie prisideda prie vienuolynų - beje, 
tiek vyrų, tiek moterų — intelektualinio nuosmukio: po didžio- 
sios maro epidemijos, ištikusios Vakarus 1348 metais, daugeliui 
vienuolynų buvo sunku atsigauti ir rasti žmonių, gebančių per- 
teikti pakankamas žinias. Universitetas pajėgė vėl sudaryti savo 
personalą, bet už jo ribų, ir ypač Prancūzijoje, visą šimtmetį ar 
net ilgiau siaučiant karams, buvo labai sunku atkurti ankstesnį 
lygį, o beje, ir kam tai buvo reikalinga? Tik jau ne patiems uni- 
versitetininkams, kurie pernelyg didžiavosi tuo, kad laiko savo 
rankose, kaip rašė Žanas Menietis, „raktą“ į mokslą. 

Beje, universitetiniam mąstymui vis didesnį poveikį daro 
Aristotelis. Tuomerinę jo įtaką galima palyginti su Hegelio įra- 
ka mūsų laikų filosofijai. O juk moters atžvilgiu Aristoteliui 
buvo būdingos tos pačios išankstinės nuostatos, kurios gyva- 
vo klasikinėje antikoje. Tai nė kiek netrukdė nei Avicenai, nei 


Averojui, nei kitiems islamo mąstytojams, bet krikščionijoje 

sąlygojo žymų regresą, palyginus su visuotine evoliucija, taip 
pat ir su Sen Viktoro mokyklos dėstytojų filosofija. Pats Tomas 
Akvinietis, sujungdamas Aristotelio idėjų sistemą su Apreiški- 
mu, laiko, kad vyras yra tikrai pranašesnis, viršesnis už moterį, 
ir tuo skiriasi nuo savo amžininko Vincento Boviečio. Tačiau 
Tomas Akvinietis tvirtina, kad tiek vyras, tiek moteris yra Die- 
vo atvaizdas, ir čia pat pripažįsta, kad moteris skiriasi nuo vyro 
tik aliquid secundarium (kažkuo antraeiliu). Anot Renė Metzo, 
jo svarstymai ir apibrėžimai „rodo jį esant mąstytoju, kuriam 
Aristotelio filosofija ir Romos teisė taip pat gerai žinomos kaip 
apaštalo tekstai “*“. 

Tad vėliau susiformuoja ištisa antifeministinė srovė, ir ji pa- 
sireiškia ne tik literatūros tekstais ir individualiomis nuomonė- 
mis: mes jau matėme, kaip vystėsi Romos teisė ir religiniame, ir 
pasaulietiniame gyvenime, tiesiogiai veikdama papročius. 

Nėra reikalo ilgai kalbėti apie tokius menkai žinomus kū- 
rinius, kaip Matthieu Aimanos, kurių autorius pačioje XIII a. 
pabaigoje tęsia Žano Meniečio pradėtą kurtuazinės meilės puo- 
limą, ir apie satyrinę literatūrą, kuri atsiranda vėliau ir pasireiš- 
kia keletu tokių kandžių kūrinių, kaip „Sakmė apie Paukštva- 
nagį“*", kurioje meilė prilyginama medžioklei su sakalais. Net 
Eustache'as Deschamps'as** tema kai kurioms savo poemoms 
renkasi tik moterų keliamus reikalavimus ir jų polinkį į pra- 
bangą. Antai toji miestelėnė, pirklio žmona, sprendžiant iš pra- 
šymų, kuriais ji neduoda ramybės savo vyrui, aiškiai laiko save 


nuskriausta, palyginus su kitomis moterimis: 

...O aš sakau, kad šitas mano kykas 
Visai pasenęs ir skurdžiai atrodo. 

Jis man lig gyvo kaulo jau pabodo. 
Pažįstu vieno mūrininko žmoną, 

Kuri man neprilygsta nė iš tolo; 

Tai va, ji daug geresnį kyką turi 

Ir pasipūtusi mane nužiūri, 

Kai susitinkam turguj ar bažnyčioj. 
Bepigu jai! Tas kykas jos lyg tyčia 

Net keturis kartus už manąjį brangesnis. 


Tačiau nusiskundimai dėl kyko — menkniekis. Pasirodo, kiti 


moteriškės norai ne tokie kuklūs: 


Aš noriu jodinėti miesto gatvėm 
Žvitriu, eikliu gražuoliu eidininku, 
Ir pabalnotu taip, kaip man patinka: 
Jo balnas turi būti sidabruotas, 


Brangiais šilkiniais spurgais apvedžiotas... 
Ber ir tai dar ne viskas: ji svajoja apie 

Iš išorės gražiausiai išdažytą, 

Ir viduje išbuoštą, ištapytą. 

Iš tiesų, kuo ji prastesnė už kitas? Juk 

Dažnai matau, kaip advokatų žmonos 
Ir netgi vargšų miestelėnų pačios 
Kinkytais ketvertu vežimais važinėja — 


Kodėl gi man smagumo tokio neturėjus? 


Pirklio, kuriam lemta keliauti iš vienos mugės į kitą, žmona 


dygiai pastebi, kad kitų moterų vyrai, 


Kai grįžta iš Trua, iš Reimso ar Ruano, 
Visokių dovanų joms gausiai pargabena: 
Odinį diržą, pirštines, kailinukus, 
Žiedų, auksinių sagių, auskarus puikius, 


Puodukų sidabrinių arba taurių... 


Ji nori dramblio kaulo veidrodžio puošniame dėkle, kuris 
būtų prikabinamas prie diržo „sidabro grandinėle“, taip pat 
maldaknygės, kur būtų surašytos visos Maldos į Dievo Motiną. 
Jos viršeliai turį būti iš plonytės gelumbės, ataustos grynu auk- 


su, o knygos sagtys taip pat turi būti auksinės, kad 


Visi, kas tik ją mano rankose regėtų, 
Visur aplink tuoj pat papasakot galėtų, 
Kad gražesnės tikrai pasaulyje nėra. 


Šitokią tematiką ir visiškai tokį pat toną rasime ir XV a. ypa- 
tingai garsėjusiame Gilles'io Bellemėre'o kūrinyje Penkiolika 


vedybinių džiaugsmų. Tai grynai antifeministinė literatūra, kuri 

visuomet vaizduoja vyrą, iš kurio tyčiojasi irzli ir amžinai nepa- 
tenkinta žmona, kaip vargšą kankinį. 

Tačiau, gausiai pacitavę ištraukų iš Estache'o Deschamps'o 
poemos, kuri, mūsų akimis žiūrint, tikrai verta dėmesio, nes 
vaizdingai atkuria turtingos miestelėnės gyvenimo būdą antro- 
je XIV a. pusėje, nevarginsime skaitytojo Bellemėre'o kūriniu, 
juoba kad jis buvo išspausdintas." 

Kaip tik tuo metu, kai pasirodo Penkiolika vedybinių džiaugs- 
mų, t. y. pačioje XV a. pradžioje, kyla antifeministinis ginčas 
tarp Paryžiaus universiteto atstovų ir poetės Kristinos iš Pizos 
(Christine de Pisan). 

Ji dažnai buvo vadinama „mūsų pirmąja rašytoja“: „chro- 
nologiškai pirmoji ir labiausiai nepakenčiama iš visų mūsų 
mokytų moterų“, anot vieno malonaus viduramžių literatūros 
profesoriaus.?? 

Nesiimdami ginčytis dėl šios nuomonės, vis dėlto pažymėki- 
me, kad yra už ką dėkoti Kristinai, kurios vardo nepajėgė ištrin- 
ti iš atminties visuotinė panieka „mokytoms moterims“, tokia 
paplitusi nuo Moličre'o laikų, ir kurios pavyzdys įrodo, kad jau 
XV a. moteris galėjo pragyventi iš plunksnos. 

Progą drąsiai stoti prieš jos laikų universiteto dėstytojus Kris- 
tinai suteikė Rožės romanas. Prieštaraudama Žanui Meniečiui, 


1400 metais ji sukuria savo Laišką Meilės dievui: 


Tad skundžiasi auksčiau minėtos garbios damos, 
Kad jas kasdieną liūdina gandai neramūs; 


Jos skundžiasi skriaudom, šmeižtais ir apkalbom, 

Skaudžiais įžeidinėjimais, patyčiomis, klastom, 
Veidmainyste, bjauria apgaule, išdavystėm, 


Kuriom klastūnai žiauriai jas nuvilti drįsta. 
O toliau Kristina išdėsto labai įdomią ir reikšmingą mintį: 


Minėdamos šalis pasaulio įvairiausias, 

Dabar jos skundžiasi Prancūzija labiausiai, 

Kuri kadaise nuo visų skriaudų jas gynė, 
Atstodama tvirčiausią skydą apsauginį, 

Kaip pridera kilniam, tauriam, teisingam kraštui, 


Kur taip seniai švelnus meilumas klesti. 


Kaip matome, poetė aiškiai pasako, kokiu mastu, jos akimis 
žiūrint, Prancūzija, šalis, kur atsirado ir suklestėjo riterystė, yra 
pasukusi Žano Meniečio atvertu keliu. Šiuo atveju Kristina pa- 
sirodo buvusi įžvalgi savo gyvenamojo laikotarpio stebėtoja. 

Nieko nuostabaus, kad universiteto dėstytojas Jeanas de 
Montreuilis, o paskui ir daugelis kitų, vadovaujamų Gontier 
Colio, priima iššūkį ir pasijunta puolami: juk kažkas išdrįso 
atakuoti Žaną Menietį, kuris yra vienas iš jų! Tad du karaliaus 
sekretoriai, dideli antikos literatūros mylėtojai, pradeda antife- 
ministinę diskusiją"! su daugybe kalbų, pasisakymų ir gražby- 


lysčių, kurios Kristinai, kaip atrodo, sukelia skanaus juoko: 


Dievuli, kokie auksaburniai! Ir kokie susirinkimai, 


Kur kas tiktai netingi damų garbę teršia ir naikina! 

Diskusija įsiplieskė kaip reikant: visą Paryžiaus universitetą 
sukrėtė mintis, kad kažkas gali užsipulti Rožės romano autorių, 
kurio mąstysena niekuo nesiskyrė nuo jo kolegų. 

Vis dėlto atsirado vienas universiteto profesorius, ir ne bet 
koks (tuomet jis buvo Paryžiaus universiteto rektorius), vardu 
Jeanas Gersonas, kuris stojo ginti Kristiną iš Pizos. Jeanas Ger- 
sonas tais laikais yra savotiška išimtis, ir jis tai įrodo ypatinga 
proga: jis yra vienas iš nedaugelio universiteto profesorių, ku- 
rie atsisako bet kokio bendradarbiavimo su užpuolikais anglais. 
Įdomu, kad mes jį dar kartą pamatysime Kristinos pusėje, kai 
jie abu ims ginti vieną žymiausių moterų: Žaną d'Ark. 

Tačiau, neužbėgdami už akių tam, kas bus gvildenama ki- 
tame skyriuje, pažymėsime, kad jau egzistavo ir plėtojosi tam 
tikra pažiūra į moterį, kol 1593 m. birželio 28-ąją Paryžiaus 
parlamentas“ priėmė vadinamąjį Lemaitre'o nuosprendį, drau- 
džiantį moterims eiti valstybines pareigas. 

Ir lygiai taip pat, kaip mėginome atskleisti įvairias literatūros 
ir teisės sroves, prisidėjusias prie tokio rezultato, dabar galėtume 
pažaisti citatomis, kurios sudarytų tikrai iškalbingą antologiją. 
Tačiau apsiribosime trimis iškilių, nors labai skirtingų, asmeny- 
bių mintimis’, puikiai atspindinčiomis klasikinę ir buržuazinę 
mąstyseną: 

Pirmiausia — Richelieu. Štai ką jis sako savo vadinamajame 


Politiniame testamente: „Niekas negeba taip pakenkti valstybei 


* Cia parlamentas neturi nieko bendra su įstatymų leidimo ir tautos atstova- 
vimo organu: Prancūzijoje iki 1789 m. buržuazinės revoliucijos šitaip buvo 
vadinamas aukščiausiasis teismas. (Vert. pastaba) 

kaip ši lytis... kadangi net ir geriausios moterų mintys beveik 
visuomet yra netikusios, nes moterys paklūsta aistroms, ku- 
rios joms atstoja protą; o juk žmonės, tvarkantys visuomenės 
reikalus, privalo paisyti proto — vienintelio ir tikrojo motyvo“. 
Nenagrinėsime Voltaire'o užuominų, kuriomis jis beveik neju- 
čia atskleidžia jam būdingą vertybių skalę: „Būta labai mokytų 
moterų, kaip būta ir labai karingų, tačiau niekada nebuvo išra- 
dėjų“ (šį priekaištą moteriškajai giminei choru kartoja XIX a. 
buržua). Pakaks pasiklausyti Restifo de la Bretonnc'o: „Moterys 
panašios į Rytų tautas visų pirma tuo, kad jų vaizduotė beveik 
tokia pat gyva ir lengvai pasiduodanti baimei; pačios net ne- 
įtardamos, jos atiduoda pirmenybę tai vyriausybei, kuriai reikia 
paklusti negalvojant, o ne tai, kuri suteiktų joms laisvę rinktis: 
paklusti ar nepaklusti“. 

Ir sugebėk tu man tokiame žiupsnelyje žodžių sukaupti tiek 


paniekos! 


DVI PAPRASTOS MERGAITĖS: 
KOTRYNA IR ŽANA 


Skyriuje apie politinę moterų valdžią mes minėjome tik 
aukštos kilmės moteris: princeses, karalienes, kilmingų bajoriš- 
kų giminių dukteris; bet ar dėl to turime padaryti išvadą, kad 


bet kokia politinė veikla buvo neišvengiamai susijusi su kilme? 

Žinoma, tai bendra taisyklė — nors iš tikrųjų šis klausimas 
sudėtingesnis, nei atrodo, kai kalbame apie tokius dalykus 
abstrakčiai: bent kiek išsamesnės studijos pateikia pavyz- 
džių, kurie prastai derinasi su mūsų mielai įsivaizduojamo- 
mis ribomis, skyrusiomis „visuomenės sluoksnius“ feodaliz- 
mo laikais.?? 

Nepamirškime, kad šiuo atveju berniukai ir mergaitės būtų 
visiškai lygūs, nes kilmės klausimas buvo vienodai svarbus ne- 
priklausomai nuo lyties. Tada būtų galima nesunkiai padary- 
ti išvadą, kad ir feodalizmo epochoje egzistavo aristokratinė 
visuomenė, kurioje kilmės privilegija turėjo absoliučią galią 
kaip XVII ir XVIII a. Tačiau prisimenant feodalinių laikų 
vyrus, į galvą ateina daug vardų, priklausiusių tiems, kurie 
įveikė, atrodytų, neperžengiamus tarpklasinius tuometinės vi- 
suomenės barjerus. Paminėkime bent porą: Suger, servų sūnų, 
tapusį Prancūzijos regentu, ir popiežių Silvestrą II, ožkaganių 
sūnų, kuris vaikystėje ganė savo ožkytes kažkur Overnėje. 

O kalbant apie moteris peršasi du pavyzdžiai, kurie atrodo 
tuo ypatingesni ir nuostabesni, kad yra vėlyvi. Jie susiję su tais 
laikais, kai Prancūzijoje, Anglijoje ir Italijoje visuotinį mąsty- 
mą ir kasdienį gyvenimą persmelkia karo reikalai ir rūpesčiai, 
kurie iš esmės yra vyrų reikalas. Ir štai tais laikais politiniu at- 
žvilgiu lemiamą vaidmenį suvaidina dvi moterys: viena — XIV, 
o kita — XV a. Tos dvi moterys neturėjo jokių kilmės privilegijų 
ir visiškai neatrodė skirtos kokiai nors ypatingai užduočiai: jos 
nebuvo nei karalienės, nei princesės, nei kilmingos damos. Dvi 


paprastos mergaitės, apie kurias buvo kalbama visame tuome- 

tiniame pasaulyje; dvi mergaitės, kurios iš esmės pakeitė tame 
pasaulyje nusistovėjusią pusiausvyrą: Kotryna Sienietė ir Joana 
Arkietė (Jeanne d'Arc, liet. Žana d'Ark). 

Viena — miestietė, kita — kaimietė; abi būtų galima imti pa- 
vyzdžiu, kalbant apie bet kurios kaimo ar miesto mergaitės gy- 
venimą — bent jau turint omenyje jųdviejų vaikystę ir paaug- 
lystę, maždaug iki šešiolikos metų, o tai yra pusė Kotrynos 
gyvenimo, nes ji mirė sulaukusi trisdešimt trejų, ir didžioji dalis 
Žanos gyvenimo, kuri mirė, kai jai tebuvo devyniolika. 

Paprasta mergaitė, kaip visi pamanė Sienoje, kai gimė mer- 
gytė, priešpaskutinė iš dvidešimt penkių Lapos ir Jacopo, Be- 
nincasos sūnaus, vaikų. Šeimos tėvas buvo audinių dažytojas. 
Šis amatas tai laikais buvo pelningas, tad šeima, nepaisant dau- 
gybės palikuonių, gyveno pasiturinčiai. O toji Lapa, šauniai 
išnešiojusi ir pagimdžiusi dvidešimt penkis vaikus, sulaukė aš- 
tuoniasdešimt devynerių metų! 

Kotryna gimė ypatingais (jeigu žiūrėsime per laiko nuotolį) 
metais: 1347-aisiais. Tais pačiais metais į gimtąjį uostą grįžo vie- 
nas Genujos laivas, kuriuo plaukė keli jūrininkai, susirgę prie 
Juodosios jūros pakrančių per Kafos apsiaustį. Kitais metais Eu- 
ropoje siautėja maras, visur sėjąs mirtį ir pragaištį. Iš žemėlapio 
dingsta ištisi kaimai ir miesteliai; buvo apskaičiuota, kad maro 
auka tapo kas trečias gyventojas. Iki XV a. vidurio toji Dievo 
rykštė dar ne kartą skins gyvybę po gyvybės; viena iš vyresniųjų 
Kotrynos seserų, Nora, mirė nuo maro, tačiau neatrodo, kad 
šeima būtų labai nukentėjusi — bent jau per pirmąją epidemijos 


bangą, nors mieste, kaip sakoma, telikę pusė gyventojų. 

Dramatiškos aplinkybės, kuriomis gyveno tūkstančiai kitų 
tos epochos mergaičių, tarp jų ir Žana, gimusi Domremi gal- 
būt 1412 m. sausio 6-ąją. Iš tiesų mes nežinome nei jos, nei 
Kotrynos tikros gimimo datos: tais laikais retai kurioje parapi- 
joje buvo nuolat pildomos gimimų, santuokų ir mirčių regis- 
tracijos knygos, tos mūsų civilinės būklės registravimo pirm- 
takės, ir toli gražu ne visur tas knygas pavyko išsaugoti. Pati 
ta nežinia, tasai netikrumas rodo mums, kad Žana ir Kotryna 
buvo „paprastos mergaitės“, nes jų laikais pradėta rūpestingai 
žymėti tik kilmingų šeimų vaikų gimimo datas. Vis dėlto iš- 
liko informacija, patikslinanti Žanos gimimo datą: 1456 me- 
tais, kada surengiamas reabilitacijos procesas, apklausiami dar 
gyvi jos gyvenimo liudytojai: vienas iš Žanos krikštatėvių ir 
viena iš jos krikštamočių. Jų dėka mes žinome, kad Žana gimė 
sausio 6-ąją, Trijų Karalių dieną. Prabėgomis priminsime, kad 
tų laikų įprotis rasti vaikui daug krikštatėvių ir krikštamočių 
atsirado kaip tik dėl to, kad žodiniu įrodymu, liudijimu tų 
Žmonių, kurie matė įvykį ar jame dalyvavo, buvo pasikliauja- 
ma kur kas labiau nei kokiu nors raštu. Maro protrūkiai XV a. 
pradžioje kartojasi epizodiškai, o karas be atvangos žudo tiek 
besikaunančius, tiek taikius gyventojus, be to, samdomi ka- 
reiviai, kurie bastosi po kaimus, viską plėšia, siaubia ir nio- 
koja. Žana gimsta tuo metu, kai Paryžiuje prasideda Simono 
Caboche'o vadovaujamas sukilimas, o sykiu įsiliepsnoja pilie- 
tinis karas; kai svetimšaliai sutriuškina prancūzų armiją prie 
Azenkūro, Žanai tik treji metukai, o jos kaimas „Lotaringijos 


pasienyje“ yra visai netoli Burgundijos. 

Kai 1456 metais, norint sužinoti, ar ji buvo eretikė, Domre- 
mi buvo atlikta apklausa, valstiečiai vieningai sakė apie Žaną: 
„Ji buvo paprasta mergaitė“, „ji buvo tokia pat kaip kitos“; ji 
verpė, siuvo, triūsė namuose; kai ateidavo jos šeimos eilė, Žana 
su aplinkiniais vaikais ganydavo gyvulius; beveik kiekvieną 
šeštadienį ji su savo mažąja sesute vardu Kotryna cidavo pas 
Bermono atsiskyrėlį. Taip pat žinoma, kad ji turėjo tris vyres- 
niuosius brolius; du iš jų vėliau atvyks pas ją į Orleaną. Pa- 
galiau, jeigu jos tėvas vadinosi Jacgues'as Dartas ar Tardas, o 
mes pavertėme jį d'Arcu, tai Žanos motina turėjo tiems laikams 
būdingą pravardę: ji buvo vadinama Izabele Romžete, t. y. buvu- 
sia Romoje. Tai reiškė, kad arba ji pati, arba jos motina mielai 
leisdavosi į keliones po šventas vietas kaip maldininkės. Ir iš tik- 
rųjų, tais pačiais metais, kai Žana išvyks iš tėviškės — iš pradžių 
pas karalių, o paskui prie Orleano, Izabelė išsiruoš į iškilmingus 
atlaidus, turėjusius 1429 metais vykti Piuji?“. 

Taigi dvi mergytės, kurios niekuo nesiskiria nuo kitų tos epo- 
chos mergaičių; vaikystėje jos net neišmoksta nei skaityti, nei 
rašyti. Kaip matėme, tai dažnas atvejis, ypač viduramžiais, kai 
daugelio mokyklų darbas sutriko, o daugelis jų apskritai išny- 
ko, nes maras nusinešė daugumą mokytojavusių dvasininkų: 
kai kuriuose vienuolynuose, kaip antai Marselio dominikonų ar 
pranciškonų, neliko nė gyvos dvasios, nes žmonių sambūriuo- 
se ligai plisti sąlygos buvo ypatingai palankios. Kotryna vėliau 
išmoks skaityti ir rašyti; Žana išmoks pasirašyti, t. y. išmoks 
parašyti savo vardą, bet ne daugiau. Šiandieną visi pripažįsta 


Kotrynos vaidmenį formuojantis italų kalbai; be nuostabiojo 

Dialogo, kurį ji padiktavo keliems savo aplinkos dvasininkams, 
išliko 382 jos laiškai, tikri šedevrai. O Žana, pasak jos amžinin- 
kų, gebėjo puikiai reikšti savo mintis. Vienas pagyvenęs senjoras 
iš Vokulero apylinkių, Albertas Uršietis, sako: „Ta mergaitė kal- 
bėjo labai gerai. Man būtų buvę labai miela turėti tokią puikią 
dukterį“. Beje, mums liko keli to aiškaus ir sodraus Žanos sti- 
liaus pavyzdžiai: nuostabus „Laiškas anglams“ ir laiškai, kuriuos 
ji siuntė Reimso gyventojams ir Burgundijos kunigaikščiui. 

Viena turės lemiamos įtakos popiežiaus sugrįžimui į Romą, 
iš kur prieš septyniasdešimt metų pontifikai buvo pašalinti; kita 
per savaitę išvaduos Orleaną iš septynis mėnesius trukusios ap- 
gulties, apvers situaciją aukštyn kojom, t. y. prancūzų naudai, 
laimėjusi prieš anglus mūšį prie Patė (triuškinantis atsakas į 
Azenkūrą), ir karūnuos Reimse, kaip būdavo karūnuojami jo 
protėviai, karalių Karolį VII, kuris jau septyneri metai gyveno 
užsisklendęs Burže, nušalintas nuo sosto pagal Trua sutartį, kuri 
1420 metais Prancūzijos sosto įpėdiniu ir būsimu valdovu pa- 
skelbė Anglijos karaliaus sūnų, būsimąjį Henriką VI. 

Kyla klausimas, kokios asmeninės įtakos suteikė postūmį 
toms mergaitėms, kurių niekas neskyrė tokiai veiklai. 

Dėl Kotrynos, atsakymas į šį klausimą sudėtingas, bet gerai 
žinomas: gilus dvasinis ryšys siejo ją, kaip ir daugelį jos am- 
žininkų, su beginėmis, kuriomis pagaliau buvo susidomėta ir 
mūsų laikais.” XIII a. puikų jų apibrėžimą pateikė Mathieu 
Paris: „Beginai ir beginės vadina save vienuoliais; yra beginų 
vyrų, bet kur kas daugiau beginių moterų; jos dėvi vienuolių 


abitą, bet supaprastintą; savo valia jos laikosi skaistybės ir kuk- 

laus gyvenimo būdo, tačiau neprivalo paklusti jokiai regulai ir 
negyvena vienuolynuose“. Mathieu Paris teigia, kad beginių 
labai padaugėjo, ir mini kaip pavyzdį Kelną ir jo apylinkes, kur 
beginių yra daugiau nei du tūkstančiai.” Taigi tie beginai ir 
beginės yra pasauliečiai, gyveną beveik kaip vienuoliai, bet ne- 
atsiriboję nuo pasaulio ir neatsitvėrę nuo jo vienuolyno sieno- 
mis, o savo išvaizda kartais jie visai nesiskiria nuo pasauliečių. 
Miestelėno, rašančio Paryžiaus namų ruošos vadovėlį, namų ūkį 
tvarkanti moteriškė vadinama begine Agniete. Kaip ir dauge- 
lis kitų beginių, ji gyveno atskirai ir dirbo, kaip mes šiandien 
sakome, samdos pagrindais. Daug beginių gyveno mažomis 
bendruomenėmis, kurios paliko žavių prisiminimų: norint 
pajusti ir įvertinti tą ramaus susikaupimo atmosferą, pakanka 
aplankyti Briugės, Gando, Amsterdamo kvartalus, kur gyveno 
beginės. Žiūrėdamas į tuos mažus, švaručius, tvarkingai išri- 
kiuotus nameliukus, nejučia prisimeni kartūzes. Beje, toks gy- 
venimo būdas buvo visai nebloga priemonė mūsų vadinamoms 
„trečiojo amžiaus problemoms“ spręsti: senyvos ir neturinčios 
kito pragyvenimo šaltinio beginės rasdavo prieglobstį šitokiose 
bendruomenėse, ir tai buvo visiškai normalus reiškinys. Kai 
kurios iš tų šventų moterų turėjo nemažą įtaką, kurią puikiai 
išryškino amerikiečių istorikas Mac Donnellas, tyrinėjęs begi- 
nių fenomeną. Antai gerai žinomas Akros vyskupas Jacgues'as 
de Vitry pareiškė, kad už savo atsivertimą ir pašaukimą turi 
būti dėkingas Marijai iš Uanji, o Žiuljena iš Mon Kornijono 
įvedė Lježo diocezijoje Švč. Dievo Kūno šventę, kuri iškilmin- 


gai švenčiama ligi šiolei. 

Trumpai tariant, beginės buvo tokia pat religinio uolumo 
apraiška kaip XIII a. pradžioje susikūrę elgetaujančių vienuolių 
ordinai, įsteigę vadinamuosius trečiuosius ordinus, t. y. pasau- 
liečių bendruomenes, dominikonams ar pranciškonams vado- 
vaujant susitelkusias maldai, išmaldai, labdarai. Suvokusi savo 
pašaukimą, Kotryna Sienietė įstoja į moterų trečiąjį ordiną, 
įkurtą dominikonų. Kotrynos mieste, Sienoje, šio ordino na- 
rės buvo vadinamos mantellate*, nes ant savo įprastų drabužių 
užsimesdavo juodą apsiaustą, ir tai buvo vienintelis ženklas, ro- 
dąs, kad jos priklauso vienuolių ordinui. Kotryna dažnai sakė, 
kad yra labai prisirišusi prie šventojo Dominyko įkurtos insti- 
tucijos. Kotrynos dvasingumas persisunkęs dominikonams bū- 
dingu uolumu ir įkarščiu. Jos nuodėmklausys — palaimintasis 
Raimundas Kapujietis. Jis taps dominikonų ordino generolu ir 
parašys savo „penitentės“ biografiją, atspindinčią jos gyvenimą, 
pilną ekstazių, apreiškimų ir askezės, kardinaliai išskiriančių 
Kotryną iš paprastų mirtingųjų, nes paskutiniaisiais savo gyve- 
nimo metais ji minta tik Eucharistija. 

Priešingai, tyrinėtojus, nagrinėjusius Žanos d'Ark dvasin- 
gumą — nors jų, tiesą sakant, buvo nedaug — stebino tai, kad 
ji nepatyrė jokios žymesnės įtakos. Kai kurie kiek įmanyda- 
mi stengėsi įrodyti savo prielaidą, kad Žana neva priklausiusi 
pranciškonų trečiajam ordinui ar bent jau ypatingai mėgusi ir 
vertinusi Šv. Pranciškaus ordiną, tačiau nėra jokio dokumento, 


kuris tai patvirtintų, be to, ir pati Žana yra specialiai pabrėžusi, 


* T. y. dėvinčios apsiaustus: mantello — apsiaustas (žr. ). 

kad „niekas nemokęs jos tikėti, išskyrus motiną“. Anot vėlesnių 
liudijimų, jos parapijos klebonas sakęs, kad „neturėjęs geresnės 
parapijietės“, bet Žana neatskleidė jam apreiškimų, kuriuos iš- 
girdo iš jai bylojusių balsų, nors ir ėjo pas jį išpažinties. Trumpai 
tariant, Žana yra tipiška tos epochos „vidutinė krikščionė“; ji 
žino tai, ką apskritai žino tuometiniai krikščionys, gyvenę tais 
laikais, kada, kaip pažymi Žanos d'Ark epochos liaudies reli- 
gijos žinovas Francis Rappas, „krikščionybė buvo savaime su- 
prantama“"". Žana nepriklauso jokiai grupei, jokiam ordinui, 
jokiai atskirai ar ypatingai religijos krypčiai: jos dvasingumo (jei 
galima taip pasakyti!) esmė — kiek įmanoma ir kuo geriau diena 
iš dienos vykdyti Dievo valią, kurią jai nurodė tai, ką ji vadi- 
na „savo balsais“, „savo patarėjais“. Ji taip nesiskiria nuo kitų, 
kad žiūrinčiam į ją per laiko nuotolį šis Žanos tapatumas su jos 
amžininkais gali atrodyti kaip vienas rečiausių, ypatingiausių ir 
keisčiausių jos asmenybės bruožų. 

Pagaliau, Kotryną ir Žaną vienija skaistybės įžadas, kuris tam 
tikru mastu pažymi jų dvasinio kelio pradžią; Kotryna duoda 
šį įžadą, būdama septynerių metų. Tam ją paskatina regėjimas, 
kurio metu jai atrodė, kad mato Kristų popiežiaus pavidalu, 
vilkintį tradicinį popiežiaus drabužį ir laikantį popiežystės in- 
signijas. O Žana ištaria šį įžadą, kai „būdama maždaug trylikos 
metų... sužinojo, kad tai buvo angelo balsas“, kreipęsis į ją jos 
tėvo sode.’ 

Abiejų politinė karjera turės lemiamą poveikį: vienos — po- 
piežiui, kitos — Prancūzijos karaliui, o rikošetu atsilieps net Eu- 


ropos, t. y. jų laikų pasaulio, pusiausvyrai. 

Gerai žinoma, kokiomis aplinkybėmis popiežius Klemen- 
sas V 1309 metais įsikūrė Avinjone: atsižvelgiant į Šventojo 
miesto būklę, kur vienas po kito vyko maištai, užpuolimai ir 
pasikėsinimai, Bordo arkivyskupui, gimusiam Gijenės Vilan- 
dro, išrinktam popiežiumi Pilypo Gražiojo dėka ir iškilmingai 
užsidėjusiam tiarą Lione, buvo ko išsigąsti. Grafų mieste pa- 
eiliui reziduoja šeši popiežiai; septintasis, Grigalius XI, priima 
drąsų sprendimą, kuriam jau seniai jo pirmtakus skatino tokios 
skirtingos asmenybės, kaip Petrarca ir šv. Brigita iš Švedijos: po 
septyniasdešimtics metų „tremties“, kuri nuo to laiko lyginama 
su „Babilono nelaisve“, jis grįžta į Romą. 

"Tuo laikotarpiu visi Avinjono popiežiai buvo prancūzai; 
1378 metais, Grigaliui XI mirus, iš šešiolikos kuriją sudarančių 
kardinolų vienuolika buvo prancūzai. Nesunku suprasti, kaip 
Bažnyčia buvo priklausoma nuo Prancūzijos karaliaus. Tokia 
situacija buvo niekuo ne geresnė už tuos laikus, kai savo valią 
Bažnyčiai diktavo Vokietijos imperatorius. Kaip tik šios nenor- 
malios padėties sukelta krizė išprovokavo Didžiąją schizmą, t. y. 
skilimą Bažnyčios viduje. Nepatenkinti popiežiumi Urbonu VI 
(buvusiu Neapolio arkivyskupu), kurį jie buvo išrinkę, kardino- 
lai paskelbė popiežiumi dar vieną prancūzą, Robertą Ženevietį, 
kuris pasivadino Klemensu VII ir ramiausiai grįžo į Avinjoną, 
kur, kaip jam puikiai buvo žinoma, jis galėjo pasikliauti savo 
pusbrolio, Prancūzijos karaliaus, parama. 

Taigi didžiąją XIV a. dalį popiežystė yra prancūziška: ji su- 
sijusi su karaliaus dvaru, kurio įtaka ją šiek tiek atskiria nuo 


likusios krikščionijos, visų pirma nuo pačios Italijos ir Vokieti- 

jos; be to, ji ima vis labiau paklusti Paryžiaus universiteto au- 
toritetui ir įtakai, kuriuos jis netrukus įgauna Bažnyčios viduje. 
Šiai Alma mater atrodė, kad ji laiko savo rankose „krikščionijos 
raktą“: jos nariai vis labiau reiškia savo pretenzijas, o Didžiosios 
schizmos metu visai įsisiautėja. 

Kotryna Sienietė šioje sumaištyje suvaidina aiškų ir ryškų 
vaidmenį: jos gimtojoje Sienoje ją gaubia šventumo reputaci- 
ja, kuri netrukus sutelkia aplink ją, jos žodžiais tariant, „šau- 
niąją brigadą“: vienuolius, dvasininkus, taip pat pasauliečius 
ir net jaunus poetus, kaip antai Neri di Landoccio. Visi jie 
ištroškę dvasinio gyvenimo, o tuo dvasingumu tiesiog spin- 
duliuoja jauna dominikonų tretininkė. Tuo metu tarp Flo- 
rencijos ir Sienos miestų vyksta pilietinis karas, ir Kotryną 
netrukus pakviečia imtis atitinkamų žingsnių ir pamėginti 
grąžinti taiką. Tad jos politinę karjerą galima glaustai api- 
būdinti kaip pastangas sutaikyti priešininkus ir pastangas re- 
formuoti Bažnyčią. Kotrynos vaizduotėje šios abi veiklos rū- 
šys buvo nukreiptos į tolesnį tikslą: padėti Šventajai žemei. 
Kotryna norėjo sutaikyti tarpusavyje krikščionijos vadovus, 
kad būtų galima atkariauti Palestiną, prieš šimtą metų, 
1291-aisiais, vėl patekusią į netikėlių rankas. Jos akimis žiū- 
rint, norint įgyvendinti Bažnyčios reformą, svarbiausia buvo 
grąžinti popiežių į Romą, kur jis galėtų vėl tapti visuotinės 
Bažnyčios galva. Kotrynai tai pavyko: jos atkaklus noras su- 
tapo su popiežiaus Grigaliaus XI noru, ir kai ji 1376 m. bir- 
želio 18-ąją atvyko į Avinjoną, lydima dalies savo šalininkų ir 


rėmėjų, popiežius priėmė ją beveik tuoj pat: praėjus vos porai 

dienų po atvykimo. Kotryna pasiekė, kad jis apsispręstų, ir 
popiežius — beje, ilgai svyravęs — grįžo į Romą 1377 m. sausio 
17-ąją, nes greitesniam grįžimui trukdė audros jūroje ir bega- 
liniai materialiniai sunkumai. Deja, jis mirė po keturiolikos 
mėnesių, 1378 m. kovo 27-ąją, prieš tai įpareigojęs Kotryną 
vėl vesti derybas tarp Florencijos ir Sienos. Jis buvo suteikęs 
jai nepaprastų privilegijų: Kotryna gavo teisę turėti kilnoja- 
mąjį altorių, prie kurio buvo aukojamos Mišios net tuose ra- 
jonuose, kuriems buvo paskelbtas interdiktas. Kotrynai buvo 
priskirti trys ją lydintys nuodėmklausiai, kurie galėjo klausyti 
atvykstančių atgailautojų išpažinčių, neatsiklausę vietos vys- 
kupo leidimo; o tose vietovėse, kuriomis ėjo Kotrynos kelias, 
atgailaujančių būdavo tick daug, kad kartais visi trys nuo- 
dėmklausiai vos spėdavo suktis. 

Taigi Kotrynos „politinė karjera“ vyksta visuotinės Bažny- 
čios viduje neramumų, sumaišties ir klaidų metu, ji žmonėms 
nurodo iš jų tiesų kelią, o Žanos vaidmuo daugiau pasaulieti- 
nis ir politinis, nors ir jos religinė „karjera“ susilaukė nemažo 
atgarsio. Be to, Žana vykdė savo „politinę karjerą“ karinėmis 
priemonėmis, o tai labai nebūdinga šventajai. Žana išeina į 
istorijos areną 1429 metų vasarį, kai Prancūziją vienu metu 
niokoja du karai: karas su užsieniečiais (anglais) ir pilietinis 
karas. Be to, visai neaišku, kas gi turi būti laikomas teisėtu 
šalies valdovu: tas, kuris vadinamas dofinu (būsimasis Karolis 
VII), ar Anglijos karalius Henrikas VI Lankasteris, kuriam, 
kaip manoma, lemta valdyti savo šalį ir Prancūziją ir kuris 


kartu su savo šeimos nariais ir įgaliotiniais, gavusiais jiems 

padalytas Normandijos, Anžu ir Meno žemes, elgiasi kaip ti- 
piškas užkariautojas, sistemingai išnaudodamas jo kontroliuo- 
jamą šiaurinę Prancūziją. 

Žana šiek tiek praskaidrina bendrą sumaištį, viešparaujančią 
ir žmonių galvose, ir mūšių lauke. Ji nurodo teisėtą įpėdinį ir 
nulydi jį karūnuoti į Reimsą, prieš tai išvadavusi iš apgulties 
Orleano miestą. Tačiau ji susiduria su tuo pačiu priešu, su ku- 
riuo prieš penkiasdešimt metų susidūrė Kotryna Sienietė: su 
Paryžiaus universitetu, perėjusiu anglų pusėn. Keletas profeso- 
rių, pasijutę „rezistentais“, atvyko į provincijas, išsidėsčiusias į 
pietus nuo Luaros, ir prisidėjo prie dofino. Kai Žana įžengia į 
sceną, jie susitelkę Puatjė; tuo tarpu jų kolegos paryžiečiai rem- 
damiesi daugybe argumentų, pritaria pasikėsinimui į Liudviką 
Orleanietį, ir jis nužudomas savo pusbrolio, Burgundijos ku- 
nigaikščio Jono Bebaimio, įsakymu. Tai ir sukėlė pilietinį karą, 
prasidėjusį 1407 metais. O vėliau, norėdamas įtikti užpuoli- 
kui, Paryžiaus universitetas parengė tą dvigubos monarchijos 
teoriją, pagal kurią Prancūziją ir Angliją turėjo valdyti Anglijos 
karalius. Vienas pagrindinių tos teorijos šalininkų buvo ne kas 
kitas, kaip buvęs Paryžiaus universiteto rektorius Pierre'as Cau- 
chonas, kartu su kitais įgaliotais asmenimis dalyvavęs derybose 
dėl Irua sutarties, pagal kurią iš būsimojo Karolio VII buvo 
atimtos paveldėjimo teisės į Prancūzijos sostą. Pierre'as Cau- 
chonas nepraleidžia nė vienos progos savo uolumui parodyti: 
1424 metais jis anglų vardu priima netoli Reimso esančio Vitri 
miesto, kurį gynė garsusis La Hire'as, kapituliaciją; Norman- 


dijoje jis renka anglams mokesčius iš vietos gyventojų, už savo 

uolumą nusipelnydamas Bovė vyskupijos. Kai Žana Kompjene 
paimama į nelaisvę, jis, kaip Bovė vyskupas, pradeda prieš ją 
teismo procesą, kaltindamas erezija; kaip žinome, šio teismo 
nuosprendžiu Žana 1431 m. gegužės 30-ąją sudeginama Ruane 
ant laužo. Tačiau mes negalime nepastebėti, kad tą kaltinimą 
erezija Paryžiaus universitetas ketino iškelti Žanai jau tada, kai 
ji skynė pirmąsias pergales ir vedė į Reimsą karaliaus armiją, 
norėdama atlikti karūnavimo ceremoniją, kad Karolis, pačios 
Žanos žodžiais tariant, taptų „Dangiškojo Karaliaus vietininku, 
kuriuo yra Prancūzijos karalius“. Vos tik Žana pateko nelaisvėn 
ir prieš ją buvo pradėtas teismo procesas, Paryžiaus universitetas 
nepraleido progos atlyginti sau už ilgalaikę kantrybę ir skubiai 
nusiuntė šešis savo narius dalyvauti byloje. Iš tiesų, Paryžiaus 
universiteto profesoriams buvo nesuvokiama, kaip šita sep- 
tyniolikmetė valstiečių dukra išdrįso pasipriešinti jų užmačių 
vykdymui. Juk jas lėtai ir ilgai rengė tie, kurių rankose buvo 
„krikščionijos raktas“. 

Norint suprasti, kokia galėjo būti tolesnė Žanos veikla, pa- 
kanka prisiminti dabartinę Airiją, kuri net XX a. dar suskaldyta 
pusiau dėl buvusių kolonizuotojų įtakos. Jie čia veikė įsibrovė- 
lių metodais, XVI a. pasisavinę 9790 žemės, o XVII a. dar dau- 
giau. Žanos įkvėptos pastangos išsivaduoti — tų kovų žymiausia 
figūra ji tapo visiems laikams — visiškai paralyžiavo tuomet vei- 
kusias jėgas ir įgalino sukurti tokią Europą, kurioje Prancūzija 
gebėjo suvaidinti savo vaidmenį ir išlikti pati savimi. Ir visa tai 
dėjosi tuo metu, kai jau ryškėjo kolonizacijos dvasia ir metodai, 


vėliau pasireiškę visu gražumu... 

Pasitraukusi į vienuolyną ir visai nustojusi rašyti, kai anglai 
įžengė į Paryžių, Kristina Pizietė, taip pat kovojusi prieš Pary- 
žiaus universiteto profesorius, pasveikino Žanos pergalę pric 


Orleano savo paskutinėje poemoje: 


Tūkstantis keturi šimtai dvidešimt devintais metais 


Vel ėmė šviesti saulė. 


Žinoma, būtų galima kalbėti apie daugelį kitų Kotrynos ir 
Žanos asmenybės aspektų; pirmoji XX a. buvo pavadinta Baž- 
nyčios mokytoja; ji ir Teresė Avilietė yra vienintelės moterys, 
kurioms buvo suteikta ši garbė. Dėl Žanos, tai, XIX a. viduryje 
išspausdinus abiejų jai iškeltų teismo procesų medžiagą (pir- 
mąkart ji buvo išversta 1868 metais) ir geriau susipažinus su ja 
pačia, nėra reikalo pabrėžti nepaprastą jos populiarumą. XX a. 
Romoje buvo įkurtas Šventosios Kotrynos Sienietės institutas, 
kurio paskirtis — nagrinėti audinių dažytojo dukters, mirusios 
trisdešimt trejų metų amžiaus 1380 m. balandžio 29-ąją, raštus 
ir asmenybę. O 1974 metais Orleane šio miesto municipalitetas 
įsteigė kuklesnę instituciją: Žanos d'Ark centrą, kur mikrofilmų 
pavidalu surinkti ir saugomi dokumentai, susiję su ta valstiečių 
dukra, mirusia devyniolikos merų. 

Žinoma, yra didžiulis kontrastas tarp trumpų abiejų moterų 
gyvenimų ir gausybės veikalų, įvairiausių dokumentų bei daž- 
nai karštų diskusijų, susijusių ir su Kotryna Sieniete, ir su Žana 
d'Ark, o tų veikalų autoriai ir diskusijų dalyviai buvo ir yra au- 


toritetingiausi tyrinėtojai. Nepamirškime ir skulptūrų, paveiks- 

lų ir kitų meno dirbinių, kuriems Žana ir Kotryna įkvėpė jų 
kūrėjus, o tuo labiau — tos meilės ir pagarbos, kurios jas gaubia 
mūsų dienomis. 

Tačiau negalima baigti šio skyriaus, nepaminėjus vieno la- 
bai reikšmingo tam tikro mąstysenos bruožo, susijusio su Žana 
d'Ark. Tai XIX a. mąstymo būdas, kuriam ir šiandien liko išti- 
kimi keletas užsispyrėlių. Klausimas, kuris tuomet iš tiesų buvo 
keliamas ir tais laikais ypatingai stebino, atrodė visai natūra- 
lus: kaip šiai valstiečių dukrai pavyko nusigauti pas patį kara- 
lių; kaip galėjo atsitikti, kad jis su ja susitiko; kaip tai moteriai 
buvo leista vadovauti armijai? Nėra reikalo primygtinai pabrėž- 
ti, koks nenuoseklus šis klausimas, ignoruojąs esmę: juk galų 
gale labiausiai stebėtini yra Žanos žygdarbiai! Baigiant studi- 
ją, užsibrėžusią patyrinėti, koks buvo moters statusas gerokai 
ankstesniais laikais nei Žanos d'Ark epocha, galima manyti, kad 
problema išspręsta iš anksto arba veikiau kalbama apie pseu- 
doproblemą. Fontevro vienuolių ordinas, tebegyvuojąs XV a., 
liudija, kad būta epochos, kai moterimi buvo pasitikima, o pri- 
siminimai apie Alienorą, Blanšą ir daugybę kitų prakilnių mo- 
terų toli gražu nebuvo išblėsę. 

Žana priklausė toms moterims, kurios dalyvavo kryžiaus 
žygiuose, kurios galėjo priimti vasalų ištikimybės priesaiką ir 
teisti savo valdinius; o karalius XV a. dar visai nepanašus į 
Liudviką XIV. 

Ar bercikia sakyti, kad XIX a. Žanos d'Ark misija būtų bu- 
vusi neįmanoma? Šiaip ar taip, tame šimtmetyje ji buvo „nejsi- 


vaizduojama“ — siauriausia šio žodžio prasme. 

Pabaiga: nuo praeities moterų iki nūdienių 


Visa žmonija gali išvysti savo atspindį tuose gyvuosiuose sim- 
boliuose, kuriais buvo ir lieka Eloiza ir Abeliaras, įkūniją am- 
žiną alternatyvą, kur kiekvienas narys tiek pat būtinas kitam, 
kiek dvi akys — matyti, dvi rankos ir kojos — veikti ir judėti. 
Monokuliarinis regėjimas, būdingas klasikinei perspektyvai 
tapyboje — o kaip tik tokį požiūrį išreiškia tendencija spręsti 
amžiną poros, „dviejų“, konfliktą pašalinant kurį nors tos po- 
ros narį kito naudai — iš tiesų yra gana kurioziškas. Feodalizmo 
laikais žmonės suprato, kad priešybės viena kitai būtinos, kad 
skliautas laikosi tik dėl to, kad vienos jėgos veiksmas lygus kitos 
jėgos atoveiksmiui. Galbūt mums bus duota vėl atrasti tą pa- 
laimintąją būtinybę dabar, kai vėl atrandame romaniškuosius 
skliautus, kai jie mums tampa savi ir artimi, keldami vis didesnį 
susidomėjimą. 

Galbūt po tų keturių šimtmečių, kuriuos nepaisant viena kitą 
keitusių valstybės santvarkų galima pavadinti „monarchiniais 
(monos — vienas, vienintelis), po keturių šimtmečių, kai valdžia 
ir filosofija buvo tik vyrų rankose, mes pagaliau pamatysime 
sugrįžtant moterų įtaką, kuriai skina kelią šiandien prasidedąs 
judėjimas. 

Tačiau kartais kyla klausimas (tautų ir individų istorijoje nėra 
nieko negrįžtamo), ar dabartinėms moterų išsivadavimo pastan- 
goms negresia žlugimas, nes tokios pastangos moteriai yra tam 
tikra prasme savižudiškos: siekdama išsivaduoti iš vyro valdžios, 


siekdama prilygti vyrui, ji turi paneigti save kaip moterį, ten- 

kintis savo partnerio elgesio kopijavimu, stengtis jį mėgdžioti 
kaip tam tikrą idealų ir tobulą pavyzdį, iškart atsisakydama bet 
kokio originalumo. 

O vis dėlto vyriškas pasaulis, egzistavęs klasikinės ir buržuazi- 
nės civilizacijos laikais, mums atrodo ginčytinas — beje, jis iš tik- 
rųjų yra ginčijamas. Argi neparadoksalu, kad iš viso palikimo, 
kurio pasakiškų turtų niekas neneigia, išsaugoma žalingiausia 
dalis: totalitarizmo pagunda, noras įskiepyti visiems individams 
vienodas mąstymo, jausenos ir elgesio formas, kurios pripažįs- 
ta lygybę tik kaip vienodumą? Ar ilgai moterys kaltins gamtą, 
nesukūrusią jų vyrais? O gal reikia laukti kažkokios žmoniją 
ištiksiančios milžiniškos mutacijos, kuri, beje, sykiu reikštų 
žmonijos pabaigą? 

Kopijavimas yra labai neblogas mokyklinis pratimas, bet ko- 
pijuodamas niekada nesukursi šedevro. Kodėl gi mums, mote- 
rims, nesuradus sprendimų, kurie būtų tinkami mūsų laikais, 
kaip anuomet tai padarė kitos? Argi nėra nieko originalaus, ką 
galėtume pasiūlyti pasauliui matydamos negeroves, kurios šian- 
dien visiems atrodo rimtos ir pavojingos? Kas pasakė, kad mote- 
ris negalėtų rasti būdo, kaip padaryti galą išplitusiai neteisybei, 
dėl kurios mūsų racionaliame ir planingame pasaulyje du žmo- 
nės iš trijų neturi galimybės sočiai pavalgyti? Ar tikrai šią blogy- 
bę galės panaikinti vien prievarta, kuri ligi šiol ją tik didino? 

Morteriai visada buvo miclai pripažįstamas tam tikras gebėji- 
mas suvokti konkrečius faktus. Tad argi ne jos kompentencijai 
priklausytų pro ideologinių sistemų ir futurologų apskaičiavimų 


ūkanas įžiūrėti konkrečias priemones, kurių reikėtų imtis norint 

pagerinti kasdienį gyvenimą, nepamirštant budriai saugoti ali- 
namą ir niokojamą aplinką? Argi „gyvenimo kokybė“, pasaulio 
grožis, galų gale planetos išlikimo perspektyva nepriklauso taip 
pat ir nuo moterų — tarkime, pirmiausia nuo moterų? 

Esama daugybės sričių, kur moteris galėtų efektyviai dirbti: 
ypač tose, kurios susijusios su pagarba žmogui (t. y. su būtinybe 
kiekvienam iš mūsų gerbti kitą), su švietimu bei auklėjimu, ir 
su vaikystės laime. Iš tiesų, juk vaikystės prisiminimai — šiurkš- 
tumas, nerimas ar švelnumas, kuriuos teko patirti, — taip daug 
reiškia asmenybei formuojantis ir užima tokią svarbią vietą su- 
augusiojo vidaus pasaulyje. Tad argi nekeista, kad nuo neatme- 
namų laikų taip menkai rūpinamasi suteikti kiekvienam vaikui 
tai, ko jam pirmaisiais gyvenimo metais labiausiai reikia: tam 
tikros šilumos, aplinką, kurioje jis galėtų jaustis ramus ir pilnas 
pasitikėjimo?.. Argi ne moterys turėtų apie tai pagalvoti? 

Bet visam tam, matyt, būtina, kad moterys pasistengtų būti 
išradingesnės ir atidesnės laikotarpiui, kuriame gyvena. laip pat 
įsitikinusios, kad įsitvirtinti galima tik kuriant ir kad — šiandien 
daugelis tai pripažįsta — „kūrybos kibirkštį įskelia tik du skirtin- 

gi poliai“ 


VARIAGAS RIURIKAS 


IGoRIS 
vedė Olgą 
| 
SVIATOSLAVAS 
vedė Malušą 


VLADIMIRAS Dibysis 
vedė Rognedą 
vedė Oną Bizantietę 


BT (TE 


BoRISAS GLEBAS 


VLADIMIRAS Dipysis/ROGNEDA 


JAROSLAVAS IŠMINTINGASIS 
vedė Ingegerdą Svedę 


VLADIMIRAS ELŽBIETA JAROSLAVAS SVIATOSLAVAS Ona 
ištekėjo už Nor- Kijevietis = Kijevietis ištekėjo už Pran- 
vegijos karaliaus cūzijos karaliaus 

Haroldo Henriko I 


Pilypas I 


MARIJA DOBROGNEVA 
ištekėjo už Lenkijos karaliaus Kazimiero 


VsEvOLODAS 
vedė Marija 
Bizantietę 


ANASTAZIJA 
ištekėjo už Veng- 
rijos karaliaus 
Andriejaus 


< 


3| BJPĮBAB' MMM 


ODEARDĄ BOŽANSIETĘ 


| 


ERMENGARDDA 
ištekėjo už Alaino 
Fergant'o, Bretanės 
kunigaikščio 


ANŽUJIEČIAI 


Furkas NERa, Anžu grafas 


ŽoERUA MARTELIS I 


vedė Agnietę Burgundę 
(buvusią Gijomo Akvitaniečio žmoną) 


FuLkas TV PANIURĖLIS 


ERMENGARDĄ 
BURBONĘ 


ŽorRUA-MARTELIS II 


vedė... 


ORENGARDĄ 
SATLAJONIETĘ 


| 


MANTI 


| 


BERTRADĄ 


BRIJENIETĘ MONFORIETĘ 


ŽOFRUA 
GRAŽUSIS 
vedė 
imperatorienę 


Matildą 


HENRIKAS II 
Plantagenetas 


MATILDA 
ištekėjo už 
Vilhelmo Adelino, 
vėliau įstojo į 
Fontevro 
vienuolyną 


FuLkas V ANŽUJIETIS 
vedė Eremburgą Menietę; 
2-oji jo žmona — Melizanda 
Jeruzalietė 


Boduenas III, 
Jeruzalės karalius 


Y BJBĮBAB'MMM 


NORMANDAI 


ViLHELMAS UŽKARIAUTOJAS 


vedė Marildą Flandrę 
m T T 
ROBERTAS VILHELMAS HENRIKAS I 
"TRUMPAKELNIS RupasIs vedė Editą (Marildą) 


Škotę; vėliau — 
Aelisę Luvenietę 


VILHELMAS ADELINAS IMPERATORIENĖ 
vedė Marildą MATILDA 
Anžujietę ištekėjo už 


imperatoriaus Henriko V, 
vėliau — Žofrua Gražiojo 
Henrikas II 


Plantagenetas 


— 
ADELĖ 
išrekėjo už Stepono, 
Blua grafo 


| 


Sreronas, Blua grafas, 
pretendentas į Anglijos sostą 


Eusracnijus BULONIETIS 


Y BJBĮBAB' MMM 


Gijomas DiDYysis 


Gijomas V SURŪGĖLIS 
vedė Ermansantą 


vedė Agnictę Burgundę 
| 


AGNIETĖ Iš PUATU 
ištekėjo už Vokietijos 
imperatoriaus Henriko III 
HENRIKaAS IV 
vedė Bertą Lurinietę 


HENRIKAS V 
vedė Matildą 
Anglę 


KoNRADAS 


PUATU GRAFAI. AKVITANIJOS KUNIGAIKŠČIAI 


Gi ŽorRUA, tapęs 
Gijomu VI, 
vedė Odeardą Burgundę 


Gijomas, VII Puatu grafas 
ir IX Akvitanijos kunigaikštis 
(lrubadūras) 
vedė Ermengardą Anžujietę, 
vėliau — Filipą Tulūzietę 
Govis VIII 


ALIENORA AKVITANIETĖ 
ištekėjo už Prancūzijos 
karaliaus Liudviko VII, 
vėliau — už Henriko II 
Plantageneto 


Y BJBĮBAB' MMM 

Pastabos 


! TESSIER (Georges): Le Baptême de Clovis, Paris, Gallimard, 1965. 
Serija „Trente journées qui ont fait la France“, n°1. Mūsų citatos pa- 


imtos iš šio autoriaus veikalo. 
2 DUCHÉ (Jean): Histoire du monde, +. II, p. 44, Paris, Flammarion, 1960 


3 Žr. Robert'o VILLERS straipsnį: Le Statut de la femme à Rome jusqu à 
la fin de la République, in Recueil de la Société Jean-Bodin; skirtame 
La Femme, Bruxelles, 1959, p. 177--189. Tame pačiame rinkinyje žr. 
Jean GAUDEMET darbą: Le Statut de la femme dans V Empire ro- 
main, p. 191-222, ir F. GANSHOF darbą: Le Statut de la femme dans 
la monarchie franque, t. II, 1962, p. 5-58. 


í Žr. žurnalo Missi (Lyon, 6, rue d'Auvergne) 1975 metų numerius, 
skirtus moteriai: n“7 ir n“8: Le temps des femmes. 


5 Zr. įvairius Pierre’o Grimalio veikalus, kur pateikiami šie pavyzdžiai. 


6 Žr. ETIENNE (Robert): La Conscience mėdicale antigue et la vie des 
enfants, in Annales de dėmographie historigue, 1973, numeris Enfant 


et Sociėtė. 


7 Žurnalo Population et Sociétés 132-ame numeryje (1980 m. vasaris) 
yra pastraipa, kurią verta pacituoti: „Daugelyje visuomenių berniukų 
gimimas vertinamas, mergaičių — ne. Šitaip dažnai atsitikdavo dar ir 
XIX a. Prancūzijoje. Tačiau krikščioniškose šalyse abiejų lyčių vai- 
kai visada buvo krikštijami, taigi ir jų gimimo faktai registruojami 
be jokios diskriminacijos, o kitose civilizacijose pasitaiko, kad apie 


mergaičių gimimą religinė ar civilinė valdžia neinformuojama. Tokie 

atvejai dažni daugelyje Afrikos šalių, Indijoje ir daugumoje islamo 
valstybių“. Toliau nagrinėdamas berniukų mirtingumą netrukus po 
gimimo, autorius Michel-Louis LEVY rašo: „Žinoma nemažai šalių, 
kur mergaičių mirtingumas didesnis už berniukų mirtingumą dėl to, 
kad jos prasčiau prižiūrimos, nes laikomos mažareikšmėmis. Indijo- 
je vidutinė moterų gyvenimo trukmė trumpesnė nei vyrų. Jacgues'as 
Vallinas įrodė, kad Alžyre moterų, kurių amžius — nuo 6 mėnesių iki 
35 metų, mirtingumas didesnis už vyrų mirtingumą ir kad tai aiškiai 
susiję su visuomeninėmis priežastimis“. (Lyčių pusiausvyra, Valstybi- 


nio demografinių tyrinėjimų Istituto leidinys). 


8 DANIELOU (J.), MARROU (H.): Nouvelle Histoire de l'Eglise, t. I, 
p. 339. 


° VACANT, MANGENOT: Dictionnaire de théologie catholique, t. V, 
col. 465-480. Oze (Eauze) vykęs Bažnyčios susirinkimas rekomen- 
duoja sekmadieniais skirti vergams mažai darbo, o truputį vėliau įvy- 
kęs anglų ir saksų Bažnyčios susirinkimas autoritetingai skelbia, kad 
vergas, kurį jo šeimininkas verčia dirbti sekmadieniais, turės būti pa- 


leistas į laisvę, išvaduotas iš tokio šeimininko valdžios. 


10 Žr. Pierre RICHÉ: Education et Culture dans l'Occident barbare, Pa- 
ris, Le Seuil, 1962. 


" ALBERS (Bruno): Consuetudines monasticae, WI, Mont Cassin, 
1907, p.159-168. 

12? Reto BEZZOLA: Les Origines et la Formation de la Littérature cour- 
toise en Occident, Bibliothèque de PEcole des hautes études, fasc. 
286, P. 1958—1963, 5 vol., grand in — 8°. Ypač žr. t. I, p. 55 ir toliau. 

13 Pasakojimą apie archeologinius kasinėjimus ir smulkų jų aprašymą žr. 


in Les Dossiers de l’Archéologie n°32, 1979 m. sausis ir vasaris. 

14 Istoriją apie Vitbį ir jo poetą papasakojo Bedas Garbusis, buvęs vie- 
nuoliu iš pradžių Vermonte, o vėliau Jarou (673-753). Enciklopedinio 
mąstymo žmogus, toks pat ryškus tuo laiku kaip VII a. Ispanijoje Izi- 


dorius Sevilietis. 


5 TONNELAT (Ernest): Histoire de la littérature allemande des origines au 
` XVIIe siècle, Paris, Payot, 1923, p. 22. 


16 ECKENSTEIN (Lina): Woman under Monasticisme, Oxford, 1896. 


" Paminėkime, kad 1945 metais Strasbūre Oberlino leidykla mažu tiražu 


išleido pagrindines Hortus deliciarum miniatiūras. 


18 Paroda įvyko mažame Bingeno miestelyje prie Reino. Dėkojame Ł. JAR- 
LUNDUI WERNSCHEIDUI, nurodžiusiam mums jos katalogą, kurį 
sudarė ponia Heikė LEHRBACH: Katalog zur internationalen Ausstel- 
lung — H1. Hildegard von Bingen 1179-1979, Bingen, 1979. Paminė- 
kime ir įsidėmėtiną biografiją, kurią parašė ponia Jacgues Christophe: 
Sainte Hildegarde, Paris, Gallimard, 1942. 


" Dhuoda: Manuel pour mon fils. Pierrė'o RICHÉ įžanga, peržiūrėtas teks- 
tas ir pastabos. Vertė Bernard de Vregille ir Claude Mondėsert. Serija 
«Sources chrétiennes», n° 225, P, leid. Cerf, 1975. 

20 Ne pro šalį priminti, kad nūdienės psichoanalizės metodai vėl naudoja šį 
analogijos procesą. 

2 GRABAR, NORDENFALK: La Peinture romane du XIe au XIIIe siècle, 
Skira, Ženeva, 1958. Žr. p. 170 ir toliau. 

22 Paciravo Jacques STIENNON: Paléographie du Moyen Age, p. 294. 

3 CRUMP and JACOBS: The Legary of the Middle Ages, Oxford, 1943. Žr. 
J-W. ADAMSON parašytą skyrių apie švietimą ir svarbų Eilleen Power veika- 
lą The Position of Women, neseniai išverstą į prancūzų kalbą (Aubicr, 1978). 

5 LOI-BORODINE (Myrrha): De l'amour profane à l'amour sacré. Etu- 
des de psychologie sentimentale au Moyen Age, Paris, 1961, papild. išl. Ni- 
zet, 1979. Taip pat žr. puikias tos pačios autorės studijas: La Femme et 
l'Amour dans l'œuvre de Chrétien de Troyes ir Le Roman idyllique au Moyen 
Age. Apie moters — riterio auklėtojos — vaidmenį rašoma tokiuose veika- 
luose, kaip Le Dit du prunier, kurį išvertė ir išleido Suzanne DUPARC, o 


išspausdintas jis buvo Mercure de France, Ier trimestre 1948, p. 78-97. 


“ Ir šiuo atveju nukreipiame skaitytoją prie jau minėto Reto BEZZOLOS 


veikalo. 


45 Šias eiles, kaip ir aukščiau minėtąsias, cituoja R. Bezzola. Žr. II dalį, t. II, 


p. 389 ir toliau. 


* Žr. ANGIOLLINO (Maria d'Elia) studiją L/Epistolario feminile di S. Ber- 
nardo in Analecta ordinis cisterciensis, t. XV, 1959, p. 23-55. 


“7 Citata paimta iš /2 Vie de Bernard de Tiron. Aukščiau minėtą ordiną Sen 
Morione įkūrė vienas iš Puatu riterių: Robertas, Piuji (prie Persako) sen- 


joras, lydėjęs Gijomą į Šventąją žemę. 


48 LEJEUNE (Rita) in Orbis medievalis. Mélanges de langue et de littérature 
médiévales offertes à Reto Bezzola, leid. Francke, Berne, 1978, p. 241. 


LE BRAS (Gabriel). Ypač žr.: Le Mariage dans la théologie et le droit de 
l'Eglise du XIe au XIIe siècles in Cahiers de civilisation médiévale, XIe an- 
née, n°2, 1968 m. balandis-birželis, p. 191—202. Taip pat žr. jo straipsnį 
Mariage in Dictionnaire de Théologie catholique, t. IX, col. 2044, 2317. 


5 Klausimą puikiai nagrinėja pastorė Claudette MARQUET straipsnyje 
La femme dans la Bible, paskelbtame žurnale Croire aujourd’hui 1980 m. 
balandžio mėn. Žr. p. 204-209. 


5t VACANT et MANGENOT: Dictionnaire de théologie catholique, straips- 
nis Divorce, t. IV, col. 1464 ir toliau. Taip pat žr. t. VII, col. 1547. 

5 MICHELET (J.): Le Peuple, Paris, Flammarion, 1974, p. 212. 


5 Žr. METZ (Renė): Le statut de la femme en droit canonique médiéval, in 
Recueil de la Société Jean-Bodin sur la Femme, II dalis, t. XII, Bruxelles, 
1962, p. 59-113. 


* Dictionnaire de théologie catholique, t. IX, straipsnis Mariage, col. 2044— 
2317. Pacituotas col. 2186 


5 PORTEMER (Jean): Le statut de la femme en France depuis la réformation 
des coutumes jusquà la rédaction du Code civil, studijoje La Femme, pa- 
skelbtoje Société Jean-Bodin, II dalis, t. XII, Bruxelles, 1962, p. 447—497. 
Žr. p. 454—455. 


*6 Cituojama tame pačiame rinkinyje, t. II, p. 454, pastaba 3. 


5 Vis tame pačiame rinkinyje, išleistame Société Jean-Bodin, žr. Pierre PE- 
TOT ir Andrė VANDENBOSSCHE darbą: Le Statut de la femme dans 
les pays coutumiers français du XIIe siècle, V dalis, t. XII, p. 243—254. 


58 CRUMP (C. G.) et JACOBS (E. E): The Legacy of the Middle Ages, Ox- 
ford, 1943, in — 8. Be Eilleen Power straipsnio apie moterų padėtį, žr. 
straipsnį, skirtą /2 Loi romaine, p. 380-391. 

5 Aukščiau minėta Jeano PORTEMERO studija, p. 462. 


© John GILISSEN: Le statut de la femme dans l'ancien droit belge, darbas 
La Femme, išleistas Société Jean-Bodin, II dalis, t. XII, p. 255-321. Žr. šį 
išvadų puslapį. 


él Ciruojama CRUMP et JACOBS darbe, p. 416. 


62 Žr. Jeano VERDONO darbus: La Femme vers le milieu du IXe siècle 
d'après le polyptygue de l'abbaye Saint-Remy de Reims, in Mémoires de la 
société d'agriculture, commerce, science et arts de la Marne, t. XCI, 1976, 
p. 113—134; to paties autoriaus: Les Femmes et la politique en France au 
XIle siècle, in les Mélanges offerts à Edouard Perroy, Paris, 1973, Sorbonos 
publikacijos, serija „Etudes“, t. V, p. 108-119. Taip pat žr. R. FOSSIER: 

4 Šiuo klausimu žr. P RICHÉ darbus: tą, kuris jau buvo minėtas (Educa- 
tion et Culture dans VOccident barbare), taip pat monsinjoro LESNE bei 
ROGER, PARÉ ir TREMBLAY darbus apie mokyklas. 


5 Žr. E. de BRUYNE: Etudes d'esthétique médiévale, Bruges, 1946, 3 vol. 
grand in-8; t. II, p. 85. 


26 Pažymėkime, kad puikioji Kušos (Cuxa) Šv. Mykolo abatijos (Rytiniuose 
Pirėnuose) kripta taip pat turi paprastą ir sykiu labai išradingą ventiliacijos 


sistemą, kuri šalina drėgmę ir palaiko maždaug pastovią temperatūrą. 


27 Žinomas posakis „Negaliu juk aš vienu metu būti ir prie duonkepės, ir 
malūne!“, išlikęs iki mūsų dienų, iškalbingai parodo, kaip dažnai tekdavo 


lankytis šiose skirtingose, bet tokiose šeimai svarbiose vietose. 


28 Puikią šio klausimo santrauką galima rasti Jeano GIMPELIO darbe La 
Révolution industrielle au Moyen Age, Ed. du Seuil, 1975. 


2 Šiuo atveju raginame skaitytoją kreiptis į technikos istorikus. GILLE 
(Bertrand): Histoire générale des techniques, Paris, Presses Universitaires, 


t. I, 1962, publikacijai vadovavo Maurice'as Daumas, p. 463. 
3 Lynn White, Jr.: Medieval Technology and Social Change, Oxford, 1962; 


taip pat žr. įsidėmėtiną to patics autoriaus straipsnį Cultural climates and 
technological advance in the Middle Ages, pasirodžiusį Los Andželo (Kali- 
fornija) universiteto publikacijose. Taip pat: BENZ (Ernest): Fondamenti 
cristiani della tecnica occidentale, in Tècnica e casistica, leid. Enrico Cas- 
telli, Roma, 1961, p. 211—263; FORBES (Robert), History of Technology, 
leid. Charles Singer, Oxford, 1956. Trumpą technikos pažangos apžvalgą 
galima rasti aukščiau minėtame Jeano GIMPELIO veikale La Révolution 
industrielle au Moyen Age, Ed. du Seuil, 1975. 


*! Jeanas Gimpelis pasiūlė malūno, lengvinančio kasdienį moterų darbą, 


maketų, kurie buvo įvertinti daugelyje Indijos kaimų. 

* Robert'o FOSSIER pranešimas La femme dans les sociétés occidentales ir 
Edmond'o Renė LABANDF'O Conclusions, pateikti Puarjė vykusioje 
konferencijoje La femme dans les civilisations des Xe-XIIle siècles, kurios 
medžiagą paskelbė Viduramžių civilizacijos aukštųjų studijų centras (Pu- 
atjė, 1977). Žr. p. 12, p. 4, etc. 

33 Išspaudino NYSTROM (Urban): Poėmes frangais sur les biens d'un mėna- 
ge, Helsinki, 1940. 


3 Marianne MULON: Deux Traités inédits d'art culinaire médiéval. Ištrau- 
ka iš Bulletin philologique et historique, kurį 1968 m. išleido Istorinių ir 
mokslinių darbų komitetas. Paris, Bibl. nat., 1971. 


* Kalbama apie rankraščius British Museum Sloane 2463 ir Bodl. Douce 
37 (Western 21611). 


36 Žr. receptus, kuriuos Clovis Brunelis paskelbė in Romania, LXXX, 1959, 
p. 145-190; LXXXIII, 1962, p. 145-182; LXXXVII, 1966, p. 505-542. 


* PIPONNIER (Françoise): Costume et Vie sociale. La cour d'Anjou 
XIVe-XVe s., Paris, Mouton, 1970. 


38 Šiuo klausimu laukiama François GARNIER disertacijos, kurioje nag- 
rinėjama miniatiūrose atvaizduotų gestų reikšmė. Disertacija turi būti 


pateikta C.N.R.S. 
> Jau cituotas E. de BRUYNE darbas, t. II, p. 173 ir toliau. 


* Andrė LE CHAPELAIN: Traité de l'amour, cituojamas R. Bezzola, III 
dalis, t. II, p. 380 ir toliau. Salvatore's Batraglios leidinys, Roma, 1941. 


* Žr. J. LAFITTE-HOUSSAT darbelį: Zroubadours et Cours d'amour, Pres- 


ses Universitaires, serija „Que sais-je?“, n°422, 1960. 


4 Prisiminkime, kad tuo metu klerku (clerc) vadinamas tas, kuris ėjo moks- 


lus, o ne dvasininkijos narys. 

La Terre et les Hommes en Picardie jusquà la fin du XIIe siècle, Paris-Lou- 
vain, 1968, p. 265-266, 271—272. BONNASSIĖ (Pierre): La Catalogne 
du milieu du Xe å la fin du Xle siècle. Croissance et mutations d'une société, 
Toulouse, 1975. Pagaliau bus labai naudinga žvilgtelėti į du Jeano VER- 
DONO straipsnius: Recherches sur les monastères féminins dans la France 
du Nord au IXe-Xle siècles, žurnale Mabillon, t. LIX, 1976, n°266, p. 
49—66, ir Recherches sur les monastères féminins dans le sud de la France, in 
Annales du Midi, t. LXXXVIII, 1976, n°127, p. 117-138. 


3 HERLIHY (David) et KLAPISCH-ZUBER (Christiane): Les Toscans et 


leurs familles. Une étude du Catasto florentin de 1427, išl. Ecole des hautes 
études, Paris, 1978. 


BOUSSARD (Jacques): La Vie en Anjou aux Xle et XIIe siècles, p. 46, žur- 
nale /e Moyen Age, t. LVI, 1950, p. 29-68. Tokie darbai leistų smulkiai re- 
konstruoti daugybės žmonių gyvenimo tėkmę; neišleidžiant iš akių laiko 
ir erdvės (vietovių) gairių, galima būtų susipažinti su tais, kurie gyveno 
„prie par žemės“ tais laikais, kada Florencijos Catasto dar nebuvo suda- 
rytas: juk Florencija buvo nepaprastai išsivystęs pramonės miestas; 1427 
metais ji buvo jau renesanso miestas, kurį, beje, paženklino ankstesnio 


amžiaus katastrofos, ypač juodasis maras ir badas. 


Žr. Bibliothèque de VEcole des Chartes, t. CXIII, 1955, p. 75 ir toliau, L. 
CAROLUS-BARRĖ straipsnį La Commune de Condé et Celles-sur-Aisne. 


Šios kvotos ir apklausos pateikiamos Ze Recueil des histoiriens de la France, 


t. XXIV, 


" Recueil des historiens de la France, t. XXIV, p. 486, n°144. 


XVIII a. rai bus pavadinta korporacija. Gildija turėjo amatininkiškos veik- 
los monopolį Sitė teritorijoje (kituose karalystės miestuose tokios institu- 
cijos susiformavo tik viduramžių pabaigoje). Dėl moterų barzdaskučių, 
galime nurodyti senovinę dainelę, kuri vadinasi „Gražioji barzdaskutė“. 
Žr. rinkinį Le Livre des chansons, išsp. H. MARROU, pasirinkusio Henri 
DAVENSONO slapyvardį (Neuchatel, 1944), p. 313. 

© Joje kalbama apie įvairius amatus, kuriais verčiamasi Paryžiuje. Duome- 

76 


nys apie juos buvo surinkti ir užrašyti Liudviko Šventojo laikais, teisėjo 


Eticnne'o Boileau įsakymu (tarp 1254 ir 1271 m.). 


Čia pat apdorojamo ir audžiamo šilko pramonė buvo sunkiai įdiegta Pran- 
cūzijoje XV a. pabaigoje. Kur kas anksčiau ji įsikūrė Sicilijoje ir Italijoje. Šiuo 
atveju kalbama apie žaliavinį šilką, kurį verpėjos turi „išvyti, suverpti, sudvi- 
linkuoti ir susukti“, kad būtų galima tuos siūlus panaudoti siuvinėjimui ar 
sieninių kilimų audimui, kai šilkiniai siūlai dažnai naudojami kartu su vilno- 
niais. Beje, taip pat daroma ir gaminant kepuraites ar kitus „galvos apdanga- 


lus“, apsiuvus prabangiems apdarams puošti, diržus ir kapšelius pinigams. 


Kalbant apie pirštinių gamintojas, neįmanoma nepaminėti tų plonyčių 
megztų pirštinių, kurios buvo rastos karališkųjų Ispanijos šeimų narių 
kapuose (pvz., Ferdinando de La Cerda ir daugelio kitų). Dabar jos yra 
Burgose esančio Las Huelgaso vienuolyno muziejuje. Tad mezgimo me- 


nas (šiuo atveju maža pasakyti „amatas“) gyvavo jau XIII a.. 


EVERGATES (Theodore): Feudal Society in the bailliage of Troyes under 
the Counts of Champagne 1152-1284, The John Hopkins University 
Press, Baltimore-London, 1975. 


Histoire de la bourgeoisie en France, Paris, Le Seuil, 1959-1962, rėėd. 1977. 


Aukščiau cituotame rinkinyje La Femme, kurį išleido Société Jean-Bodin, 
p. 261-262. 


Galima remtis mano darbu: Les Hommes de la croisade, Paris, Fayard, 
1981, p. 74 ir toliau. Ta pačia tema žr. Le Moyen Age pour quoi faire?, pa- 
rašytą kartu su Jeanu Gimpeliu ir Raymond'u Delatouche'u, taip pat Ray- 
mond Delatouche La Chretientė médiévale: un modèle de développement, 
Tėgui, 1989. Kalbėdami šiuo klausimu, nepamirškime Jono Pauliaus I 


La Lettre mulieris dignitatem, 1988. 


Dauguma šiame skyriuje pateikiamų citatų paimtos iš jau minėto Reto 


BEZZOLOS veikalo Zes Origines et la formation de la tradition courtoise 

en Occident. Ypač žr. t. II ir t. II. Beje, įdomių dalykų apie moteris Nor- 
mandijoje galima rasti Anne'os PRAH-PĖROCHON studijoje La Reine 
Mathilde, Paris, La Pensée universelle, 1980. 


7 HALLU (Roger): Anne de Kiev, reine de France. Editiones Universitatis 
catholicae Ukrainorum S. Clementis papae, t. IX, Rome, 1973. Esu labai 
dėkinga p. DULONG DE ROSNAY, kuris nurodė man šį puikų veikalą. 


78 Matilda Toskanietė buvo ištekėjusi už Žemutinės Lotaringijos hercogo 
Godfrua Kuprotojo. Jis buvo antro Marildos motinos Beatričės vyro 
Godfrua Barzdotojo sūnus. Matilda išsiskyrė su juo 1007 metais, nes to 


pareikalavo jos veikla prieš popiežių. 


” FLICHE (Augustin) studija, pasirodžiusi G. GLOTZO darbe Histoire 
générale, t. I1: Histoire du Moyen Age, L'Europe occidentale de 888 à 1125, 


Paris, Presses universitaires, 1940, p. 431. 


% Tuo metu ji jau buvo padovanojusi popiežiui savo valdas Italijoje nuo 
Čeperano iki Radilcofanio. Šioje vietovėje dar galima pamatyti liekanas 
vartų, žymėjusių „didžiosios grafienės“ testamentu popiežiui palikto 


feodo sieną. 


3! Priminkime, kad Las Huelgaso vienuolyno abatė buvo viena žymiausių ir 
galingiausių tų laikų moterų. Dėl valdų ir turtų, kuriuos vienas po kito 
dovanojo abacijai Ispanijos karaliai, ji tapo plačius įgaliojimus turinčia 
dvarininke, o dvasinė jos valdžia prilygo vyskupų jurisdikcijai: Las Huel- 
gaso abatė turėjo teisę posėdžiauti Bažnyčios teismuose, suteikti leidimą 
sakyti pamokslus ir klausyti išpažintis; ji netgi turėjo teisę šaukti srities 
Bažnyčios susirinkimus. Ji kontroliavo dvylika vienuolynų. Į pirmąją 
Burgose vykusią kapitulą jos kvietimu susirinko septynios abatės, kurių 


kiekviena atvyko su šešiais patarnautojais ir penketu arklių. 


82 Šis Izabelės Angulemietės kapas tebėra skersinėje Fontevro vienuolyno 


Bažnyčios navoje. 

55 GOURON (Marcel): Aliénor de Castille en Guienne in Le Moyen Age, 


CJ 

1927 janvier-avril, p. 13-33. Karalienės sąskaitas neseniai pakartotinai 
išleido J.-C. PARSONS, Toronto, 1977. 


Ta pati Margarita išklausė Eimsberyje paskutiniuosius Henriko III žmo- 
nos Alienoros Provansietės pageidavimus ir užmerkė jai akis. Sekdama 
daugybės kitų Anglijos karalienių pavyzdžiu, Alienora Provansietė buvo 
nusprendusi pasitraukti į Fontevro ordino vienuolyną ir įsišvęsti ten vie- 
nuole. Karalienei pageidaujant Margarita turėjo pargabenti iš Anglijos 
velionio Alienoros vyro karaliaus Henriko III širdį ir palaidoti ją Fontev- 


ro. Pati Margarita vadovavo abatijai iki savo mirties 1304 metais. 


Neseniai Le Roman de la Rose išleido Daniel POIRION, Paris, Garnier- 


Flammarion, 1974, Livre de poche. 


Žr. komentarą, kurį Danielis POIRIONAS pateikia savo ką tik minėto 
leidinio įžangoje, p. 22, taip pat aukščiau minėtą Renė MEI ZO straipsnį. 


ZUMTHOR (Paul): Histoire littéraire de la France médiévale: VIe — XIVe 


siècles, Paris Universitaires, 1954, n°530. 


Isp. NYSTRÖM (Urban): Poèmes français sur les biens de ménage, Hel- 
sinki, 1940. 


Poètes et romanciers du Moyen Age. Teksto leidėjas ir komentuotojas Albert 
PAUPHILET, nauji papildomi tekstai pristatomi Rėgine'os PERNOUD 
ir Albert'o-Marie SCHMIDTO. Bibliothèque de la Pléiade, Paris, Galli- 
mard, 1952, p. 588—670. 


BOSSUAT (Robert): Le Moyen Age, in Histoire de la littérature française, 
redagavo J.Calvet, Paris, del Duca-de Gigord, 1955, p. 246. 

Beje, keista, kad literatūros profesorius pamiršo moteris, anksčiau pa- 
sireiškusias literatūros baruose. Aš nekėliau sau tikslo nagrinėti literaturos 
istoriją, kitaip man būtų tekę paminėti tarp trubadūrų Ľrmengardą Nar 


bonierę, grafienę de Di, Mariją d'Ussel, o tarp truverų | subtiliąją Ma 

riją Prancūzę, kuri galbūt buvo netikra Henriko II Plantageneto sesuo; 
tęsiant temą, aš būtinai būčiau turėjusi po Kristinos iš Pizos paminėti 


Pernetę iš Gijė ar Luizą Labė. 


Žr. trumpą ir turiningą studiją apie Gontier Col (1354-1418) d'après un 
livre rėcent, Maurice PROU, Sens, 1926. 


Daugybę kitų galima rasti jau minėtame Sociėtė Jean-Bodin rinkinyje La 
Femme, t. II, p. 450. 


Theodore EVERGATES (žr. aukščiau) pateikia daug pavyzdžių, griau- 
nančių barjerus, kuriuos mes įsivaizduojame egzistuojant tarp įvairių 
tuometinės „visuomenės sluoksnių“. Štai keletas tokių pavyzdžių: Irua 
teismo apygardoje daug riterių veda valstietes; Milonas iš Kensi susi- 
tuokia su kažkokia Margarita, kurią visai neseniai, 1175 metais, jos 
senjoras paleido į laisvę; Parrisas Šaursietis veda Trua odminio dukte- 
rį Laurą. Priešingai, paprastas valstietis Raulis iš Granžo veda riterio 
dukterį, o kadangi jis buvo servas, senjoras paleidžia į laisvę jo sūnų 
ir marčią. Minimas riteris Tibo — atsivertęs žydas, o Garenas iš Barbė, 
1168 metais dar vadinamas miestelėnu („bourgeois“), 1194 metais jau 
turi sūnų riterį. 

Kaip žinoma, iškilmingi atlaidai vyksta Piuji tuomet, kai Didysis penk- 
tadienis sutampa su kovo 25 d. švenčiamu Viešpaties Apreiškimu Švč. 
Mergelei Marijai. Taip atsitiko 1429 metais, ir ta proga į Piuji susirinko 
gausybė maldininkų iš visos Prancūzijos. 

MAC DONNEL: (E.W.): Bėguinės and Beghards in medieval culture with 
special emphasis on the Belgian scene, New Jersey, 1954. 


Matthew PARIS: Chronica Majora, t. IV, p. 278. 


Franciso RAPPO (Strasbūro universitetas) pranešimas, kuris turi būti pa- 
skelbras rinkinyje kartu su kitais pranešimais, skaitytais konferencijoje, 


skirtoje viduramžių Orleano istorijai. Konferencija vyko 1979 m. spalio 

8-13 dienomis 550-ųjų Orleano išvadavimo Žanos d'Ark dėka metinių 
proga. Išl. CNRS 1980 m. 


Nepareikiu Kotrynos Sienietės ir Žanos d'Ark bibliografijos, bet noriu 
paminėti du veikalus, ypač reikšmingus šio skyriaus tematikai: DENIS- 
BOULET (M.), La carrière politique de Sainte Catherine de Sienne, Paris, 
Desclée, 1937, ir DELARUELLE (E.), La Spiritualité de Jeanne d'Arc, 
in Bulletin de littérature ecclésiastique, Toulouse, 1964, n*1-2, p. 17-33, 
81-98. Kotrynos dvasingumo klausimu žr. P. J. M. PERRIN, o. p., Cat- 


berine de Sienne, contemplative dans l'action, Paris, Tėgui, 1980. 


Čia mes cituojame Jacgues'o de Bourbon-Busset pasisakymą baigiamaja- 


me Orleano konferencijos posėdyje 1979 m. spalio 12 d. 

